Paġna Proċedura ta' konsultazzjoni Proċedura ta' approvazzjoni Proċedura leġiżlattiva ordinarja: l-ewwel qari Proċedura leġiżlattiva ordinarja: it-tieni qari Proċedura leġiżlattiva ordinarja: it-tielet qari (It-tip ta' proċedura jiddependi mill-bażi legali proposta mill-abbozz ta' att) wara li kkunsidra l-Artikoli 19(1) u 260 tat-Trattat dwar il-Funzjonament tal-Unjoni Ewropea (TFUE), wara li kkunsidra r-rapport tan-Netwerk Ewropew tal-Esperti Legali fil-Qasam tal-Ugwaljanza bejn is-Sessi ta' Diċembru 2010 bit-titolu "Regoli tal-UE dwar l-Ugwaljanza bejn is-Sessi: Kif inhuma trasposti fil-liġi nazzjonali?", wara li kkunsidra r-rapport tan-Netwerk Ewropew tal-Esperti Legali fil-Qasam tal-Ugwaljanza bejn is-Sessi ta' Lulju 2009 bit-titolu "Id-Diskriminazzjoni Sesswali fl-Aċċess għal u l-Provvista ta' Merkanzija u Servizzi u t-Traspożizzjoni tad-Direttiva 2004/113/KE", wara li kkunsidra r-rapport tan-Netwerk Ewropew tal-Esperti Legali fil-Qasam tal-Ugwaljanza bejn is-Sessi ta' Ġunju 2011 bl-isem "Il-persuni transsesswali u intersesswali: Diskriminazzjoni fuq il-bażi tal-ġeneru, ta' identità tal-ġeneru u ta' espressjoni tal-ġeneru", wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għad-Drittijiet tan-Nisa u l-Ugwaljanza bejn is-Sessi (A7-0044/2013), billi d-direttiva tipprojbixxi kemm id-diskriminazzjoni diretta kif ukoll dik indiretta bbażata fuq il-ġeneru fl-aċċess għal merkanzija u servizzi disponibbli għall-pubbliku u fil-provvista tagħhom, kemm fis-settur pubbliku kif ukoll f'dak privat; billi d-direttiva tindirizza aspetti li jirrigwardaw id-diskriminazzjoni bbażata fuq il-ġeneru barra mis-suq tax-xogħol; billi t-trattament inqas favorevoli tan-nisa għal raġunijiet ta' tqala u maternità huwa pprojbit ukoll, kif ukoll il-fastidju u l-fastidju sesswali u l-istruzzjoni biex issir diskriminazzjoni kull fejn jiġu offruti jew fornuti prodotti ta' merkanzija jew servizzi; billi wara d-dħul fis-seħħ tat-Trattat ta' Lisbona, se tittieħed azzjoni xierqa biex tiġi miġġielda d-diskriminazzjoni bbażata fuq il-ġeneru permezz ta' proċedura leġiżlattiva speċjali li tirrikjedi l-unanimità fil-Kunsill u l-approvazzjoni tal-Parlament Ewropew (l-Artikolu 19(1) tat-TFUE); billi skont l-informazzjoni disponibbli, id-direttiva ġiet trasposta fil-maġġoranza tal-Istati Membri jew permezz tal-adozzjoni ta' leġiżlazzjoni ġdida, jew inkella permezz tal-emendar tal-leġiżlazzjoni eżistenti f'dan il-qasam; billi f'xi Stati Membri t-traspożizzjoni kienet inkompleta jew id-data ta' skadenza għat-traspożizzjoni ġiet posposta; billi f'xi każijiet il-leġiżlazzjoni nazzjonali tmur lil hinn minn dak li tirrikjedi d-direttiva billi tkopri wkoll l-edukazzjoni jew id-diskriminazzjoni fir-rigward tal-midja u r-reklamar; billi l-esklużjoni fakultattiva stabbilita fl-Artikolu 5(2) tad-direttiva ħolqot inċertezza ġuridika u sfidi ġuridiċi potenzjali fil-ġejjieni 'l bogħod; billi r-rapport tal-Kummissjoni dwar l-applikazzjoni, li, skont id-direttiva, suppost li ħareġ fl-2010, ġie pospost għal sa mhux aktar tard mill-2014; billi d-deċiżjoni tal-Qorti tal-Ġustizzja tal-Unjoni Ewropea tal-1 ta' Marzu 2011 fil-Kawża C-236/09 (Test-Achats) iddikjarat li l-Artikolu 5(2) ta' din id-direttiva li jipprovdi deroga għall-assigurazzjoni u servizzi finanzjarji relatati jaħdem kontra l-ilħuq tal-objettiv tat-trattament indaqs bejn l-irġiel u n-nisa u huwa inkompatibbli mal-Karta tad-Drittijiet Fundamentali tal-UE; billi d-dispożizzjoni kkonċernata konsegwentement titqies li hi invalida hekk kif jiskadi l-perjodu tranżitorju xieraq, f'dan il-każ b'effett mill-21 ta' Diċembru 2012; billi fit-22 ta' Diċembru 2011 il-Kummissjoni ppubblikat linji gwida mhux vinkolanti mmirati biex jiċċaraw is-sitwazzjoni fir-rigward tal-kumpaniji tal-assigurazzjoni u servizzi finanzjarji relatati; Jiddispjaċih minħabba l-fatt li l-Kummissjoni la ppreżentat ir-rapport tagħha dwar l-applikazzjoni tad-Direttiva tal-Kunsill 2004/113/KE u lanqas ippubblikat data aġġornata dwar il-proċessi ta' implimentazzjoni nazzjonali li għaddejjin bħalissa; Jagħraf il-fatt li d-deċiżjoni Test-Achats seta' kellha impatt fuq il-proċessi ta' implimentazzjoni tal-Istati Membri, imma jinnota li din waħedha ma tistax tiġġustifika l-fatt li r-rapport mitlub mid-direttiva naqas milli jiġi ppubblikat fil-ħin; Jistieden lill-Kummissjoni tippubblika r-rapport tagħha u d-data disponibbli kollha mill-aktar fis possibbli; Jistieden lill-Kummissjoni u lill-Istati Membri jieħdu miżuri konkreti ħalli jispjegaw id-direttiva u l-impatt tagħha, b'eżempji konkreti, biex ikun żgurat li kemm in-nisa kif ukoll l-irġiel ikunu jistgħu jagħmlu tagħhom għalkollox id-direttiva u jużawha b'mod xieraq bħala għodda effettiva għas-salvagwardja ta' jeddijiethom fir-rigward tat-trattament ugwali fl-aċċess għall-beni u għas-servizzi kollha; Jilqa' d-deċiżjoni Test-Achats, imma jqis li din ħolqot inċertezza li għaddejja kontinwament fis-suq tal-assigurazzjoni; jistenna li l-iżvilupp ta' kriterji unisex se jirriżulta f'iffissar ta' prezzijiet ibbażat fuq fatturi tar-riskju multipli li jkun jirrifletti b'mod ġust il-livell ta' riskju tal-individwi ikun xi jkun il-ġeneru, u jidentifika d-diskriminazzjoni potenzjali bbażata fuq il-ġeneru; Iqis li l-linji gwida ppubblikati mill-Kummissjoni – fl-assenza ta' effett vinkolanti jew leġiżlattiv – ma neħħewx din l-inċertezza għalkollox; Jistieden lill-Kummissjoni tieħu passi prattiċi biex tindirizza l-problema billi tipproponi test leġiżlattiv ġdid li jkun konformi għalkollox mal-linji gwida; Jinnota li l-industrija tal-assigurazzjoni għandha tibqa' tagħmel sforz ħalli tirranġa mill-ġdid il-premjums skont kriterji unisex billi tapplika kalkoli attwarji fuq il-bażi ta' fatturi oħra; Jistieden lill-Kummissjoni tiftaħ djalogu informali mal-industrija tal-assigurazzjoni għall-valutazzjoni tar-riskji Jistieden lill-Kummissjoni tippreżenta l-metodoloġija li se tuża biex tkejjel l-effetti tad-deċiżjoni Test-Achats dwar l-iffissar tal-prezzijiet tal-assigurazzjoni; Jistieden lill-Kummissjoni tanalizza l-kwestjoni b'konċentrazzjoni fuq il-politika tal-ħarsien tal-konsumatur ukoll; Jistieden lill-Kummissjoni u lill-Istati Membri jsegwu mill-qrib l-iżviluppi fis-suq tal-assigurazzjoni, u jekk ikun hemm xi sinjali ta' diskriminazzjoni indiretta de facto, jieħdu l-miżuri neċessarji kollha biex jindirizzaw il-problema u biex tiġi evitata ż-żieda mhix ġustifikata fil-prezzijiet; Jenfasizza li din id-direttiva mhijiex limitata biss għall-qasam tal-assigurazzjoni u li l-ambitu u l-potenzjal usa' tagħha għall-progress fir-rigward tal-aċċess għall-beni u s-servizzi kemm fl-isfera pubblika kif ukoll dik privata jeħtieġ li jiġu spjegati fid-dettall bil-għan li kemm in-nisa kif ukoll l-irġiel ikunu kapaċi jifhmu għalkollox sa fejn tkopri u x'inhu l-fini tagħha, u konsegwentement ikunu jistgħu jagħmlu użu xieraq tal-karatteristiċi u l-possibilitajiet tagħha; Jinnota li d-dispożizzjoni relatata mat-tibdil fl-oneru tal-provi ġiet implimentata fil-biċċa l-kbira tal-leġiżlazzjoni nazzjonali fl-Istati Membri; jistieden lill-Kummissjoni timmonitorja l-applikazzjoni ta' din id-dispożizzjoni fl-Istati Membri kollha; Jistieden lill-Kummissjoni tqis il-każijiet ta' diskriminazzjoni fir-rigward tat-tqala, l-ippjanar tal-maternità, u l-maternità fir-rigward, pereżempju, tas-settur tad-djar (kiri) jew diffikultajiet biex dik li tkun tikseb self, kif ukoll l-aċċess għall-beni u s-servizzi mediċi, b'mod partikolari l-aċċess għal kura tas-saħħa riproduttiva u għal trattament ta' riassenjament tal-ġeneru li jkunu disponibbli legalment; Jistieden lill-Kummissjoni timmonitorja partikolarment mill-qrib kwalunkwe diskriminazzjoni relatata mat-treddigħ inkluża l-possibbli diskriminazzjoni fl-aċċess għall-beni u s-servizzi fl-ispazji u ż-żoni pubbliċi; Jistieden lill-Kummissjoni timmonitorja l-implimentazzjoni u l-applikazzjoni tad-direttiva fir-rigward tan-nisa tqal li jkunu qed ifittxu l-asil u li jkunu qed jistennew l-eżitu tat-talba ta' asil tagħhom, bil-għan li jiġi żgurat li dawn in-nisa jkunu koperti bil-kuntratti u l-prodotti ikkonċernati; Jistieden lill-Kummissjoni, b'konformità mal-ġurisprudenza tal-Qorti tal-Ġustizzja, tinkludi bis-sħiħ id-diskriminazzjoni abbażi tal-identità tal-ġeneru fil-politiki u fil-leġiżlazzjoni futuri fil-qasam tal-ugwaljanza bejn in-nisa u l-irġiel; Jinnota b'diżappunt li f'xi Stati Membri l-imprendituri nisa, b'mod partikolari l-ommijiet waħedhom, ta' spiss issir diskriminazzjoni kontra tagħhom meta jippruvaw jiksbu self jew kreditu għan-negozji tagħhom u ta' spiss għadhom ukoll iħabbtu wiċċhom ma' xkiel imsejjes fuq stereotipi tal-ġeneru; Jistieden lill-Kummissjoni tiġbor l-aħjar prattiki u tagħmilhom disponibbli għall-Istati Membri bil-għan li tipprovdi r-riżorsi meħtieġa biex tiġi appoġġjata l-azzjoni pożittiva u tiġi żgurata implimentazzjoni aħjar tad-dispożizzjonijiet rispettivi fil-livell nazzjonali; Jiġbed l-attenzjoni għan-nuqqas ta' effettività ta' xi korpi tal-ugwaljanza minħabba li għandhom nuqqas ta' ħila proprja li jieħdu azzjoni, nuqqas ta' persunal u nuqqas ta' riżorsi finanzjarji adegwati; Jistieden lill-Kummissjoni timmonitorja kif suppost u b'mod eżatt is-sitwazzjoni tal-'korpi tal-ugwaljanza' stabbiliti wara d-dħul fis-seħħ tad-direttiva, u tara jekk ikunux ġew issodisfati l-kundizzjonijiet kollha stabbiliti mil-leġiżlazzjoni tal-UE; jagħmel enfasi partikolari fuq il-fatt li l-kriżi ekonomika li għaddejja bħalissa ma tistax tintuża biex tiġġustifika n-nuqqasijiet fir-rigward tal-funzjonament xieraq tal-korpi tal-ugwaljanza; Jenfasizza l-ħtieġa li tingħata data u li jkun hemm aktar trasparenza mill-Kummissjoni dwar il-proċeduri u l-azzjonijiet ta' ksur li għaddejjin bħalissa; Jistieden lill-Kummissjoni tistabbilixxi bażi ta' data pubblika tal-leġiżlazzjoni u tal-każistika li jirrelataw mad-diskriminazzjoni fuq il-bażi tal-ġeneru; jinsisti fuq il-ħtieġa li jitjieb il-ħarsien għall-vittmi tad-diskriminazzjoni bbażata fuq il-ġeneru; Jiġbed l-attenzjoni lejn il-ħtieġa li jkun hemm appoġġ finanzjarju għal taħriġ ulterjuri għall-ġuristi li jkunu attivi fil-qasam tad-diskriminazzjoni bbażata fuq il-ġeneru, kif ukoll li jsir koordinament mill-UE ta' dan it-taħriġ, filwaqt li jitqies ir-rwol li jitwettaq mill-qrati nazzjonali; Jiġbed l-attenzjoni lejn il-ħtieġa li d-direttiva tiġi trasposta b'mod li jkun f'waqtu fl-Istati Membri kollha; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet tal-Istati Membri. wara li kkunsidra l-komunikazzjoni tal-Kummissjoni tas-27 ta' Jannar 2012 dwar il-kummerċ, it-tkabbir u l-iżvilupp (COM(2012)0022) , li taġġorna komunikazzjoni tat-18 ta' Settembru 2002 dwar l-istess suġġett, wara li kkunsidra l-Artikoli 207 u 208 tat-Trattat dwar il-Funzjonament tal-Unjoni Ewropea u l-Artikolu 3 tat-Trattat dwar l-Unjoni Ewropea, wara li kkunsidra l-komunikazzjonijiet u d-dokumenti ta' ħidma tal-persunal l-oħrajn tal-Kummissjoni ta' dawn l-aħħar snin li huma ta' relevanza għal dan is-suġġett, fosthom il-Koerenza tal-Politiki għall-Iżvilupp (COM(2009)0458, SEC(2010)0421, SEC(2011)1627), il-Pjan ta' Azzjoni tal-UE għall-Ugwaljanza bejn is-Sessi u l-Għoti ta' Poter lin-Nisa fl-Iżvilupp 2010-2015 (SEC(2010)0265), il-komunikazzjoni bit-titolu ''Inżidu l-impatt tal-Politika tal-UE għall-Iżvilupp: Aġenda għall-bidla (COM(2011)0637), il-finanzjament għall-iżvilupp (COM(2012)0366), l-approċċ tal-UE għar-reżiljenza (COM(2012)0586), il-protezzjoni soċjali fil-kooperazzjoni għall-iżvilupp tal-Unjoni Ewropea (COM(2012)0446), il-kooperazzjoni mas-soċjetà ċivili fir-relazzjonijiet esterni (COM(2012)0492), kif ukoll il-komunikazzjoni tagħha dwar l-Għajnuna għall-Kummerċ (COM(2007)0163) u r-rapporti annwali tagħha ta' monitoraġġ b'rabta ma' din l-għajnuna, wara li kkunsidra l-konklużjonijiet tal-Kunsill dwar l-approċċ tal-UE għall-kummerċ, it-tkabbir u l-iżvilupp fid-deċennju li jmiss, tas-16 ta' Marzu 2012, u l-konklużjonijiet l-oħrajn tiegħu b'relevanza għal dan is-suġġett, wara li kkunsidra l-Qafas Integrat Imsaħħaħ għal għajnuna relatata mal-kummerċ lill-Pajjiżi l-Anqas Żviluppati mħejji taħt it-tmexxija tal-Bank Dinji; wara li kkunsidra l-Aġenda tax-Xogħol Deċenti tal-ILO u l-Inizjattiva għal Bażi ta' Protezzjoni Soċjali tan-NU, wara li kkunsidra r-Raba' Konferenza Dinjija dwar in-Nisa organizzata f'Pekin f'Settembru 1995, id-Dikjarazzjoni u l-Pjattaforma għal Azzjoni adottati f'Pekin, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Iżvilupp u l-opinjoni tal-Kumitat għall-Kummerċ Internazzjonali (A7-0054/2013), billi huwa ċar li l-Artikoli 207 u 208 tat-Trattat dwar il-Funzjonament tal-Unjoni Ewropea huma interkonnessi; billi l-Artikolu 207 jiddikjara li l-politika kummerċjali tal-UE għandha tkun ibbażata fuq il-prinċipji u l-objettivi tal-azzjoni esterna tal-Unjoni, u billi l-Artikolu 208 jesiġi li l-politiki tal-Unjoni li aktarx jaffettwaw lill-pajjiżi li qed jiżviluppaw għandhom jikkunsidraw l-objettivi tal-kooperazzjoni għall-iżvilupp; billi, b'segwitu għad-Dikjarazzjoni u l-Pjattaforma għal Azzjoni ta' Pekin, l-Istati Membri u l-Kummissjoni adottaw l-istrateġija tal-integrazzjoni tas-sessi bħala parti mill-politika ta' kooperazzjoni għall-iżvilupp tagħhom; billi t-tnaqqis fil-faqar u l-impenn lejn l-Għanijiet ta' Żvilupp tal-Millennju huma elementi prinċipali tal-politika għall-iżvilupp tal-UE u għandhom ukoll iservu ta' gwida għall-politika kummerċjali tal-UE fil-konfront tal-pajjiżi li qed jiżviluppaw; billi l-promozzjoni tad-drittijiet tal-bniedem għandha tiġi integrata f'din il-politika, u tikkontribwixxi lejn l-approċċ għall-iżvilupp ibbażat fuq id-drittijiet, adottat mill-UE; billi r-rabta bejn il-liberalizzazzjoni tal-kummerċ u t-tnaqqis fil-faqar mhijiex waħda awtomatika, iżda l-ftuħ tal-kummerċ, dment u fil-każ li l-kundizzjonijiet adatti jkunu preżenti, jista' jkun wieħed mill-aktar muturi effettivi għat-tkabbir ekonomiku u l-iżvilupp; billi l-prospetti għal żvilupp b'suċċess immexxi mill-kummerċ jiddependu fost l-oħrajn minn istituzzjonijiet li jiffunzjonaw tajjeb, ġlieda effettiva kontra l-korruzzjoni, settur privat b'saħħtu u l-impenn lejn żvilupp ekonomiku b'bażi wiesgħa u inklużiv, id-diversifikazzjoni u ż-żidiet progressivi fil-valur miżjud; billi l-politika kummerċjali tal-UE għall-pajjiżi li qed jiżviluppaw għandha l-għan li tintegrahom aħjar fis-sistema kummerċjali internazzjonali, iżda hija nieqsa minn objettivi tal-iżvilupp definiti b'mod ċar u għalhekk tirriskja, minflok, li teqred il-produzzjoni lokali u żżid id-dipendenza fuq l-esportazzjoni tal-prodotti bażiċi; billi, minkejja sforzi sinifikanti ta' liberalizzazzjoni, uħud mill-pajjiżi li qed jiżviluppaw, prinċipalment l-LDCs, ma kinux kapaċi jiddiversifikaw il-produzzjoni u l-esportazzjonijiet; billi l-impatt tal-globalizazzjoni fuq it-tnaqqis tal-faqar mhuwiex uniformi; billi parti kbira tal-popolazzjoni fil-pajjiżi li qed jiżviluppaw għadha tgħix f'faqar estrem, u b'mod partikolari fl-LDCs; billi fl-1990, 18 % biss ta' dawk li jinsabu f'kundizzjonijiet ta' faqar estrem kienu jgħixu fl-LDCs, iżda dak is-sehem kien irdoppja għal 36 % sal-2007; billi n-negozjati dwar il-Ftehimiet ta' Sħubija Ekonomika għadhom lura ħafna minn kif kien ippjanat, il-progress inġenerali għadu dgħajjef, l-objettivi tal-iżvilupp mhumiex identifikati b'mod ċar fl-istrateġija tal-UE dwar il-FSE u hija meħtieġa enfasi ġdida fuq l-iżvilupp fin-negozjati aktar milli skadenza sabiex din is-sitwazzjoni tiġi rimedjata; billi l-pajjiżi l-foqra għandhom diffikultà jikkumpensaw għat-tnaqqis fit-taxxi kummerċjali b'riżultat tal-kuntest globali attwali tal-liberalizzazzjoni tal-kummerċ; billi hemm il-periklu li t-tariffi doganali fuq prodotti pproċessati li huma ogħla minn dawk li japplikaw għall-materja prima jistgħu jikkontribwixxu sabiex il-pajjiżi li qed jiżviluppaw jinżammu fir-rwol ta' sempliċi esportaturi tal-materja prima; billi jeħtieġ li jiġu eliminati l-effetti kummerċjali u tal-iżvilupp negattivi fuq il-pajjiżi li qed jiżviluppaw li għandha l-Politika Agrikola Komuni; billi l-espansjoni tal-agrokarburanti kienet tiddependi ħafna fuq l-espansjoni ta' monokultura industrijali fuq skala kbira, bir-riżultat li ġew estiżi l-prattiki agrikoli li huma ta' ħsara għall-ambjent, il-bijodiversità, il-fertilità tal-ħamrija u d-disponibbiltà tal-ilma; billi l-espansjoni tal-agrokarburanti jista' jkollha konsegwenzi drammatiċi f'termini ta' ksur tad-drittijiet tal-art, it-telf tal-aċċess għal riżorsi naturali vitali, id-deforestazzjoni u d-degradazzjoni ambjentali; billi l-pajjiżi bi dħul ta' livell medju superjuri se jiġu esklużi mis-Sistema ta' Preferenzi Ġeneralizzati tal-UE sa mill-1 ta' Jannar 2014, iżda huwa inċert sa liema punt dan se jwassal għall-ftuħ ta' opportunitajiet ġodda ta' esportazzjoni għall-pajjiżi l-anqas żviluppati; billi l-Għajnuna għall-Kummerċ hija mfassla sabiex tgħin lill-pajjiżi li qed jiżviluppaw fost oħrajn fil-bini tal-kapaċità kummerċjali, it-tnaqqis fl-ostakoli amministrattivi għall-kummerċ, l-istabbiliment ta' infrastruttura effiċjenti għat-trasport ta' prodotti, u t-tisħiħ tan-negozji lokali sabiex ikunu ppreparati jilħqu d-domanda lokali u għall-kompetizzjoni u jkunu jistgħu jibbenefikaw minn opportunitajiet ġodda tas-suq; billi l-Għajnuna għall-Kummerċ għandha tgħin tippromwovi l-ipproċessar u d-diversifikazzjoni tal-produzzjoni, tassisti l-integrazzjoni reġjonali, tiffaċilita t-trasferimenti teknoloġiċi, tiffaċilita l-istabbiliment jew l-iżvilupp tal-kapaċità produttiva nazzjonali, u tgħin tnaqqas l-inugwaljanza fid-dħul; billi l-integrazzjoni reġjonali hija mezz effettiv għall-kisba tal-prosperità, il-paċi u s-sigurtà; billi l-benefiċċji b'rabta mal-iżvilupp ta' kummerċ intern u reġjonali li jiffunzjona aħjar jistgħu jkunu sinifikanti daqs jew iżjed minn dawk marbutin ma' żieda fil-kummerċ estern, speċjalment fil-kuntest tat-tibdil fil-klima; billi l-kummerċ reġjonali fl-Afrika huwa ddominat mill-kummerċ ta' prodotti pproċessati, f'kuntrast mad-dominazzjoni tal-materja prima fil-kummerċ estern; billi l-esportazzjoni ta' riżorsi naturali spiss hija assoċjata mal-korruzzjoni kif ukoll ma' staġnar f'setturi ekonomiċi oħra; billi l-eżistenza tal-fenomenu tas-'saħta tar-riżorsi' issa huwa rikonoxxut b'mod wiesa' u l-politika kummerċjali tal-UE għandha tassisti sabiex tipprevjeni u tikkontrobatti dan il-fenomenu; billi 'riżorsi li jalimentaw kunflitti' huma riżorsi naturali li l-isfruttament u l-kummerċ sistematiku tagħhom f'kuntest ta' kunflitt jikkontribwixxu lejn, jibbenefikaw minn jew jirriżultaw fit-twettiq ta' ksur serju tad-drittijiet tal-bniedem, ksur tal-liġi umanitarja internazzjonali jew ksur li skont il-liġi internazzjonali jitqies bħala reat; billi l-politiki tal-UE għandhom jappoġġaw is-sigurtà tal-ikel u ma għandhom qatt jagħmlulha ħsara; billi huwa essenzjali wkoll li tiġi fi tmiemha l-assenjazzjoni mill-ġdid ta' art agrikola f'pajjiżi jew f'reġjuni li qed jiżviluppaw b'nuqqas ta' sigurtà alimentari, għal funzjoni apparti l-produzzjoni tal-ikel għall-ħtiġijiet lokali jew reġjonali (il-problema tal-'ħtif tal-art'); billi partikolarment l-appoġġ għall-bijokarburanti wassal għal bidla indiretta fl-użu tal-art u volatilità fil-prezzijiet tal-ikel fil-pajjiżi li qed jiżviluppaw; billi l-iżgurar taċ-ċertezza taż-żamma tal-pussess tal-art għall-bdiewa ż-żgħar, li jikkostitwixxu l-parti l-kbira tas-sidien tal-art fil-pajjiżi li qed jiżviluppaw u huma l-iżjed vulnerabbli, huwa l-pedament għal swieq tal-proprjetà immobbli u tal-kreditu b'saħħithom li huma essenzjali għal żvilupp stabbli u sostenibbli; billi l-investiment f'opportunitajiet għan-nisa, b'mod partikolari fejn jidħol il-mikrokreditu, huwa essenzjali sabiex jinkisbu redditi kbar fir-rigward tal-iżvilupp ekonomiku u soċjali; Jikkonferma l-pożizzjoni tiegħu li l-iffaċilitar tal-iżvilupp sostenibbli jrid ikun l-objettiv predominanti tal-politika kummerċjali tal-UE għall-pajjiżi li qed jiżviluppaw; huwa tal-fehma li għandhom jiġu fformulati objettivi konkreti u sostenibbli b'rabta mal-iżvilupp għall-inizjattivi kollha fil-qafas ta' din il-politika; Jenfasizza li billi ma jistax jiġi kkunsidrat bħala fatt ċert li l-liberalizzazzjoni tal-kummerċ twassal għal tkabbir u tnaqqis fil-faqar, il-politiki tal-kummerċ u l-għajnuna għall-kummerċ għandhom jiġu mfassla b'mod konsistenti abbażi ta' proċessi trasparenti, inklużivi u parteċipatorji li jinvolvu l-partijiet interessati kollha, b'attenzjoni speċjali għal dawk l-aktar żvantaġġjati, partikolarment in-nisa; Jinnota li kummerċ ġust bejn l-UE u l-pajjiżi li qed jiżviluppaw għandu jkun ibbażat fuq ir-rispett sħiħ u l-garanzija tal-istandards u l-kundizzjonijiet tax-xogħol tal-ILO u għandu jiżgura l-applikazzjoni tal-ogħla standards soċjali u ambjentali possibbli; jenfasizza li dan jinkludi l-ħlas ta' prezz ġust għar-riżorsi u għall-prodotti agrikoli li ġejjin mill-pajjiżi li qed jiżviluppaw; Jitlob li tingħata attenzjoni speċjali lill-promozzjoni tal-ugwaljanza bejn is-sessi u l-għoti ta' setgħa lin-nisa; Jilqa' l-konċentrazzjoni fuq l-ambjent tan-negozju, l-integrazzjoni reġjonali u s-swieq dinjija, kif ukoll fuq il-ħarsien soċjali, is-saħħa, l-edukazzjoni u l-impjiegi fl-Aġenda għall-Bidla (COM(2011)0637); Jitlob l-implimentazzjoni sħiħa tal-Koerenza tal-Politiki għall-Iżvilupp, inkluż permezz tal-waqfien ta' kull prattika tal-produzzjoni u kummerċjali inġusta, is-sajd eċċessiv u s-sussidji agrikoli li huma ta' ħsara għall-iżvilupp u jheddu s-sigurtà tal-ikel; Jenfasizza li l-politika ta' investiment tqajjem żewġ sfidi ewlenin għall-pajjiżi li qed jiżviluppaw: fil-livell nazzjonali, jeħtieġ li l-politika dwar l-investiment tiġi inkluża fl-istrateġija dwar l-iżvilupp, filwaqt li tinkorpora objettivi ta' żvilupp sostenibbli; fil-livell internazzjonali, huwa neċessarju li tissaħħaħ id-dimensjoni ta' żvilupp tal-Ftehimiet ta' Investiment Internazzjonali u jiġu bbilanċjati d-drittijiet u l-obbligi tal-Istati u l-investituri; Jiddispjaċih li, skont ir-Rapport dwar l-Investiment Dinji 2012 tal-Unctad, ċerti Ftehimiet ta' Investiment Internazzjonali konklużi fl-2011 iżommu mal-mudell tradizzjonali tat-Trattat li jiffoka fuq il-protezzjoni tal-investiment bħala l-unika għan tat-Trattat; jilqa' madankollu l-fatt li ċerti Ftehimiet ta' Investiment Internazzjonali ġodda jinkludu dispożizzjonijiet sabiex jiġi żgurat li t-Trattat ma jkunx ta' interferenza iżda ta' kontribut għall-istrateġiji ta' żvilupp sostenibbli tal-pajjiżi li jiffukaw fuq l-impatti ambjentali u soċjali tal-investiment; Jinnota bi tħassib iż-żieda fin-numru ta' każijiet għal riżoluzzjoni ta' tilwim bejn l-investituri u l-Istati (ISDS) imressqa taħt Ftehimiet ta' Investiment Internazzjonali fejn l-investituri sfidaw politiki pubbliċi ewlenin filwaqt li sostnew li dawn il-politiki affettwaw b'mod negattiv il-prospetti ta' negozju tagħhom; jindika f'dan il-kuntest, li r-Rapport dwar l-Investiment Dinji (2012) tal-Unctad juri li l-Ftehimiet ta' Investiment Internazzjonali qegħdin isiru dejjem aktar kontroversjali u sensittivi mil-lat politiku, primarjament minħabba t-tixrid tal-arbitrazzjonijiet bejn l-investituri u l-istati bbażati fuq Ftehimiet ta' Investiment Internazzjonali li qed jistimolaw nuqqas ta' sodisfazzjon dejjem akbar (pereżempju d-dikjarazzjoni tal-politika kummerċjali tal-Awstralja fejn tħabbar li din se tieqaf tinkludi klawsoli tal-ISDS fil-Ftehimiet ta' Investiment Internazzjonali futuri tagħha), u li jirriflettu, fost oħrajn, in-nuqqasijiet fis-sistema (pereżempju l-ambitu wiesa' ta' dispożizzjonijiet bħall-esproprjazzjoni, it-tħassib dwar il-kwalifika tal-arbitraturi, in-nuqqas ta' trasparenza u l-ispejjeż għoljin tal-proċedimenti, u r-relazzjoni bejn l-ISDS u l-proċedimenti bejn stat u ieħor; jinsisti għalhekk li kull ftehim ta' investiment Ewropew fil-ġejjieni għandu jiżgura li r-riżoluzzjoni internazzjonali ta' tilwim bejn l-investituri u l-istat m'għandhiex iddgħajjef il-kapaċità tal-istati li jilleġiżlaw favur l-interess pubbliku; Ifakkar li l-mobilizzazzjoni ta' investiment għal żvilupp sostenibbli tibqa' tirrappreżenta sfida prinċipali għall-pajjiżi li qed jiżviluppaw, b'mod partikolari għall-LDCs; jenfasizza, f'dan il-kuntest, li l-Unctad żviluppat qafas komprensiv ta' politika dwar l-investiment għall-iżvilupp sostenibbli (IPFSD) li jqiegħed enfasi partikolari fuq ir-relazzjoni bejn l-investiment barrani u l-iżvilupp sostenibbli; Jistieden lill-UE tuża b'mod attiv il-ħafna strumenti li għandha għad-dispożizzjoni sabiex tappoġġa l-paċi, ir-rispett għad-drittijiet tal-bniedem, id-demokrazija, l-istat tad-dritt, il-governanza tajba, il-finanzi pubbliċi b'saħħithom, l-investimenti fl-infrastruttura, il-konformità man-normi soċjali mill-impriżi Ewropej u s-sussidjarji tagħhom, il-forniment ta' min jorbot fuqu ta' servizzi bażiċi u l-impenn lejn tkabbir inklużiv u sostenibbli u t-tnaqqis fil-faqar fil-pajjiżi li qed jiżviluppaw, u b'dan il-mod tgħin ukoll fil-ħolqien ta' ambjent li jwassal għal Għajnuna għall-Kummerċ effiċjenti u żvilupp kummerċjali sostenibbli; Jenfasizza li l-integrazzjoni b'suċċess tal-pajjiżi li qed jiżviluppaw fil-kummerċ dinji tirrikjedi xi ħaġa aktar milli aċċess aħjar għas-suq u regoli tal-kummerċ internazzjonali msaħħa; jenfasizza li konsegwentement, il-programmazzjoni tal-Għajnuna għall-Kummerċ għandha tappoġġa lill-pajjiżi li qed jiżviluppaw fl-isforzi interni tagħhom biex jippromwovu l-kummerċ lokali, ineħħu x-xkiel li jirrigwarda l-provvista u jindirizzaw id-dgħufijiet strutturali, li jistgħu jiġu indirizzati permezz ta' riformi interni fil-politiki relatati mal-kummerċ, il-faċilitazzjoni tal-kummerċ, it-titjib tal-kapaċitajiet doganali, l-immodernizzar tal-infrastruttura, it-titjib tal-kapaċitajiet produttivi u l-bini ta' swieq domestiċi u reġjonali; Ifakkar li r-rabta bejn il-kummerċ internazzjonali u t-tnaqqis fil-faqar mhijiex awtomatika; jinnota, f'dan ir-rigward, li l-Unctad tiddikjara li l-livell medju tal-integrazzjoni kummerċjali tal-LDCs, imkejjel bil-proporzjon tal-esportazzjonijiet u l-importazzjonijiet tal-oġġetti u s-servizzi mal-PDG, effettivament sa mill-bidu tas-snin disgħin kien ogħla minn dak tal-ekonomiji avvanzati; iqis għaldaqstant, li l-persistenza tal-faqar tal-massa fl-LDCs huwa riżultat tas-sottożvilupp u n-nuqqas min-naħa ta' dawn il-pajjiżi li jippromwovu trasformazzjoni strutturali, jibnu kapaċità produttiva, u joħolqu impjiegi produttivi fil-livell nazzjonali; Jenfasizza wkoll li l-argument tal-Unctad li l-liberalizzazzjoni kummerċjali prematura u rapida li ħafna pajjiżi bi dħul baxx u li qed jiżviluppaw kienu mħeġġa jwettqu fis-snin tmenin u disgħin wasslet għal deindustrijalizzazzjoni u forma ta' integrazzjoni li intensifikat id-dipendenza tagħhom fuq is-swieq esterni u l-vulnerabbiltà fil-konfront tagħhom, filwaqt li l-pajjiżi li bbenefikaw l-aktar mil-liberalizzazzjoni kummerċjali u esperjenzaw l-akbar tnaqqis fil-faqar assolut huma dawk li fetħu l-ekonomija tagħhom moderatament u gradwalment f'konformità mal-iżvilupp tal-kapaċitajiet produttivi tagħhom, u għamlu progress lejn it-trasformazzjoni strutturali; Jenfasizza li sabiex it-tkabbir u l-ħolqien tal-ġid ikunu inklużivi, sostenibbli u effiċjenti fit-tnaqqis fil-faqar, għandu jkun hemm impenn favurihom fis-setturi l-iktar milqutin mill-faqar u fis-setturi fejn huma attivi l-foqra; jindika li t-tkabbir għandu jibbenefika u jagħti s-setgħa lin-nisa u jkun iffukat fuq it-titjib tal-klima ġenerali tan-negozju sabiex l-SMEs imorru tajjeb, kif ukoll sabiex jiżviluppaw opportunitajiet ta' mikrofinanzjament u mikrokreditu sostenibbli; jenfasizza li l-politiki ta' żvilupp u l-kummerċ f'dan il-qasam għandhom ikunu ggwidati mill-innovazzjoni, il-kreattività u l-kompetittività, bil-għan li jinħolqu l-impjiegi u tingħata s-saħħa lill-iżvantaġġjati; Jilqa' r-rikonoxximent tal-Kummissjoni tal-ħtieġa li tiġi appoġġata l-parteċipazzjoni tal-produtturi u n-negozji ż-żgħar; jindika l-potenzjal fis-suq ta' skemi ta' Kummerċ Ġust u l-effiċjenza ta' skemi bħal dawn fil-faċilitazzjoni tal-iżvilupp soċjali; Jipproponi li l-Kummissjoni toħloq impetu akbar għal akkwist pubbliku sostenibbli fil-livell internazzjonali; Jistieden lill-UE, l-Istati Membri tagħha u donaturi oħra jirrikonoxxu r-rwol vitali li għandhom in-nisa għall-iżvilupp ekonomiku, u jadattaw l-isforzi tal-għajnuna sabiex tingħata s-setgħa lin-nisa, soċjalment u finanzjarjament, inkluż permezz ta' appoġġ immirat għall-iżvilupp tan-negozju u aċċess għal servizzi ta' mikrofinanzjament speċifikament għan-nisa; Ifakkar lill-Kummissjoni u lill-Istati Membri fil-Pjan ta' Azzjoni tal-UE dwar l-Ugwaljanza bejn is-Sessi u l-Għoti tas-Setgħa lin-Nisa fl-Iżvilupp u l-attivitajiet proposti mill-Azzjoni; Itenni l-obbligu tal-UE li tapplika l-koerenza tal-politiki għall-iżvilupp, ir-rispett għad-drittijiet tal-bniedem u l-ugwaljanza bejn is-sessi u l-promozzjoni u l-ħarsien tagħhom fil-politiki esterni kollha tagħha, inkluż il-kummerċ internazzjonali; jistenna bil-ħerqa l-implimentazzjoni sħiħa tal-punti dwar il-kummerċ fil-Pjan ta' Azzjoni mehmuż mal-Qafas Strateġiku tal-UE dwar id-Drittijiet tal-Bniedem u d-Demokrazija; Iqis li l-istrateġiji għall-iżvilupp ekonomiku sostenibbli għandhom, fost l-oħrajn, jipprevedu l-parteċipazzjoni tas-settur privat fl-ekonomija reali, il-koeżjoni reġjonali u l-integrazzjoni tas-swieq permezz ta' kooperazzjoni transkonfinali, u l-iżvilupp ta' kummerċ miftuħ u ġust inkorporat fi ħdan qafas tal-kummerċ multilaterali msejjes fuq regoli; Ifakkar fl-importanza ta' investiment immirat lejn il-ħolqien, l-iżvilupp u t-tisħiħ ta' infrastrutturi ewlenin fl-oqsma tal-portijiet, it-trasport, l-enerġija u t-telekomunikazzjonijiet, u b'mod partikulari l-infrastruttura transkonfinali; Iħeġġeġ lill-pajjiżi benefiċjarji ta' għajnuna għall-iżvilupp kummerċjali jimmobilizzaw ukoll ir-riżorsi interni proprji tagħhom, inkluż id-dħul baġitarju permezz tal-ġbir xieraq tat-taxxi u l-kapital uman; jistieden lill-Kummissjoni tipprovdi appoġġ, fil-każ fejn il-pajjiżi jiksbu dħul mill-isfruttament tar-riżorsi naturali, għall-ġestjoni trasparenti u sostenibbli ta' dawn ir-riżorsi; jisħaq fuq il-bżonn li tiġi stabbilita trasparenza sħiħa rigward ħlas li jsir lill-gvernijiet mill-impriżi Ewropej; jistieden lill-Kummissjoni tappoġġa strateġiji għall-industrijalizzazzjoni sostenibbli fil-pajjiżi li qed jiżviluppaw, immirati lejn il-kummerċ ta' prodotti b'valur miżjud; Iqis li l-għodod tal-UE fil-qasam tal-għajnuna għall-iżvilupp permezz tal-kummerċ u l-investiment, b'mod partikolari s-Sistema ta' Preferenzi Ġeneralizzati riveduta u l-Ftehimiet ta' Sħubija Ekonomika, huma effettivi; jenfasizza mandankollu li l-għajnuna għall-kummerċ ma tistax tiġi limitata għal dawn l-għodod biss; ifakkar lill-UE fl-objettiv tagħha li l-baġit globali tagħha allokat għall-għajnuna jkun ilaħħaq 0,7 % tal-ING sal-2015; iħeġġeġ lill-Kummissjoni żżid is-sehem allokat għall-assistenza teknika mill-baġit totali għall-għajnuna tagħha, inkluż fil-qasam tal-istandardizzazzjoni; jistieden lill-UE turi konsistenza akbar fl-implimentazzjoni tal-politiki kummerċjali, agrikoli, ambjentali, enerġetiċi u ta' żvilupp tagħha; Iqis li huwa essenzjali li l-politiki Ewropej fil-qasam tal-għajnuna għall-iżvilupp permezz tal-kummerċ jintegraw l-aspetti kollha tal-innovazzjoni – l-innovazzjoni finanzjarja kif ukoll dik teknoloġika u organizzattiva – abbażi tal-aħjar prattiki; Jirrakkomanda li l-Kummissjoni tinnegozja l-inklużjoni ta' dispożizzjonijiet tassew infurzabbli relatati mad-drittijiet tal-bniedem fil-ftehimiet kummerċjali u ta' kooperazzjoni bilaterali futuri kollha, sabiex tikkontribwixxi verament għal approċċ lejn l-iżvilupp ibbażat fuq id-drittijiet; Jisħaq fuq l-importanza ta' livelli deċenti ta' pagi u standards deċenti ta' sikurezza fuq il-post tax-xogħol għal sistema kummerċjali globali sostenibbli u ktajjen ta' produzzjoni globali ġodda; ifakkar lill-Kummissjoni, f'dan ir-rigward, fil-komunikazzjoni tagħha intitolata "Promozzjoni tax-xogħol deċenti għal kulħadd"; Jittama li, għall-konsistenza tal-politiki mwettqa mill-UE, tissaħħaħ il-kollaborazzjoni bejn is-servizzi differenti tal-Kummissjoni u s-SEAE, u t-tliet istituzzjonijiet li huma l-Kummissjoni, il-Kunsill u l-Parlament Ewropew; Iqis li l-kriterji għall-evalwazzjoni tal-iżvilupp permezz tal-politiki u l-programmi kummerċjali u ta' investiment għandhom jinkludu statistika mhux biss dwar it-tkabbir u l-kummerċ, iżda wkoll dwar in-numru ta' impjiegi li nħolqu u t-titjib fil-kwalità tal-ħajja għall-persuni li jgħixu f'pajjiżi li qed jiżviluppaw, fir-rigward tal-iżvilupp uman, soċjali, kulturali u ambjentali; Jenfasizza l-importanza li r-riformi kummerċjali jiġu kkombinati ma' politiki pubbliċi mfassla tajjeb, prinċipalment il-protezzjoni soċjali; jenfasizza b'mod usa', l-importanza ta' Strateġiji Nazzjonali għall-Iżvilupp u valutazzjonijiet sistematiċi tal-impatt tal-politika kummerċjali eżistenti fuq il-faqar f'waqthom u mħejjija tajjeb; jistieden lill-Kummissjoni timplimenta l-gwida mħejjija mir-rapporteur tan-NU dwar id-dritt għall-ikel li tappella għall-użu tal-Valutazzjonijiet tal-Impatt fuq id-Drittijiet tal-Bniedem – Prinċipji Gwida dwar il-Valutazzjonijiet tal-Impatt fuq id-Drittijiet tal-Bniedem tal-Ftehimiet dwar il-Kummerċ u l-Investiment – meta tkun qiegħda tikkonkludi ftehimiet kummerċjali u ta' investiment, sabiex jiġi żgurat li dawn ikunu konsistenti mal-obbligi skont l-istrumenti internazzjonali tad-drittijiet tal-bniedem; iħeġġeġ ukoll lill-UE tinkorpora kundizzjonalità ċara u klawsoli dwar id-drittijiet tal-bniedem u d-demokrazija fil-ftehimiet kummerċjali kollha tagħha; Jenfasizza l-importanza li tiġi integrata r-responsabbiltà soċjali korporattiva (CSR) fi ftehimiet ta' kummerċ ħieles mal-pajjiżi li qed jiżviluppaw sabiex jiġu promossi d-drittijiet tal-bniedem u l-istandards soċjali u ambjentali; jissuġġerixxi l-inklużjoni ta' kapitolu komprensiv dwar id-drittijiet tal-bniedem, flimkien ma' kapitoli soċjali u ambjentali, fil-ftehimiet futuri kollha ta' kummerċ ħieles; Jistieden lill-Kummissjoni tħeġġeġ lill-gvernijiet tal-pajjiżi li qed jiżviluppaw iwettqu konsultazzjonijiet wiesgħin bl-inklużjoni ta' atturi mhux tal-istat u mhux tan-negozju matul it-tfassil tal-politiki kummerċjali tagħhom; jistieden lill-Kummissjoni tiffavorixxi wkoll it-trasparenza matul in-negozjati, sabiex tiffaċilita l-involviment kontinwu, wiesa' u effettiv tal-partijiet interessati u tappoġġa l-impenn lejn riżultati b'rabta mal-iżvilupp; Jappella għal analiżi profonda tal-impatt, mill-perspettiva tal-klima, il-ġeneru u s-sostenibbiltà, tal-eżitu tal-ftehimiet kummerċjali multilaterali u bilaterali nnegozjati bejn l-UE u pajjiżi terzi; iħeġġeġ lill-Kummissjoni tawtorizza appoġġ espliċitu għall-ġestjoni tat-tibdil fil-klima bħala parti mill-għajnuna kollha għall-kummerċ u għajnuna rilevanti oħra għall-iżvilupp; Jemmen li, fin-negozjati għall-ftehimiet kummerċjali, għandhom jiġu stabbiliti parametri ta' riferiment għall-progress fl-iżvilupp sabiex jiġu ffaċilitati l-monitoraġġ u, fejn meħtieġ, il-modifika tal-kalendarji għall-implimentazzjoni tal-miżuri, il-modifika tal-miżuri ta' akkumpanjament, li jistgħu jinkludu Għajnuna għall-Kummerċ u assistenza għall-aġġustament, u t-tħejjija ta' inizjattivi ġodda, meta l-impenn għall-objettivi tal-iżvilupp ikun jitlob dan; jenfasizza l-fatt li, għan-negozjati kummerċjali hu essenzjali li l-pajjiżi li qed jiżviluppaw jiġu pprovduti bil-kompetenza legali u kompetenzi oħra meħtieġa sabiex jaħdmu b'mod effettiv fl-Organizzazzjoni Dinjija tal-Kummerċ u organizzazzjonijiet simili; Jistieden lill-UE tkompli tnaqqas l-ostakli għall-kummerċ u s-sussidji li jgħawwġu l-kummerċ sabiex tgħin lill-pajjiżi li qed jiżviluppaw iżidu s-sehem tagħhom tal-kummerċ dinji; jitlob it-tneħħija tas-sussidji fuq l-esportazzjonijiet agrikoli, skont l-impenn li ttieħed fin-negozjati taċ-Ċiklu ta' Doha għall-Iżvilupp tal-Organizzazzjoni Dinjija tal-Kummerċ, li għandha tiġi implimentata kemm jista' jkun malajr; Iħeġġeġ lill-Kummissjoni tappoġġa s-sejħa min-naħa tar-rapporteur speċjali tan-NU dwar id-dritt għall-ikel sabiex tiġi stabbilita sistema ta' inċentivi pożittivi għat-tħeġġiġ tal-importazzjoni ta' prodotti agrikoli lejn l-UE li jikkonformaw ma' standards ambjentali, soċjali u tad-drittijiet tal-bniedem speċifiċi, b'mod partikolari billi jiġi żgurat dħul ġust għall-produtturi u pagi li jiggarantixxu l-għajxien għall-ħaddiema agrikoli; Jistieden lill-UE tiżgura dejjem li l-approċċ wiesa' tagħha għan-negozjati kummerċjali, bl-inklużjoni ta' kwistjonijiet bħall-investiment, l-akkwist pubbliku mill-gvernijiet, il-kompetizzjoni, il-kummerċ fis-servizzi u d-drittijiet ta' proprjetà intelletwali, ikun konformi mal-ħtiġijiet u l-istrateġiji ta' żvilupp rispettivi tal-pajjiżi sħab; iħeġġeġ għalhekk lill-UE tiddefinixxi l-politika tagħha b'rispett sħiħ tat-"trattament speċjali u divrenzjat" mogħti lill-pajjiżi li qed jiżviluppaw; itenni wkoll li l-gvernijiet u l-parlamenti għandhom iżommu d-dritt li jirregolaw l-investiment, kemm sabiex ikunu jistgħu jiddiskriminaw favur investituri li jappoġġaw l-iżvilupp tal-pajjiż kif ukoll sabiex jiżguraw li jkun hemm obbligazzjonijiet u dmirijiet imposti fuq l-investituri kollha, inklużi dawk barranin, fir-rigward tal-konformità mal-istandards tax-xogħol, dawk ambjentali, tad-drittijiet tal-bniedem u oħrajn; Jilqa' l-inklużjoni tal-aspett tal-ġeneru fil-valutazzjonijiet tal-impatt tas-sostenibbiltà marbuta man-negozjati kummerċjali; jistieden lill-Kummissjoni tieħu nota ta' dawn il-valutazzjonijiet u tiżgura li l-kwistjonijiet identifikati dwar il-ġeneru tabilħaqq jiġu indirizzati mill-miżuri ta' politika li jakkumpanjaw il-ftehimiet kummerċjali; Jemmen li fin-negozjati tal-Ftehimiet ta' Sħubija Ekonomika, l-attenzjoni għandha tkun fuq il-kontenut aktar milli fuq l-iskadenzi; jiddikjara li, biex il-ftehimiet iwasslu għall-iżvilupp, hemm bżonn ta' approċċ iktar flessibbli min-naħa tal-UE, li jħeġġeġ id-diversifikazzjoni tal-ekonomiji tal-pajjiżi AKP, b'żieda fl-attivitajiet tal-ipproċessar u żieda fil-kummerċ reġjonali; Jappoġġa l-proposta tal-Kummissjoni li tiddivrenzja l-għajnuna tagħha għall-kummerċ u li tikkonċentra l-isforzi tagħha fuq il-pajjiżi l-aktar fil-bżonn, speċjalment il-pajjiżi l-anqas żviluppati (LDCs) u l-pajjiżi bi dħul baxx; Jitlob li l-istrumenti tal-Għajnuna għall-Kummerċ ikunu ffukati mhux biss fuq il-kummerċ bejn l-UE u l-pajjiżi li qed jiżviluppaw, iżda wkoll fuq l-appoġġ għall-kummerċ intern, reġjonali u dak Nofsinhar-Nofsinhar, kif ukoll fuq il-kummerċ trijangolari bejn il-pajjiżi AKP bil-promozzjoni ta' katini ta' valur transkonfinali, biż-żieda fl-effiċjenza ta' servizzi ewlenin u t-tnaqqis fl-ispejjeż tat-trasport li fl-istess ħin jistgħu jgħinu jsaħħu r-rabtiet tal-pajjiżi li qed jiżviluppaw mas-swieq globali; Iħeġġeġ l-iżvilupp ta' strumenti ta' appoġġ aktar effettivi fir-rigward tal-aġġustament u d-diversifikazzjoni tal-produzzjoni, kif ukoll fir-rigward tal-iżvilupp responsabbli u sostenibbli ta' industriji tal-ipproċessar u kumpaniji ta' daqs żgħir u medju fil-pajjiżi li qed jiżviluppaw; Jisħaq li l-inugwaljanzi bejn is-sessi fir-rigward tal-aċċess għar-riżorsi, bħal mikrokreditu, kreditu, informazzjoni u teknoloġija, għandhom jiġu kkunsidrati meta jkunu qegħdin jiġu definiti l-istrateġiji għal għajnuna għall-kummerċ u għajnuna rilevanti oħra għall-iżvilupp; Jappoġġa l-pakkett għall-promozzjoni tal-kummerċ għall-operazzjonijiet iż-żgħar fil-pajjiżi li qed jiżviluppaw imħabbar fil-komunikazzjoni tal-Kummissjoni; jistieden lill-Kummissjoni tagħmel progress fl-iżvilupp ta' dan il-pakkett u jistieden lid-donaturi kollha jallokaw biżżejjed fondi ħalli jimplimentaw dan il-pakkett b'mod speċifiku għall-appoġġ tal-parteċipazzjoni tan-negozji ż-żgħar fl-iskemi kummerċjali li jiżguraw valur miżjud għall-produtturi, inklużi dawk li jirrispondu għas-sostenibbiltà (pereżempju Kummerċ Ġust); jitlob li jsiru aġġornamenti regolari dwar l-implimentazzjoni ta' dan il-pakkett; Jinnota li l-kapaċità kummerċjali tiddependi kemm fuq il-ħardwer (l-infrastruttura) u kemm fuq is-softwer (l-għarfien espert); jappella għalhekk sabiex tiġi investita l-għajnuna tal-UE għall-promozzjoni taż-żewġ elementi f'bosta pajjiżi, b'mod partikolari f'kooperazzjoni mal-pajjiżi l-anqas żviluppati; Jistieden lill-UE tiżgura li l-Għajnuna għall-Kummerċ tippromwovi strumenti inklużivi u li jnaqqsu l-faqar, u b'hekk l-enfasi primarja tagħha għandha tkun fuq il-ħtiġijiet tal-operaturi ż-żgħar; jenfasizza li l-Għajnuna għall-Kummerċ għandha tintuża għall-iżvilupp ta' katini ta' valur sostenibbli b'iffukar fuq il-foqra sabiex jitjieb l-għan li tinkiseb katina ta' provvista sostenibbli; Jistieden lill-UE tiffoka fuq ir-rimedju għall-problemi fil-programmi tal-Għajnuna għall-Kummerċ, b'mod speċjali rigward il-kapaċità ta' implimentazzjoni u monitoraġġ; sussegwentement jitlob bidla fil-perspettiva li tiffoka fuq ir-riżultati u fuq l-eżiti minflok fuq il-kontributi, iżda jirrikonoxxi l-ħtieġa ta' skrutinju estern diliġenti u miftiehem li jiżgura prattiki kummerċjali miftuħa u trasparenti; Jistieden lill-UE tintegra s-settur privat fit-tfassil ta' proġetti ta' Għajnuna għall-Kummerċ b'mod iżjed effettiv bil-għan li tingħata s-saħħa lill-kumpaniji fil-pajjiżi li qed jiżviluppaw sabiex itejbu l-kummerċ; Iqis, fid-dawl tat-trasformazzjoni tal-istruttura tal-kummerċ internazzjonali u tan-negozju Tramuntana-Nofsinhar, li s-sjieda tal-programmi ta' għajnuna mill-pajjiżi benefiċjarji, flimkien mat-trasparenza, ir-responsabbiltà u riżorsi suffiċjenti, jikkostitwixxu fatturi kruċjali li jikkontribwixxu għall-effikaċja u s-suċċess tagħhom, peress li l-għan huwa li jitnaqqsu d-distakki fil-ġid, tiġi kondiviża l-prosperità u tinkiseb l-integrazzjoni reġjonali; iqis essenzjali barra dan, li t-tfassil u l-monitoraġġ ta' dawn il-programmi jinvolvu sistematikament l-istituzzjonijiet nazzjonali, reġjonali u lokali, kif ukoll is-soċjetà ċivili u jipprevedu l-monitoraġġ mid-donaturi; Jistieden lill-Kummissjoni tikkunsidra aktar l-isfidi ġodda involuti fl-għajnuna għall-iżvilupp permezz tal-kummerċ, jiġifieri d-divrenzjar tal-livelli ta' żvilupp, l-appoġġ għall-produzzjoni lokali u d-diversifikazzjoni tagħha u l-promozzjoni ta' standards soċjali u ambjentali; Iħeġġeġ lid-donaturi kollha, pubbliċi u privati, jikkoordinaw aktar l-azzjonijiet tagħhom u jadattawhom għall-fondi eżistenti, b'mod partikolari fil-kuntest attwali ta' tnaqqis baġitarju; ifakkar li l-pajjiżi BRICS issa huma kemm benefiċjarji tal-għajnuna kif ukoll donaturi; jistedinhom jikkooperaw mal-UE sabiex jikkondividu l-esperjenzi tagħhom u jottimizzaw l-azzjonijiet tagħhom u jaċċettaw aktar responsabilitajiet fil-konfront tal-pajjiżi anqas żviluppati u fi ħdan il-komunità tad-donaturi; jinsab imħasseb dwar it-tixrid tal-prattiki ta' għajnuna marbuta u jħeġġeġ lill-pajjiżi żviluppati u lill-pajjiżi emerġenti l-kbar jevitaw milli jirrikorru għal prattiki bħal dawn; Jitlob lill-Kummissjoni Ewropea u lid-donaturi kollha jfittxu forom innovattivi ta' finanzjament u ta' sħubija għall-iżvilupp; ifakkar, f'dan ir-rigward, li s-self bejn il-pari wkoll jista' jikkontribwixxi sabiex l-iżvilupp jinġieb 'il quddiem permezz tal-kummerċ; jirrakkomanda li jiġu kkoordinati aħjar il-proġetti ta' żvilupp iffinanzjati mill-banek tal-iżvilupp reġjonali u l-Bank Dinji/il-Korporazzjoni Finanzjarja Internazzjonali, u li jiġi ġġeneralizzat l-użu ta' skemi interreġjonali ta' finanzjament bħall-Fond Fiduċjarju tal-UE għall-Infrastruttura fl-Afrika; Iħeġġeġ lill-kumpaniji bbażati fl-UE b'faċilitajiet tal-produzzjoni f'pajjiżi li qed jiżviluppaw, jikkonformaw strettament mal-obbligi tar-rispett tad-drittijiet u l-libertajiet tal-bniedem, l-istandards soċjali u ambjentali, l-ugwaljanza bejn l-irġiel u n-nisa, l-istandards fundamentali tax-xogħol, il-ftehimiet internazzjonali u l-ħlas ta' taxxi xierqa b'mod trasparenti; jitlob li jiġi implimentat mingħajr eċċezzjoni d-dritt għal-libertà mix-xogħol furzat u b'mod speċjali mit-tħaddim tat-tfal; Jinsab konvint mill-potenzjal tas-settur privat li jiffunzjona bħala mutur fl-iżvilupp u jenfasizza li sabiex jitwettaq dan il-potenzjal, il-proċess jeħtieġ li jservi lill-komunitajiet lokali u li, permezz tal-prinċipju ta' katini tal-provvista inklużivi ġusti, jiġġenera l-għoti tas-setgħa lill-atturi kollha involuti, mill-produttur/ħaddiem sal-konsumatur; Jilqa' l-fatt li firxa wiesgħa ta' industriji u korporazzjonijiet transnazzjonali stabbilixxew kodiċi tal-kondotta tal-fornituri li jiddeskrivu fid-dettall l-istandards ta' prestazzjoni soċjali u ambjentali għall-katini tal-provvista globali tagħhom; ifakkar madankollu li l-proliferazzjoni u l-eteroġeneità tal-kodiċi CSR jippreżentaw sfidi; jinnota, b'mod partikolari, li minħabba l-eteroġeneità tal-kunċett CSR, fejn kumpaniji differenti żviluppaw standards differenti dwar il-kontabilità, l-awditjar u r-rappurtar, il-livelli tas-CSR diffiċli jitqabblu; jistieden għal darb'oħra lill-UE għaldaqstant, sabiex taħdem għal qafas legali internazzjonali ċar dwar ir-responsabbiltajiet u l-obbligi tan-negozju rigward id-drittijiet tal-bniedem; Jistieden barra minn hekk lill-kumpaniji bbażati fl-UE u oħrajn jikkonformaw mal-għaxar prinċipji fundamentali tal-Patt Globali tan-NU u l-Prinċipji Gwida dwar in-Negozju u d-Drittijiet tal-Bniedem; Jappella għal sforzi aktar b'saħħithom min-naħa tal-UE fir-rigward tar-rifuġji fiskali u l-ħarba tal-kapital, li jdgħajfu d-dħul kemm tal-UE u kemm ta' pajjiżi li qed jiżviluppaw u jaħdmu kontra t-tnaqqis fil-faqar u l-ħolqien tal-ġid f'pajjiżi foqra; jenfasizza li l-ħarba illegali tal-kapital mill-pajjiżi li qed jiżviluppaw tirrappreżenta bejn 6 u 8,7 fil-mija tal-PDG tagħhom u 10 darbiet l-għajnuna totali għall-iżvilupp għal dawn il-pajjiżi; jistieden għalhekk lill-Kummissjoni sabiex tfittex b'mod proattiv iżjed opportunitajiet għall-kooperazzjoni mal-pajjiżi li qed jiżviluppaw dwar din il-kwistjoni; jappella b'mod partikolari għal konvenzjoni internazzjonali bil-għan li jiġu eliminati l-istrutturi fiskali ta' ħsara (fuq il-mudell ta' mekkaniżmu multilaterali għall-iskambju awtomatiku ta' informazzjoni dwar it-taxxi), li tkun tinkludi sanzjonijiet kemm għal ġurisdizzjonijiet li ma jikkooperawx kif ukoll għall-istituzzjonijiet finanzjarji li joperaw f'rifuġji fiskali (jiġifieri billi tiġi kkunsidrata l-possibbiltà li jiġu rtirati liċenzji bankarji ta' istituzzjonijiet finanzjarji li joperaw mar-rifuġji fiskali skont l-Att dwar it-Twaqqif tal-Abbuż tar-Rifuġji Fiskali tal-Istati Uniti); Iħeġġeġ lill-UE, lil donaturi tal-għajnuna oħrajn, lill-awtoritajiet tal-pajjiżi sħab u lill-atturi privati lokali u internazzjonali fil-pajjiżi li qed jiżviluppaw jesploraw l-oqsma possibbli ta' kooperazzjoni għall-iżvilupp sostenibbli sabiex jiġu mmassimizzati r-riżultati relatati mal-iżvilupp tal-attivitajiet kummerċjali u jiġu inklużi organizzazzjonijiet tas-soċjetà ċivili fil-livelli kollha ta' diskussjoni; Jenfasizza l-importanza vitali li jiġu promossi sħubijiet ta' inizjattiva ta' tkabbir bejn il-pubbliku u l-privat fil-politiki tal-iżvilupp tal-UE u li jintużaw l-esperjenza, il-kompetenza, u s-sistemi ta' ġestjoni tas-settur privat fi sħubija mar-riżorsi pubbliċi; jappella sabiex jiġu megħjuna l-awtoritajiet lokali fl-Istati Membri Ewropej li għandhom esperjenza, pereżempju, fil-bini ta' infrastruttura, sabiex ikun hemm ġemellaġġ u kooperazzjoni mal-awtoritajiet lokali fil-pajjiżi li qed jiżviluppaw; Jemmen li l-Investiment Dirett Barrani huwa wkoll mutur b'saħħtu għal tkabbir ekonomiku sostnut, it-trasferiment tal-għarfien, l-ispirtu ta' intrapriża, it-teknoloġija u l-ħolqien tal-impjiegi, u għalhekk huwa ta' importanza vitali għall-iżvilupp; jappella sabiex l-aġenda għall-iżvilupp tiffoka fuq l-appoġġ tal-bini tal-kapaċitajiet fil-pajjiżi li qed jiżviluppaw bil-għan li tinħoloq klima ta' investiment trasparenti, prevedibbli u favorevoli, fejn il-burokrazija għan-negozji titnaqqas għal livell minimu, id-drittijiet tal-proprjetà jiġu rrispettati, il-kompetizzjoni tiġi promossa u jkun hemm impenn lejn l-ilħuq ta' politiki makroekonomiċi b'saħħithom; Jinnota li minkejja l-implimentazzjoni tal-Proċess ta' Kimberley għaċ-ċertifikazzjoni tad-djamanti ta' kunflitt, il-kummerċ fir-riżorsi naturali għadu jħeġġeġ lir-ribelli u għadhom qegħdin isiru abbużi tad-drittijiet tal-bniedem fiż-żoni tal-minjieri; jenfasizza għalhekk il-ħtieġa urġenti ta' sistema ta' diliġenza dovuta għall-ħaġar prezzjuż u l-minerali ta' valur, pereżempju għall-minerali ta' kunflitt; huwa tal-fehma li miżura bħal din tista' tikkontribwixxi sabiex tiġi indirizzata l-isfida prinċipali tas-seħta tar-riżorsi u żżid il-benefiċċji għall-pajjiżi li qed jiżviluppaw sabiex ibiegħu l-prodotti bażiċi tagħhom; jilqa' f'dan il-kuntest il-pjanijiet tal-Kummissjoni li tippubblika komunikazzjoni dwar il-minerali ta' kunflitt; Jirrikonoxxi li l-Kummissjoni hija sħab fl-Inizjattiva għat-Trasparenza tal-Industriji Estrattivi (EITI); jistieden lill-Kummissjoni u l-partijiet attivi fi ħdan l-industrija estrattiva biex b'mod attiv iħeġġu aktar pajjiżi produtturi jissieħbu fl-inizjattiva; Jisħaq fuq il-fatt li r-riżorsi naturali jqajmu żewġ sfidi ewlenin għall-pajjiżi żviluppati u dawk li qed jiżviluppaw: l-isfida ambjentali sabiex jiġu ffaċċati l-impatti mill-użu tar-riżorsi tul iċ-ċiklu tal-ħajja tagħhom u l-isfida soċjopolitika li jiġu affrontati d-drittijiet tal-bniedem u l-faqar f'livell internazzjonali; Jappoġġa b'mod qawwi l-proposta leġiżlattiva għal rappurtar skont kull pajjiż individwali bħala parti mir-reviżjoni tad-Direttiva dwar il-Kontabilità u t-Trasparenza, biex b'hekk tiġi skoraġġuta l-korruzzjoni u jiġi prevenut l-evitar tat-taxxa; jistieden lill-industriji estrattivi Ewropej li joperaw fil-pajjiżi li qed jiżviluppaw sabiex ikunu ta' eżempju fir-rigward tar-responsabbiltà soċjali u l-promozzjoni ta' xogħol deċenti; Jinnota li l-problema tal-governanza fis-settur tar-riżorsi ġiet indirizzata kważi kompletament permezz ta' inizjattivi volontarji, fejn l-iżjed waħda prominenti kienet l-Inizjattiva għat-Trasparenza tal-Industriji Estrattivi (EITI) li tipprova ttejjeb it-trasparenza fl-informazzjoni; josserva madankollu, li għalkemm neċessarja, l-EITI mhijiex biżżejjed sabiex tiġi indirizzata l-problema usa' tal-korruzzjoni u t-tixħim fis-settur estrattiv; jinnota wkoll li l-Qafas tan-NU dwar in-Negozju u d-Drittijiet tal-Bniedem (protezzjoni, rispett, aċċess għar-rimedju) għadu mhuwiex speċifiku fir-rigward tal-industriji estrattivi u r-riżorsi; huwa tal-fehma f'dan ir-rigward li hemm il-ħtieġa li, mal-Qafas tan-NU dwar in-Negozju u d-Drittijiet tal-Bniedem, jiżdiedu dispożizzjonijiet speċifiċi dwar l-industriji estrattivi, u li l-ewwel pass għal dan jista' jkun il-ħatra ta' rapporteur speċjali tal-Kunsill tad-Drittijiet tal-Bniedem tan-NU dwar dik il-kwistjoni, b'mandat li jevalwa u jiżviluppa rakkomandazzjonijiet; Huwa tal-fehma li l-istandards għat-trasparenza u ċ-ċertifikazzjoni għandhom jitwessgħu tul iż-żmien sabiex jiġu indirizzati kompletament it-tixħim u l-korruzzjoni fis-settur estrattiv u lil hinn minnu; jistieden, b'mod aktar usa', lill-UE tappoġġa mekkaniżmi ta' governanza iżjed b'saħħithom sabiex jiġu indirizzati d-dimensjonijiet ambjentali u tad-drittijiet tal-bniedem fl-isfruttament tar-riżorsi; huwa tal-fehma b'mod partikolari, li konvenzjoni internazzjonali għall-ġestjoni sostenibbli tar-riżorsi hija essenzjali sabiex jiġu stabbiliti prinċipji legali fundamentali għall-ġestjoni sostenibbli tar-riżorsi; Jenfasizza li industrija tal-minjieri sostenibbli teħtieġ approċċi li jindirizzaw iċ-ċiklu kollu tal-ħajja tar-riżorsi; jinnota li l-kumplessità tal-katini globali tal-provvista jfixklu t-trasparenza; huwa tal-fehma għaldaqstant, li l-inizjattivi ta' trasparenza eżistenti għandhom ikunu akkumpanjati minn sforzi ta' ċertifikazzjoni fil-forma ta' ttikkettar tal-prodotti tul il-katini tal-provvista minerali; Jappella sabiex l-atturi privati involuti fil-kummerċ ta' prodotti minn industriji estrattivi jew fir-raffinament tagħhom jieħdu passi sabiex jiżguraw li l-prinċipji CSR jiġu segwiti b'mod regolari, fid-dettall u b'mod strett tul il-katina tal-provvista; Jistieden lill-Kummissjoni u s-SEAE sabiex ikomplu jibnu fuq l-Att Dodd-Frank ratifikat reċentement min-naħa tal-Kummissjoni dwar is-Sigurtajiet u l-Kambju tal-Istati Uniti fejn huwa meħtieġ li l-emittenti relatati mal-estrazzjoni tar-riżorsi jiżvelaw ċerti ħlasijiet magħmula lill-gvernijiet; iħeġġeġ lill-Kummissjoni testendi r-rekwiżiti tar-rappurtar għall-industriji estrattivi lil industriji oħra u tivvaluta jekk l-iżvelar għandux jiġi awditjat b'mod indipendenti; Huwa tal-fehma li l-politiki ta' kummerċ u investiment bilaterali għandhom jirreferu għal prinċipji komuni bħal dawk ipprovduti mill-Karta tar-Riżorsi Naturali; iqis, b'konformità mal-isforzi ta' diliġenza dovuta fl-ambitu tal-katini tal-provvista, li dan jista' jiġi akkumpanjat minn dispożizzjonijiet settorjali f'oqsma relatati mal-funderiji u r-raffineriji, u mal-industriji tal-metall u r-riċiklaġġ; iħeġġeġ lill-UE tirrikonoxxi li r-restrizzjonijiet fuq l-esportazzjoni jistgħu jkunu parti mill-istrateġiji għall-iżvilupp ta' xi pajjiżi jew ikunu ġustifikati għal raġunijiet ta' protezzjoni ambjentali; Iħeġġeġ lill-UE u lid-donaturi l-oħrajn kollha joqogħdu lura milli jiffaċilitaw jew jikkontribwixxu għall-assenjazzjoni mill-ġdid ta' art fertili f'pajjiżi u reġjuni b'nuqqas ta' sigurtà alimentari għal funzjonijiet għajr dawk tal-produzzjoni tal-ikel u jistabbilixxu approċċi ta' prattika tajba għall-ġestjoni tal-art u r-riżorsi għal bijokarburanti u prodotti agrikoli għall-kummerċjalizzazzjoni oħra; Jenfasizza l-ħtieġa li jitneħħew l-inċentivi biex il-bdiewa f'pajjiżi b'nuqqas ta' sigurtà alimentari jużaw arthom għal funzjonijiet għajr dawk tal-produzzjoni tal-ikel, bħall-produzzjoni ta' bijokarburanti; jemmen li r-riċerka u l-innovazzjoni, appoġġati minn politiki proattivi f'pajjiżi żviluppati u li qed jiżviluppaw, jistgħu jgħinu jnaqqsu l-kontradizzjoni bejn is-sigurtà alimentari u l-interessi enerġetiċi; Jagħti struzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni. wara li kkunsidra l-Artikoli 207 u 208 tat-Trattat dwar il-Funzjonament tal-Unjoni Ewropea u l-Artikolu 3 tat-Trattat dwar l-Unjoni Ewropea, wara li kkunsidra l-Komunikazzjoni tal-Kummissjoni bit-titolu "Il-kummerċ, it-tkabbir u l-iżvilupp – It-tfassil tal-politika tal-kummerċ u tal-investiment għal dawk il-pajjiżi l-iktar fil-bżonn" (COM(2012)0022), wara li kkunsidra l-komunikazzjoni tal-Kummissjoni bit-titolu "Kummerċ, Tkabbir u Affarijiet Dinjija – Il-Politika tal-Kummerċ bħala element prinċipali mill-Istrategija tal-UE 2020" (COM(2010)0612), wara li kkunsidra l-Komunikazzjoni tal-Kummissjoni bit-titolu "It-titjib tal-appoġġ tal-UE lil pajjiżi li qed jiżviluppaw sabiex jimmobilizzaw il-finanzjament għall-iżvilupp" (COM(2012)0366), wara li kkunsidra l-Komunikazzjoni tal-Kummissjoni bit-titolu "Risposti ġodda għal Viċinat fi trasformazzjoni" (COM(2011)0303), wara li kkunsidra l-komunikazzjoni tal-Kummissjoni bit-titolu "Inżidu l-impatt tal-Politika tal-UE għall-Iżvilupp – Aġenda għall-Bidla" (COM(2011)0637), wara li kkunsidra l-Komunikazzjoni tal-Kummissjoni bit-titolu "Ewropa Globali: Approċċ Ġdid għall-iffinanzjar tal-azzjoni esterna tal-UE" (COM(2011)0865), wara li kkunsidra l-Komunikazzjoni tal-Kummissjoni bit-titolu "Lejn politika komprensiva ta' investiment internazzjonali Ewropew" (COM(2010)0343), wara li kkunsidra l-Komunikazzjoni tal-Kummissjoni bit-titolu "Strateġija rinnovata tal-UE 2011-14 għar-Responsabbiltà Soċjali Korporattiva" (COM(2011)0681), wara li kkunsidra l-Komunikazzjoni tal-Kummissjoni bit-titolu "Lejn Strateġija tal-UE dwar Għajnuna għall-Kummerċ – il-kontribut tal-Kummissjoni" (COM(2007)0163), wara li kkunsidra l-komunikazzjoni "Kummerċ u Żvilupp – Ngħinu lill-Pajjiżi li qed Jiżviluppaw Jibbenefikaw mill-Kummerċ" (COM(2002)0513), wara li kkunsidra r-Rapport tal-2012 dwar ir-Responsabbiltà tal-UE rigward il-Finanzjament għall-Iżvilupp, b'mod partikulari t-taqsima dwar l-għajnuna għall-kummerċ (SWD(2012)0199), wara li kkunsidra l-Ftehim ta' Sħubija bejn il-membri tal-grupp tal-Istati Afrikani, tal-Karibew u tal-Paċifiku (AKP) u l-Unjoni Ewropea, iffirmat f'Cotonou fit-23 ta' Ġunju 2000, u r-reviżjonijiet tiegħu fl-2005 u l-2010, wara li kkunsidra l-konklużjonijiet tal-Kunsill tas-16 ta' Marzu 2012 dwar l-approċċ tal-UE għall-kummerċ, it-tkabbir u l-iżvilupp fid-deċennju li jmiss u tal-15 ta' Ottubru 2012 dwar il-Finanzjament għall-Iżvilupp, wara li kkunsidra l-programm ta' ħidma tad-WTO fir-rigward tal-għajnuna għall-kummerċ għall-2012–2013, wara li kkunsidra l-Istrateġija tal-UE dwar l-Għajnuna għall-Kummerċ: It-tisħiħ tal-appoġġ tal-UE għall-ħtiġijiet relatati mal-kummerċ f'pajjiżi li qed jiżviluppaw, adottata fil-15 ta' Mejju 2007, wara li kkunsidra l-Programm ta' Azzjoni ta' Almaty għall-pajjiżi li qed jiżviluppaw mingħajr kosta tat-28-29 ta' Awwissu 2003, wara li kkunsidra d-Dikjarazzjoni ta' Pariġi dwar l-Effikaċità tal-Għajnuna tat-2 ta' Marzu 2005 u s-Sħubija ta' Busan għal Kooperazzjoni Effikaċi li tkun taqdi l-Iżvilupp tal-1 ta' Diċembru 2011, wara li kkunsidra "Il-Kunsens ta' Seul fir-rigward tal-Iżvilupp għal Tkabbir Kondiviż" adottat fis-Summit tal-G-20 ta' Seul tal-11-12 ta' Novembru 2010, wara li kkunsidra r-Rapport tal-Unctad dwar l-Investiment fid-Dinja tal-2012, il-Prinċipji Gwida tan-Nazzjonijiet Uniti (NU) tal-2011 dwar il-Kummerċ u d-Drittijiet tal-Bniedem, il-Prinċipji Gwida tan-NU dwar il-valutazzjonijiet tal-impatt tal-ftehimiet ta' kummerċ u ta' investiment fuq id-drittijiet tal-bniedem, il-Prinċipji tal-Unctad/FAO/Bank Dinji/IFAD għal Investiment Agrikolu Responsabbli, ir-Reviżjoni tal-2011 tal-Linji Gwida tal-OECD għall-Impriżi Multinazzjonali, il-Mandat ta' Doha adottat fil-Konferenza Ministerjali XIII tal-Unctad fl-2012 u l-Konferenza Rio+20 fl-2012, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Kummerċ Internazzjonali u l-opinjoni tal-Kumitat għall-Iżvilupp (A7-0053/2013), billi l-politika kummerċjali u ta' investiment tal-Unjoni għandha tkun gwidata mill-prinċipji ġenerali tal-azzjoni esterna tagħha kif stabbiliti fl-Artikoli 3 u 21 tat-Trattat UE, u għandha tikkontribwixxi "[għall-iżvilupp] sostenibbli tal-pjaneta, [...] il-kummerċ liberu u ġust, il-qerda tal-faqar u l-protezzjoni tad-drittijiet tal-bniedem [...]"; billi l-Artikoli 207 u 208 tat-Trattat dwar il-Funzjonament tal-Unjoni Ewropea huma interkonnessi; billi l-Artikolu 207 jistabbilixxi li l-politika kummerċjali tal-UE għandha tkun ibbażata fuq il-prinċipji u l-objettivi tal-azzjoni esterna tal-Unjoni; billi l-Artikolu 208 jirrikjedi li l-politiki tal-Unjoni li x'aktarx jolqtu lill-pajjiżi li qed jiżviluppaw għandhom iqisu l-objettivi tal-kooperazzjoni għall-iżvilupp; billi l-kummerċ u l-investiment bejn l-UE, il-pajjiżi li qed jiżviluppaw u l-pajjiżi l-anqas żviluppati huma mezz biex dawn l-objettivi jinkisbu billi jitqanqal it-tkabbir sostenibbli u inklużiv tal-partijiet kollha b'mod li jiffaċilita t-trasferiment ta' teknoloġiji u ħiliet u jgħin fil-ħolqien tax-xogħol, waqt li jippermetti ż-żieda tal-kompetittività u l-produttività, il-kisba ta' koeżjoni soċjali akbar u l-ġlieda kontra l-inugwaljanza; billi waħedhom il-kummerċ u l-investiment ma jistax ikollhom impatt deċiżiv fuq it-tkabbir u l-iżvilupp sostenibbli, peress li d-dgħufijiet strutturali (livelli insuffiċjenti ta' kapital uman, ta' governanza u ta' infrastrutturi, settur privat dgħajjef, dipendenza qawwija fuq l-esportazzjonijiet tal-materja prima, diversifikazzjoni dgħajfa tal-esportazzjonjiet, spejjeż kummerċjali għoljin, eċċ.) li jbatu minnhom il-pajjiżi li qed jiżviluppaw, inklużi l-pajjiżi l-anqas żviluppati, ixekklu l-aċċess sħiħ tagħhom għall-kummerċ dinji; billi l-politika kummerċjali u ta' investiment tal-Unjoni Ewropea għall-appoġġ tat-tkabbir tal-pajjiżi benefiċjarji għandha tkun ikkoordinata mal-objettivi ta' żvilupp stabbiliti mill-awtoritajiet responsabbli, tikkonforma mal-prinċipju ta' koerenza għall-iżvilupp, tiġi akkumpanjata b'għajnuna teknika u finanzjarja, u fejn ikun xieraq, bl-iżvilupp ta' sħubijiet Tramuntana-Nofsinhar, transkonfinali u Nofsinhar-Nofsinhar bejn is-settur pubbliku u dak privat; billi, fl-2010, il-kummerċ Nofsinhar-Nofsinhar laħaq it-23 % tal-kummerċ dinji; billi, skont ir-Rapport tad-WTO dwar il-Kummerċ Dinji tal-2011, il-ftehimiet preferenzjali Nofsinhar-Nofsinhar jirrappreżentaw żewġ terzi tat-totalità ta' dawn il-ftehimiet, meta mqabbel ma' kwart biss għall-ftehimiet Tramuntana-Nofsinhar; billi, skont ir-Rapport dwar l-Investiment fid-Dinja tal-2012, l-ekonomiji emerġenti jakkumulaw kważi nofs l-investiment dirett barrani (IDB) fid-dinja; billi ħafna pajjiżi għadhom mhux qed jibbenefikaw kompletament mill-kummerċ, u l-proporzjon tal-pajjiżi l-anqas żviluppati fil-PDG tad-dinja qed jonqos; billi, minkejja rata għolja ta' tkabbir ekonomiku, id-49 pajjiż l-anqas żviluppati jirrappreżentaw biss 1,12 % tal-kummerċ dinji; billi l-kummerċ ma pprovdiex benefiċċji ndaqs għall-pajjiżi kollha li qed jiżviluppaw u f'xi każijiet intensfika l-inugwaljanzi soċjali; billi l-ekonomiji emerġenti l-kbar, li għadhom jaqgħu fil-kategorija ta' pajjiżi li qed jiżviluppaw, huma fl-istess ħin kemm donaturi u kemm benefiċjarji tal-għajnuna għall-kummerċ; billi l-UE u l-pajjiżi żviluppati l-oħra għandhom jagħtu aktar kas tal-istatus kumpless ta' dawn il-protagonisti ġodda u tal-importanza u l-ispeċifiċitajiet tagħhom, sabiex jadattaw l-offerta tagħhom ta' għajnuna għall-kummerċ; billi l-miżuri kummerċjali u ta' investiment għall-promozzjoni tal-iżvilupp sostenibbli jista' jkollhom oriġini u jistgħu jieħdu suriet ferm differenti; billi fit-territorju tal-istess pajjiż jistgħu jitwettqu diversi programmi u azzjonijiet, imma nuqqas ta' koordinament jista' jnaqqas l-effikaċja u r-rilevanza tagħhom, u fl-aħħar mill-aħħar idgħajjef il-fiduċja taċ-ċittadin f'dawn il-miżuri; billi l-UE u l-Istati Membri tagħha huma l-akbar donaturi ta' għajnuna għall-kummerċ, bl-impenn ta' EUR 10,7 biljun fl-2010 (jew kważi terz tal-ammont totali tal-għajnuna uffiċjali għall-iżvilupp); billi l-kriżi ekonomika u finanzjarja tqajjem il-kwistjoni tat-tnaqqis tal-fondi allokati għall-għajnuna pubblika għall-iżvilupp u b'mod partikulari għall-għajnuna għall-kummerċ, kif ukoll dik tal-effikaċja tal-mod kif jintużaw; billi l-UE impenjat ruħha li żżid il-baġit totali tal-għajnuna tagħha għal 0,7 % tal-ING sal-2015; Jappoġġa l-objettiv tal-Kummissjoni li ssaħħaħ is-sinerġiji bejn il-politiki kummerċjali u dawk ta' żvilupp; jirrakkomanda li tqis il-ħtiġijiet u l-kapaċitajiet tal-pajjiżi benefiċjarji, waqt li tinkoraġġixxi l-użu ta' strumenti bħall-integrazzjoni reġjonali li jistgħu jiżguraw li t-tali sinerġiji jiġu sfruttati aħjar, u tagħti prijorità għall-miżuri mmirati lejn: il-promozzjoni ta' żvilupp sostenibbli u inklużiv; il-ħolqien tal-impjiegi u t-tisħiħ tal-ħiliet u l-iżvilupp tal-kapital uman waqt li jitnaqqsu l-inugwaljanzi soċjali; it-titjib tar-reżistenza għax-xokkijiet ekonomiċi; l-appoġġ għall-iżvilupp tas-settur privat, b'mod partikolari l-operaturi żgħar, inklużi l-mikroimpriżi u l-impriżi żgħar u ta' daqs medju, sabiex titrawwem il-parteċipazzjoni tagħhom fil-kummerċ u l-investiment fil-livelli lokali, reġjonali, transkonfinali, bilaterali u multilaterali; it-titjib tal-governanza fiskali u l-ġlieda kontra l-korruzzjoni, il-frodi u l-evażjoni fiskali, il-ħasil tal-flus u r-rifuġji fiskali, anke billi jiġu stabbiliti mekkaniżmi għall-iskambju ta' informazzjoni u mekkaniżmi superviżorji fuq il-pagamenti korporattivi; it-titjib tal-ambjent kummerċjali u ta' investiment, inkluża l-implimentazzjoni ta' miżuri għall-faċilitazzjoni tal-kummerċ; id-diversifikazzjoni tal-flussi kummerċjali u ta' investiment; kif ukoll, il-forniment tal-assistenza teknika meħtieġa biex jiġi żgurat l-iżvilupp xieraq ta' dawn il-miżuri; Jistieden lill-Unjoni Ewropea tirrispetta l-prinċipju ta' koerenza tal-politiki dwar l-iżvilupp fit-tfassil u l-implimentazzjoni tal-politiki tagħha fl-oqsma tal-kummerċ, l-agrikoltura, l-ambjent u l-enerġija u tivvaluta l-impatt ta' dawn il-politiki fuq l-iżvilupp tal-pajjiżi li qed jiżviluppaw u tal-pajjiżi l-anqas żviluppati; Jisħaq fuq l-importanza ta' livelli salarjali deċenti u standards deċenti ta' sikurezza fuq il-post tax-xogħol għal sistema kummerċjali globali sostenibbli u ktajjen ta' produzzjoni globali ġodda; ifakkar, f'dan ir-rigward, lill-Kummissjoni dwar il-komunikazzjoni tagħha bit-titolu "Promozzjoni tax-Xogħol Deċenti għal Kulħadd"; Iħeġġeġ lill-UE, lil donaturi tal-għajnuna oħrajn, lill-awtoritajiet tal-pajjiżi sħab u lill-atturi privati lokali u internazzjonali fil-pajjiżi li qed jiżviluppaw jesploraw l-oqsma ta' kooperazzjoni possibbli għall-iżvilupp sostenibbli sabiex jiġi mmassimizzat il-kontribut tal-attivitajiet kummerċjali għall-ksib tal-għanijiet tal-iżvilupp; Jisħaq fuq il-ħtieġa li l-UE, biex tkattar il-ġid u żżid l-istandards tal-għajxien fost l-ifqar persuni, timmira b'mod speċifiku ftit mill-assistenza tagħha relatata mal-kummerċ għal żvilupp responsabbli u sostenibbli lejn it-tisħiħ tal-kapaċitajiet kummerċjali lokali u reġjonali fi ħdan dawn il-pajjiżi u bejniethom; jilqa' l-objettivi tal-Istrument tal-Kooperazzjoni għall-Iżvilupp, li jenfasizza l-prijoritajiet tal-impjiegi u t-tkabbir fil-pajjiżi li qed jiżviluppaw; Jikkunsidra li wieħed mill-fatturi deċiżivi sabiex il-programmi intenzjonati għall-iżvilupp tal-kummerċ u tal-investiment jirnexxu hu li l-pajjiżi benefiċjarji jkunu s-sidien tagħhom; jemmen li l-awtoritajiet nazzjonali, reġjonali u lokali, kif ukoll is-soċjetà ċivili, iridu jiġu sistematikament involuti, b'mod konformi mal-istat tad-dritt, fit-tfassil u l-monitoraġġ tal-programmi nazzjonali; Jinnota li taħriġ aħjar dwar kwistjonijiet ta' żvilupp kieku jippermetti l-identifikazzjoni aktar ċara ta' ħtiġijiet konkreti ta' żvilupp u ta' modi possibbli kif dawn jiġu ssodisfatti sabiex jiġu ggwidati u ffaċilitati l-kompiti tan-negozjaturi kummerċjali u ta' uffiċjali kummerċjali oħrajn; Jikkunsidra bħala deċiżiv l-investiment intenzjonat għall-ħolqien, l-iżvilupp, it-tisħiħ u l-manutenzjoni tal-infrastruttura essenzjali fl-oqsma tat-trasport sostenibbli, tal-enerġija sostenibbli u tat-telekomunikazzjonijiet, b'mod partikulari l-infrastruttura transkonfinali u l-hubs intermodali; Jenfasizza l-ħtieġa li tiġi stabbilita trasparenza sħiħa fir-rigward tal-pagamenti lill-gvernijiet mill-impriżi Ewropej; jistieden lill-Kummissjoni tappoġġa strateġiji ta' industrijalizzazzjoni sostenibbli fil-pajjiżi li qed jiżviluppaw immirati lejn il-kummerċ ta' prodotti b'valur miżjud minflok il-kummerċ ta' materja prima biss; Jikkunsidra li meta jintużaw bħala muturi għal tkabbir u żvilupp ekonomiku sostenibbli, il-kummerċ u l-investiment għandhom jindirizzaw b'mod partikolari l-objettivi li ġejjin, filwaqt li jiġu żviluppati l-produzzjoni u l-infrastruttura meħtieġa: appoġġ għall-bdiewa li jaħdmu għal rashom u għall-kooperattivi żgħar, kif ukoll għall-iżvilupp ta' prattiki sostenibbli fl-oqsma tal-agrikoltura, tal-pixxikoltura u tat-trobbija tal-annimali, b'mod li jkunu jistgħu jiġu stabbiliti, ikkonsolidati u ddiversifikati l-ktajjen ta' provvista; titjib tal-aċċess tagħhom għall-finanzjament u għall-mikrofinanzjament; appoġġ għall-pajjiżi li qed jiżviluppaw biex jaċċessaw l-informazzjoni u biex jallinjaw ruħhom mal-istandards internazzjonali fl-oqsma tas-saħħa u tas-saħħa tal-pjanti, sabiex jiġu garantiti kompetizzjoni ġusta u aċċess aktar estensiv għas-swieq, inkluż aċċess aħjar min-naħa tal-pajjiżi li qed jiżviluppaw għas-swieq tal-pajjiżi industrijalizzati waqt li l-popolazzjonijiet tagħhom igawdu minn livell aħjar ta' protezzjoni; eliminazzjoni progressiva tar-restrizzjonjiet fuq l-esportazzjoni u azzjoni biex jiġu nnewtralizzati l-ispekulazzjoni u l-volatilità tal-prezzijiet agrikoli; appoġġ għall-introduzzjoni u l-kummerċjalizzazzjoni ta' prodotti u servizzi b'effett soċjali u ambjentali pożittiv, inkluż l-ekoturiżmu, bl-intenzjoni li jiġi żgurat valur miżjud għall-produtturi u rispett tal-kriterji ta' sostenibilità; ġestjoni sostenibbli u trasparenti tar-riżorsi naturali; programmi biex il-bdiewa jkollhom aċċess ġust għall-art; il-ħolqien ta' aċċess għat-tisħiħ tal-kapaċitajiet, speċjalment fir-rigward tad-diversifikazzjoni tal-prodotti; it-tisħiħ tal-valur miżjud tal-prodotti u assistenza biex ikun hemm konformità mal-istandards u r-rekwiżiti tekniċi għas-swieq lokali, reġjonali u internazzjonali; l-implimentazzjoni ta' sistema ta' inċentivi pożittivi fis-Subintestaturi dwar l-Iżvilupp Sostenibbli tal-ftehimiet kummerċjali, sabiex tiġi inkoraġġita l-importazzjoni lejn l-UE tal-prodotti agrikoli li jikkonformaw mal-istandards internazzjonali fl-oqsma ambjentali, soċjali u tad-drittijiet tal-bniedem, b'mod partikolari billi jiġi żgurat introjtu ġust għall-produtturi u pagi li jiggarantixxu l-għajxien għall-ħaddiema agrikoli, kif mitlub mir-rappporteur speċjali tan-NU dwar id-dritt għall-ikel; appoġġ għall-ħtieġa tal-pajjiżi li qed jiżviluppaw u tal-pajjiżi l-anqas żviluppati li jeskludu xi prodotti agrikoli sensittivi mil-liberalizzazzjoni reċiproka; il-ħolqien, it-tisħiħ u d-diversifikazzjoni tal-kapaċitajiet ta' produzzjoni u żvilupp ta' manifattura sostenibbli li tiġġenera, permezz ta' ktajjen ta' provvista ġusti u inklużivi, benefiċċji għall-atturi lokali involuti; titjib tal-ambjent kummerċjali u ta' investiment sabiex jiġu ffaċilitati l-parteċipazzjoni tas-settur privat, inklużi n-negozji żgħar lokali, u fejn xieraq l-iżvilupp ta' sħubijiet bejn is-settur pubbliku u dak privat; l-eliminazzjoni progressiva tar-restrizzjonijiet kummerċjali, waqt li titqies il-ħtieġa għall-pajjiżi li qed jiżviluppaw li jiddiversifikaw l-ekonomija tagħhom u l-ħtieġa li l-industriji li jkunu għadhom kemm jibdew jiġu protetti sabiex jibnu bażi industrijali domestika sostenibbli; protezzjoni tad-drittijiet tal-proprjetà intelletwali, inklużi l-indikazzjonijiet ġeografiċi, waqt li jitqies il-livell ta' żvilupp tal-pajjiżi u bil-ħsieb li tingħata importanza lit-trasferiment ta' teknoloġiji (inkluża t-teknoloġija ekoloġika), b'mod konformi mad-Dikjarazzjoni ta' Doha dwar il-Ftehim TRIPS u s-Saħħa Pubblika; promozzjoni ta' kundizzjonijiet ta' xogħol diċenti, tat-trasparenza u tas-sostenibilità; trawwim ta' suriet ta' xogħol sostenibbli u ekwitabbli; tisħiħ tal-istandards ta' sikurezza tax-xogħol u tas-sistemi ta' protezzjoni soċjali, b'referenza partikolari għar-rakkomandazzjonijiet tal-ILO dwar il-livelli minimi tal-protezzjoni soċjali nazzjonali; tisħiħ tal-istat tad-dritt u tal-governanza tajba sabiex jittejbu ċ-ċertezza ġuridika, it-trasparenza u l-legalità tal-investimenti privati, u b'mod partikolari tal-IDB; skrutinju b'attenzjoni tad-dispożizzjonijiet eżistenti u d-direttivi għan-negozjar rigward is-servizzi finanzjarji fil-ftehimiet kummerċjali u fir-rigward tagħhom, peress li dawn m'għandhomx ixekklu r-regolamentazzjoni finanzjarja xierqa fi ħdan l-UE u s-sħab kummerċjali tagħha; titjib fil-kundizzjonijiet tal-akkwist pubbliku; tisħiħ tal-effiċjenza tas-servizzi pubbliċi; promozzjoni tas-servizzi li jiffaċilitaw il-kummerċ u l-investiment, u b'mod partikulari s-servizzi b'effett ambjentali pożittiv, inklużi t-turiżmu, il-loġistika u l-investiment; għajnuna għall-gvernijiet nazzjonali biex jiddeċiedu dwar il-politiki u l-istrateġiji kummerċjali nazzjonali tagħhom b'livell adegwat ta' trasparenza u parteċipazzjoni; it-tfassil ta' għodda u riżorsi komuni biex il-pajjiżi l-anqas żviluppati kkonċernati jingħataw informazzjoni prattika u metodi; appoġġ għar-riforma tal-amministrazzjonijiet doganali u fiskali, kif ukoll għall-miżuri intenzjonati biex jiġi limitat is-sehem tas-settur informali fl-ekonomija, kif ukoll għar-riintegrazzjoni tas-settur informali fl-ekonomija regolata; titjib tal-effikaċja, tal-governanza u tal-organizzazzjoni tas-sistemi ta' tranżitu, kif ukoll ta' ċaqliq ta' beni, persuni u servizzi; it-twaqqif ta' istituzzjonijiet li jiffaċilitaw il-kummerċ u l-investiment u l-ħolqien ta' fondi ta' garanzija u ta' kapital ta' riskju, inklużi l-kapital inizjali u l-investituri informali (business angels); Jappoġġa l-proposta tal-Kummissjoni li tiddifferenzja l-għajnuna tagħha għall-kummerċ u li tikkonċentra l-isforzi tagħha fuq il-pajjiżi l-aktar fil-bżonn, speċifikament il-pajjiżi l-anqas żviluppati; jirrakomanda madankollu li l-Kummissjoni tqis il-livell ġenerali ta' żvilupp ta' pajjiż u l-bżonnijiet, il-kapaċitajiet u l-ingwaljanzi interni ta' żvilupp tiegħu, apparti l-indikaturi standard (Prodott Nazzjonali Gross, kapital uman u vulnerabbiltà għax-xokkijiet ekonomiċi); iħeġġeġ lill-Kummissjoni tqis il-prinċipji tal-Qafas Integrat Imsaħħaħ għall-pajjiżi l-anqas żviluppati; Jenfasizza li l-intraprenditorija soċjali u l-innovazzjoni soċjali fil-pajjiżi li qed jiżviluppaw jikkostitwixxu l-muturi tat-tkabbir għall-iżvilupp, u jistgħu jgħinu għat-tnaqqis tal-inugwaljanza u għall-promozzjoni tat-tkabbir sakemm il-profitti jiġu investiti mill-ġdid fl-ekonomija; Hu tal-fehma li waqt li t-trasferimenti ta' fondi u l-mikrofinanza jibqgħu għodda rilevanti, waħedhom ma jistgħux jissodisfaw il-bżonnijiet kollha ta' finanzjament; jistieden lid-donaturi kollha jfittxu u jippromwovu suriet innovattivi ta' finanzjament u sħubija; jappoġġa t-twaqqif ta' sħubijiet Nofsinhar-Nofsinhar u sħubijiet triangolari; jirrakkomanda li jkun hemm użu aktar mifrux tal-iskemi interreġjonali ta' finanzjament, bħal dawk li ġew implimentati fil-qafas tal-Fond Fiduċjarju tal-UE għall-Infrastruttura fl-Afrika; Jappoġġa l-pakkett għall-promozzjoni tal-kummerċ għall-operaturi ż-żgħar fil-pajjiżi li qed jiżviluppaw li tħabbar fil-komunikazzjoni tal-Kummissjoni; jistieden lill-Kummissjoni tagħmel progress fl-iżvilupp ta' dan il-pakkett u jistieden lid-donaturi kollha jallokaw biżżejjed fondi għall-implimentazzjoni tiegħu, u b'mod speċifiku jappoġġaw il-parteċipazzjoni tan-negozji ż-żgħar fl-iskemi kummerċjali li jiżguraw valur miżjud għall-produtturi, inklużi dawk li jirrispondu għas-sostenibilità (pereżempju Kummerċ Ġust); jitlob aġġornamenti regolari dwar l-implimentazzjoni; Jesprimi s-sodisfazzjon tiegħu dwar l-adozzjoni tal-komunikazzjoni bit-titolu "It-titjib tal-appoġġ tal-UE lil pajjiżi li qed jiżviluppaw sabiex jimmobilizzaw il-finanzjament għall-iżvilupp"; jistieden lill-Kummissjoni timplimenta l-proposti tagħha malajr, bil-ħsieb li jiġi mobilizzat finanzjament addizzjonali sostenibbli, prevedibbli u effikaċi; jilqa' l-linji gwida stabbiliti fis-Sett ta' Għodda tal-Qafas Politiku għall-Investiment tal-OECD; jilqa' r-riżultati tas-Sħubija Globali ta' Busan għal Kooperazzjoni Effikaċi għall-Iżvilupp u l-Prinċipji ta' Istanbul dwar l-Effikaċja tal-Iżvilupp tal-Organizzazzjonijiet tas-Soċjetà Ċivili; Jesprimi t-tħassib tiegħu dwar it-tkattir tal-prattiki ta' għajnuna marbuta; iħeġġeġ lill-pajjiżi żviluppati u lill-ekonomiji emerġenti l-kbar ma jibqgħux jirrikorru għal prattiki ta' dan it-tip, iżda pjuttost iwettqu sforzi biex jisfruttaw ir-riżorsi reġjonali u lokali, inkluż il-kapital uman, fil-qafas tal-proġetti tagħhom għall-iżvilupp ekonomiku ffukati fuq il-kummerċ u l-investiment; Jirrikonoxxi l-ħidma mwettqa mill-istituzzjonijiet internazzjonali (id-WTO, l-Unctad, l-UNIDO, l-OECD, il-G20, il-Bank Dinji u l-banek għall-iżvilupp multilaterali) f'dak li jirrigwarda l-għajnuna għall-kummerċ; jiffavorixxi, fil-qafas tal-programmi ta' għajnuna għall-kummerċ, l-inklużjoni ta' miżuri li jgħinu lill-pajjiżi li qed jiżviluppaw jikkumpensaw it-telf li jirriżulta mil-liberalizzazzjoni kummerċjali; jikkunsidra li għandha tiġi stabbilita sistema li tiffaċilita l-kooperazzjoni internazzjonali, nazzjonali u lokali bejn id-donaturi taħt il-koordinament tal-Unctad u d-WTO; ifakkar fl-impenn tal-UE biex tippromwovi u tiffaċilita r-rappreżentanza u l-parteċipazzjoni tal-pajjiżi li qed jiżviluppaw f'dawn l-istituzzjonijiet internazzjonali; Jikkunsidra li r-riforma tal-FII hi essenzjali sabiex tissaħħaħ id-dimensjoni ta' żvilupp tagħhom, billi jiġu bbilanċjati d-drittijiet u l-obbligi tal-istati u l-investituri, billi jiġi żgurat spazju politiku suffiċjenti għall-politiki dwar l-iżvilupp sostenibbli u billi d-dispożizzjonijiet relatati mal-promozzjoni tal-investiment isiru aktar konkreti u allinjati aktar mill-qrib mal-objettivi ta' żvilupp sostenibbli; Iħeġġeġ lill-Kummissjoni tipproduċi data diżaggregata dwar l-Investiment Dirett Barrani (IDB) indirizzat mill-UE lejn il-pajjiżi li qed jiżviluppaw u l-pajjiżi l-anqas żviluppati, filwaqt li tikkunsidra dawn il-kategoriji ta' investiment li ġejjin: fużjonijiet u akkwiżizzjonijiet, riorganizzazzjoni ta' assi fi ħdan l-istess kumpanija, investiment spekulattiv u investiment ekoloġiku; Jemmen li l-kooperazzjoni għandha tiffoka wkoll fuq it-tisħiħ tal-kapaċitajiet u l-bini tal-istituzzjonijiet sabiex il-pajjiżi li qed jiżviluppaw ikunu jistgħu jsawru qafas għall-kundizzjonijiet meħtieġa għall-investiment, bħat-tisħiħ tal-kapaċitajiet tal-ġbir tat-taxxa, il-ġlieda kontra l-evażjoni fiskali u l-implimentazzjoni tal-aktar standards stretti għall-kontabilità; Jilqa' d-deċiżjoni tad-WTO li tiffaċilita l-adeżjoni għall-pajjiżi l-anqas żviluppati; jistieden lill-pajjiżi żviluppati u lill-ekonomiji emerġenti l-kbar li huma membri tad-WTO jagħmlu użu mid-deroga applikabbli għas-servizzi fil-każ tal-pajjiżi l-anqas żviluppati u jagħtu trattament preferenzjali għas-servizzi u l-fornituri ta' servizzi mill-pajjiżi l-anqas żviluppati, filwaqt li jagħtu attenzjoni partikolari lill-Modulu 4 li huwa ta' prijorità għall-pajjiżi l-anqas żviluppati; Jittama li l-UE u l-Istati Membri tagħha jużaw l-influwenza tagħhom, b'mod speċjali fuq l-ekonomiji emerġenti l-kbar, biex tintlaħaq konklużjoni rapida tal-ftehim dwar il-faċilitazzjoni tal-kummerċ innegozjat fil-kuntest taċ-Ċiklu ta' Doha; Jilqa' l-impenn li l-pajjiżi BRICS ħadu favur it-tkabbir u l-iżvilupp ekonomiku tal-pajjiżi li qed jiżviluppaw; jistedinhom jorbtu l-azzjonijiet tagħhom mar-rispett u l-promozzjoni tal-prinċipji demokratiċi u ta' governanza tajba; jitlob lill-Kummissjoni tkompli tinkludi l-klawsola dwar id-demokrazija u d-drittijiet tal-bniedem fil-ftehimiet kummerċjali kollha mal-pajjiżi li qed jiżviluppaw; Iħeġġeġ lill-Kummissjoni tipproponi soluzzjonijiet konkreti intenzjonati biex jissaħħaħ l-appoġġ tagħha għal integrazzjoni reġjonali aktar mgħaġġla u aktar profonda fost il-pajjiżi li qed jiżviluppaw, bil-ħsieb li jiġu żviluppati s-swieq reġjonali u li jinħolqu ktajjen ta' valur reġjonali; jistieden, għal dan il-għan, lill-Kummissjoni tippromwovi l-integrazzjoni reġjonali fil-ftehimiet kummerċjali tagħha fil-livelli bilaterali u reġjonali; jistieden lill-Kummissjoni tikkunsidra s-semplifikazzjoni u l-armonizzazzjoni tar-regoli dwar l-oriġini, kif ukoll il-mezzi biex jiġi ffaċilitat l-użu tagħhom minn esportaturi ta' volumi żgħar; jistieden lill-Kummissjoni ssaħħaħ is-sħubjiet tagħha mal-istituzzjonijiet reġjonali eżistenti, u b'mod partikolari, il-Bank Afrikan tal-Żvilupp; jindika r-rwol kruċjali li jiżvolġi s-settur privat fir-rigward tal-integrazzjoni kummerċjali u l-iżvilupp ekonomiku; Jilqa' r-riforma tar-regoli dwar l-oriġini u d-dħul fis-seħħ tas-sistema ta' preferenzi ġeneralizzati (SPĠ) riformata; jittama li l-Kummissjoni se tippreżenta rapport dwar il-konsegwenzi tat-tibdil tal-iskema għall-pajjiżi benefiċjarji, b'mod partikulari għal dawk il-pajjiżi li fir-rigward tagħhom ġew irtirati l-preferenzi, bi qbil mad-dispożizzjonijiet tal-Artikolu 40 tar-regoli l-ġodda; Jieħu nota tal-applikazzjoni provviżorja tal-ewwel Ftehim ta' Sħubija Ekonomika (FSE) ma' grupp ta' pajjiżi Afrikani; jinkoraġġixxi l-Kummissjoni tikkunsidra b'attenzjoni u b'mod kritiku n-nuqqas ta' progress li sar s'issa fil-konklużjoni ta' FSE oħrajn li jqisu kompletament l-interessi tal-pajjiżi li qed jiżviluppaw fil-qasam tal-iżvilupp; jistieden lill-Kummissjoni tisfrutta dan l-impetu sabiex terġa' tniedi n-negozjati li għaddejjin attwalment fir-rigward tal-FSE bejn l-UE u l-pajjiżi li qed jiżviluppaw interessati, b'mod li s-swieq tagħhom jiġu gradwalment integrati fil-qafas kummerċjali multilaterali; jisħaq fuq l-importanza li jiġi stabbilit qafas ġuridiku u kummerċjali solidu u ġust għall-promozzjoni tal-investiment tal-UE fil-pajjiżi AKP b'mod li jkun ta' benefiċċju reċiproku; jistieden lill-Kummissjoni tqis ir-rakkomandazzjonijiet tal-Parlament rigward it-tgħawwir tal-preferenzi, il-flessibilità u l-ambitu taż-żarmar tat-tariffi, kif ukoll jistedinha tagħti attenzjoni partikolari għall-implimentazzjoni tal-FSE; Jemmen li l-UE żviluppat għodod fil-qasam tal-assistenza għall-iżvilupp permezz tal-kummerċ u l-investiment, speċifikament l-SPĠ u l-FSE, li huma effikaċi sakemm id-dispożizzjonijiet u l-kriterji ta' implimentazzjoni tagħhom ma' jirriżultawx la f'diskriminazzjonijiet u lanqas f'limitazzjonijiet li jistgħu jirriżultaw li jkunu żvantaġġużi għall-benefiċjarji potenzjali tagħhom; iħeġġeġ madankollu lill-Kummissjoni tgħaqqad l-istrumenti eżistenti kollha fi strateġija tassew globali, li tkun tinkludi wkoll miżuri fl-oqsma tal-assistenza teknika għall-kummerċ, tat-tisħiħ tal-kapaċitajiet u ta' aġġustamenti marbuta mal-kummerċ, inkluż fil-qasam tal-istandardizzazzjoni; jemmen li l-Kummissjoni u s-Servizz Ewropew għall-Azzjoni Esterna għandhom jiżviluppaw sinerġiji sabiex ikomplu jsaħħu d-diplomazija kummerċjali tal-Unjoni madwar id-dinja; Jinkoraġġixxi lill-Kummissjoni tinkludi kapitoli dwar il-Kummerċ u l-Iżvilupp Sostenibbli fil-ftehimiet kummerċjali bilaterali b'regoli vinkolanti fil-qasam tal-ambjent u tax-xogħol, kif ukoll klawsoli dwar ir-Responsabilità Soċjali Korporattiva; jikkunsidra, barra minn hekk, li l-Kummissjoni għandha toffri kooperazzjoni biex tgħin lill-pajjiżi li qed jiżviluppaw u lill-pajjiżi l-anqas żviluppati jilħqu dawk l-istandards; jemmen li involviment b'saħħtu tas-soċjetà ċivili fil-monitoraġġ tal-implimentazzjoni ta' dawn il-kapitoli jżid l-għarfien u l-aċċettazzjoni tal-istandards ambjentali u soċjali; Jirrakkomanda li l-Kummissjoni tinnegozja l-inklużjoni ta' dispożizzjonijiet vinkolanti u infurzabbli dwar id-drittijiet tal-bniedem, apparti d-dispożizzjonijiet soċjali u ambjentali, fil-ftehimiet kummerċjali kollha tal-ġejjieni sabiex tiżdied l-effikaċja u l-kredibilità tal-politika tal-UE dwar il-kundizzjonalità; Iħeġġeġ lill-UE tfassal il-ftehimiet kummerċjali tagħha b'mod li titrawwem imġiba responsabbli min-naħa tal-investituri u l-konformità mal-aqwa prattiki internazzjonali ta' responsabbiltà soċjali korporattiva u ta' governanza korporattiva tajba; jisħaq, b'mod partikolari, fuq il-fatt li, sabiex it-tkabbir ikun inklużiv u effiċjenti fir-rigward tat-tnaqqis tal-faqar, għandu jipprova jintlaħaq fis-setturi li fihom huma attivi l-foqra, għandu jkun ta' benefiċċju għan-nisa u jagħtihom is-setgħa, u għandu jkun assoċjat mal-ħolqien tal-impjiegi kif ukoll mal-iżvilupp ta' finanzjament għall-mikroimpriżi u għan-negozji ż-żgħar; Jistieden lill-kumpaniji li huma bbażati fl-UE u li għandhom faċilitajiet ta' produzzjoni f'pajjiżi li qed jiżviluppaw jagħtu l-eżempju billi jimxu mal-obbligi li jirrispettaw id-drittijiet u l-libertajiet tal-bniedem, l-istandards soċjali u ambjentali, l-istandards fundamentali tax-xogħol u l-ftehimiet internazzjonali; Jistieden lill-korporazzjonijiet Ewropej li s-sussidjarji jew il-ktajjen ta' provvista tagħhom jinsabu f'pajjiżi li qed jiżviluppaw jikkonformaw mal-obbligi ġuridiċi nazzjonali u internazzjonali tagħhom fl-oqsma tad-drittijiet tal-bniedem, l-istandards tax-xogħol u r-regoli ambjentali; Jilqa' l-fatt li firxa wiesgħa ta' industriji u kumpaniji transnazzjonali adottaw kodiċijiet ta' kondotta li jispeċifikaw l-istandards ta' prestazzjoni soċjali u ambjentali għall-ktajjen ta' provvista globali tagħhom; ifakkar, madankollu, li standards differenti fl-oqsma tal-kontabilità, tal-awditjar u tar-rapportaġġ għal dawn il-kodiċijiet jagħmluha diffiċli li jitqabblu bejniethom; jisħaq fuq il-fatt li implimentazzjoni aħjar tal-Prinċipji Gwida tan-NU dwar il-Kummerċ u d-Drittijiet tal-Bniedem se tikkontribwixxi lejn l-ilħuq tal-objettivi tal-UE fir-rigward ta' kwistjonijiet speċifiċi marbutin mad-drittijiet tal-bniedem u standards fundamentali tax-xogħol; Jisħaq fuq il-fatt li l-assistenza li l-UE tagħti lill-gvernijiet ta' pajjiżi terzi biex jimplimentaw ir-regolamentazzjoni soċjali u ambjentali hi fattur komplementari neċessarju sabiex ikun hemm progress fir-responsabilità soċjali korporattiva tan-negozji Ewropej fid-dinja kollha; Jinnota li, minkejja l-implimentazzjoni tal-Proċess ta' Kimberly għaċ-ċertifikazzjoni tad-djamanti minn żoni ta' kunflitt, il-kummerċ fir-riżorsi naturali għadu qed jalimenta lir-ribelli, u għadhom iseħħu abbużi tad-drittijiet tal-bniedem fiż-żoni tal-minjieri; jenfasizza għalhekk il-ħtieġa urġenti għal sistema ta' diliġenza dovuta għall-estrazzjoni u l-kummerċ tal-ħaġar prezzjuż u minerali oħrajn minn żoni ta' kunflitt; hu tal-fehma li miżura ta' dan it-tip tista' tikkontribwixxi għall-indirizzar tal-isfida predominanti tas-seħta tar-riżorsi u żżid il-benefiċċji għall-pajjiżi li qed jiżviluppaw li jwettqu kummerċ tal-prodotti komoditarji tagħhom; Jirrikonoxxi li l-Kummissjoni hija sieħba fl-Inizjattiva għat-Trasparenza tal-Industriji Estrattivi (EITI); jistieden lill-Kummissjoni u lill-partijiet attivi fl-industrija estrattiva jinkoraġġixxu b'mod attiv lil aktar pajjiżi produtturi jingħaqdu ma' din l-inizjattiva; Iħeġġeġ lill-Kummissjoni, meta tkun qed tikkonkludi ftehimiet kummerċjali u ta' investiment, timplimenta l-gwida mħejjija mir-Rapporteur tan-NU dwar id-dritt għall-ikel li tappella għall-użu tal-valutazzjonijiet tal-impatt fuq id-drittijiet tal-bniedem ("il-Prinċipji Gwida dwar il-Valutazzjonijiet tal-Impatt tal-Ftehimiet Kummerċjali u ta' Investiment fuq id-Drittijiet tal-Bniedem") sabiex tiżgura li dawn ikunu konsistenti mal-obbligi skont l-istrumenti internazzjonali dwar id-drittijiet tal-bniedem; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti tal-Istati Membri, kif ukoll lill-Assemblea Parlamentari Konġunta AKP-UE. wara li kkunsidra l-proposta għal regolament tal-Kunsill (COM(2012)0336) (il-'proposta BoP'), wara li kkunsidra t-talba għal approvazzjoni preżentata mill-Kunsill skont l-Artikolu 352 tat-Trattat dwar il-Funzjonament tal-Unjoni Ewropea, wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 143 u 352 tiegħu, wara li kkunsidra l-Artikolu 81(3) tar-Regoli ta' Proċedura tiegħu, wara li kkunsidra r-rapport interim tal-Kumitat għall-Affarijiet Ekonomiċi u Monetarji (A7–0129/2013), billi, skont l-Artikolu 352 tat-Trattat dwar il-Funzjonament tal-Unjoni Ewropea (TFUE), il-Kunsill, filwaqt li jaġixxi bi qbil ma' proċedura leġiżlattiva speċjali, se jadotta regolament dwar l-istabbiliment ta' faċilità biex tingħata għajnuna finanzjarja lill-Istati Membri li l-munita tagħhom mhix l-euro, billi jaġixxi b'mod unanimu, wara li kiseb il-kunsens tal-Parlament; billi faċilità għall-bilanċ ta' pagamenti (BoP) ġiet stabbilita fl-2002 mir-Regolament tal-Kunsill (KE) Nru 332/2002, li jippermetti għajnuna finanzjarja lill-Istati Membri li l-munita tagħhom mhix l-euro; billi l-ammont totali disponibbli f'dik il-faċilità żdied mill-ammont inizjali ta' EUR 12 000 miljun għal EUR 25 000 miljun f'Diċembru 2008 u għal EUR 50 000 miljun f'Mejju 2009, bħala rispons għall-kriżi finanzjarja; billi mill-EUR 50 000 miljun, EUR 13 400 miljun ngħataw lir-Rumanija, il-Latvja u l-Ungerija, flimkien ma' riżerva prekawzjonarja ta' EUR 1 400 miljun lir-Rumanija; billi l-Ungerija, ir-Rumanija u l-Latvja kienu l-ewwel Stati Membri li talbu u bbenefikaw mill-għajnuna finanzjarja tal-Unjoni fil-bidu tal-kriżi finanzjarja u ekonomika permezz ta' faċilità għall-bilanċ ta' pagamenti; billi l-kriżi ekonomika u finanzjarja laqtet serjament ħafna Stati Membri mhux fiż-żona tal-euro; billi l-kriżi ekonomika globali kellha impatt qawwi fuq l-Istati Membri kollha, u pprovokat deterjorament tad-defiċit pubbliku, tal-bilanċ ta' pagamenti u tad-dejn globali tagħhom; billi l-Mekkaniżmu Ewropew ta' Stabbiltà (MES), li ġie stabbilit f'Ottubru 2012, huwa l-mekkaniżmu ta' appoġġ ewlieni għal Stati Membri fiż-żona tal-euro, b'kapaċità ta' self ta' EUR 500 000 miljun, provduti minn kapital sottoskritt; billi fil-ġejjieni l-MES se jkun jista', skont ċerti kundizzjonijiet, jiffinanzja b'mod dirett il-banek li jinsabu f'diffikultà; billi fir-riżoluzzjoni tiegħu tal-20 ta' Novembru 2012, il-Parlament talab li l-MES jevolvi favur ġestjoni bbażata fuq il-metodu tal-Komunità, li jagħti rendikont lill-Parlament u li d-deċiżjonijiet ewlenin, bħall-għoti ta' għajnuna finanzjarja lil Stat Membru u l-konklużjoni ta' memorandums, għandhom ikunu soġġetti għal skrutinju xieraq mill-Parlament; billi huwa ta' importanza kritika li l-faċilità jkun fiha kemm mekkaniżmi ta' responsabilità demokratika kif ukoll kunsiderazzjoni tal-funzjonament tal-parlamenti nazzjonali; billi l-proposta BoP ma tipprevedix li Stati Membri li l-munita tagħhom mhix l-euro jibbenefikaw minn strumenti finanzjarji li huma għal kollox komparabbli ma' dawk fil-MES għad-dispożizzjoni tagħhom; billi l-aġġornament tar-Regolament (KE) Nru 332/2002 jgħin fl-iżgurar ta' kundizzjonijiet ekwi bejn Stati Membri fiż-żona tal-euro u dawk mhux fiż-żona tal-euro u jissimplifika l-proċedura biex tiġi attivata l-faċilità għall-bilanċ ta' pagamenti; billi huwa importanti li jiġi ssalvagwardjat ir-rwol tas-sħab soċjali u jkunu rispettati l-prattiki u l-istituzzjonijiet nazzjonali differenti għall-formazzjoni tal-pagi meta jiġu implimentati r-Regolament (KE) Nru.332/2002 u r-Regolament li jrid jiġi adottat abbażi tal-proposta BoP, b'mod partikolari fl-abbozzar u l-implimentazzjoni ta' programmi ta' aġġustament makroekonomiku; din hija kwistjoni orizzontali għall-Unjoni kollha u għaldaqstant il-konsistenza bejn l-Istati Membri fiż-żona tal-euro u dawk mhux fiż-żona tal-euro hija motivata f'dan ir-rigward; Jilqa' l-proposta tal-BoP bħala l-ewwel pass biex jintlaħqu kundizzjonijiet ekwi bejn Stati Membri fiż-żona tal-euro u dawk mhux fiż-żona tal-euro; jirrikonoxxi li l-ħidma mhijiex sempliċi minħabba l-karatteristiċi tal-mekkaniżmi li nħolqu reċentament għaż-żona tal-euro; Jemmen li l-għajnuna finanzjarja tal-faċilità għall-bilanċ ta' pagamenti jista' jkollha rwol importanti biex l-Istati Membri jiġu megħjuna jtejbu l-kapaċità amministrattiva tagħhom biex jassorbu l-fondi tal-Unjoni b'mod iktar effikaċi; Huwa tal-opinjoni, madankollu, li numru ta' emendi, imniżżla f'dan ir-rapport interim, huma bżonjużi sabiex jinkiseb riżultat aċċettabbli; għalhekk jitlob, fl-interess tat-teħid ta' deċiżjonijiet trasparenti, li l-Kunsill u l-Kummissjoni jistennew l-adozzjoni ta' dan ir-rapport interim qabel jadottaw ir-regolament fuq il-bażi tal-proposta BoP; Jissottolinja li l-Artikolu 352 tat-TFUE huwa bażi legali xierqa għar-Regolament li jrid jiġi adottat abbażi tal-proposta BoP u jenfasizza li din il-bażi tippermetti l-istabbiliment ta' tipi ġodda ta' għajnuna finanzjarja tal-Unjoni u ta' qafas għal tali għajnuna lil hinn mill-ambitu tal-għajnuna pprovduta skont l-Artikolu 143 tat-TFUE. Jiddispjaċih dwar il-fatt li l-Kummissjoni ma għamlitx konsultazzjoni estensiva qabel l-adozzjoni tal-proposta BoP, u li l-Kummissjoni ma pprovditx raġunijiet li jissuġġerixxu li dan kien minħabba urġenza eċċezzjonali, kif meħtieġ skont l-Artikolu 2 tal-Protokoll 2 dwar l-applikazzjoni tal-prinċipji tas-sussidjarjetà u l-proporzjonalità mehmuża mat-TFUE u t-Trattat dwar l-Unjoni Ewropea (TUE); Jinnota u jiddispjaċih li ma saret ebda referenza għall-applikazzjoni tal-prinċipji tas-sussidjarjetà u l-proporzjonalità kif meħtieġ mill-Artikolu 5 tal-Protokoll Nru 2 dwar l-applikazzjoni tal-prinċipji tas-sussidjarjetà u l-proporzjonalità mehmuża mat-TFUE u t-TUE; jitlob lill-Kummissjoni u l-Kunsill jagħmlu referenza espliċita għall-prinċipji msemmija hawn fuq qabel il-preżentazzjoni tal-abbozz tar-Regolament għall-kunsens tal-Parlament Ewropew; Jitlob lill-Kunsill u lill-Kummissjoni jqisu t-talbiet li ġejjin qabel il-preżentazzjoni tal-abbozz tar-Regolament għall-kunsens tal-Parlament Ewropew: il-baġit tal-Unjoni huwa l-kollateral aħħari għal kull miżura ta' għajnuna li taqa' taħt il-proposta BoP; f'dan l-isfond, il-Kummissjoni għandha tippreżenta soluzzjonijiet xierqa lil hinn mid-dispożizzjonijiet eżistenti dwar kif ir-rwol tal-Parlament ta' sorveljanza baġitarja tal-baġit tal-Unjoni jista' jitqies b'mod aktar sostanzjali fil-proposta BoP u jiġi implimentat sabiex jippermetti responsabilità vera; peress li l-EFSM se jintemm dalwaqt, kif imħabbar mill-mexxejja tal-UE fil-Kunsill Ewropew 2010, fid-dawl tad-dħul fis-seħħ tat-Trattat dwar il-MES, il-kapaċità tal-finanzjament pendenti fl-EFSM (bejn wieħed u ieħor EUR 10 000 miljun) tista' tiġi trasferita lill-faċilità BoP, li żżid is-saħħa tiegħu minn EUR 50 000 miljun għal EUR 60 000 miljun; ladarba l-Istati Membri jħallsu lura s-self li jkunu ħadu mal-EFSM, il-garanzija tal-baġit tal-Unjoni ma tibqax meħtieġa għall-ammont rimborsat, b'hekk il-baġit ikun ħieles biex jiggarantixxi self ġdid. Mal-waqfien tal-EFSM, il-kapaċità tal-EFSM li jkun baqa' ma tibqax tintuża fil-qafas tal-EFSM u tista' tintuża minn hemm 'il quddiem taħt il-faċilità BoP; l-ebda rabta effettiva jew kundizzjonalità materjali ma għandha tiġi stabbilita bejn il-faċilità BoP u l-użu ta' fondi strutturali fil-proposta BoP; il-kundizzjonijiet relatati mal-użu ta' fondi strutturali għandhom, jekk ikun meħtieġ, jiġu indirizzati fl-att leġiżlattiv relevanti tal-Politika ta' Koeżjoni; L-Artikolu 2(4) tal-proposta BoP, dwar il-ħtieġa ta' konsultazzjoni mal-Kummissjoni fejn tkun imfittxija għajnuna finanzjarja barra mill-Unjoni, ma għandux japplika għal Stat Membru li jkun qed jirċievi għajnuna finanzjarja fuq bażi prekawzjonarja fil-forma ta' linja ta' kreditu li ma tkunx ikkundizzjonata mill-adozzjoni ta' miżuri ta' politika ġodda mill-Istat Membru kkonċernat, sakemm il-linja ta' kreditu ma tintużax; huwa neċessarju li tiżdied it-trasparenza u r-responsabilità fil-proċess ta' sorveljanza msaħħa billi jiġi adattat id-djalogu ekonomiku b'tali mod li jippermetti li kemm il-parlament nazzjonali relevanti kif ukoll il-Parlament Ewropew jistiednu lill-Kummissjoni, il-Kunsill, il-Bank Ċentrali Ewropew (BĊE) u l-Fond Monetarju Internazzjonali (FMI) għal skambju ta' opinjonijiet; il-Kummissjoni għandha tippreżenta l-abbozz ta' rakkomandazzjoni tagħha biex jingħata self lil Stat Membru flimkien mal-abbozz tal-programm għall-aġġustament makroekonomiku lill-Parlament Ewropew; fir-rigward tal-kundizzjonijiet u l-proċeduri għall-għoti ta' self, il-Bank Ċentrali Ewropew (BĊE) għandu jkun involut inqas fit-tħejjija tal-programmi ta' aġġustament; fl-opinjoni tiegħu dwar il-proposta BoP tas-7 ta' Jannar 2013 (CON/2013/2), il-BĊE jikkunsidra li mhux xieraq li jassumi tali rwol għal Stat Membru mhux fiż-żona tal-euro; għalhekk, kif issuġġerixxa l-BĊE, l-Artikolu 3(3) "li taġixxi b'kooperazzjoni mal-BĊE" u l-Artikolu 3(8) "b'kooperazzjoni mal-BĊE" għandhom jiġu sostitwiti b'"filwaqt li tqis il-fehma tal-BĊE, jekk il-BĊE jiddeċiedi li jagħti parir f'dan ir-rigward"; inġenerali, huma meħtieġa iktar ċarezza u speċifikazzjonijiet biex jiġi elaborat u vvalutat proramm ta' aġġustament makroekonomiku, b'mod partikolari fir-rigward tar-rekwiżiti proċedurali u ta' politika li għandhom l-għan li "terġa' tiġi stabbilita pożizzjoni sostenibbli tal-bilanċ tal-pagamenti u li tiġi rrestawrata l-kapaċità tiegħu li jiffinanzja lilu nnifsu fis-swieq finanzjarji bis-sħiħ"; b'referenza għall-Artikolu 4(1), fir-rigward tal-kundizzjonijiet għall-għoti ta' linja tal-kreditu b'kundizzjonijiet prekawzjonarji (PCCL), il-proposta BoP tibbenefika minn aktar ċarezza operattiva dwar żewġ kunċetti, b'mod partikolari "s-sostenibbiltà tal-pożizzjoni esterna" u l-"preżenza jew nuqqas tal-problemi ta' solvenza tal-banek li jistgħu joħolqu theddid sistemiku għall-istabbiltà tas-sistema bankarja"; b'dak l-iskop, tali kunċetti għandhom ikunu speċifikati direttament fl-Artikolu 4 b'referenzi espliċiti għall-indikaturi xierqa previsti fit-testi relevanti tal-Unjoni (id-DRK IV, il-BERS, ir-regolamenti tal-ASE, "il-pakkett ta' sitt proposti leġiżlattivi", ir-rapporti dwar il-sostenibilità fiskali) jew mill-inqas permezz ta' atti delegati. Bl-istess raġunament l-Artikolu 4 għandu jiċċara b'mod espliċitu li l-valutazzjoni globali prevista għandha titwettaq mill-Kummissjoni u għandha tiġi ppubblikata, kif xieraq. Mal-kriterji ta' eliġibbiltà, għandha tiżdied ukoll referenza għall-valutazzjonijiet previsti fil-qafas tal-proċedura ta' żbilanċi makroekonomiċi kif stabbilit bir-Regolament (UE) Nru.1176/2011; hemm bżonn ta' aktar ċarezza u linji gwida aktar preċiżi fir-rigward tal-Artikolu 4(2) li jirreferu għall-kundizzjonijiet biex tingħata linja tal-kreditu b'aktar kundizzjonijiet (ECCL), tal-proposta BoP dwar il-limiti u l-kriterji tal-valutazzjoni li, kif jintlaħqu, Stat Membru ma jkunx aktar eliġibbli għal PCCL, imma xorta jkun eliġibbli għal ECCL kif ukoll ċarezza dwar il-proċeduri li jwasslu għall-valutazzjoni msemmija f'tali paragrafu; hemm bżonn ta' aktar ċarezza fir-rigward tal-Artikolu 6(5) tal-proposta BoP dwar il-proċess ta' tranżizzjoni minn ECCL għal self fil-każ ta' deterjorament fis-sitwazzjoni ekonomika, speċjalment fir-rigward taż-żmien u l-fatturi determinanti ta' dik it-tranżizzjoni; għandu jiġi stabbilit strument indirett tar-rikapitalizzazzjoni tal-banek għal Stati Membri mhux fiż-żona tal-euro, b'mod partikolari fid-dawl tal-parteċipazzjoni potenzjali ta' dawn l-Istati Membri fil-mekkaniżmu ta' superviżjoni unika li ġej u fid-dawl tal-ħtieġa li jiġu pprovduti b'garanzija ta' kontinġenza fiskali aħħarija. Strument indirett tar-rikapitalizzazzjoni tal-banek huwa propost minflok wieħed dirett għax, li kieku dan tal-aħħar kellu jitwaqqaf fil-qafas tal-BoP, dan jesponi direttament il-baġit tal-Unjoni għar-riskju ppreżentat mill-istituzzjoni finanzjarja li tkun qed tiġi rikapitalizzata. Dak l-istrument indirett għandu jieħu l-forma ta' self għar-rikapitalizzazzjoni tal-banek, flimkien mat-tliet strumenti eżistenti għall-għajnuna finanzjarja skont il-BoP (PCCLs, ECCLs u self). Ma hemm l-ebda oġġezzjoni legali li tostakola s-self għal rikapitalizzazzjoni tal-banek, li jiġi żborżjat lill-gvern tal-Istat Membru kkonċernat bl-iskop tar-rikapitalizzazzjoni tal-istituzzjonijiet finanzjarji tiegħu, b'kundizzjonalità stretta; barra l-istrument indirett tar-rikapitalizzazzjoni tal-banek ta' hawn fuq, tista' titqies il-possibilità li jinbidel it-trattat tal-MES u li tippermetti lil Stati Membri mhux tal-euro, li jipparteċipaw fil-mekkaniżmu superviżorju uniku, li jibbenefikaw mill-għodda tar-rikapitalizzazzjoni tal-banek tal-MES, kemm il-darba l-parteċipazzjoni fl-MSU u l-MES tkun permanenti u tipprevedi l-istess drittijiet u obbligi bħall-Istati Membri tal-Euro. F'dak il-każ, l-Istati Membri jagħmlu kontribut tal-kapital speċifikament lill-istrument tar-rikapitalizzazzjoni tal-banek tal-MES. Għandha tiġi esplorata u żviluppata aktar l-idea li jitwaqqaf sussidjarju tal-MES biex jintuża għar-rikapitalizzazzjoni diretta, li jillimita l-impatt negattiv li jista' jkollu x-xiri tal-ekwità bankarja fuq il-klassifikazzjoni tal-kreditu u l-kapaċità ta' self tal-MES, bil-għan li jiġbor fih ukoll dawk l-Istati Membri mhux tal-euro li jipparteċipaw fil-mekkaniżmu superviżorju uniku; wieħed għandu jżomm f'moħħu li kwalunkwe fond uniku ta' riżoluzzjoni bankarja futur, bħala parti mill-qafas tal-unjoni bankarja, għandu jkun ukoll inklużiv fir-rigward ta' Stati Membri mhux fiż-żona tal-euro; il-ftehim finali tat-timijiet tan-negozjati tal-Parlament u tal-Kunsill dwar is-sustanza tad-dokument Gauzès huwa milqugħ imma huwa importanti li r-Regolament li jrid jiġi adottat abbażi tal-proposta BoP jirrifletti l-qagħda attwali, b'mod partikolari fir-rigward ta': trasparenza tad-deċiżjonijiet tal-Kummissjoni (Artikoli 2(3) u 2(5) tad-dokument Gauzès); speċifikazzjonijiet rigward it-tisħiħ tal-effiċjenza u l-effettività tal-kapaċità tal-ġbir ta' dħul u l-ġlieda kontra l-frodi u l-evażjoni fiskali, bl-għan li jiġi salvagwardjat l-introjtu fiskali (l-Artikolu 9 tad-dokument Gauzès); parametri li jridu jitqiesu meta Stat Membru jiġi soġġett għal sorveljanza miżjuda (Artikolu2(1)) u speċifikazzjonijiet għall-imġiba ta' Stati Membri taħt sorveljanza miżjuda, inkluż il-fatt li jissemma rwol adattat għall-BĊE (Artikolu 3(1)) kif imsemmi fil-punt (viii) ta' dan il-paragrafu; trasparenza u responsabilità quddiem il-Parlament Ewropew u fejn ikun relevanti quddiem il-parlamenti nazzjonali, inklużi obbligi li jiġu żvelati l-programmi ta' aġġustament makroekonomiku u d-distribuzzjoni mistennija tal-isforz ta' aġġustament (l-Artikoli 2, 3, 7 u 18 tad-dokument Gauzès); il-kunsiderazzjoni tal-prattika u l-istituzzjonijiet għall-formazzjoni tal-pagi u l-osservanza tal-Artikoli 151 u 152 TFUE u tal-Artikolu 28 tal-Karta tad-Drittijiet Fundamentali tal-Unjoni Ewropea fil-kuntest tal-istrateġija tal-Unjoni għat-tkabbir u l-impjiegi kif ukoll l-ispeċifikazzjonijiet rigward l-obbligu li jiġu involuti s-sħab soċjali u s-soċjetà ċivili bi qbil mal-liġijiet u l-prattiki nazzjonali; speċifikazzjonijiet rigward l-evalwazzjoni dwar l-analiżi tas-sostenibilità tad-dejn tal-gvern, inklużi rekwiżiti ta' żvelar (l-Artikolu 6 tad-dokument Gauzès); speċifikazzjonijiet addizzjonali rigward il-mandat tal-għajnuna teknika pprovduta lill-Istati Membri fil-programm (l-Artikolu 7(8) tad-dokument Gauzès); ir-rikonoxximent u r-rwol tal-effetti kollaterali (l-Artikolu 1(1), l-Artikolu 3(6) u l-Artikolu 7(5) tad-dokument Gauzès); awditjar komprensiv tal-finanzi pubbliċi ta' Stat Membru fil-programm ta' aġġustament makroekonomiku (Artikolu 7(9) tad-dokument Gauzès); valutazzjoni dwar jekk id-devjazzjonijiet mill-programm humiex fil-kontroll ta' Stat Membru jew lil hinn minnu, valutazzjoni dwar il-konsegwenzi li jirriżultaw mill-programm ta' aġġustament makroekonomiku u l-protezzjoni espliċita tas-setturi tal-kura tas-saħħa u tal-edukazzjoni (l-Artikoli 7(5) u 7(7) tad-dokument Gauzès); l-Istat Membru taħt għajnuna għandu jqis, f'kooperazzjoni mill-qrib mal-Kummissjoni, jekk jiħux il-miżuri neċessarji kollha biex jistieden investituri privati biex iżommu l-esponiment globali tagħhom fuq bażi volontarja (l-Artikolu 7(6) tad-dokument Gauzès); djalogu ekonomiku mal-Kummissjoni, il-BĊE u l-FMI (Artikolu 3(9) tad-dokument Gauzès); komunikazzjoni regolari tal-valutazzjoni tal-missjoni ta' rieżami fis-sorveljanza ta' wara l-programm lill-kumitat kompetenti tal-Parlament Ewropew u l-parlament tal-Istat Membru kkonċernat, inkluża l-possibilità li jsir djalogu ekonomiku (l-Artikoli 14(3) u 14(5) tad-dokument Gauzès); votazzjoni b'maġġoranza kwalifikata bil-maqlub fil-Kunsill fir-rigward ta' miżuri korrettivi taħt sorveljanza ta' wara l-programm (Artikolu 14(4) tad-dokument Gauzès); rapport dwar rieżami tar-Regolament li jrid jiġi adottat abbażi tal-proposta BoP (bi qbil mal-Artikolu 19 tad-dokument Gauzès); L-Artikolu 6(2) tal-proposta BoP dwar sorveljanza miżjuda jintegra ċertu numru ta' elementi li jirriflettu s-sustanza tad-dokument Ferreira. Għalhekk, il-proposta BoP għandha tiġi aġġornata bil-għan li jiġu żgurati kundizzjonijiet ekwi sabiex jiġi rifless il-ftehim tat-timijiet tan-negozjati tal-Parlament u tal-Kunsill dwar il-partijiet relevanti tad-dokument Ferreira, b'mod partikolari: dwar standards u proċeduri rigward speċifikazzjonijiet għar-rekwiżiti ta' rappurtar, inklużi atti delegati għal dawk ir-rekwiżiti ta' rappurtar (l-Artikolu 10 tad-dokument Ferreira); rekwiżiti ta' monitoraġġ dwar il-kwalità tal-finanzi pubbliċi inklużi dispożizzjonijiet rigward l-impatt tal-miżuri baġitarji previsti fuq il-miri mfassla mill-Istrateġija għat-Tkabbir u l-Impjiegi tal-Unjoni (miri UE2020) u l-adattamenti li jinvolvi programm ta' għajnuna għall-Programmi ta' Riforma Nazzjonali, kif ukoll deskrizzjoni u kwantifikazzjoni tal-miżuri baġitarji, inklużi r-riformi previsti tal-politika fiskali, u l-effetti kollaterali potenzjali tal-miżuri previsti għal Stati Membri oħrajn (l-Artikolu 6 tad-dokument Ferreira); indikazzjonijiet dwar ir-redditu ekonomiku mistenni fuq proġetti ta' investiment pubbliku mhux ta' difiża li jkollhom impatt baġitarju sinifikanti (l-Artikolu 4(1) tad-dokument Ferreira); Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill Ewropew, lill-Kunsill u lill-Kummissjoni, lill-Bank Ċentrali Ewropew, lill-Mekkaniżmu Ewropew ta' Stabbiltà u lill-Fond Monetarju Internazzjonali. wara li kkunsidra r-Rapport Annwali għall-2011 tal-Bank Ċentrali Ewropew, wara li kkunsidra l-Artikolu 284 tat-Trattat dwar il-Funzjonament tal-Unjoni Ewropea (TFUE), wara li kkunsidra l-Artikolu 15 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew, wara li kkunsidra l-Artikolu 119(1) tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0031/2013), billi t-tkabbir tal-PDG reali fiż-żona tal-euro kien ta' 1,5 % fl-2011, li jirrappreżenta tnaqqis minn 1,9 % fl-2010; billi bosta Stati Membri esperjenzaw tnaqqis kbir fir-ritmu ekonomiku matul l-istess perjodu; billi l-qgħad fiż-żona tal-euro żdied minn 10 % fi tmiem l-2010 għal 10,7 % fi tmiem l-2011; billi l-qgħad fost iż-żgħażagħ żdied b'mod sinifikanti matul l-istess perjodu; billi nħolqu madwar 14,4 miljun impjieg ġdid fiż-żona tal-euro mill-1999, meta mqabbel ma' madwar 10,7 miljun fl-Istati Uniti; billi, fl-2011, il-BĊE żied darbtejn ir-rati tal-imgħax, f'April u f'Lulju (b'25 punt bażi kull darba) u naqqashom darbtejn fit-tmiem is-sena, f'Novembru u f'Diċembru (għal darba oħra b'25 punt bażi kull darba); billi r-rata ta' inflazzjoni medja fiż-żona tal-euro telgħet għal 2,7 % fl-2011, minn 1,6 % fl-2010 u t-tkabbir tal-M3 niżel għal 1,5 % fl-2011, minn 1,7 % fl-2010; billi d-dikjarazzjoni finanzjarja kkonsolidata tal-Eurosistema laħqet EUR 2,735 biljun fl-aħħar tal-2011, ammont li jirrappreżenta żieda ta' madwar 36 % matul l-2011; billi l-BĊE nieda l-ewwel Operazzjoni ta' Rifinanzjament fit-Tul (LTRO) ta' tliet snin fil-21 ta' Diċembru 2011, li allokat EUR 489,2 biljun f'self b'maturità ta' tliet snin; billi t-tkabbir tal-kreditu lis-settur privat naqas b'mod sinifikanti minn 1,6 % fl-2010 għal 0,4 % fl-2011, u s-self lis-settur privat naqas minn 2,4 % fl-2010 għal 1,2 % fl-2011; billi kemm l-aggregat wiesa' tal-M3 kif ukoll ir-rata ta' tkabbir annwali tal-kreditu estiż għas-settur privat esperjenzaw deċelerazzjoni f'daqqa tul l-aħħar tliet xhur tal-2011; billi l-ammont pendenti tal-bonds stabbilit skont il-programm tas-swieq tat-titoli fi tmiem l-2011 kien ta' EUR 211,4 biljun; billi l-assi mhux kummerċabbli saru l-akbar komponent ta' assi mressqa bħala kollateral għall-eurosistema matul is-sena 2011, li jirrappreżentaw 23 % tat-total, u billi t-titoli mhux kummerċabbli, flimkien mat-titoli abbażi ta' assi, jirrappreżentaw aktar minn 40 % tal-assi totali mressqa bħala kollateral; billi d-dejn gross medju ġenerali tal-gvern żdied minn 85,6 % għal 88 % tal-PDG u d-defiċit ġenerali aggregat tal-gvern naqas minn 6,2 % għal 4,1 % tal-PDG; billi wħud mill-pajjiżi taż-żona tal-euro esperjenzaw żieda fil-livelli ta' defiċit; billi l-Artikolu 282 tat-TFUE jiddikjara li l-għan ewlieni tal-BĊE hu li jżomm l-istabbiltà tal-prezz u li l-BĊE għandu jappoġġa l-politiki ekonomiċi ġenerali tal-Unjoni bla ħsara għall-istabbiltà tal-prezz, u wkoll billi l-BĊE jingħata kompiti speċifiċi fir-rigward tal-Bord Ewropew dwar ir-Riskju Sistemiku (BERS); billi ambjent ta' inflazzjoni baxxa huwa l-aħjar kontribuzzjoni li l-politika monetarja tista' tagħti biex jinħolqu kondizzjonijiet favorevoli għat-tkabbir ekonomiku, il-ħolqien ta' impjiegi, il-koeżjoni soċjali u l-istabbiltà finanzjarja; billi l-operazzjonijiet ta' rifinanzjament fit-tul tal-BĊE ta' Diċembru 2011 u Frar 2012 kienu jfissru li l-banek Ewropej ingħataw aktar minn EUR 1 triljun – EUR 489 biljun u EUR 529,5 biljun, rispettivament – permezz ta' self b'rata baxxa ta' mgħax b'terminu ta' 3 snin u b'rata ta' mgħax ta' 1 %; billi r-rakkomandazzjonijiet rigward it-trasparenza tal-votazzjoni u l-pubblikazzjoni tas-sommarju tal-minuti mressqa fir-riżoluzzjonijiet preċedenti tal-Parlament dwar ir-rapporti annwali tal-BĊE għadhom ma ġewx ikkunsidrati; billi l-istabbiltà tal-prezz hija fundamentali biex tiġi evitata inflazzjoni eċċessiva; billi ż-żamma ta' fluss ta' kreditu għall-SMEs hi partikolarment importanti peress li jimpjegaw 72 % tal-forza tax-xogħol taż-żona tal-euro u għandhom rati gross ogħla ta' ħolqien (u l-qerda) ta' impjiegi; Ifaħħar il-pożizzjoni proattiva tal-BĊE matul l-2011 u l-2012, f'kuntest fejn ir-riskji għall-istabbiltà taż-żona tal-euro żdiedu konsiderevolment; Jilqa' l-pożizzjoni tal-BĊE f'dawn iż-żminijiet ta' kriżi, kemm f'dak li jirrigwardja l-politika monetarja kif ukoll fl-azzjonijiet tiegħu għall-istabbilizzazzjoni tas-swieq finanzjarji; Jieħu nota li l-biża' ta' inflazzjoni fit-terminu medju u li d-deċiżjonijiet ta' April u Lulju 2011 biex jiżdiedu r-rati tal-imgħax ewlenin tal-BĊE setgħu kkontribwew, fost fatturi oħra, għaż-żieda tal-primjums ta' riskju kkawżati mill-politika ta' intermedjarji finanzjarji u, għaldaqstant, għat-tnaqqis fir-rata ta' tkabbir tal-kreditu, u b'hekk kompla jiddgħajjef l-irkupru ekonomiku diġà debboli li ġie osservat fl-ewwel trimestru tal-2011; jifhem li f'dak il-perjodu kien hemm żmien ta' rkupru fl-attivitá ekonomika u żieda fil-livelli tal-prezzijiet li wassal biex il-BĊE jibża' mir-ritorn ta' inflazzjoni fit-terminu medju; Jilqa' d-deċiżjoni sussegwenti li dawn id-deċiżjonijiet jitreġġgħu lura fi tmiem l-2011, u t-tnaqqis ulterjuri fl-2012, kif ukoll l-adozzjoni ta' miżuri mhux standard bl-għan li jkun hemm mira ta' stabbiliment mill-ġdid tal-mekkaniżmu ta' trażmissjoni monetarja; Jinnota li ż-żieda fl-inflazzjoni osservata fl-2011 kienet prinċipalment dovuta għaż-żieda fil-prezzijiet tal-enerġija u, fuq grad ħafna inqas, minħabba l-prezzijiet tal-ikel u ta' komoditajiet oħra, fost fatturi oħra; Jirrikonoxxi l-isforzi tal-BĊE biex jgħin fl-istabilizzazzjoni tas-swieq, b'mod partikolari permezz tal-Programm tas-Swieq tat-Titoli, l-Operazzjoni ta' Rifinanzjament fit-Tul (LTRO) ta' tliet snin u t-Tranżazzjonijiet Monetarji Diretti, iżda jirrimarka li għad mhemmx ħjiel ta' soluzzjoni strutturali għall-kriżi; Jinnota li l-Programm tas-Swieq tat-Titoli temporanjament għen biex itaffi l-pressjoni tal-kostijiet ta' self għall-Istati Membri taż-żona tal-euro li qed jesperjenzaw jew li huma mhedda minn diffikultajiet serji fir-rigward tal-istabbiltà finanzjarja tagħhom; jinnota li l-operazzjonijiet ta' assorbiment ta' likwidità mwettqa biex jiġi sterilizzat dan ix-xiri naqqsu l-livelli ta' riżervi eċċessivi, filwaqt li taw kontribut, sa ċertu punt, għall-għan ta' kisba mill-ġdid tal-kontroll tar-rata tal-'euro overnight index average' (EONIA); Jirrikonoxxi l-fatt li filwaqt li ż-żewġ LTROs ta' tliet snin kienu effettivi biex jevitaw il-kriżi tal-kreditu, għad hemm mistoqsijiet dwar il-kapaċità tas-settur finanzjarju li jreġġa' lura s-self li rċieva l-BĊE; jirrimarka li r-riżultati, f'termini ta' tkabbir tal-kreditu, ma kinux sodisfaċenti; jinnota li d-deċiżjoni tat-tnedija tal-ewwel LTRO ta' tliet snin fil-21 ta' Diċembru 2011 ħabtet mal-għeluq tal-programm tal-Programm tas-Swieq tat-Titoli, jifhem li l-BĊE ma jqis ebda operazzjoni minn tiegħu bħala finanzjar dirett tad-dejn sovran; Jitlob lill-BĊE jippubblika, fir-rapport tiegħu ta' kull xahar, il-figuri għall-ammont ta' dejn pubbliku ta' kull Stat Membru mniżżel bħala kollateral mill-istituzzjonijet finanzjarji; Jinnota t-trasferiment tar-riskji minn banek u gvernijiet f'diffikultajiet għall-karta tal-bilanċ tal-BĊE, li issa jiswa aktar minn 30 % tal-PDG taż-żona tal-euro; jenfasizza li l-LTROs ta' tliet snin ma jipprovdux soluzzjoni fundamentali għall-kriżi; Jesprimi t-tħassib kbir tiegħu dwar iż-żieda fil-livelli ta' likwidità eċċessiva osservata matul l-2011, b'mod partikolari fit-tieni simestru, riżultat ta' nuqqas ta' fiduċja bejn il-banek u nuqqas ta' self lill-ekonomija reali, minħabba l-inċertezza maħluqa mill-istaġnar ekonomiku u d-dejn eċċessiv tas-settur pubbliku u dak privat f'xi Stati Membri; jirrimarka li din is-sitwazzjoni, li tindika riskji li jwasslu għal nassa ta' likwidità, tagħmel ħsara lill-effiċjenza tal-isforzi tal-politika monetarja; Jinnota li l-linji ta' tpartit ma' banek ċentrali oħra, kif ukoll ir-rikors għall-operazzjonijiet ewlenin ta' rifinanzjament, l-operazzjonijiet ta' rifinanzjament medju u fit-tul b'allokazzjoni totali b'rati fissi, ir-rikors għall-faċilità ta' self marġinali u l-faċilità ta' depożitu kollha baqgħu f'livelli għoljin ħafna matul l-2011, li jirrifletti indebboliment qawwi tal-mekkaniżmu ta' trażmissjoni monetarja u tas-suq tas-self interbankarju taż-żona tal-euro; Jinsab ikkonċernat dwar il-livelli għoljin ħafna tal-Assistenza ta' Emerġenza fil-Likwidità (ELA) ipprovduta minn banek ċentrali nazzjonali matul l-2011 taħt l-awtorizzazzjoni tal-BĊE, u jitlob żvelar ulterjuri ta', u informazzjoni komplimentari dwar, il-firxa preċiża ta' tali linji u l-operazzjonijiet sottostanti, u dwar il-kondizzjonijiet marbutin magħhom; Jinnota li l-kreditu disponibbli għan-negozji u l-unitajiet domestiċi għadu lura ħafna mil-livelli ta' qabel il-kriżi u li t-tkabbir tiegħu naqas fl-2011; jenfasizza li dan il-fatt, flimkien mal-fatt li l-faċilità ta' depożitu kellha EUR 315,754 miljun fit-28 ta' Settembru 2012, iġġustifika b'mod ċar id-deċiżjoni tal-BĊE li jnaqqas ir-rati applikati għall-faċilità ta' self marġinali, l-operazzjonijiet ta' rifinanzjament u l-faċilità ta' depożitu; Jieħu nota tal-miżuri tal-BĊE dwar it-tnaqqis tar-rekwiżiti kollaterali u l-pożizzjoni dwar ir-regoli kollaterali għat-titoli abbażi ta' assi (ABS), peress li dawn huma kkorrelatati sew mas-self għall-unitajiet domestiċi u għall-SMEs; Għadu mħasseb, madankollu, dwar il-livelli sinifikanti tal-assi mhux kummerċabbli u t-titoli abbażi ta' assi preżentati bħala kollateral lill-Eurosistema fil-qafas tal-operazzjonijiet ta' rifinanzjament tagħha; jitlob lill-BĊE jipprovdi informazzjoni dwar liema banek ċentrali aċċettaw tali titoli, u jiżvela informazzjoni dettaljata dwar il-metodi ta' valutazzjoni rigward l-assi kollha, inklużi dawk danneġġati; Jemmen li, fir-rigward tar-regoli kollaterali, għandhom japplikaw l-istess standards kemm għall-bonds sovrani kif ukoll għall-bonds tal-gvern reġjonali f'dawk il-każijiet fejn ir-reġjuni għandhom setgħat leġiżlattivi u fiskali peress li ż-żewġ tipi għandhom influwenza relevanti fuq it-trażmissjoni tajba tal-politika monetarja tal-BĊE; Jenfasizza li l-istituzzjonijiet li bbenefikaw minn sostenn straordinarju ta' likwidità ta' bank ċentrali għandhom ikunu soġġetti għal kondizzjonalità, inkluż l-impenn mill-istituzzjonijiet li qed jibbenefikaw minn tali sostenn biex jiżdiedu l-livelli tal-kreditu billi jkunu stabbiliti miri ta' self għall-ekonomija reali, u speċjalment għall-SMEs u l-unitajiet domestiċi, li mingħajrhom tali sforzi jistgħu jirriżultaw ineffikaċi; Jitlob lill-BĊE jesplora, b'koperazzjoni mill-qrib mal-gvernijiet tal-Istati Membri, l-awtoritajiet superviżorji nazzjonali kompetenti u l-Kummissjoni, il-possibbiltà li jkun implimentat qafas, bħalma hu l-programm MERLIN elaborat mill-Bank tal-Ingilterra fi sħab mat-teżor tar-Renju Unit, rigward il-kondizzjonalitajiet marbuta mal-aċċess għall-faċilitajiet mhux konvenzjonali tal-bank ċentrali bħall-miri fuq is-self mogħti lill-SMEs; Iwissi li fin-nuqqas ta' kondizzjonalità xierqa, miżuri mhux standard bħal-LTROs ta' tliet snin jistgħu jonqsu milli jipproduċu l-effetti mixtieqa, iżidu l-volatilità u jiffavorixxu l-ħolqien ta' bżieżaq tal-assi fis-swieq finanzjarji jew, alternattivament, jistgħu jiffaċilitaw il-proċess ta' tnaqqis fl-effett ta' lieva mingħajr kontrapartijiet sinifikanti fir-rigward tal-allokazzjoni tal-kreditu; jitlob, għalhekk, lill-BĊE janalizza bir-reqqa l-effetti, kemm dawk mixtieqa kif ukoll dawk li mhumiex, ta' dawn il-miżuri jew ta' miżuri oħrajn; Jirrikonoxxi li peress li l-mekkaniżmu ta' trażmissjoni monetarja mhux qed jopera tajjeb, il-BĊE għandu jfittex li jindirizza l-SMEs b'mod aktar dirett; jindika li fil-preżent SMEs simili miż-żona tal-Euro kollha ma għandhomx aċċess simili għal self minkejja li għandhom prospetti u riskji ekonomiċi simili; jistieden lill-BĊE jimplimenta politika li jixtri self titolizzat ta' kwalità għolja tal-SMEs, partikolarment minn xi Stati Membri fejn il-mekkaniżmu ta' trażmissjoni monetarja ma jaħdimx; jenfasizza li din il-politika għandha tkun limitata fl-ammont u fiż-żmien, totalment sterilizzata u indirizzata biex tevita riskji għall-karta tal-bilanċ tal-BĊE; Jenfasizza li tali termini għandhom ikunu marbuta b'mod dirett mal-benefiċċji ekonomiċi pprovduti mill-banek permezz ta' miżuri ta' politika monetarja mhux konvenzjonali u permezz tal-programmi ta' salvataġġ finanzjarju, filwaqt li jiżguraw li d-dħul ġdid konċess minn dawn il-politiki jirriżulta f'aktar għotita' kreditu; Ifakkar li l-politika monetarja tikkondividi parti mir-responsabilità tal-ħolqien ta' bżieżaq tal-assi, fid-dawl tat-tkabbir insostenibbli tal-kreditu tul is-snin ta' qabel il-kriżi, minkejja li l-istabbiltà tal-prezz kienet żgurata; jenfasizza l-importanza tax-xejriet tal-prezzijiet tal-assi u tad-dinamika tal-kreditu bħala indikaturi għall-monitoraġġ tal-istabbiltà finanzjarja; Ifakkar fil-pożizzjoni tiegħu dwar il-proċess ta' negozjar tad-Direttiva dwar ir-Rekwiżiti ta' Kapital (DRK) IV biex jiġu imposti kondizzjonijiet addizzjonali fuq l-istituzzjonijiet li bbenefikaw mis-sostenn ta' likwidità tal-BĊE; Iqis li s-sistema ta' pagament TARGET 2 kellha rwol importanti biex tissalvagwardja l-integrità tas-sistema finanzjarja taż-żona tal-euro; jinnota, madankollu, li l-iżbilanċi sinifikanti tat-TARGET 2 jiżvelaw il-frammentazzjoni inkwetanti tas-swieq finanzjarji fiż-żona tal-euro, kif ukoll il-delokalizzazzjoni kontinwa tal-kapital fl-Istati Membri li qed jesperjenzaw jew li huma mhedda minn diffikultajiet serji fir-rigward tal-istabbiltà finanzjarja tagħhom; Jifraħ lill-BĊE u lill-Eurosistema talli għamlu s-sistema TARGET 2 aktar trasparenti fir-rapport annwali tiegħu għall-2011; jitlob lill-BĊE u lill-Eurosistema jippubblikaw statistika ta' kull xhar dwar l-evoluzzjoni tas-sistema; Jemmen li s-sistema TARGET 2 hi fundamentali għall-funzjonament tajjeb tal-euro; Jenfasizza li jistgħu jinkisbu lezzjonijiet interessanti għaż-żona tal-euro mill-istudju tal-funzjonament tal-bilanċ tas-sistemi ta' pagamenti f'unjonijiet monetarji federali oħra bħall-Istati Uniti; Jitlob lill-BĊE u lill-Kummissjoni jikkunsidraw jekk l-Artikoli 129(3) u 129(4) tat-TFUE jistgħux jipprovdu bażi legali xierqa biex ikun hemm aktar trasparenza u dettall globali tal-karta ta' bilanċ ikkonsolidata tal-Eurosistema; Jistieden lill-BĊE jippubblika d-deċiżjoni legali rigward il-programm tat-Tranżazzjonijiet Monetarji Diretti sabiex tkun tista' ssir analiżi aktar fil-fond tad-dettalji u l-implikazzjonijiet tagħha; Jilqa' l-impenn tal-BĊE li jiggarantixxi statut pari passu għal assi materjali relatati ma' kwalunkwe programm futur tat-Tranżazzjonijiet Monetarji Diretti, kif ukoll l-enfasi tiegħu dwar l-isterilizzazzjoni tax-xiri kollu tat-Tranżazzjonijiet Monetarji Diretti, sabiex ir-riżervi eċċessivi jkunu utilizzati; jirrikonoxxi, fl-istess ħin, l-isfidi relatati ma' tali miżuri ta' sterilizzazzjoni u jenfasizza l-bżonn li jissorvelja mill-qrib u jevalwa l-effetti; jemmen li l-programm tat-Tranżazzjonijiet Monetarji Diretti jista' jkun adattat għall-bżonnijiet ta' dawk il-pajjiżi li waslu biex jiffinalizzaw is-salvataġġ finanzjarju tagħhom u li qed jerġgħu jibdew joħorġu d-dejn; Jirrimarka li l-kriżi li għadha għaddejja hi kwistjoni ta' tħassib peress li thedded l-isforzi sostanzjali li qed jagħmlu l-Istati Membri fir-rigward tal-konsolidazzjoni baġitarja u l-istrateġiji ta' rispons għall-kriżijiet; jinnota li t-tnaqqis kbir attwali fir-ritmu ekonomiku f'bosta Stati Membri taż-żona tal-euro għandu konsegwenzi ekonomiċi u fiskali negattivi, bħalma huma l-effetti fid-dħul mit-taxxa u fin-nefqa soċjali f'dawk il-pajjiżi, li qed ikomplu jagħmlu l-problemi ta' dejn pubbliku tagħhom aktar serji, jieħu nota li dawn il-pajjiżi attwalment qed iwettqu miżuri biex jiksbu aċċess mill-ġdid għal swieq tal-kapital u żjidu l-produttivitá tagħhom Jirrimarka li l-bonds sovrani u l-istituzzjonijiet finanzjarji juru aspetti vulnerabbi persistenti u li l-effetti reċiproki negattivi bejn il-bonds sovrani u l-banek jistgħu jitwaqqfu biss permezz ta' konsolidazzjoni fiskali u kapitalizzazzjoni tas-settur bankarju f'ambjent ta' tkabbir ekonomiku; Jikkunsidra li kawża tan-nuqqas ta' sostennibbiltà tal-kontijiet pubbliċi f'xi pajjiżi taż-żona tal-euro hija r-reċessjoni ekonomika kontinwa, li qed toħloq żieda fil-qgħad u tnaqqis fid-dħul mit-taxxa; jafferma, għalhekk, li l-politiki għat-trawwim tat-tkabbir u l-ħolqien tax-xogħol iridu jkunu prijorità ewlenija għall-Unjoni; Iħeġġeġ lill-President tal-BĊE Mario Draghi biex jerġa' jibda t-tradizzjoni li nbdiet mill-predeċessur tiegħu Jean-Claude Trichet, li fil-laqgħat tal-Grupp tal-euro b'mod persistent qajjem il-kwistjoni tal-iżbilanċi makroekonomiċi, b'mod speċjali d-differenzi bejn il-produttività u ż-żidiet fil-pagi, li wasslu għal diverġenza qawwija bejn il-livelli tal-kompetittività bejn l-Istati Membri; Jikkunsidra li l-azzjonijiet tal-BĊE għandhom ikunu vvalutati fil-kuntest tad-dibattitu attwali dwar il-futur tal-UEM; jirrimarka li għamel sejħa għal kapaċità baġitarja miżjuda għall-UEM, fil-qafas tal-baġit u abbażi tar-riżorsi proprji speċifiċi (inkluża t-taxxa fuq it-tranżazzjonijiet finanzjarji), biex jappoġġa t-tkabbir u l-koeżjoni soċjali filwaqt li jindirizza l-iżbilanċi, id-diverġenzi strutturali u l-emerġenzi finanzjarji li huma direttament konnessi mal-unjoni monetarja, mingħajr ma jippreġudika l-funzjonijiet tradizzjonali tagħha li tiffinanzja l-politiki komuni; jikkunsidra li tali kapaċità baġitarja ttejjeb b'mod sinifikanti t-taħlita politika fl-UEM; Jinnota n-nuqqas ta' rieda tal-BĊE li jerfa' sehmu stess fil-proċessi ta' ristrutturar tad-dejn, inkluż fuq il-bonds li akkwista fis-suq sekondarju, b'valur nominali inqas; jinnota n-nuqqas ta' rieda tal-BĊE li jiżvela informazzjoni rilevanti dwar il-kwistjoni sal-ġurnata tal-lum, notevolment rigward il-prezz li ħallas għall-bonds Griegi; jifhem li l-BĊE qies li tali parteċipazzjoni kienet tammonta għal finanzjament monetarju tal-gvern; Ifakkar li l-BĊE wera li huwa lest jikkoopera mal-banek ċentrali nazzjonali u mal-gvernijiet tal-Istati Membri biex jitwaqqaf mekkaniżmu bl-għan li jidderiġi lejn l-isforzi ta' tnaqqis tad-dejn kwalunkwe profitt li jkun sar permezz tal-operati tal-Programm tas-Swieq tat-Titoli fuq it-titoli ta' dejn sovran Grieg miżmuma għal raġunijiet monetarji; jitlob lill-partijiet imsemmija hawn fuq biex jaġixxu b'mod diliġenti biex iwaqqfu tali mekkaniżmu; Jinnota li s-sitwazzjoni ekonomika f'ċerti ekonomiji qed tiġġenera flussi ta' kapital qawwija li jaggravaw dawk id-diffikultajiet ta' finanzjament tal-ekonomiji u li mhumiex sostenibbli f'perjodu qasir u – aktar u aktar – fit-tul; jisħaq li dawn l-iżbilanċi kellhom effetti ta' tfixkil enormi li jwasslu għal esternalitajiet negattivi bi prezz għoli u li huma problema għaż-żona tal-euro kollha, filwaqt li jheddu l-istabbiltà tal-ekonomiji kollha tagħha; dawn l-iżbilanċi jistgħu jiġu indirizzati biss jekk tiġi implimentata soluzzjoni komprensiva u fit-tul għall-kriżi taż-żona tal-euro li tkun mibnija fuq approċċ li jgħaqqad is-solidarjetà u r-responsabilità; Jitlob li jiġu esplorati modi biex it-'trojka' li jipparteċipaw fiha b'mod demokratiku r-rappreżentanti tal-BĊE, tinżamm responsabbli quddiem il-Parlament; jinsisti dwar il-fatt li s-seduti ta' smigħ pubbliku organizzati fil-Parlament mhumiex biżżejjed biex jiżguraw responsabilitá demokratika; Jistieden lill-BĊE jippreżenta, fil-qafas tad-Djalogu Monetarju u fir-rapport annwali tiegħu li jmiss, valutazzjoni ex post tal-involviment tiegħu fil-programmi ta' aġġustament, u l-impatti fuqhom, il-kunflitti ta' interess potenzjali li jirriżultaw minn tali parteċipazzjoni kif ukoll l-adegwatezza tas-suppożizzjonijiet u x-xenarji makroekonomiċi; Jikkunsidra urġenti li tinħoloq l-unjoni bankarja, proġett li jista' jkun possibbli biss permezz ta' artikolazzjoni koerenti tal-istrumenti, ir-responsabbiltajiet u l-obbligu ta' rendikont demokratiku globali; Jikkunsidra li, biex jingħelbu n-nuqqasijiet strutturali inerenti fl-UEM, u biex jitrażżan b'mod effikaċi l-periklu morali mifrux, l-unjoni bankarja proposta għandha tislet mir-riforma ta' qabel tas-settur tas-servizzi finanzjarji tal-Unjoni (inkluż il-ħolqien tal-Awtorità Bankarja Ewropea (ABE), l-Awtorità Ewropea tat-Titoli u s-Swieq (EMSA), l-Awtorità Ewropea tal-Assigurazzjoni u l-Pensjonijiet tax-Xogħol (EIOPA) u l-BERS), mill-governanza ekonomika msaħħa (speċjalment fiż-żona tal-euro) u mill-qafas baġitarju l-ġdid, tas-Semestru Ewropew biex jiġu żgurati reżiljenza u kompetittività akbar tas-settur bankarju tal-Unjoni u fiduċja akbar fih, u biex ikunu żgurati riżervi kapitali msaħħa biex jiġi evitat li l-baġits pubbliċi tal-Istati Membri jkollhom iġorru l-ispejjeż tas-salvataġġi finanzjarji futuri tal-banek; Jitlob li jiġi stabbilit mekkaniżmu superviżorju uniku (MSU) malajr kemm jista' jkun sabiex tiżdied il-kredibbiltà tas-sistema bankarja taż-żona tal-euro; jirrimarka li l-konferiment tal-kompiti superviżorji lill-BĊE huwa bla ħsara għall-adozzjoni, permezz tal-proċedura leġiżlattiva ordinarja, ta' arkitettura futura u aktar komprensiva, kompletament maqtuha mill-politika monetarja; Jilqa' l-impetu attwali favur il-ħolqien ta' MSU; jirrimarka li proposti msaħħa dwar l-irkupru bankarju u awtorità Ewropea tar-riżoluzzjoni unika, u dwar l-iskemi ta' garanzija tad-depożitu, huma neċessarji biex tkun ikkompletata l-ġabra wiesgħa ta' strumenti legali meħtieġa għal unjoni bankarja; Jitlob lill-Kummissjoni tressaq proposti għal fond ta' riżoluzzjoni Ewropew ġdid u skema Ewropea ta' garanzija tad-depożiti li jikkumplementaw il-funzjonijiet superviżorji tal-BĊE; Iqis li huwa essenzjali li jiġu introdotti salvagwardji effikaċi sabiex jiġi evitat li l-aġendi konfliġġenti jiġu riflessi fil-politika monetarja tal-BĊE u l-poteri superviżorji tiegħu; jenfasizza li kwalunkwe indeboliment possibbli tal-awtorità tal-BĊE fuq il-politika monetarja, kif ukoll kwalunkwe tnaqqir tas-setgħat superviżorji tiegħu minħabba obbligi tal-politika monetarja, jeħtieġ li jiġu indirizzati permezz ta' mekkaniżmu xieraq imwaqqaf biex jidentifika u jsolvi l-kunflitti potenzjali; Jenfasizza d-diffikultajiet li qed jaffaċċa l-proġett tal-unjoni bankarja li qed jinqalgħu mill-persistenza tal-kriżi ekonomika li qed tiġġenera proċess fejn il-banek qegħdin jinnazzjonalizzaw mill-ġdid l-attivitajiet tagħhom; jikkunsidra li dan jista' jdgħajjef l-ispirtu u l-effiċjenzja tas-Suq Uniku; Jinnota li d-dibattitu dwar il-ħolqien tal-unjoni bankarja bl-għan ta' sistema finanzjarja aktar stabbli u reżiljenti huwa marbut mill-qrib kemm mal-ħtieġa li jitfasslu u jiġu intordotti delimitazzjoni u separazzjoni istituzzjonali fis-settur bankarju – ispirati minn, pereżempju, ir-rakkomandazzjonijiet tal-OECD u r-rakkomandazzjonijiet ippreżentati fir-Rapporti Vickers u Liikanen – kif ukoll mal-ħtieġa li s-sistema bankarja "parallela" tiġi rregolata b'mod sħiħ; Hu tal-opinjoni li l-Istati Membri kollha li jipparteċipaw fl-MSU għandhom ikunu involuti bi drittijiet u responsabbiltajiet ugwali. Jemmen li għandu jiġi kkonsultat fin-nomina tal-membri tal-Kunsill Superviżorju tal-BĊE; Jirrikonoxxi l-importanza ta' ġabra unika tar-regoli mfassla mill-ABE sabiex tinżamm il-koeżjoni tas-Suq Uniku; Jiddispjaċih għan-nuqqas ta' trasparenza tal-metodu ta' ħidma kif ukoll għan-nuqqas ta' obbligu ta' rendikont tat-Trojka u n-nuqqas ta' kontroll demokratiku fuqha; jemmen li kwalunkwe korp bħal dan, attwali jew futur, li jinvolvi lill-BĊE u/jew lil-Kummissjoni għandu jkun responsabbli kemm quddiem il-Parlament Ewropew kif ukoll quddiem il-parlamenti nazzjonali fil-livelli rispettivi tagħhom; Jisħaq l-importanza li d-djalogu monetarju regolari bejn il-BĊE u l-Parlament isir ħafna aktar effikaċi, filwaqt li jinnota b'mod partikolari li l-Membri tal-Parlament Ewropew ma jirċevux informazzjoni biżżejjed dwar ir-riżultati u l-implimentazzjoni tal-proposti u l-ideat tagħhom li jressqu matul id-djalogu; jitlob lill-BĊE jippubblika t-tweġibiet tiegħu għall-mistoqsijiet bil-miktub indirizzati lilu mill-Membri tal-PE fuq sit elettroniku; jitlob lill-BĊE jipprovdi reazzjonijiet dettaljati għar-rapporti annwali tal-Parlament dwar il-BĊE fir-rapporti annwali suċċessivi tiegħu; Jitlob lill-BĊE jippubblika s-sommarju tal-minuti tal-laqgħat tal-Kunsill Governattiv, flimkien mad-diskussjonijiet u r-reġistri tal-votazzjonijiet, u jtejjeb l-aċċess għad-dokumenti u l-proċeduri ta' politika tal-BĊE; Jifhem li, fil-maġġoranza tal-każijiet, id-deċiżjonijiet qed jittieħdu fuq bażi kunsenswali; Jenfasizza li se jiżvolġi r-rwol tiegħu ta' leġiżlatur b'mod sħiħ fil-kwistjonijiet kollha li jinvolvu s-superviżjoni bankarja; jenfasizza l-ħtieġa li jissaħħaħ l-obbligu demokratiku ta' rendikont tal-BĊE fid-dawl tar-responsabbiltajiet il-ġodda mogħtija lilu rigward il-kompiti superviżorji, l-involviment tiegħu fil-programmi tat-Trojka, u b'mod aktar ġenerali, ir-rwol prominenti tiegħu fl-immaniġġjar tal-kriżi; Jirrimarka li r-reviżjoni ta' Trattat, li jikkonċerna l-ħidmiet il-ġodda tal-BĊE fil-qasam tas-sorveljanza prudenzjali, ma għandhiex tiġi eskluża sabiex jiġu riflessi n-natura li qed tevolvi tal-qafas istituzzjonali tal-UE, il-kwistjonijiet urġenti ta' kontabilità u kontroll u l-isfidi mqanqla mill-approfondiment tal-Unjoni; Iħeġġeġ lill-Kunsill Governattiv tal-BĊE jtejjeb b'mod sinifikanti u jiżvela r-regoli tiegħu dwar il-kunflitti ta' interessi u ż-żmienijiet ta' riflessjoni fir-rigward l-uffiċjali eżekuttivi għoljin tal-BĊE, u biex iżomm reġistru tal-laqgħat bejn l-uffiċjali għoljin tal-BĊE u l-partijiet interessati; Jinsab imħasseb ħafna dwar in-nuqqas ta' nisa fil-bord eżekuttiv tal-BĊE, sitwazzjoni li tmur kontra l-prinċipji stipulati fit-Trattat rigward l-ugwaljanza bejn l-irġiel u n-nisa (l-Artikoli 2, 3, u 8 fit-TUE, kif ukoll l-Artikolu 21 fil-Karta tad-Drittijiet Fundamentali), tikkontribwixxi għas-sentiment fost iċ-ċittadini li l-BĊE hu maqtugħ mit-tħassib tagħhom, u tmur kontra r-rakkomandazzjonijiet tal-Kummissjoni u tal-Parlament għat-titjib tal-ugwaljanza bejn is-sessi f'bordijiet ta' livell għoli fis-settur ekonomiku; Jinsisti li, f'każ li l-BĊE fl-aħħar nett isir is-superviżur uniku għall-banek fiż-żona tal-euro, anke fuq bażi temporanja, il-Parlament għandu jkollu rwol ċar fin-nomina tal-membri tal-bord superviżorju; Jitlob it-tisħiħ tas-setgħat tiegħu li jiddenunzja membru tal-Kunsill Governattiv tal-BĊE fir-rigward ta' każijiet serji ta' mġiba ħażina; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni kif ukoll lill-Grupp tal-Euro u lill-Bank Ċentrali Ewropew. wara li kkunsidra l-Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u mill-Kummissjoni lill-Parlament Ewropew u lill-Kunsill tat-12 ta' Diċembru 2011 bit-titolu "Id-Drittijiet tal-bniedem u demokrazija fil-qalba tal-azzjoni esterna tal-UE – Lejn approċċ aktar effettiv" (COM(2011)0886), wara li kkunsidra l-Qafas Strateġiku tal-UE u l-Pjan ta' Azzjoni dwar id-Drittijiet tal-Bniedem u d-Demokrazija (11855/2012) kif adottati mill-Kunsill għall-Affarijiet Barranin fil-25 ta' Ġunju 2012, wara li kkunsidra l-Linji Gwida tal-Unjoni Ewropea dwar id-Drittijiet tal-Bniedem, wara li kkunsidra l-konklużjonijiet tas-Samit tal-G20 f'Los Cabos (il-Messiku) mit-18 sad-19 ta' Ġunju 2012, wara li kkunsidra l-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat għar-Reġjuni tat-13 ta' Ottubru 2011 bit-titlu "Inżidu l-impatt tal-Politika tal-UE għall-Iżvilupp: Aġenda għall-Bidla" (COM(2011)0637), wara li kkunsidra l-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew tas-27 ta' Jannar 2012 bit-titolu "Il-kummerċ, it-tkabbir u l-iżvilupp – It-tfassil tal-politika tal-kummerċ u tal-investiment għal dawk il-pajjiżi l-iktar fil-bżonn" (COM(2012)0022), wara li kkunsidra d-Dikjarazzjoni Universali tad-Drittijiet tal-Bniedem tal-1948, wara li kkunsidra l-Patt Internazzjonali dwar id-Drittijiet Ċivili u Politiċi (ICCPR) u l-Patt Internazzjonali dwar id-Drittijiet Ekonomiċi, Soċjali u Kulturali (ICESCR), wara li kkunsidra l-Konklużjonijiet tal-Kunsill Affarijiet Ġenerali tal-24 ta' Settembru 2012, wara li kkunsidra r-riżoluzzjoni tal-Kunsill tad-Drittijiet tal-Bniedem tan-NU S-10/1 tat-23 ta' Frar 2009 dwar l-impatt tal-kriżijiet ekonomiċi u finanzjarji globali fuq ir-realizzazzjoni universali u t-tgawdija effettiva tad-drittijiet tal-bniedem, wara li kkunsidra l-Konferenza tan-NU dwar il-Kriżi Finanzjarja u Ekonomika Dinjija u l-Impatt Tagħha fuq l-Iżvilupp, li saret fi New York mill-24 sas-26 ta' Ġunju 2009, u d-dokument riżultanti adottat mill-Konferenza (kif approvat mir-riżoluzzjoni tal-Assemblea Ġenerali tan-NU 63/303 tad-9 ta' Lulju 2009), wara li kkunsidra l-Prinċipji ta' Ruma għas-Sigurtà Alimentari Globali Sostenibbli, adottati mis-Samit Dinji dwar is-Sigurtà Alimentari li seħħ f'Ruma mis-16 sat-18 ta' Novembru 2009, wara li kkunsidra r-rapport tan-NU tal-2009 minn dik li kienet l-Esperta Indipendenti tan-NU dwar il-kwistjoni tad-drittijiet tal-bniedem u l-faqar estrem, Magdalena Sepúlveda Carmona, attwalment Rapporteur Speċjali għall-faqar estrem u d-drittijiet tal-bniedem, wara li kkunsidra r-rapport tal-4 ta' Frar 2009 mir-Rapporteur Speċjali tan-NU dwar alloġġ xieraq bħala element tad-dritt għal livell ta' għajxien adegwat u dwar id-dritt għal nondiskriminazzjoni f'dan ir-rigward, Raquel Rolnik, wara li kkunsidra n-nota informattiva politika Nru 7 tan-NU ta' Ottubru 2012 mir-Rapporteur Speċjali tan-NU għad-dritt għall-ikel, Olivier de Schutter, u r-Rapporteur Speċjali tan-NU għall-faqar estrem u d-drittijiet tal-bniedem, Magdalena Sepúlveda Carmona, bit-titlu "Underwriting the poor – A Global Fund for Social Protection" (Assigurazzjoni għall-foqra – Fond Dinji għall-Protezzjoni Soċjali), wara li kkunsidra l-Komunikazzjoni tal-Kummissjoni tat-13 ta' Ottubru 2011 bit-titlu "L-approċċ futur għall-appoġġ baġitarju tal-UE għal pajjiżi terzi" (COM(2011)0638), wara li kkunsidra r-rapport dwar il-monitoraġġ globali "Global Monitoring Report 2012" tal-20 ta' April 2012 mill-Bank Dinji u mill-Fond Monetarju Internazzjonali, wara li kkunsidra r-rapport konġunt tal-Organizzazzjoni Internazzjonali tax-Xogħol (ILO) u l-Bank Dinji, tad-19 ta' April 2012, bit-titlu "Inventarju ta' Tweġibiet Politiċi għall-Kriżi Finanzjarja u Ekonomika", wara li kkunsidra r-rapport dwar id-dinja tax-xogħol "World of Work Report" tad-29 ta' April 2012 mill-Organizzazzjoni Internazzjonali tax-Xogħol, bit-titlu "Better Jobs for a Better Economy", wara li kkunsidra r-rapport tal-Organizzazzjoni Internazzjonali tax-Xogħol, bit-titlu "Global employment trends for youth 2012" ta' Mejju 2012, wara li kkunsidra l-Artikoli 48 u 119(2) tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Barranin u l-opinjoni tal-Kumitat għall-Iżvilupp (A7-0057/2013), billi, għalkemm il-kriżi finanzjarja u ekonomika taffettwa, f'livelli differenti, ir-reġjuni kollha fid-dinja, inkluż l-Unjoni Ewropea, l-iskop ta' din ir-riżoluzzjoni huwa li jiġi vvalutat l-impatt tal-kriżi finanzjarja u ekonomika fil-pajjiżi terzi, b'attenzjoni partikolari fuq il-pajjiżi li qed jiżviluppaw u dawk l-anqas żviluppati; billi l-kriżi finanzjarja u ekonomika hija fil-fatt kriżi dinjija sistemika u ġiet konnessa ma' diversi kriżijiet oħra, bħall-kriżijiet alimentari, ambjentali u soċjali; billi l-kriżi taffettwa mhux biss id-drittijiet ekonomiċi u soċjali iżda wkoll id-drittijiet politiċi meta gvernijiet f'ċerti każijiet jillimitaw il-libertà ta' espressjoni jew ta' assoċjazzjoni fil-kuntest ta' tensjonijiet u diffikultajiet ekonomiċi li dejjem qed jiżdiedu, kif rifless, b'mod partikolari, mill-protesti popolari bħal dawk li seħħew fl-Afrika ta' Fuq u fil-Lvant Nofsani fl-2011; billi li d-drittijiet ċivili u politiċi jinsabu fil-periklu b'riżultat tar-repressjoni brutali tal-protesti soċjali f'bosta pajjiżi madwar id-dinja; jenfasizza li għandhom jiġu rispettati d-dritt għall-informazzjoni u d-dritt għall-parteċipazzjoni fid-deċiżjonijiet tal-politika tal-gvern dwar miżuri maħsuba sabiex tiġi miġġielda l-kriżi; billi għalkemm l-impatt tal-kriżi fuq id-drittijiet ċivili u politiċi għad irid jiġi vvalutat bis-sħiħ, jidher ċar li din kabbret l-inkwiet soċjali, li xi drabi wassal għal repressjoni vjolenti, u mmultiplikat in-nuqqas tar-rispett għad-drittijiet bażiċi, bħal-libertà tal-espressjoni u d-dritt għall-informazzjoni; billi l-kriżi finanzjarja u ekonomika laqtet il-pajjiżi li qed jiżviluppaw u dawk l-anqas żviluppati, u dan deher fil-biċċa l-kbira mit-tnaqqis fid-domanda għall-esportazzjonijiet tagħhom, il-livelli għoljin ta' dejn, ir-riskju ta' fluss anqas ta' investiment dirett barrani (IDB) u tnaqqis fl-Għajnuna Uffiċjali għall-Iżvilupp (ODA), li affettwaw ukoll id-drittijiet tal-bniedem peress li hemm anqas riżorsi disponibbli sabiex jiġu żgurati d-drittijiet ekonomiċi u soċjali, u aktar nies qed jispiċċaw f'kundizzjonijiet ta' faqar; billi l-kriżi ekonomika globali kkawżat bidliet sinifikanti fl-istandards ta' għajxien fid-dinja li qed tiżviluppa f'dawn l-aħħar 10 snin, u billi r-rata ta' inugwaljanza żdiedet fi kwart tal-pajjiżi li qed jiżviluppaw, u b'hekk ġie limitat l-aċċess għall-edukazzjoni, l-ikel, l-art u l-kreditu; billi l-ODA kollettiva tal-UE naqset minn EUR 53,5 biljun fl-2010 għal EUR 53,1 biljun fl-2011, u dan irriżulta f'livell ODA tal-UE ta' 0,42 % tal-ING li huwa anqas mil-livell tal-2010 ta' 0,44 % tal-ING; billi l-UE u l-Istati Membri tagħha jibqgħu madankollu l-akbar donaturi ta' ODA fid-dinja; billi l-objettiv tal-ftehimiet kummerċjali ffirmati mill-UE ma' pajjiżi sħab huwa, inter alia, il-promozzjoni u l-espansjoni tal-kummerċ u l-investiment u t-titjib tal-aċċess għas-suq, bil-ħsieb li jiżdiedu t-tkabbir ekonomiku, il-kooperazzjoni u l-koeżjoni soċjali, jitnaqqas il-faqar, jinħolqu opportunitajiet ta' impjieg ġodda, jitjiebu l-kundizzjonijiet tax-xogħol u jiżdiedu l-istandards ta' għajxien, u b' hekk fl-aħħar mill-aħħar ikun hemm kontribut għall-osservanza tad-drittijiet tal-bniedem; billi għandhom jiġu garantiti l-monitoraġġ u l-infurzar prattiku adegwati tal-klawsola dwar id-drittijiet tal-bniedem f'kull ftehim kummerċjali; billi kull ksur sistematiku tal-klawsola dwar id-drittijiet tal-bniedem imħaddna fil-ftehimiet kummerċjali tal-UE jintitola kull parti firmatarja tieħu "miżuri adegwati", li jistgħu jinkludu s-sospensjoni jew it-terminazzjoni totali jew parzjali tal-ftehim jew l-impożizzjoni ta' restrizzjonijiet; billi l-Inizjattiva Għajnuna għall-Kummerċ kellha riżultati pożittivi, u kkontribwixxiet għall-iżvilupp ta' kapaċità kummerċjali u infrastrutturi ekonomiċi aqwa fil-pajjiżi sħab; billi l-falliment biex jiġu introdotti miżuri adegwati għall-prevenzjoni, l-iskoperta u l-eliminazzjoni ta' forom ta' korruzzjoni huwa wieħed mir-raġunijiet għall-kriżi finanzjarja; billi l-korruzzjoni mifruxa fis-setturi pubbliċi u privati, kemm f'pajjiżi li qed jiżviluppaw kif ukoll f'pajjiżi żviluppati xxekkel il-protezzjoni u l-promozzjoni effettivi, mifruxa u ugwali tad-drittijiet ċivili, politiċi u soċjali; billi l-korruzzjoni ċċaħħad id-demokrazija u l-istat tad-dritt u taffettwa direttament il-popolazzjoni peress li żżid il-kost tas-servizzi pubbliċi, tnaqqas l-kwalità tagħhom u spiss tirrestrinġi l-aċċess tan-nies fqar għall-ilma, l-edukazzjoni, il-kura tas-saħħa u bosta servizzi kruċjali oħra; billi l-kriżi ekonomika attwali ġġorr implikazzjonijiet sinifikanti għad-demokrazija u l-assistenza tal-governanza mill-Unjoni Ewropea u donaturi maġġuri oħrajn; billi d-diffikultajiet ekonomiċi għal pajjiżi donaturi probabbilment iħeġġu tnaqqis fl-assistenza barranija; billi, madankollu, il-kriżi globali tagħmel aktar u aktar importanti ż-żamma tal-appoġġ għar-riforma politika u l-iżvilupp demokratiku f'pajjiżi terzi; billi l-kriżi finanzjarja u ekonomika qed ikollha wkoll effett sproporzjonat fuq id-drittijiet ta' gruppi speċifiċi ta' persuni, partikolarment dawk l-aktar foqra u marġinalizzati; billi l-aktar affettwati kienu d-drittijiet tal-ifqar persuni mill-kriżi; billi, skont il-Bank Dinji, 1,2 biljun persuna jgħixu f'faqar estrem b'anqas minn USD 1,25 fil-ġurnata; billi l-Bank Dinji jqis li, anki fil-każ ta' rkupru rapidu, madwar 71 miljun persuna aktar fid-dinja se jibqgħu f'faqar estrem sal-2020 minħabba l-kriżi ekonomika; billi tliet kwarti tal-popolazzjoni fqira fid-dinja jgħixu f'pajjiżi b'introjtu medju; billi l-kriżi finanzjarja nfirxet madwar id-dinja permezz ta' kanali ta' trażmissjoni differenti, b'interazzjoni ma' kriżijiet oħra (bħall-kriżi tal-ikel u dik tal-fjuwil) b'livelli ta' veloċità u intensità differenti; jinnota bi tħassib li minħabba l-kriżi, il-Bank Dinji u n-NU jistmaw li bejn 55 u 103 miljun persuna aktar se jkollhom jgħixu f'kundizzjonijiet ta' faqar, u dan jipperikola l-ksib ulterjuri tad-drittjiet tal-bniedem; billi l-persuni li jgħixu f'kundizzjonijiet ta' faqar u li huma vulnerabbli ħafna jeħtiġilhom aċċess effikaċi u bi prezz raġonevoli għall-ġustizzja sabiex ikunu jistgħu jinvokaw id-drittijiet tagħhom jew jimpunjaw ksur tad-drittijiet tal-bniedem imwettqa fil-konfront tagħhom; billi n-nuqqas ta' aċċess għal proċess ġust u għal proċess ġudizzjarju jissuġġetthom aktar għall-vulnerabbiltà ekonomika u soċjali; billi l-qgħad globali laħaq 200 miljun fl-2012 – żieda ta' 27 miljun mill-bidu tal-kriżi fl-2008, li qed jipperikola d-dritt għax-xogħol u qed jirrriżulta fi tnaqqis fl-introjtu tal-familji; billi l-kundizzjonijiet ekonomiċi dejjem jiggravaw u l-qgħad jista' jkollhom impatt fuq is-saħħa ta' individwi, li jistgħu jikkawżaw it-telf tal-istima persunali u saħansitra d-dipressjoni; billi aktar minn 40 % tal-ħaddiema impjegati fil-pajjiżi li qed jiżviluppaw jaħdmu fis-settur informali, u dan f'ħafna każijiet iwassal għal kundizzjonijiet instabbli u mhux ugwali ta' xogħol mingħajr ebda protezzjoni soċjali, u 20 % biss tal-familji tagħhom għandhom aċċess għal xi forma ta' protezzjoni soċjali; billi minħabba l-kriżi, id-drittijiet tan-nisa marru għall-agħar, pereżempju, minħabba xogħol addizzjonali bla ħlas u żieda fil-vjolenza; billi l-iżvilupp tas-servizzi pubbliċi u l-istabbiliment ta' sistemi ta' protezzjoni soċjali effikaċi huma essenzjali biex jiġi żgurat ir-rispett għad-drittjiet ekonomiċi u soċjali tan-nisa; billi n-nisa spiss jesperjenzaw trattament mhux ugwali fil-post tax-xogħol meta mqabbla mal-irġiel, f'dak li għandu x'jaqsam mal-aċċess għall-impjieg, is-salarju, is-sensja il-benefiċċji tas-sigurtà soċjali u r-reklutaġġ mill-ġdid; billi l-kriżi taffettwa b'mod sproporzjonat iż-żgħażagħ; billi, fil-livell dinji, 74,8 miljun żgħażugħ ta' età bejn il-15 u l-24 sena kienu qiegħda fl-2011, żieda ta' aktar minn 4 miljuni mill-2007, b'livell eċċezzjonalment għoli ta' qgħad fil-Lvant Nofsani u l-Afrika ta' Fuq; billi hemm madwar 200 miljun żgħażugħ li ma kkompletawx l-iskola primarja fil-pajjiżi ta' introjtu baxx jew medju u b'hekk ġew miċħuda d-dritt tagħhom għal edukazzjoni; billi t-tfal huma partikolarment affettwati mill-kriżi finanzjarja u ekonomika u ċ-ċirkustanzi tagħhom huma ħafna drabi aggravati minħabba l-vulnerabbiltajiet u r-riskji esperjenzati minn dawk responsabbli mill-kustodja tagħhom; billi, fuq livell dinji, 61 miljun tifel/tifla ta' età skolastika ma jmorrux l-iskola primarja u l-progress lejn il-ksib ta' edukazzjoni primarja universali waqaf mill-2008; billi l-Afrika sub-Saħarjana, b'31 miljun tifel/tifla li ma jmorrux l-iskola, tirrappreżenta nofs in-numru totali tad-dinja, u aktar bniet minn subien huma sforzati ma jmorrux l-iskola sabiex jikkontribwixxu għax-xogħol fid-dar minħabba l-pressjonijiet tal-faqar; billi l-evidenza empirika tissuġġerixxi li, fi żminijiet ta' kriżi ekonomika, meta l-baġits għall-edukazzjoni jitnaqqsu, aktar tfal jitilqu mill-iskola qabel iż-żmien jew ma jattendux għal kollox sabiex jidħlu fis-suq tax-xogħol; billi aktar minn 190 miljun tifel/tifla fl-età ta' bejn il-5 snin u 14-il sena huma sfurzati jaħdmu, u wieħed minn kull erbat itfal fl-età ta' bejn il-5 snin u s-17-il sena jintuża bħala ħaddiem minorenni fl-Afrika sub-Saħarjana, meta mqabbel ma' wieħed minn kull tmienja fl-Asja-Paċifiku u wieħed minn kull għaxra fl-Amerika Latina u l-Karibew; billi l-bniet b'mod partikolari jinsabu f'riskju ogħla li jitneħħew mill-iskola u jiġu sforzati jaħdmu jew jaħdmu xogħol domestiku d-dar; billi dan joħloq impatt negattiv fuq il-benessri tat-tifel/tifla u d-dritt għall-edukazzjoni, u fit-tul jaffettwa l-kwalità tal-forza tax-xogħol u l-iżvilupp ġenerali; billi ż-żieda u l-volatilità tal-prezzijiet tal-ikel minħabba l-ispekulazzjoni finanzjarja fis-swieq tad-derivattivi qed jaffettwaw miljuni ta' nies li qed ikollhom diffikultajiet sabiex jissodisfaw il-bżonnijiet bażiċi tagħhom; billi mill-2007 il-progress globali għat-tnaqqis tal-ġuħ naqas; billi 868 miljun persuna qed isofru minn malnutrizzjoni kronika u l-maġġoranża kbira (850 miljun persuna) jgħixu f'pajjiżi li qed jiżviluppaw; billi l-istrateġiji għad-difiża adottati minn familji vulnerabbli jinkludu t-tnaqqis tal-kwantità u/jew il-kwalità tal-ikel meħud f'stadji kritiċi tal-iżvilupp ta' tifel/tifla jew matul it-tqala, b'effetti dejjiema fuq l-iżvilupp fiżiku u s-saħħa mentali; billi, minħabba d-domanda li dejjem qed tikber għal prodotti agrikoli intiżi għall-produzzjoni tal-ikel u dejjem aktar għall-użu tal-enerġija u l-użu industrijali, il-kompetizzjoni għall-art, riżorsa li qiegħda issir dejjem aktar skarsa, qiegħda tikber ukoll; billi investituri nazzjonali u internazzjonali jużaw ftehim ta' xiri jew kiri fit-tul biex jiżguraw meded kbar ta' art, li jistgħu joħolqu problemi soċjoekonomiċi u ambjentali għall-pajjiżi affettwati u speċjalment għall-popolazzjoni lokali; billi l-impatt tal-kriżi ekonomika jista' jkun partikolarment qawwi għall-persuni aktar avvanzati fl-età li jistgħu jkunu f'riskju akbar li jitilfu l-impjieg tagħhom u hemm anqas ċans li jinżammu jew jerġgħu jiġu impjegati; billi l-kriżi tista' tillimita l-aċċess tagħhom għal kura tas-saħħa bi prezz raġonevoli; billi ż-żieda fil-prezz tal-mediċini (sa 30 %) qed ikollha impatt negattiv fuq id-dritt għas-saħħa tal-aktar persuni vulnerabbli, jiġifieri t-tfal, l-anzjani u l-persuni b'diżabilità; billi, fuq livell globali, 214 miljun ħaddiem migrant issa huma, minħabba l-kriżi ekonomika, aktar affettwati mid-differenza fit-trattament, il-pagament insuffiċjenti jew in-nuqqas ta' pagament tas-salarji u l-abbuż fiżiku; billi r-rimessi, il-mikrofinanzjament u l-investiment dirett barrani huma strumenti importanti sabiex jittaffa l-impatt tal-kriżi fuq l-ekonomiji tal-pajjiżi li qed jiżviluppaw; billi t-traffikar tal-bnedmin huwa forma moderna ta' skjavitù u ksur gravi tad-drittijiet fundamentali tal-bniedem; billi t-traffikanti qed jisfruttaw il-bżonn tal-vittmi potenzjali tagħhom li jsibu impjieg diċenti u jaħarbu mill-faqar; billi n-nisa u l-bniet jikkostitwixxu żewġ terzi tal-vittmi ta' traffikar tal-bnedmin; billi, fuq livell globali, 1,3 biljun persuna ma għandhomx aċċess għall-elettriku; billi l-aċċess għall-enerġija, b'mod partikolari l-elettriku, huwa vitali għall-ksib ta' diversi Għanijiet ta' Żvilupp tal-Millenju peress li, inter alia, dan inaqqas il-faqar permezz ta' produttività mtejba, joħloq aktar introjtu u żvilupp tal-mikrointrapriżi, u jwassal għall-emanċipazzjoni ekonomika u soċjali; billi s-settur agrikolu jipprovdi l-impjieg u l-għajxien għal aktar minn 70 % tal-forza tax-xogħol fil-pajjiżi li qed jiżviluppaw; billi s-sehem tal-ODA allokat għall-agrikoltura qed jonqos il-ħin kollu u llum jammonta biss għal 5 % tat-total; billi, f'pajjiżi b'introjtu baxx u b'riżorsi limitati, t-tkabbir fis-settur agrikolu huwa ħames darbiet aktar effikaċi fit-tnaqqis tal-faqar meta mqabbel mat-tkabbir f'setturi oħra (ħdax-il darba fl-Afrika sub-Saħarjana); billi l-iżvilupp rurali u l-miżuri intiżi biex jappoġġjaw l-agrikoltura, b'mod partikolari l-produzzjoni lokali, huma elementi kruċjali tal-istrateġiji kollha tal-iżvilupp u huma fundamentali għall-qerda tal-faqar, il-ġuħ u s-sottożvilupp. billi d-data aggregata ta' spiss użata sabiex tiddeskrivi l-impatt tal-kriżi tista' taħbi differenzi kbar bejn il-pajjiżi u ġewwa l-pajjiżi stess; billi huwa diffiċli li wieħed jaċċedi għal data neċessarja f'ħin reali sabiex jifhem kompletament l-impatt tal-kriżi ekonomika fuq ir-reġjun u gruppi vulnerabbli; billi hemm bżonn ta' ġbir u analiżi kollaborattivi u innovattivi ta' data fil-livell globali; Itenni d-determinazzjoni qawwija tiegħu li jiddefendi u jippromwovi d-drittijiet tal-bniedem u l-libertajiet fundamentali – ċivili, politiċi, ekonomiċi, soċjali u kulturali – bħala prinċipju fundamentali tal-politika esterna tal-Unjoni Ewropea insostenn tal-politiki l-oħra kollha, kif imħaddna fit-Trattat ta' Lisbona, b'mod partikolari fil-kuntest tal-kriżi ekonomika u finanzjarja; Jenfasizza li d-drittijiet tal-bniedem jinkludu d-drittijiet għall-ikel, l-ilma, l-edukazzjoni, alloġġ adegwat, l-art, impjieg deċenti, is-saħħa u s-sigurtà soċjali; jikkundanna l-fatt li dawn qed jiġu preġudikati f'numru ta' pajjiżi mill-bidu tal-kriżi; jirrikonoxxi li l-faqar u l-aggravament tiegħu huma fil-bażi ta' ħafna każijiet ta' nuqqas ta' konformità ma' dawn id-drittijiet; jitlob lill-UE tinvesti iżjed sforzi u flus fil-kisba tal-Għanijiet ta' Żvilupp tal-Millennju (MDGs), fid-dawl tal-evidenza li x'aktarx dawn l-għanijiet stabbiliti għall-2015 mhumiex se jintlaħqu fuq livell dinji; Jinsisti fuq il-fatt li r-risposta għall-kriżi għandha tinkludi kooperazzjoni internazzjonali multilaterali u koordinata kemm fil-livell reġjonali kif ukoll dak interreġjonali b'approċċ ibbażat fuq id-drittijiet tal-bniedem fil-qalba tagħha; Ifakkar fid-dmir tal-gvernijiet li jirrispettaw, jipproteġu u jissodisfaw id-drittijiet tal-bniedem, inklużi d-drittijiet ekonomiċi u soċjali kif ukoll il-libertajiet diġitali, f'kull waqt, kif previst fil-liġi internazzjonali tad-drittijiet tal-bniedem; jistieden lill-gvernijiet jieħdu ħsieb li jevitaw kull tip ta' diskriminazzjoni u jiżguraw id-drittijiet tal-bniedem bażiċi lil kulħadd; jiddeplora d-differenza eżistenti bejn ir-rikonoxximent legali u l-infurzar politiku ta' dawn id-drittijiet; Jafferma mill-ġdid li filwaqt li l-kriżi ekonomika globali hija theddida serja għar-rispett għad-drittijiet ekonomiċi, soċjali u kulturali, ma hemm l-ebda ġustifikazzjoni għall-Istati, hu x'inhu l-livell ta' introjtu tagħhom, li jonqsu mill-obbligu li jirrispettaw id-drittijiet fundamentali tal-bniedem; jisħaq li l-gvernijiet dejjem għandhom l-obbligu li jiżguraw il-'livelli minimi essenzjali' ta' drittijiet soċjali u ekonomiċi meħtieġa biex dak li jkun jgħix ħajja dinjituża; Iħeġġeġ lill-gvernijiet iqiegħdu l-interessi tal-gruppi l-aktar vulnerabbli tal-popolazzjoni fiċ-ċentru tar-risposti politiċi billi jużaw qafas tad-drittijiet tal-bniedem fil-proċess deċiżjonali; jistieden lill-gvernijiet jadottaw il-miżuri neċessarji kollha sabiex jiżguraw l-aċċess għall-ġustizzja lil kulħadd b'enfażi partikolari fuq in-nies li qed jgħixu f'kundizzjonijiet ta' faqar, li jeħtiġilhom ikollhom fehim sħiħ tad-drittijiet tagħhom u l-mezzi sabiex jeżerċitawhom; jistieden lill-UE żżid l-isforzi tagħha fil-ġlieda kontra l-impunità u l-appoġġ tagħha għall-istat ta' dritt u programmi ta' riforma tas-sistema ġudizzjarja fil-pajjiżi sħab, biex tippermetti soċjetà attiva ċivili bħala l-bażi għal kull proċess ta' demokratizzazzjoni; Jilqa' l-impenn tal-UE li tippromwovi d-drittijiet ekonomiċi, soċjali u kulturali u ssaħħaħ l-isforzi sabiex tiżgura l-aċċess universali u nondiskriminatorju għas-servizzi bażiċi, b'fokus partikolari fuq il-gruppi fqar u vulnerabbli, kif stipulat fil-Qafas Strateġiku dwar id-Drittijiet tal-Bniedem u d-Demokrazija; jistenna bil-ħerqa li jara dan rifless f'miżuri konkreti, inkluż fl-istrateġiji nazzjonali fuq id-drittijiet tal-bniedem abbozzati mid-Delegazzjonijiet tal-UE; Jinsisti li r-Rappreżentant Speċjali tal-UE għad-Drittijiet tal-Bniedem għandu jiżgura li d-drittijiet tal-bniedem jitqiegħdu fuq quddiem fl-inizjattivi ta' politiki, b'enfasi partikolari fuq l-aktar gruppi vulnerabbli fis-soċjetajiet tal-pajjiżi terzi; Jenfasizza l-importanza li jiġi żgurat li l-appoġġ għad-drittijiet tal-bniedem u l-promozzjoni tad-demokrazija ma jkunx imdgħajjef billi jitnaqqas il-baġit għal proġetti bħal dawn b'rispons għall-kriżi; f'dan il-kuntest jenfasizza l-bżonn li jiġi offrut appoġġ kostanti lill-proġetti ffinanzjati mill-Istrument Ewropew għad-Demokrazija u għad-Drittijiet tal-Bniedem (EIDHR) għad-difensuri tad-drittijiet tal-bniedem, inklużi dawk qed jaħdmu fil-qasam tad-drittijiet ekonomiċi u soċjali, bħad-drittijiet tal-ħaddiema u l-migranti, u jenfasizza l-importanza tal-promozzjoni tal-edukazzjoni tad-drittijiet tal-bniedem; Ifakkar lill-gvernijiet fid-dmir tagħhom li jiżguraw li l-organizzazzjonijiet tas-soċjetà ċivili (CSOs) ikollhom il-mezzi neċessarji sabiex iwettqu r-rwol tagħhom fis-soċjetà, u li ma jużawx il-kriżi attwali bħala skuża sabiex jitnaqqas l-appoġġ għas-CSOs. jitlob li jkun hemm finanzjament biżżejjed għall-Faċilità tas-Soċjetà Ċivili wara l-2013 sabiex tissaħħaħ aktar il-kapaċità tas-soċjetà ċivili fil-pajjiż sħab; Jenfasizza li l-Kummissjoni għandha tinkludi dispożizzjonijiet relatati mad-drittijiet tal-bniedem fil-valutazzjonijiet tal-impatt tal-proposti leġiżlattivi u mhux leġiżlattivi, tal-miżuri ta' implimentazzjoni, u tal-ftehimiet kummerċjali u l-ftehimiet ta' investiment li għandhom impatt ekonomiku, soċjali u ambjentali sinifikanti; Jinnota bi tħassib li l-kriżi ekonomika globali qed tipperikola n-nefqa min-naħa tal-Istati Membri tal-UE għall-Għajnuna Uffiċjali għall-Iżvilupp; ifakkar li l-ispejjeż tal-kriżi ekonomika globali qed jiġu mġarrba b'mod sproporzjonat mill-pajjiżi l-foqra minkejja li l-kriżi oriġinat mill-pajjiżi aktar sinjuri; iħeġġeġ, għalhekk, lill-UE u l-Istati Membri tagħha jżommu u jeżegwixxu l-impenji bilaterali u multilaterali eżistenti tagħhom fil-qasam tal-ODA u jissodisfaw il-miri identifikati fid-Dikjarazzjoni tal-Millennju, speċjalment billi jindirizzaw dawk l-oqsma li attwalment qed ibatu minn nuqqas ta' progress u jiżguraw l-użu effiċjenti tal-għajnuna għall-iżvilupp sabiex jiġi garantit l-aqwa valur għall-flus u l-konsistenza tal-politiki tad-drittijiet tal-bniedem u l-iżvilupp; jindika li permezz tal-kontribut potenzjali tagħhom għall-għajnuna uffiċjali għall-iżvilupp, il-pajjiżi emerġenti wkoll għandhom rwol importanti x'jaqdu; Jenfasizza l-importanza tal-koerenza u tal-koordinament tal-politika sabiex jinkiseb l-objettiv tat-tnaqqis tal-faqar u tiżdied il-kredibilità u l-impatt tal-assistenza esterna tal-UE; Itenni li l-appoġġ tal-baġit lill-pajjiżi sħab u kull ftehim kummerċjali għandu jkun suġġett għar-rispett tad-drittijiet tal-bniedem u tad-demokrazija tal-pajjiżi sħab; huwa tal-fehma li d-donaturi u min isellef għandhom, b'mod partikolari, iwieġbu b'mod koordinat għal każijiet ta' frodi u korruzzjoni rappurtati u joħolqu riformi f'dawk il-pajjiżi lejn governanza tajba u trasparenza; iħeġġeġ lill-UE u lill-Istati Membri biex jagħmlu valutazzjonijiet sistematiċi tar-riskju ta' korruzzjoni mifruxa f'pajjiżi sħab, li jistgħu jxekklu l-effetti mixtieqa tal-iżvilupp u proġetti umanitarji; Jistieden lill-pajjiżi li qed jiżviluppaw ifasslu politiki ekonomiċi li jippromwovu t-tkabbir u l-iżvilupp sostenibbli, joħolqu impjiegi, iqiegħdu l-gruppi soċjali vulnerabbli fuq quddiem fir-risposti politiċi u jibbażaw l-iżvilupp fuq sistema fiskali soda li telimina l-frodi fiskali, li hija neċessarja għall-mobilizzazzjoni tar-riżorsi nazzjonali b'mod aktar effiċjenti u ekwu; Jinkoraġġixxi lill-investituri barranin u dawk nazzjonali jippromwovu politiki ta' Responsabbiltà Soċjali Korporattiva b'saħħithom, b'enfasi fuq l-iżvilupp sostenibbli u l-governanza t-tajba u b'fokus ċar fuq d-drittijiet tal-bniedem, ix-xogħol diċenti, l-istandards fil-qasam tax-xogħol, il-libertà ta' assoċjazzjoni, in-negozjar kollettiv u kunsiderazzjonijiet soċjali oħra; Iħeġġeġ lill-pajjiżi li qed jiżviluppaw jużaw il-preferenzi kummerċjali mogħtija mill-UE fi ħdan il-qafas tas-Sistema ta' Preferenzi Ġeneralizzati (GSP) sabiex l-ekonomija tagħhom tingħata spinta, l-esportazzjonijiet tagħhom jiġu diversifikati u tittejjeb il-kompetittvità tagħhom; ifakkar fl-obbligu tagħhom, fi ħdan il-qasaf tal-GSP+, li jirratifikaw u jimplimentaw b'mod effikaċi l-konvenzjonijiet internazzjonali prinċipali fuq id-drittijiet tal-bniedem u d-drittijiet fil-qasam tax-xogħol, il-ħarsien tal-ambjent u l-governanza t-tajba, li huma elenkati taħt din l-iskema; Jistieden lill-UE tappoġġa u tadotta l-mira internazzjonali tal-aċċess universali għall-enerġija sal-2030 peress li dan se jikkontribwixxi għall-emanċipazzjoni ekonomika u l-benefiċċji soċjali għall-ifqar persuni u dawk l-aktar vulnerabbli fil-pajjiżi li qed jiżviluppaw; Jilqa' l-introduzzjoni ta' mekkaniżmu ta' infurzar speċifiku li jimmonitorja l-implimentazzjoni tal-klawsoli relatati mad-drittijiet tal-bniedem fi ftehimiet bilaterali u reġjonali tal-UE tal-hekk imsejħa "ġenerazzjoni ġdida"; jilqa' l-isforzi li saru sabiex titjieb l-analiżi tas-sitwazzjoni tad-drittijiet tal-bniedem fil-pajjiżi terzi waqt it-tnedija jew il-konklużjoni ta' ftehimiet kummerċjali u/jew ftehimiet ta' investiment; jinnota bi tħassib li d-dispożizzjonijiet fis-seħħ dwar il-monitoraġġ tad-drittijiet tal-bniedem fil-ftehimiet rilevanti mhumiex definiti b'mod ċar jew mhumiex ambizzjużi biżżejjed; jistieden lill-UE tadotta pożizzjoni soda bi prinċipju fl-insistenza li l-pajjiżi sħab tagħha jikkonformaw mal-klawsoli tad-drittijiet tal-bniedem fi ftehimiet internazzjonali; Jilqa' l-iffokar mill-ġdid tal-għajnuna tal-UE lejn il-pajjiżi l-anqas żviluppati, filwaqt li jħeġġeġ lill-pajjiżi b'introjtu medju jimpenjaw proporzjon akbar tad-dħul fiskali tagħhom għal skemi ta' protezzjoni soċjali u għar-rispett tad-drittijiet tal-bniedem għall-ifqar persuni u dawk l-aktar vulnerabbli; Jistieden lill-komunità internazzjonali tipprovdi assistenza adegwata lill-gvernijiet tal-Afrika sub-Saħarjana sabiex jiġi evitat li l-kriżi finanzjarja tiggrava l-kriżi umanitarja f'ċerti pajjiżi fir-reġjun; Jistieden lill-gvernijiet jirrispettaw l-obbligi tagħhom fil-konfront taċ-ċittadini għal dak li jikkonċerna l-ġestjoni soda tar-riżorsi naturali; Iħeġġeġ lill-gvernijiet jieħdu l-miżuri neċessarji kollha sabiex inaqqsu d-differenzi kbar fl-introjtu u jistabbilixxu kundizzjonijiet li jippermettu lil dawk li attwalment qed jgħixu f'kundizzjonijiet ta' faqar kbir jirrealizzaw bis-sħiħ il-potenzjal tagħhom u jgħixu b'mod dinjituż; Jilqa' l-inizjattiva konġunta mnedija mir-Rapporteur Speċjali tan-NU għad-dritt tal-ikel, Olivier De Schutter, u r-Rapporteur Speċjali tan-NU għall-faqar estrem u d-drittijiet tal-bniedem, Magdalena Sepúlveda Carmona, sabiex jissaħħu s-sistemi ta' protezzjoni soċjali fil-pajjiżi li qed jiżviluppaw permezz ta' Fond Globali għall-Protezzjoni Soċjali, li permezz tiegħu s-solidarjetà internazzjonali tista' tiġi trasposta sabiex ikunu jistgħu jibbenefikaw il-pajjiżi l-anqas żviluppati; jitlob lill-Kummissjoni tipprovdi appoġġ għal dawn il-programmi; Iqis li l-investiment fl-agrikoltura sostenibbli fil-pajjiżi li qed jiżviluppaw huwa mezz rapidu importanti fil-ġieda kontra n-nuqqas ta' sigurtà alimentari u bħala xprun għat-tkabbir ġenerali; iħeġġeġ lill-gvernijiet jappoġġaw investiment responsabbli tas-settur privat u produtturi tal-ikel żgħar, speċjalment in-nisa u l-kooperattivi agrikoli, li huma l-aktar effikaċi fit-tnaqqis tal-faqar kbir permezz taż-żieda ta' qligħ fuq ix-xogħol; jenfasizza l-importanza ta' investiment fl-infrastruttura rurali li jnaqqas l-ispejjeż ta' transazzjoni u jippermetti l-bdiewa jilħqu s-swieq u jiġġeneraw aktar introjtu; Jistieden lill-gvernijiet jipprevjenu spekulaturi finanzjarji nazzjonali u internazzjonali li jinvestu fl-artijiet milli jkollhom impatt negattiv fuq bdiewa ta' skala żgħira u produtturi lokali billi jikkawżaw ċaqliq, problemi ambjentali u nuqqas ta' sigurtà għal dak li jikkonċerna l-introjtu u l-ikel; ifakkar f'dan ir-rigward li impjieg sikur u n-nutrizzjoni huma kundizzjonijiet għar-rispett tad-drittijiet tal-bniedem, id-demokratizzazzjoni u kwalunkwe impenn politiku; Ifakkar lill-gvernijiet kif ukoll lis-settur privat jirrispettaw is-sjieda tal-art informali u tradizzjonali kif ukoll id-drittijiet tal-użu tal-art; jenfasizza li gruppi vulnerabbli bħall-popli indiġeni huma l-aktar fi bżonn ta' protezzjoni, peress li l-art spiss hija l-unika riżorsa li jistgħu jaqilgħu l-għajxien tagħhom minnha; Iħeġġeġ lill-gvernijiet ma jneħħux jew jillimitaw is-sussidji tal-ikel peress li dawn is-sussidji jistgħu jillimitaw il-prevalenza tal-ġuħ u jtejbu n-nutrizzjoni tal-familji destinatarji; Jitlob għal aktar trasparenza fis-swieq ta' prodotti bażiċi biex tiġi evitata l-instabbiltà fil-prezzijiet ta' materja prima agrarja kkawżata b'riżultat ta' spekulazzjoni eċċessiva, u jissottolinja l-bżonn għal attenzjoni internazzjonali akbar u koordinazzjoni msaħħa fuq din il-kwistjoni; Ifakkar lill-gvernijiet li l-politiki ta' impjiegi għaż-żgħażagħ għandhom jiffokaw mhux biss fuq il-ħolqien ta' impjiegi, iżda wkoll fuq l-iżgurar ta' livell ta' introjtu u kundizzjonijiet ta' xogħol li huma xierqa għal standard ta' għajxien adegwat; Jesprimi l-appoġġ tiegħu għall-introduzzjoni globali ta' taxxa fuq it-transazzjonijiet finanzjarji, li tista' tkun mekkaniżmu ta' finanzjament innovattiv għall-iżvilupp, u li fl-aħħar mill-aħħar tkun tista' tikkontribwixxi għar-rispett universali tad-drittijiet ekonomiċi u soċjali; jinkoraġġixxi lill-Istati Membri kollha jappoġġaw il-proposta baġitarja tal-UE għal taxxa fuq it-transazzjonijiet finanzjarji; Jenfasizza li l-ġlieda kontra l-flussi finanzjarji illegali, ir-rifuġji fiskali u l-ispekulazzjoni fuq prodotti bażiċi huma passi meħtieġa għall-kisba tad-drittijiet tal-bniedem, speċjalment fil-pajjiżi bi dħul baxx; Jikkunsidra li l-pajjiżi li qed jiżviluppaw għandhom jintroduċu sistemi ta' finanzjament innovattivi għall-politiki ekonomiċi; jinkoraġġixxi lill-pajjiżi li qed jiżviluppaw jiżviluppaw mekkaniżmi finanzjarji relatati mar-riżorsi tagħhom stess; Jappella għal kompetittività aħjar tal-kumpaniji fil-pajjiżi li qed jiżviluppaw, li tista' tnaqqas il-qgħad u tippromwovi l-politiki favur l-impjieg; Iqis ta' importanza fundamentali t-tisħiħ ta' politiki ta' taħriġ u ta' żvilupp ta' kompetenzi, inkluża l-edukazzjoni mhux formali, l-internships u t-taħriġ fuq il-post tax-xogħol li jipprovdu appoġġ għat-tranżizzjoni pożittiva mill-iskola għas-suq tax-xogħol; Jenfasizza li mill-avvenimenti tar-Rebbiegħa Għarbija ġew ikkonstatati numru ta' nuqqasijiet fil-politiki tal-UE lejn ir-reġjun, inkluż is-sitwazzjoni taż-żgħażagħ, li qed jaffaċċjaw qgħad tal-massa u nuqqas ta' prospetti f'pajjiżhom; jistieden lill-UE tieħu azzjoni aktar effikaċi sabiex tindirizza aħjar l-effetti tal-kriżi finanzjarja f'pajjiżi terzi, inkluż billi tieħu kont xieraq ta' rapporti minn organizzazzjonijiet tas-soċjetà ċivili; Iħeġġeġ kemm lill-gvernijiet ta' pajjiżi b'rati għoljin ta' tħaddim tat-tfal u lid-donaturi internazzjonali jippromwovu miżuri ta' prevenzjoni, bħall-espansjoni tal-aċċess għall-iskejjel, it-titjib tal-kwalità tal-iskejjel u t-tnaqqis tal-ispejjeż tal-iskejjel sabiex jitnaqqsu r-rati ta' faqar u jiġi promoss it-tkabbir ekonomiku; Iħeġġeġ lill-gvernijiet jipprovdu programmi ta' edukazzjoni tat-tieni opportunità għal dawk li ma attendewx l-iskola primarja sabiex jingħatawlhom edukazzjoni fil-qasam tal-litteriżmu u tal-kalkoli kif ukoll kompetenzi fil-qasam tal-għajxien li jistgħu jgħinuhom joħorġu minn sitwazzjoni ta' faqar; Iħeġġeġ lill-gvernijiet iżidu l-miżuri ta' appoġġ għall-protezzjoni tal-minorenni, inklużi miżuri sabiex tiġi indirizzata l-vjolenza fil-konfront tat-tfal u tiġi promossa s-sensibilizzazzjoni fost l-uffiċjali pubbliċi tal-vjolenza fil-konfront tat-tfal; Ifakkar li l-politiki ta' rkupru kollha se jkollhom bżonn element tal-ġeneru qawwi; jitlob, b'mod urġenti, li jkun hemm l-applikazzjoni ta' politiki u prattiċi li jiżguraw li aktar nisa jidħlu fis-suq tax-xogħol u jiġu impjegati b'kundizzjonijiet ta' xogħol dinjitużi u bi protezzjoni soċjali; jitlob li jkun hemm investiment pubbliku fis-servizzi ta' kura sabiex jitnaqqas ix-xogħol domestiku u ta' kura mingħajr ħlas tan-nisa; jinsisti li l-politiki tas-suq tax-xogħol iridu jindirizzaw in-nuqqas ta' ħin tal-ġenituri għal raġunijiet ta' assistenza u edukattivi; Jenfasizza li n-nisa jeħtiġilhom ikunu aktar involuti fid-djalogu soċjali u fil-proċess deċiżjonali; itenni l-fatt li l-edukazzjoni għall-bniet u n-nisa u l-emanċipazzjoni tan-nisa huma essenzjali; Iħeġġeġ lill-gvernijiet jindirizzaw kwistjonijiet fundamentali relatati mad-drittijiet tal-bniedem iffaċċjati mill-anzjani, b'mod partikolari fi żminijiet ta' reċessjoni ekonomika, bħall-qgħad fit-tul, id-diskriminazzjoni relatata mal-età, in-nuqqas ta' sigurtà fir-rigward tal-introjtu u kura tas-saħħa finanzjarjament inaċċessibbli; jistieden lill-gvernijiet jistabbilixxu mekkaniżmi innovattivi ġodda għall-parteċipazzjoni flessibbli tal-forza tax-xogħol, bħad-dritt tal-anzjani għal pensjonijiet soċjali filwaqt li jaħdmu part-time, programmi ta' taħriġ mill-ġdid jew miżuri fiskali mmirati biex jistimulaw l-impjieg tal-anzjani; Jitlob li l-ispejjeż ta' transazzjoni għar-rimessi jitnaqqsu u li jsir aktar faċli għall-migranti li jiftħu kont bankarju fil-pajjiżi ospitanti; Jistieden lill-gvernijiet jiżguraw li l-ġlieda kontra t-traffikar tal-bnedmin tibqa' tippreżenta prijorità fl-aġenda tagħhom matul iż-żminijiet ta' kriżi ekonomika u finanzjarja; iħeġġeġ lill-gvernijiet jimplimentaw bis-sħiħ il-leġiżlazzjoni sabiex jitressqu quddiem qorti kriminali t-traffikanti u l-kuntrabandisti, jestendu l-appoġġ u l-assistenza legali għall-vittmi tat-traffikar illegali u jiżviluppaw kooperazzjoni internazzjonali mill-qrib; Jilqa' d-diskussjonijiet fi ħdan il-Bord ta' Livell Għoli tan-NU dwar l-Aġenda tal-Iżvilupp Għal Wara l-2015 bil-parteċipazzjoni tal-Kummissarju Ewropew għall-Iżvilupp; iqis li l-qafas ta' wara l-2015 għandu jagħti prijorità lill-implimentazzjoni universali tad-drittijiet tal-bniedem, jieħu inkunsiderazzjoni l-impatt tal-kriżi finanzjarja u ekonomika fuq l-ifqar persuni u dawk l-aktar vulnerabbli u josserva l-impenji għall-objettivi tat-tnaqqis tal-faqar; iħeġġeġ lill-partijiet involuti kollha jikkunsidraw jistabbilixxu miri u indikaturi kwantifikabbli, kif ukoll indikaturi kwalitattivi u bbażati fuq ir-riżultati; Jenfasizza li hemm bżonn ta' aktar riċerka u analiżi fuq l-impatt tal-kriżi finanzjarja u ekonomika f'reġjuni varji, inkluż fl-UE u fir-relazzjonijiet tagħha ma' pajjiżi terzi, u bżonn li jitjieb il-monitoraġġ tas-sinjali bikrija ta' kriżijiet globali u reġjonali; jenfasizza li d-data disaggregata għandha tkun aktar prominenti fir-riċerka u fl-ippjanar ta' politika sabiex jiġu identifikati u indirizzati l-problemi ffaċċjati minn dawk il-membri tas-soċjetà l-aktar foqra u vulnerabbli; jistieden lill-Kummissjoni u l-Istati Membri jipprovdu appoġġ finanzjarju għal-laboratorju ta' innovazzjoni tan-NU "Global Pulse", imniedi mis-Segretarju Ġenerali tan-NU fl-2009, bl-objettiv li tinġabar u tiġi analizzata d-data meħtieġa għal fehim aħjar tal-kriżi finanzjarja u ekonomika fuq il-gruppi l-aktar vulnerabbli tal-popolazzjoni u li jingħataw risposti ta' politika xierqa; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lis-Servizz Ewropew għall-Azzjoni Esterna (SEAE), ir-Rappreżentant Speċjali tal-UE għad-Drittijiet tal-Bniedem, il-gvernijiet u l-parlamenti tal-Istati Membri u lill-Uffiċċju tal-Kummissarju Għoli tan-NU għad-Drittijiet tal-Bniedem. wara li kkunsidra l-abbozz ta' Trattat dwar l-adeżjoni tar-Repubblika tal-Kroazja mal-Unjoni Ewropea, il-Protokoll u l-Att Finali, wara li kkunsidra r-Rapport Komprensiv ta' Monitoraġġ tal-Kummissjoni tal-10 ta' Ottubru 2012 dwar l-istat ta' tħejjija tal-Kroazja għal sħubija fl-UE (SWD(2012)0338), wara li kkunsidra r-Rapport Komprensiv ta' Monitoraġġ finali tal-Kummissjoni tas-26 ta' Marzu 2013 dwar it-tħejjijiet għall-adeżjoni tal-Kroazja (COM(2013)0171), wara li kkunsidra r-rapporti regolari tal-Kummissjoni dwar il-progress tal-Kroazja lejn l-adeżjoni, li jkopru l-perjodu 2005-2011, wara li kkunsidra l-Konklużjonijiet tal-Presidenza tal-Kunsill Ewropew ta' Salonka tad-19-20 ta' Ġunju 2003 dwar il-pajjiżi tal-Balkani tal-Punent u dwar it-tkabbir, wara li kkunsidra r-rakkomandazzjonijiet preċedenti kollha tal-Kumitat Parlamentari Konġunt UE-Kroazja, wara li kkunsidra l-Artikolu 110(2) tar-Regoli ta' Proċedura tiegħu, billi l-Kroazja se taderixxi għall-UE fl-1 ta' Lulju 2013; billi xi Stati Membri tal-UE għadhom ma lestewx ir-ratifika tat-Trattat ta' Adeżjoni; billi l-Kroazja tinsab fit-triq it-tajba biex tissodisfa r-rekwiżiti pendenti f'dak li għandu x'jaqsam mat-tħejjijiet finali għas-sħubija fl-UE; billi l-isforzi għar-riforma jridu jiġu sostnuti wkoll wara l-adeżjoni sabiex iċ-ċittadini Kroati jibbenefikaw bis-sħiħ mis-sħubija fl-UE; billi l-proċess ta' adeżjoni tal-Kroazja huwa xhieda tal-kredibilità tal-politika ta' tkabbir tal-UE u l-effetti trasformattivi tagħha fuq l-istati applikanti; billi s-sħubija tal-Kroazja se ssaħħaħ lill-UE u tagħmilha aktar sikura, se tarrikkixxi l-kultura u l-wirt tagħha, u se sservi ta' tfakkira b'saħħitha għal pajjiżi aspiranti oħrajn li l-implimentazzjoni kuxjenzjuża tal-impenji tħalli benefiċċji tanġibbli u duraturi għaċ-ċittadini tagħhom; billi l-Kroazja mistennija, u qiegħda f'qagħda unika, li jkollha rwol kostruttiv fil-viċinat tagħha, l-aktar permezz tal-promozzjoni ta' aktar tkabbir tal-UE, konsolidazzjoni demokratika, kooperazzjoni u rikonċiljazzjoni reġjonali bejn il-popli tal-Balkani tal-Punent, filwaqt li tagħmel l-almu tagħha kollu biex jiġi żgurat li l-kwistjonijiet bilaterali ma jkexxlu l-ebda wieħed minn dawn il-proċessi; Jistenna b'ħerqa li jilqa' lill-Kroazja bħala t-28 Membru tal-UE fl-1 ta' Lulju 2013, b'segwitu tal-votazzjoni ġuridikament vinkolanti tal-Parlament Ewropew fl-1 ta' Diċembru 2011 li approvat l-adeżjoni tal-Kroazja, u skont id-data stabbilita mill-Kunsill Ewropew fit-Trattat ta' Adeżjoni; jesprimi l-fiduċja tiegħu fis-saħħa u l-maturità tad-demokrazija u l-ekonomija tas-suq soċjali tal-Kroazja, l-adeżjoni tagħha għall-valuri Ewropej, u l-ħila li twettaq l-obbligi tas-sħubija; Jinnota li l-Kroazja tinsab fit-triq it-tajba biex tissodisfa r-rekwiżiti pendenti f'dak li għandu x'jaqsam mat-tħejjijiet finali għas-sħubija; Jinnota li l-Kroazja lestiet l-għaxar azzjonijiet prijoritarji identifikati fir-Rapport Komprensiv ta' Monitoraġġ tal-Kummissjoni; Jilqa' l-progress sinifikanti li għamlet il-Kroazja fit-tlestija ta' kompiti kompiti identifikati fir-Rapport Komprensiv ta' Monitoraġġ tal-Kummissjoni u jistieden lill-Gvern u lill-Parlament isolvu l-kwistjonijiet pendenti kollha sal-1 ta' Lulju 2013 u jimxu 'l quddiem bir-riformi l-oħrajn kollha neċessarji; jinkoraġġixxi lill-Kroazja tirrispetta u żżomm l-impenji kollha tagħha min-negozjati tal-adeżjoni, bil-għan li tkun ippreparata b'mod sħiħ bħala Stat Membru ġdid, peress li dan huwa fl-interess tal-Kroazja u tal-UE; jenfasizza li dan il-proċess għandu jitwettaq b'mod trasparenti u inklużiv, bl-akbar involviment possibbli tal-Parlament Kroat u tas-soċjetà ċivili; Jistieden lil dawk l-Istati Membri tal-UE li għadhom ma lestewx il-proċeduri ta' ratifika rispettivi tagħhom għat-Trattat ta' Adeżjoni biex jipproċedu b'mod li jkun f'waqtu; Itenni l-fehma tiegħu li l-adeżjoni ma għandhiex tinftiehem bħala t-tmiem ta' proċess, imma pjuttost bħala pass fit-triq lejn il-modernizzazzjoni ekonomika, amministrattiva u ġudizzjarja, u bħala opportunità li l-benefiċċji tagħha jistgħu jkunu realizzati kompletament biss permezz ta' azzjoni kontinwa fil-politiki; jistieden lill-Kroazja tkompli tuża b'mod effiċjenti l-fondi tal-IPA (Strument għall-Assistenza ta' Qabel l-Adeżjoni) fi tħejjija għas-sħubija fl-UE u għall-użu tal-Fondi Strutturali u tal-Fond ta' Koeżjoni; Jistieden lill-atturi politiċi u soċjali Kroati jesploraw modi innovattivi ta' sosteniment tal-impetu u l-kunsens għar-riformi fil-perjodu ta' wara l-adeżjoni, u ta' kif iżommu lil dawk li jagħmlu l-politiki responsabbli għall-implimentazzjoni tal-impenji meħuda fit-Trattat ta' Adeżjoni; jissottolinja, f'dan is-sens, ir-rwol indispensabbli ta' sorveljanza parlamentari effikaċi flimkien ma' dak tas-soċjetà ċivili; Jirriafferma ċ-ċentralità ta' ġudikatura indipendenti, ta' amministrazzjoni pubblika professjonali u responsabbli, u tal-istat ta' dritt fit-tisħiħ tad-demokrazija u fl-appoġġ tal-attività ta' investiment u ekonomika; jistieden lill-Kroazja tkompli ttejjeb l-indipendenza, ir-responsabbiltà, il-professjonaliżmu u l-effiċjenza tas-sistema ġudizzjarja tagħha u tal-membri tal-ġudikatura tagħha, inter alia billi tnaqqas in-numru ta' każijiet b'lura, billi timplimenta s-sistema l-ġdida tad-dikjarazzjoni tal-beni għall-imħallfin, u billi ttejjeb aktar ir-riżultati tas-sistema l-ġdida ta' proċeduri dixxiplinari; iħeġġeġ lill-Kroazja timplementa l-Istrateġija l-ġdida ta' Riforma Ġudizzjarja għall-perjodu 2013-2018; Jinnota li l-Kroazja diġà bdiet tħaddem qafas istituzzjonali u ġuridiku sodisfaċenti għall-ġlieda kontra l-korruzzjoni; jistieden lill-awtoritajiet Kroati jkomplu jintensifikaw il-ġlieda kontra l-korruzzjoni, il-frodi u l-ġestjoni ħażina tal-fondi; jirrimarka li l-miżuri kontra l-korruzzjoni jridu jkomplu jiġu infurzati b'mod strett; jistieden ukoll lill-awtoritajiet jistabbilixxu każistika fil-qasam tal-kunflitti ta' interessi, il-korruzzjoni u l-kriminalità organizzata u jtejbu l-implimentazzjoni tal-qafas ġuridiku għall-qbid u l-konfiska tal-beni; Jistieden lill-awtoritajiet Kroati jagħmlu użu sħiħ mill-istrumenti eżistenti fil-ġlieda kontra l-korruzzjoni ħalli jiżguraw li l-prosekuzzjonijiet u d-deċiżjonijiet tal-Qrati jkunu imparzjali u jsiru b'suċċess, inkluż fil-każijiet li jkollhom profil għoli, ħalli tkun ikkonsolidata l-fiduċja taċ-ċittadini fl-istat ta' dritt u fl-istituzzjonijiet pubbliċi; jenfasizza l-ħtieġa ta' miżuri sostenibbli fil-ġlieda kontra l-korruzzjoni u l-kriminalità organizzata u l-ħtieġa li l-ġudikatura tiġi riformata primarjament għall-benefiċċju taċ-ċittadini Kroati; jenfasizza li l-ġurnaliżmu investigattiv indipendenti għandu jitħeġġeġ, inkwantu huwa fundamentali biex jiġu żvelati l-korruzzjoni u l-kriminalità organizzata; Jistieden lill-Kroazja tkompli timplimenta l-leġiżlazzjoni ġdida u robusta dwar l-aċċess għall-informazzjoni, biex b'hekk ikun ikkonsolidat il-qafas ta' prevenzjoni kontra l-korruzzjoni; jinnota li l-Kummissjoni li nħalqet dan l-aħħar dwar il-Kunflitti ta' Interess issa hija operazzjonali, u jistieden lill-awtoritajiet Kroati jimplimentaw għal kollox il-pakkett leġiżlattiv dwar l-akkwisti pubbliċi u dwar il-finanzjament tal-partiti politiċi u tal-kampanji elettorali; Jitlob lill-awtoritajiet Kroati jibqgħu viġilanti ħalli jiżguraw li d-drittijiet tal-bniedem ikunu rispettati bis-sħiħ, filwaqt li jkunu kkumbattuti l-forom kollha ta' diskriminazzjoni u ta' atti ta' intolleranza lejn il-minoranzi nazzjonali, il-komunità Rom, il-migranti, il-persuni LGBT, u gruppi minoritarji u vulnerabbli oħrajn; jistieden barra minn hekk lill-Kroazja trawwem kuntest li jiżgura li l-membri tal-minoranzi msemmijin qabel (eż. persuni LGBT) ikunu jistgħu jesprimu liberament l-opinjonijiet u l-konvinzjonijiet tagħhom konformement mal-prinċipji tal-Karta tad-Drittijiet Fundamentali tal-UE; Jinkoraġġixxi lill-awtoritajiet jippromwovu l-libertà ta' espressjoni, inkluża l-libertà u l-pluraliżmu tal-midja; jirrikonoxxi li l-liġi l-ġdida dwar ix-xandar pubbliku ġiet adottata f'Lulju 2012; jinkoraġġixxi lill-awtoritajiet ikomplu bl-isforzi intiżi li jiżguraw li s-servizz tax-xandir pubbliku jkun ħieles minn pressjonijiet politiċi jew ekonomiċi u li jżidu t-trasparenza tiegħu; Josserva li l-Kroazja qiegħda tipprepara adegwatament għall-ġestjoni u l-implementazzjoni futuri tal-operazzjonijiet iffinanzjati mill-Fondi Strutturali u ta' Koeżjoni tal-UE; jitlob lill-Kroazja toħloq riżerva ta' proġetti għall-Fond Ewropew għall-Iżvilupp Reġjonali (FEŻR); jinkoraġġixxi lill-Gvern isaħħaħ aktar l-kapaċitajiet amministrattivi tal-istituzzjonijiet responsabbli, inkluż fil-livelli reġjonali u lokali, bi qbil mar-rakkomandazzjonijiet tar-rapport tal-2012 tal-Qorti Ewropea tal-Awdituri; iħeġġeġ lill-Gvern jagħmel l-almu kollu tiegħu ħalli jimminimizza r-riskju ta' korruzzjoni, frodi u irregolaritajiet kemm fl-allokazzjoni kif ukoll fl-użu tal-fondi tal-UE; Ifakkar lill-Istati Membri, fil-kuntest tan-negozjati dwar il-QFP, dwar l-impenji tal-UE favur il-Kroazja u ċ-ċittadini tagħha f'dak li għandu x'jaqsam ma' assistenza futura fl-iżvilupp ekonomiku u reġjonali; Iħeġġeġ lill-Kroazja twettaq aktar riformi strutturali ħalli tistimola t-tkabbir ekonomiku u terġa' tagħti l-ħajja lis-suq tax-xogħol; jistieden lill-Kroazja tkompli żżomm is-settur bankarju stabbli u tkompli l-politika ta' konsolidament fiskali biex tagħti spinta lill-kompetittività; jilqa' l-parteċipazzjoni tal-Kroazja fis-Simestru Ewropew minn Jannar 2013; jappoġġa l-isforzi biex jiġi żgurat użu f'waqtu u effikaċi tal-fondi tal-UE kif ukoll biex tittejjeb l-infrastruttura tat-trasport tal-Kroazja u r-rabtiet tagħha mal-Istati Membri tal-UE u l-pajjiżi tar-reġjun; jistieden lill-Gvern jimplimenta b'mod sħiħ il-qafas leġiżlattiv dwar in-negozji ż-żgħar, inter alia permezz ta' azzjonijiet xierqa ta' politika, billi jtejjeb l-aċċess tagħhom għall-finanzjamenti u billi jappoġġa l-internazzjonalizzazzjoni tal-SMEs; Huwa tal-fehma li għandha ssir enfasi speċjali fuq id-dimensjonijiet soċjali u ambjentali tal-modernizzazzjoni ekonomika; iħeġġeġ lill-Kroazja tissokta ssaħħaħ id-djalogu soċjali u tosserva d-drittijiet soċjali u trejdunjonistiċi; jistieden lill-awtoritajiet Kroati jiżguraw it-trasparenza rigward il-valutazzjonijiet ambjentali ta' proġetti ta' investiment kbar; iħeġġeġ lill-awtoritajiet Kroati jagħtu prijorità lill-ħarsien tal-ambjent, speċjalment fil-qasam tal-ippjanar tat-territorju; Jinsab imħasseb li l-leġiżlazzjoni proposta dwar l-investimenti strateġiċi mhijiex konformi mal-istandards Ewropej; jistieden lill-Gvern u lill-Parlament tal-Kroazja jirreveduha bil-għan li jtejbu l-ħarsien tad-drittijiet fundamentali, partikolarment id-drittijiet ta' proprjetà, u l-ambjent; Jistieden lill-Istati Membri ma jirrestrinġux id-drittijiet fundamentali taċ-ċittadini aktar milli jkun assolutament neċessarju fir-rigward tal-miżuri tranżitorji previsti fl-Artikolu 18 tal-Att ta' Adeżjoni; jitlob lill-Istati Membri, partikolarment, jirrikorru għall-miżuri tranżitorji li jirrestrinġu l-moviment liberu tal-persuni esklużivament fuq il-bażi ta' tagħrif fattwali u biss fil-każijiet ta' tħarbit gravi tas-suq tax-xogħol; jirrimarka li r-restrizzjoni tal-aċċess għas-swieq tax-xogħol tagħhom matul il-perjodi tranżitorji wara rawnds preċedenti ta' tkabbir kienet ta' ħsara għall-ġid ta' dawk l-Istati Membri li applikaw ir-restrizzjonijiet; Jinnota l-progress fil-bini ta' punti ta' qsim il-fruntiera fil-kuritur Neum; Jistieden lill-awtoritajiet Kroati jieħdu aktar azzjoni, inkluż fl-oqsma tal-allinjament leġiżlattiv, il-kooperazzjoni interistituzzjonali u l-ġestjoni tal-fruntieri, ħalli jsiru l-preparamenti biex il-Kroazja tidħol fiż-Żona Schengen meta jasal il-waqt; Jistieden lill-Kroazja tkompli tikkoopera mat-Tribunal Kriminali Internazzjonali għal dik li kienet il-Jugoslavja (ICTY) u tintensifika l-isforzi domestiċi tagħha ħalli tinvestiga u twettaq prosekuzzjonijiet tad-delitti tal-gwerra, bi qbil mal-istrateġija adottata dwar l-impunità; jagħmel appell b'saħħtu lill-Kroazja u lis-Serbja ħalli jikkooperaw b'bona fide fil-prosekuzzjoni tad-delitti tal-gwerra ħalli jkun hemm il-ġustizzja u r-rikonċiljazzjoni vera fir-reġjun; Jistieden lill-awtoritajiet Kroati jissoktaw jagħtu attenzjoni speċjali lid-drittijiet u l-kundizzjonijiet soċjali tar-rifuġjati u l-persuni spustati li jirritornaw, bi qbil mal-miri tal-Proċess tad-Dikjarazzjoni ta' Sarajevo; jibqa' jappoġġa l-inizjattiva RECOM (Regional Commission for Truth and Reconciliation) biex jinstabu modi kif tiġi rikonoxxuta t-tbatija u jiġi rrispettat id-dritt għall-verità u għall-ġustizzja għall-vittmi kollha tad-delitti tal-gwerra; Iħeġġeġ lill-Kroazja biex ikollha rwol attiv fil-proċess ta' stabbilizzazzjoni u integrazzjoni Ewropea fil-pajjiżi tal-Balkani tal-Punent; jemmen li l-esperjenza u l-għarfien espert tal-Kroazja, li akkumulaw matul it-trasformazzjoni u l-adeżjoni tagħha, huma ta' valur sinifikanti għal stati applikanti u aspiranti oħrajn; iħeġġeġ lill-Kroazja taqsam l-esperjenzi tagħha ma' pajjiżi kandidati u kandidati potenzjali oħrajn u ssaħħaħ il-kooperazzjoni reġjonali; huwa tal-fehma li l-promozzjoni tal-valuri Ewropej u ta' tkabbir ulterjuri mill-Kroazja hija mibnija fuq relazzjonijiet tajba bejn il-ġirien u t-tfittxija tar-rikonċiljazzjoni; Jappella lill-Kroazja u lill-ġirien tagħha jimpenjaw ruħhom attivament fir-riżoluzzjoni tal-kwistjonijiet bilaterali pendenti bi qbil mal-impenji internazzjonali u l-prinċipji ta' relazzjonijiet tajba bejn il-ġirien u l-kooperazzjoni reġjonali; jilqa', f'dan ir-rigward, il-passi meħuda mill-Gvern tal-Kroazja u mill-Gvern tas-Serbja biex itejbu r-relazzjonijiet, u jistenna b'ħerqa li jkun hemm intensifikazzjoni tal-kooperazzjoni bejniethom; jilqa' l-iffirmar ta' Memorandum ta' Qbil bejn is-Slovenja u l-Kroazja dwar is-sejba ta' soluzzjoni għall-każ Ljubljanska Banka b'mod kostruttiv; jilqa' bi pjaċir ir-ratifika tat-Trattat ta' Adeżjoni mill-Parlament tas-Slovenja; ifakkar li kwistjonijiet ta' natura bilaterali ma jistgħux jintużaw biex ikunu impediti l-proċessi ta' integrazzjoni ta' pajjiżi applikanti ta' bħalissa u tal-ġejjieni; f'dan il-kuntest, iħeġġeġ lill-Istati Membri kollha biex jirratifikaw l-Att ta' Adeżjoni tal-Kroazja fil-ħin; Iħeġġeġ lill-Kroazja tkompli tiżvolġi rwol kostruttiv fil-kooperazzjoni reġjonali; jistieden lill-awtoritajiet Kroati jimplimentaw b'mod sħiħ id-dikjarazzjoni dwar il-promozzjoni tal-valuri Ewropej fix-Xlokk tal-Ewropa approvata mill-Parlament Kroat fil-21 ta' Ottubru 2011; jistieden lill-pajjiżi kollha fir-reġjun jadottaw u jimplimentaw pożizzjonijiet simili; iħeġġeġ lill-Kummissjoni tgħin lill-pajjiżi kollha fir-reġjun f'dan ir-rigward; jistieden lill-Kummissjoni titgħallem mill-esperjenza tal-passat fil-proċess ta' tkabbir, inkluż il-proċess ta' tkabbir mal-Kroazja, billi tgħin lill-pajjiżi fir-reġjun isolvu t-tilwimiet bilaterali tagħhom b'mod li ma jinterferixxix mal-proċess ta' adeżjoni permezz tat-twaqqif ta' mekkaniżmi ta' faċilitazzjoni u ta' arbitraġġ fi ħdan il-qafas istituzzjonali eżistenti tal-UE li l-pajjiżi fir-reġjun ikunu jistgħu jirrikorru għalihom jekk ikunu jixtiequ jagħmlu hekk; Jirrikonoxxi l-attivitajiet u l-kontribut kostruttiv tal-osservaturi Kroati fil-Parlament Ewropew jilqa' bi pjaċir l-eżitu tal-elezzjonijiet għall-Membri Kroati tal-Parlament Ewropew, li saru fl-14 ta' April 2013, iżda jiddispjaċih dwar ir-rata baxxa ta' nies li ħarġu jivvutaw; u jistenna b'ħerqa li jagħti merħba lill-Membri Parlamentari tal-Kroazja mill-adeżjoni tal-Kroazja fl-UE fl-1 ta' Lulju 2013; Japprezza ħidmet il-Kummissjoni fit-tmexxija tal-proċess ta' adeżjoni tal-Kroazja; jitlob lill-Kummissjoni tanalizza l-eżerċizzju u tislet tagħlimiet ta' politika għal stati applikanti futuri, bħalma hu l-użu ta' reġim komprensiv ta' monitoraġġ fil-perjodu bejn it-tlestija tan-negozjati u l-adeżjoni; jistieden lill-Kummissjoni tevalwa l-involviment tas-soċjetà ċivili u tal-parlament matul il-proċess ta' adeżjoni kollu ħalli tislet it-tagħlimiet għan-negozjati attwali u futuri; jitlob lill-Kummissjoni, f'dan il-kuntest speċifiku, tfassal proposti biex tinvolvi aħjar lis-soċjetà ċivili u lill-parlamenti fil-pajjiżi kandidati fil-proċess ta' adeżjoni; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u l-parlamenti tal-Istati Membri u tar-Repubblika tal-Kroazja. wara li kkunsidra r-Rapport ta' Progress 2012 tal-Kummissjoni dwar it-Turkija (SWD(2012)0336), wara li kkunsidra l-Komunikazzjoni tal-Kummissjoni lill-Parlament Ewropew u lill-Kunsill bit-titolu "L-Istrateġija tat-Tkabbir u l-Isfidi Ewlenin 2012-2013" (COM(2012)0600), wara li kkunsidra l-Qafas ta' Negozjar għat-Turkija tat-3 ta' Ottubru 2005, wara li kkunsidra l-konklużjonijiet tal-Kunsill tal-14 ta' Diċembru 2010, tal-5 ta' Diċembru 2011 u tal-11 ta' Diċembru 2012, wara li kkunsidra l-Karta tad-Drittijiet Fundamentali tal-Unjoni Ewropea, wara li kkunsidra l-Artikolu 110(2) tar-Regoli ta' Proċedura tiegħu, billi n-negozjati għall-adeżjoni mat-Turkija nfetħu fit-3 ta' Ottubru 2005 wara l-approvazzjoni mill-Kunsill tal-Qafas ta' Negozjar, u billi l-ftuħ ta' tali negozjati huwa l-punt tat-tluq ta' proċess twil u miftuħ ibbażat fuq kundizzjonalità ġusta u stretta u fuq l-impenn għal riforma; billi t-Turkija impenjat ruħha li twettaq riformi, li jkollha relazzjonijiet tajba mal-ġirien u biex tikseb l-allinjament progressiv mal-UE, u billi dawn l-isforzi għandhom jitqiesu bħala opportunità għat-Turkija stess sabiex tkompli timmodernizza ruħha, tikkonsolida u ttejjeb aktar l-istituzzjonijiet demokratiċi tagħha, l-istat tad-dritt u r-rispett tad-drittijiet tal-bniedem u tal-libertajiet fundamentali; billi l-UE għandha tibqa' l-punt ta' riferiment għal riformi fit-Turkija; billi l-konformità sħiħa mal-kriterji kollha ta' Kopenħagen u l-kapaċità ta' integrazzjoni tal-UE, skont il-konklużjonijiet tal-laqgħa tal-Kunsill Ewropew ta' Diċembru 2006, għadhom il-bażi għall-adeżjoni mal-UE, li hija komunità bbażata fuq valuri komuni, kooperazzjoni sinċiera u solidarjetà reċiproka bejn l-Istati Membri kollha tagħha; billi l-aġenda pożittiva tnediet f'Mejju 2012 biex tappoġġa u tikkomplementa n-negozjati mingħajr ma tissostitwihom, permezz ta' kooperazzjoni msaħħa f'numru ta' oqsma ta' interess komuni; billi fil-konklużjonijiet tiegħu tal-11 ta' Diċembru 2012, il-Kunsill approva l-approċċ il-ġdid tal-Kummissjoni li tqiegħed l-istat tad-dritt fil-qalba tal-politika ta' tkabbir u kkonferma ċ-ċentralità fil-proċess ta' negozjar tal-Kapitolu 23 (dwar il-ġudikatura u d-drittijiet fundamentali) u tal-Kapitolu 24 (dwar il-ġustizzja, il-libertà u s-sigurtà), li għandhom jiġu trattati fi stadju bikri fin-negozjati biex ikunu permessi punti ta' riferiment ċari u żmien massimu biex jiġu stabbiliti l-leġiżlazzjoni, l-istituzzjonijiet u rekords tajbin meħtieġa tal-implimentazzjoni; billi fl-Istrateġija tat-Tkabbir tal-2012 tagħha, il-Kummissjoni kkonkludiet li, minħabba l-ekonomija, il-pożizzjoni strateġika u r-rwol reġjonali importanti tagħha, it-Turkija hija pajjiż importanti ħafna għall-Unjoni Ewropea u li l-proċess ta' adeżjoni għadu l-aktar qafas adattat għall-promozzjoni ta' riformi relatati mal-UE fit-Turkija; billi l-Kummissjoni esprimiet tħassib fir-rigward tan-nuqqas ta' progress tat-Turkija fir-rigward tas-sodisfazzjon ta' kriterji politiċi; billi t-Turkija, għas-seba' sena konsekuttiva, għadha ma implimentatx id-dispożizzjonijiet tal-Ftehim ta' Assoċjazzjoni KE-Turkija u tal-Protokoll Addizzjonali tiegħu; billi l-kapitoli tan-negozjar li għalihom it-tħejjijiet tekniċi ġew konklużi għandhom jinfetħu mingħajr dewmien skont il-proċeduri stabbiliti u f'konformità mal-Qafas ta' Negozjar; billi hemm interdipendenza ekonomika bejn l-Unjoni Ewropea u t-Turkija, hekk kif il-kummerċ bejn l-UE u t-Turkija kien jammonta għal EUR 120 biljun fl-2011; billi l-UE hija l-akbar imsieħeb kummerċjali tat-Turkija u t-Turkija hija s-sitt l-akbar imsieħeb kummerċjali tal-UE; billi l-investiment dirett barrani (IDB) mill-Istati Membri tal-UE fit-Turkija jammonta għal 75 % tad-dħul ta' IDB totali; billi l-Kummissjoni vvalutat li fil-qasam tal-politika ekonomika, il-livell globali ta' tħejjija tat-Turkija huwa avvanzat u li l-kapaċità tagħha għall-formulazzjoni u l-koordinazzjoni tal-politika ekonomika hija adegwata; billi t-Turkija għandha l-potenzjal li jkollha rwol ċentrali fid-diversifikazzjoni tar-riżorsi tal-enerġija u tar-rotot għat-tranżitu taż-żejt, tal-gass u tal-elettriku minn pajjiżi ġirien lejn l-UE; billi fil-ħolqien ta' ekonomija sostenibbli b'livell baxx ta' emissjonijiet ta' karbonju, hemm potenzjal kemm għat-Turkija kif ukoll għall-UE li jibbenefikaw mir-riżorsi rikki tal-enerġija rinnovabbli tat-Turkija; billi d-djalogu u l-kooperazzjoni tal-UE mat-Turkija dwar l-istabbiltà, id-demokrazija u s-sigurtà, b'referenza partikolari għal-Lvant Nofsani b'mod aktar ġenerali, huma ta' importanza strateġika; billi t-Turkija kkundannat b'mod qawwi u ripetut il-vjolenza tar-reġim Sirjan kontra persuni ċivili u qed tipprovdi assistenza umanitarja vitali lis-Sirjani li qed jaħarbu mill-vjolenza li qed isseħħ lil hinn mill-fruntiera; billi t-Turkija u l-Armenja jeħtieġ li javvanzaw lejn normalizzazzjoni tar-relazzjonijiet tagħhom billi jirratifikaw, mingħajr prekundizzjonijiet, il-protokolli miftiehma u billi jiftħu l-fruntiera komuni tagħhom, Jemmen li huwa meħtieġ impenn reċiproku mġedded fil-kuntest tal-proċess tan-negozjati biex tinżamm relazzjoni kostruttiva; jenfasizza l-importanza tal-ħolqien ta' kundizzjonijiet għal djalogu kostruttiv u tas-sisien għal fehim komuni; jinnota li dan għandu jkun ibbażat fuq valuri komuni ta' demokrazija, l-istat tad-dritt u r-rispett għad-drittijiet tal-bniedem; ifaħħar lill-Kummissjoni u lit-Turkija għall-implimentazzjoni tal-aġenda pożittiva, li turi kif, f'kuntest ta' impenn reċiproku u objettivi ċari, it-Turkija u l-UE jistgħu jmexxu 'l quddiem id-djalogu tagħhom, jaslu għal fehim komuni u jwettqu bidla pożittiva u r-riformi meħtieġa; Jenfasizza r-rwol strateġiku tat-Turkija, mil-lat politiku u ġeografiku, għall-politiki barranin u tal-viċinat tal-UE; jirrikonoxxi r-rwol tat-Turkija bħala pajjiż ġar u parteċipant reġjonali importanti, u jitlob sabiex jissaħħaħ aktar id-djalogu politiku eżistenti bejn l-UE u t-Turkija dwar l-għażliet u l-objettivi tal-politika barranija; jiddispjaċih li l-allinjament tat-Turkija mad-dikjarazzjonijiet tal-PESK baqa' baxx fl-2012; jinkoraġġixxi lit-Turkija tiżviluppa l-politika barranija tagħha fil-qafas tad-djalogu u l-koordinazzjoni mal-UE; jistieden lit-Turkija u lill-UE jikkooperaw aktar mill-qrib fir-rigward tat-tisħiħ tal-forzi tal-paċi u d-demokrazija fil-Viċinat tan-Nofsinhar, reġjun ta' importanza kritika kemm għall-UE kif ukoll għat-Turkija; Jesprimi appoġġ għal djalogu u sabiex jiġu stabbiliti mill-ġdid ir-relazzjonijiet bejn it-Turkija u l-Iżrael; Jilqa' l-adozzjoni reċenti tal-abbozz ta' liġi dwar il-barranin u l-protezzjoni internazzjonaliu jistenna li din il-leġiżlazzjoni tindirizza tħassib eżistenti dwar ir-rifjut arbitrarju kontinwu tal-aċċess għall-proċedura tal-asil u l-prattika ta' ripatrijazzjoni tar-refuġjati, tal-applikanti għall-asil u ta' persuni oħra li jistgħu jeħtieġu protezzjoni; jenfasizza l-importanza li jiġu allinjati mal-istandards internazzjonali r-regolamenti dwar id-detenzjoni li l-Qorti Ewropea tad-Drittijiet tal-Bniedem (QEDB) sabet li kienu illegali fil-każ ta' Abdolkhani u Karimina vs. it-Turkija; Ifaħħar lill-Kumitat ta' Konċiljazzjoni Kostituzzjonali tat-Turkija għall-impenn tiegħu biex jabbozza Kostituzzjoni ġdida u għall-proċess inklużiv li jikkonsulta s-soċjetà ċivili b'mod li jirrifletti d-diversità tas-soċjetà Torka; huwa mħasseb dwar il-progress li jidher li miexi bil-mod li sar mill-Kumitat s'issa; iħeġġeġ lill-Kumitat ikompli bil-ħidma tiegħu u jittratta b'mod inklużiv, rappreżentattiv u kolleġjali, u bi qbil mal-kriterji u l-valuri tal-UE, kwistjonijiet ewlenin bħal (a) l-iżgurar tas-separazzjoni tal-poteri u ta' sistema adegwata ta' kontrolli u bilanċi; (b) il-kjarifika tar-relazzjonijiet bejn l-Istat, is-soċjetà u r-reliġjon; (c) l-introduzzjoni ta' sistema inklużiva ta' governanza li tiżgura d-drittijiet tal-bniedem u l-libertajiet fundamentali taċ-ċittadini kollha; u (d) il-formulazzjoni ta' kunċett inklużiv ta' ċittadinanza; jistieden lill-partiti politiċi kollha u lill-atturi kkonċernati sabiex jadottaw approċċ kostruttiv fir-rigward tan-negozjar tal-Kostituzzjoni l-ġdida; huwa tal-fehma li l-involviment tal-Kummissjoni ta' Venezja u d-djalogu magħha jwasslu għal riżultati pożittivi u jappoġġaw il-proċess kostituzzjonali; Jenfasizza l-ħtieġa għal aktar progress fl-implimentazzjoni tal-emendi kostituzzjonali tal-2010, b'mod partikolari l-adozzjoni ta' liġijiet dwar il-protezzjoni tad-data personali u l-ġustizzja militari, u ta' liġijiet li jintroduċu miżuri ta' azzjoni affermattiva sabiex jippromwovu l-ugwaljanza bejn is-sessi; jinnota li l-preżenza u s-setgħat tal-Ministru Tork tal-Ġustizzja u tas-Sottosegretarju tiegħu fil-Kunsill Għoli tal-Imħallfin u l-Prosekuturi (HCoJP) huma l-kaġun ta' tħassib konsiderevoli fir-rigward tal-indipendenza tal-ġudikatura; jilqa' d-dħul fis-seħħ ta' leġiżlazzjoni li tipprovdi d-dritt tal-individwi li jressqu petizzjonijiet quddiem il-Qorti Kostituzzjonali, kif previst mill-emendi Kostituzzjonali tal-2010; Jerġa' jafferma r-rwol fundamentali tat-TGNA bħala ċ-ċentru tas-sistema demokratika Torka, u jenfasizza l-importanza li jiġu żgurati l-appoġġ u l-impenn fost il-partiti politiċi kollha favur il-proċess ta' riforma, b'mod partikolari fir-rigward tal-qafas ġuridiku siewi li jipproteġi u jsaħħaħ id-drittijiet fundamentali għall-komunitajiet u għaċ-ċittadini kollha u li jnaqqas il-livell limitu ta' 10 % għar-rappreżentazzjoni fit-TGNA; ifaħħar il-ħidma tal-Kumitat Tork ta' Inkjesta dwar id-Drittijiet tal-Bniedem u jitlob li l-Kumitat ta' Armonizzazzjoni tal-UE jkollu rwol aktar ċentrali biex jippromwovi l-allinjament ta' leġiżlazzjoni ġdida mal-acquis tal-Unjoni jew mal-istandards Ewropej matul il-proċess leġiżlattiv; Jenfasizza li r-riforma tas-sistema ġudizzjarja tat-Turkija hija ċentrali għall-isforzi biex issir konsolidazzjoni demokratika fit-Turkija u hija prerekwiżit indispensabbli għall-modernizzazzjoni tat-Turkija, u li riforma bħal din trid twassal għal sistema ġudizzjarja moderna, effiċjenti, indipendenti għalkollox u imparzjali, li tiżgura proċess dovut tal-liġi għaċ-ċittadini kollha; jilqa' t-tielet pakkett ta' riformi ġudizzjarji bħala pass lejn proċess globali ta' riformi fil-qasam tal-ġudikatura u tad-drittijiet fundamentali; jenfasizza, madankollu, l-importanza kruċjali li jitkompla l-proċess ta' riforma li (a) jindirizza l-kwistjonijiet relatati mad-definizzjonijiet wesgħin iżżejjed tar-reati kriminali skont id-Dritt Kriminali jew il-Liġi ta' Kontra t-Terroriżmu, bil-ħtieġa urġenti li tiddaħħal distinzjoni ċara bejn il-promozzjoni tat-terroriżmu u t-tixwix tal-vjolenza minn naħa, u l-espressjoni ta' ideat mhux vjolenti min-naħa l-oħra, biex tiġi salvagwardjata l-libertà tal-espressjoni, il-libertà ta' għaqda, inklużi protesti mill-istudenti, u l-libertà ta' assoċjazzjoni; (b) jindirizza l-kwistjoni tal-perjodi twal iżżejjed ta' arrest preventiv; (c) jindirizza l-ħtieġa li jkun permess aċċess sħiħ għall-fajl tal-prosekuzzjoni għall-benefiċċju tal-avukati tad-difiża; (d) jistipula kriterji biex jippromwovi l-kwalità u l-konsistenza tal-evidenza; u (e) jirrevedi r-rwol u l-ambitu tal-qrati speċjali jilqa', f'dan ir-rigward, l-adozzjoni tar-raba' pakkett ta' riformi mit-TGNA u jistenna bil-ħerqa l-implimentazzjoni rapida tiegħu; Jenfasizza l-importanza li jiġi pprovdut ħarsien effikaċi għad-difensuri tad-drittjiet tal-bniedem; jiġbed l-attenzjoni b'mod partikolari lejn il-proċess ta' Pinar Selek, li dam għaddej kważi 15-il sena u li, minkejja tliet deċiżjonijiet ta' liberazzjoni mill-akkuża, irriżulta f'sentenza ta' għomor imħabbra fl-24 ta' Jannar 2013 mill-Qorti Penali nru 12 f'Istanbul; huwa tal-fehma li dan il-proċess huwa eżempju tan-nuqqasijiet fis-sistema ġudizzjarja tat-Turkija; Jilqa' l-bidliet fil-kodiċi ta' proċedura kriminali u fil-Liġi dwar l-eżekuzzjoni ta' miżuri ta' punizzjoni u sigurtà sabiex jippermettu l-użu ta' lingwi oħrajn minbarra t-Tork fil-qrati, u jistenna bil-ħerqa l-implimentazzjoni rapida tar-regoli l-ġodda; jilqa' d-dħul fis-seħħ, fid-19 ta' Jannar 2013, tal-liġi dwar ħlas ta' kumpens għal proċessi twal u verdetti tal-qorti li jingħataw tard, parzjali jew li ma jiġux eżegwiti, u jesprimi t-tama li r-rimedju domestiku previst inaqqas in-numru ta' kawżi pendenti kontra t-Turkija fil-QEDB; Huwa mħasseb dwar il-proċessi pendenti u l-perjodi twal ta' arrest preventiv li jaffettwaw lill-attivisti, l-avukati, il-ġurnalisti u l-membri tal-oppożizzjoni, u jinnota li dan jikkostitwixxi interferenza fl-attivitajiet politiċi legali u fir-rigward tad-dritt għal assoċjazzjoni u parteċipazzjoni politika; jilqa' t-tneħħija tal-qrati speċjali stabbiliti mill-Gvern Tork fl-2005 kif adottata mit-TGNA, iżda jiddispjaċih għall-fatt li dan l-għeluq mhux se jaffettwa l-prosekuzzjonijiet eżistenti; Jinnota li, f'kultura ta' tolleranza, id-drittijiet tal-minoranzi għandhom jiġu rikonoxxuti bis-sħiħ; jistenna li l-proċess dovut tal-liġi jiġi segwit fl-appell li sar mill-Prosekutur għaċ-ċaħda tas-sentenza tal-Qorti ta' Jannar 2012 dwar il-każ ta' qtil ta' Hrant Dink ibbażata b'mod parzjali fuq l-argument li l-qtil sar minn organizzazzjoni; Jistieden lill-Gvern tat-Turkija, bl-għan li jżid l-effiċjenza tal-proċeduri ġudizzjarji u jindirizza l-każijiet pendenti li qed jaqgħu lura, jibda jħaddem mill-aktar fis il-qrati tal-appell reġjonali tiegħu, li kellhom ikunu legalment operattivi sa Ġunju 2007, u jiffoka fuq it-taħriġ tal-imħallfin u tal-prosekuturi għal dan il-għan; Jinnota li d-delegazzjoni ad hoc tal-Parlament għall-osservazzjoni tal-proċessi tal-ġurnalisti fit-Turkija se tkompli bil-monitoraġġ tal-proċessi tal-ġurnalisti u se ssegwi r-riformi ġudizzjarji fit-Turkija li jindirizzaw il-libertà tal-espressjoni u tal-midja; Jinkoraġġixi lit-Turkija tadotta l-Pjan ta' Azzjoni fil-qasam tad-Drittijiet tal-Bniedem kif imħejji mill-Ministeru tal-Ġustizzja tat-Turkija, b'kooperazzjoni mal-Kunsill tal-Ewropa u fuq il-bażi tal-ġurisprudenza tal-QEDB, biex jiġu indirizzati kwistjonijiet imqajma f'sentenzi tal-QEDB fejn instab li t-Turkija li kisret dispożizzjonijiet tal-Konvenzjoni Ewropea dwar id-Drittijiet tal-Bniedem (KEDB), u jitlob għall-implimentazzjoni tiegħu; jappoġġa l-Ministeru tal-Ġustizzja u lill-Kunsill Għoli tal-Imħallfin u l-Prosekuturi fl-għoti ta' taħriġ dwar id-drittijiet tal-bniedem lill-imħallfin u l-prosekuturi; jilqa' d-definizzjoni mill-Kunsill Għoli tal-Imħallfin u l-Prosekuturi ta' kriterji ta' valutazzjoni ġodda għall-imħallfin u l-prosekuturi li se jippremjaw ir-rispett għad-dispożizzjonijiet tal-KEDB u s-sentenzi tal-QEDB; Jistieden lit-Turkija tikkonferma l-impenn tagħha fil-ġlieda kontra l-impunità u tħaffef l-isforzi biex taqbel mal-Istatut ta' Ruma tal-Qorti Kriminali Internazzjonali (QKI) u tallinja għalkollox il-leġiżlazzjoni nazzjonali tagħha mal-obbligi kollha skont l-Istatut ta' Ruma, inkluż billi tinkorpora dispożizzjonijiet biex tikkoopera minnufih u bis-sħiħ mal-QKI; Ifakkar li l-libertà tal-espressjoni u l-pluraliżmu tal-midja, inkluż fuq l-Internet, huma valuri ċentrali Ewropej u li soċjetà tassew demokratika teħtieġ libertà reali tal-espressjoni, inkluż id-dritt ta' dissens; jenfasizza r-rwol speċjali tal-midja tas-servizz pubbliku fit-tisħiħ tad-demokrazija, u jistieden lill-awtoritajiet jiżguraw l-indipendenza, is-sostenibbiltà u l-konformità tagħhom mal-istandards tal-Unjoni Ewropea; jisħaq, għal darb'oħra, fuq l-importanza li titneħħa leġiżlazzjoni li tipprovdi multi amministrattivi fiskali sproporzjonalment għolja fuq il-midja, ħaġa li f'xi każijiet twassal għall-għeluq tagħhom jew għal awtoċensura, u l-ħtieġa urġenti għar-riforma tal-liġi dwar l-internet; jenfasizza l-importanza li jiġu indirizzati r-restrizzjonijiet tal-libertajiet fundamentali fil-kuntest usa' tal-istat tad-dritt, kemm f'termini ta' kliem kif ukoll fl-applikazzjoni tal-liġi; huwa mħasseb b'mod partikolari dwar il-fatt li l-Kodiċi Penali u l-Liġi kontra t-terroriżmu jintużaw biex jippersegwitaw dikjarazzjonijiet mhux vjolenti meta dawn jiġu interpretati bħala dikjarazzjonijiet li jappoġġaw l-għanijiet ta' organizzazzjoni terroristika; jenfasizza l-ħtieġa li jiġu emendati l-Artikoli 26 u 28 tal-Kostituzzjoni Torka, li jillimitaw il-libertà tal-espressjoni fuq il-bażi tas-sigurtà nazzjonali, l-ordni pubbliku u l-unità nazzjonali; għalhekk itenni t-talbiet preċedenti tiegħu lill-Gvern Tork biex jiffinalizza r-reviżjoni tal-qafas legali dwar il-libertà tal-espressjoni u jallinjah, mingħajr dewmien, mal-ġurisprudenza tal-QEDB; Jinnota t-tħassib tar-Rappreżentant tal-OSKE għal-Libertà tal-Midja dwar l-għadd kbir ta' proċessi li jinvolvu ġurnalisti u ta' ġurnalisti l-ħabs, u jistieden lill-Gvern tat-Turkija jiżgura li l-proċessi jitwettqu b'mod trasparenti u b'kundizzjonijiet u drittijiet proċedurali xierqa għall-konvenuti; Jinsab imħasseb li l-Att Tork dwar l-istabbiliment tal-impriżi tar-radju u t-televiżjoni u x-xandir tagħhom jinkludi restrizzjonijiet li ma jikkonformawx mad-Direttiva tal-UE dwar is-Servizzi tal-Midja Awdjoviżiva; Jinnota bi tħassib li l-biċċa l-kbira tal-midja hija proprjetà ta' u kkonċentrata f'konglomerati kbar b'firxa wiesgħa ta' interessi kummerċjali; itenni t-talba tiegħu għall-adozzjoni ta' liġi ġdida dwar il-midja li tindirizza, fost l-oħrajn, il-kwistjonijiet ta' indipendenza, sjieda u kontroll amministrattiv; Iħeġġeġ lit-Turkija, bl-għan li telimina kompletament it-tortura u t-trattament ħażin mill-forzi tas-sigurtà, tistabbilixxi Mekkaniżmu Nazzjonali ta' Prevenzjoni mitlub fil-Protokoll Fakultattiv tal-Konvenzjoni kontra t-Tortura, li ġie ratifikat fl-2011; Jistieden lit-Turkija tirrestrinġi b'mod kostituzzjonali biss lil dawk il-partiti politiċi li huma favur l-użu tal-vjolenza bħala mezz ta' kif iwaqqgħu l-ordni kostituzzjonali, b'konformità mar-rakkomandazzjonijiet tal-Kummissjoni ta' Venezja; Jappoġġa bis-sħiħ l-approċċ il-ġdid tal-Kummissjoni li tiftaħ il-kapitoli dwar il-ġudikatura u d-drittijiet fundamentali u dwar il-ġustizzja u l-intern kmieni fil-proċess tan-negozjati u li tagħlaqhom fl-aħħar nett; jenfasizza li punti ta' riferiment uffiċjali jipprovdu pjan direzzjonali ċar u jagħtu spinta lill-proċess ta' riforma; jistieden għalhekk lill-Kunsill jagħmel sforzi mġedda għall-ftuħ tal-Kapitoli 23 u 24; Jilqa' l-Liġi Torka dwar l-Ombudsman u l-ħatra tal-ewwel Kap Ombudsman, li għandu jiżgura l-kredibbiltà tal-istituzzjoni permezz tad-deċiżjonijiet tiegħu; jenfasizza li l-Kap Ombudsman għandu jippromwovi l-fiduċja tal-pubbliku fit-trasparenza u r-responsabbiltà tas-servizzi pubbliċi; ifakkar li l-Kap Ombudsman, u l-membri tal-bord tal-Ombudsman, għandhom jiġu eletti minn fost il-kandidati mhux partiġġjani u imparzjali; jistieden lill-Bord tal-Ombudsman jiżgura li r-regolament dwar il-proċess intern tat-teħid tad-deċiżjonijiet jiggarantixxi l-indipendenza u l-imparzjalità tal-istituzzjoni; Jinkoraġġixxi lit-Turkija tkompli l-proċess tas-sorveljanza ċivili tal-forzi tas-sigurtà; jitlob li l-Liġi dwar l-Amministrazzjonijiet Provinċjali tiġi emendata biex l-awtoritajiet ċivili jingħataw sorveljanza akbar tal-operazzjonijiet militari u tal-attivitajiet tal-infurzar tal-liġi tal-ġendarmerija; jenfasizza l-importanza li titwaqqaf aġenzija indipendenti għall-ilmenti dwar l-infurzar tal-liġi biex tinvestiga lmenti ta' abbużi tad-drittijiet tal-bniedem, trattament ħażin u abbużi oħra possibbli mill-aġenziji Torok responsabbli għall-infurzar tal-liġi; huwa tal-fehma li d-dispożizzjonijiet legali dwar il-kompożizzjoni u s-setgħat tal-Kunsill Militari Suprem jeħtieġ li jiġu riformati; Jinnota li, fil-proċess "Sledgehammer", qorti tal-ewwel istanza kkundannat 324 suspettat għal bejn 13 u 20 sena wara arresti preventivi fit-tul; jenfasizza li l-investigazzjonijiet ta' pjanijiet allegati ta' kolp ta' stat, bħall-kawżi 'Ergenekon' u 'Sledgehammer', u l-investigazzjoni tal-organizzazzjoni Kurda Koma Civakên Kurdistan (KCK), għandhom juru s-saħħa u l-funzjonament adegwat, indipendenti, imparzjali u trasparenti tal-istituzzjonijiet demokratiċi u l-ġudikatura Torok, kif ukoll l-impenn sod u inkondizzjonat tagħhom għar-rispett tad-drittijiet fundamentali; huwa mħasseb dwar l-allegazzjonijiet li jirrigwardaw l-użu ta' evidenza inkonsistenti kontra l-akkużati f'kawżi bħal dawn; jiddispjaċih mill-fatt li dawn il-kawżi ċċajpru bi preokkupazzjonijiet dwar l-ambitu eċċessivament wiesa' tagħhom u n-nuqqasijiet fil-proċedimenti, u jinsab imħasseb dwar l-effetti avversi fuq is-soċjetà; Jilqa' l-liġi li twaqqaf l-Istituzzjoni Nazzjonali Torka għad-Drittijiet tal-Bniedem (TNHRI); jitlob li din tiġi implimentata mingħajr dewmien biex tiġi promossa u sorveljata l-implimentazzjoni effikaċi tal-istandards internazzjonali tad-drittijiet tal-bniedem; jenfasizza l-importanza li jintużaw l-istrumenti kollha tal-UE disponibbli fil-qasam tal-promozzjoni tad-drittijiet tal-bniedem biex jiġu appoġġati b'mod attiv it-twaqqif u l-funzjonament tajjeb tat-TNHRI u l-għoti tas-setgħat lill-organizzazzjonijiet tas-soċjetà ċivili; Jenfasizza l-importanza ta' organizzazzjonijiet tas-soċjetà ċivili (OSĊ) attivi u indipendenti għad-demokrazija; jenfasizza l-importanza tad-djalogu mal-OSĊ u jisħaq fuq ir-rwol kruċjali tagħhom fil-kontribuzzjoni għall-kooperazzjoni reġjonali msaħħa fuq aspetti soċjali u politiċi; huwa għalhekk inkwetat li l-OSĊ qed ikomplu jiffaċċjaw multi, proċeduri ta' għeluq u ostakoli amministrattivi għall-operazzjonijiet tagħhom u li l-konsultazzjoni mal-OSĊ tibqa' l-eċċezzjoni u mhux ir-regola; jilqa' l-kooperazzjoni mtejba tal-gvern Tork mal-NGOs, iżda jistieden għal konsultazzjoni usa' fit-tfassil tal-politika, inklużi l-formulazzjoni ta' politiki u leġiżlazzjoni, u fil-monitoraġġ tal-attivitajiet tal-awtoritajiet; Jenfasizza li huwa meħtieġ aktar progress fl-oqsma tad-drittijiet tax-xogħol u tat-trejdjunjins; jistieden lit-Turkija tkompli bil-ħidma tagħha fuq il-leġiżlazzjoni l-ġdida f'dan il-qasam u tiżgura li din tkun konformi mal-acquis tal-UE u mal-konvenzjonijiet tal-ILO, speċjalment fir-rigward tad-dritt ta' parteċipazzjoni fi strajk u d-dritt ta' negozjar kollettiv; jenfasizza l-importanza li jinfetaħ il-Kapitolu 19 dwar il-politika soċjali u l-impjieg; Jilqa' l-Liġi dwar il-protezzjoni tal-familja u l-prevenzjoni tal-vjolenza kontra n-nisa; ifaħħar il-Pjan ta' Azzjoni Nazzjonali biex tiġi miġġielda l-Vjolenza kontra n-Nisa (2012-2015) u jenfasizza l-ħtieġa li jiġi infurzat fil-pajjiż kollu; jistieden lill-Ministeru għall-Familja u l-Politiki Soċjali jkompli l-isforzi tiegħu biex iżid l-għadd u l-kwalità ta' rifuġji għal nisa u minorenni li jinsabu f'periklu; jenfasizza l-importanza li n-nisa li kienu vittmi ta' vjolenza jingħataw alternattivi konkreti u prospetti ta' awtosuffiċjenza; ifaħħar l-isforzi tat-Turkija, fil-livelli kollha, biex tiġġieled kontra l-"qtil minħabba l-unur", il-vjolenza domestika u l-fenomenu ta' żwiġijiet furzati u l-għarajjes tfal, u jenfasizza l-importanza ta' attitudni bla tolleranza fir-rigward tal-vjolenza kontra n-nisa, u l-importanza li jiżdiedu kontinwament il-miżuri ta' prevenzjoni; jinsab imħasseb, madankollu, minħabba l-fatt li minkejja dawn l-isforzi, il-vjolenza kontra n-nisa għadha sseħħ b'mod regolari, u jitlob biex dawk li jonqsu milli jipproteġu u jgħinu lill-vittmi jiġu identifikati u jitressqu l-qorti; jenfasizza l-importanza li jiġi indirizzat il-faqar fost in-nisa u li tiżdied l-inklużjoni soċjali tan-nisa; jistieden lill-Ministeru biex ikompli jippromwovi attivament id-drittijiet tan-nisa, l-edukazzjoni – inkluż l-eliminazzjoni tad-disparità bejn is-sessi fl-edukazzjoni sekondarja – u l-parteċipazzjoni fis-suq tax-xogħol (li għadha baxxa), fil-politika, u f'livelli għoljin fis-settur pubbliku kif ukoll f'dak privat, jekk meħtieġ billi jiġu introdotti kwoti u riveduti ċerti liġijiet speċifiċi li jirregolaw l-impjieg fit-Turkija; iħeġġeġ lill-Gvern tat-Turkija jirrevedi l-Liġi dwar il-partiti politiċi u l-Liġi dwar l-elezzjonijiet biex jagħmel l-inklużjoni tan-nisa prijorità għall-partiti politiċi; jinnota li l-mira tal-impjieg tat-Turkija għall-2023 fir-rigward tan-nisa hija ta' 35 %, filwaqt li fl-istrateġija UE 2020 il-mira hija 75 %. iħeġġeġ lit-Turkija tirsisti sabiex tikseb mira ambizzjuża tal-impjieg għan-nisa; Jesprimi tħassib li l-abbozz ta' liġi dwar l-antidiskriminazzjoni ma tindirizzax id-diskriminazzjoni abbażi tal-orjentazzjoni sesswali u l-identità; Jenfasizza l-ħtieġa urġenti għal leġiżlazzjoni kontra d-diskriminazzjoni u t-twaqqif ta' bord għall-ġlieda kontra d-diskriminazzjoni u l-ugwaljanza biex l-individwi jiġu protetti minn diskriminazzjoni abbażi tal-etniċità, ir-reliġjon, il-ġeneru, l-orjentazzjoni sesswali, l-identità sesswali, l-età jew diżabbiltà; huwa mħasseb dwar l-attakki frekwenti fuq persuni transġeneru u n-nuqqas ta' ħarsien mill-atti ta' vjolenza pprovdut lill-persuni leżbjani, gay, bisesswali u transġeneru (LGBT); jistieden lit-Turkija tiġġieled l-omofobija u tadotta pjan ta' azzjoni biex u tippromwovi l-ugwaljanza sħiħa tad-drittijiet, inklużi d-drittijiet tax-xogħol, u l-aċċettazzjoni sħiħa tal-persuni LGBT; jenfasizza l-ħtieġa ta' leġiżlazzjoni kontra r-reati ta' mibegħda li tinkludi sentenzi aktar ħorox għal reati abbażi ta' kwalunkwe forma ta' diskriminazzjoni; Iħeġġeġ lill-awtoritajiet Torok jieħdu miżuri qawwija u effettivi biex jiġu miġġielda l-espressjonijiet kontra s-Semitiżmu, u b'hekk ikunu ta' eżempju għar-reġjun; Jilqa' l-implimentazzjoni kontinwa tal-leġiżlazzjoni li temenda l-Liġi tal-2008 dwar il-fondazzjonijiet u li twessa' l-ambitu tar-ristabbiliment tad-drittijiet tal-proprjetà ta' komunitajiet li mhumiex Musulmani; jistieden lill-awtoritajiet rilevanti jassistu lill-komunità Sirjaka fis-soluzzjoni tad-diffikultajiet li qed taffaċċja rigward kwistjonijiet ta' reġistrazzjoni tal-proprjetà u l-art; jitlob li tinstab soluzzjoni għall-għadd kbir ta' proprjetajiet tal-Knisja Kattolika Latina li għadhom ikkonfiskati mill-Istat; jinnota li l-progress fl-estensjoni tad-drittijiet tal-minoranza Alevi mexa bil-mod; ifakkar fil-bżonn urġenti li titkompla r-riforma essenzjali u sostanzjali fil-qasam tal-libertà tal-ħsieb, tal-kuxjenza u tar-reliġion, b'mod partikolari billi l-komunitajiet reliġjużi jingħataw il-possibbiltà jiksbu personalità ġuridika, jiġu eliminati r-restrizzjonijiet kollha għat-taħriġ, il-ħatra u s-suċċessjoni tal-kleru, jiġu rikonoxxuti l-postijiet ta' qima Alevi u jkun hemm konformità mas-sentenzi rilevanti tal-QEDB u mar-rakkomandazzjonijiet tal-Kummissjoni ta' Venezja; jistieden lit-Turkija tiżgura li l-monasteru ta' San Gabriel ma jiġix imċaħħad mill-artijiet tiegħu, u li jkun protett kollu kemm hu; jemmen li kompożizzjoni usa' tad-Direttorat Ġenerali għall-Affarijiet Reliġjużi, sabiex jinkludi rappreżentanti ta' minoranzi reliġjużi, ikun ta' benefiċċju, peress li jippromwovi kunċett inklużiv ta' soċjetà; jistieden lit-Turkija tneħħi r-referenza għar-reliġjon mill-karti tal-identità nazzjonali u tiggarantixxi li l-edukazzjoni reliġjuża tkun tirrispetta d-diversità u l-pluralità tas-soċjetà Torka; Ifakkar li l-edukazzjoni għandha rwol kruċjali fil-proċess tal-bini ta' soċjetà inklużiva u diversa bbażata fuq ir-rispett għall-komunitajiet reliġjużi u l-minoranzi; iħeġġeġ lill-Gvern tat-Turkija jagħti attenzjoni speċjali lill-materjal edukattiv fl-iskejjel, li għandu jirrifletti l-pluralità etnika u reliġjuża u l-pluralità tat-twemmin fis-soċjetà Torka, jelimina d-diskriminazzjoni u l-preġudizzju u jippromwovi l-aċċettazzjoni sħiħa tal-komunitajiet u tal-minoranzi reliġjużi kollha, u jenfasizza l-bżonn ta' materjal għat-tagħlim imparzjali; Jilqa' d-djalogu politiku dirett li l-Gvern Tork beda dan l-aħħar ma' Abdullah Öcalan; iqis li nfetħet perspettiva għan-negozjati li tista' twassal għal ftehim storiku li jtemm il-kunflitt Kurd b'mod paċifiku u demokratiku; iħeġġeġ għaldaqstant lill-partijiet li jinsabu f'kunflitt sabiex jittrasformaw dawn it-taħditiet f'negozjati strutturati malajr kemm jista' jkun; jenfasizza r-rwol kostruttiv li għandu jkollhom il-partiti politiċi kollha, il-midja u s-soċjetà ċivili fit-Turkija biex jirnexxi l-proċess ta' paċi, u jfaħħar l-appoġġ tal-partiti politiċi u tas-soċjetà ċivili għal din l-inizjattiva; jinnota li t-Turkija kompliet turi reżistenza fir-rigward tal-attakki terroristiċi mill-Partit tal-Ħaddiema tal-Kurdistan (PKK); iqis li huwa meħtieġ djalogu politiku ġenwin u sinċier, u jistieden lit-Turkija tinvesti fi sforzi mġedda biex taħdem għal soluzzjoni politika għall-kwistjoni Kurda; jitlob lill-forzi politiċi kollha jiżguraw pjattaforma politika adegwata u jiddibattu b'mod kostruttiv il-kwistjoni Kurda u jiffaċilitaw ftuħ reali għat-talbiet għal drittijiet bażiċi fil-proċess Kostituzzjonali li jirrifletti l-pluraliżmu fit-Turkija u li fih iċ-ċittadini kollha jistgħu igawdu minn rikonoxximent sħiħ tagħhom infushom u tad-drittijiet tagħhom; jitlob lill-forzi politiċi kollha jaħdmu f'alleanza favur l-għan ta' djalogu politiku msaħħaħ u proċess ta' inklużjoni u parteċipazzjoni politika, kulturali u soċjoekonomika ulterjuri taċ-ċittadini li għandhom oriġini Kurda, biex jiġu garantiti d-drittijiet tagħhom tal-libertà ta' espressjoni, assoċjazzjoni u għaqda u tiġi promossa l-inklużjoni paċifika taċ-ċittadini ta' oriġini Kurda fis-soċjetà Torka; jilqa' l-leġiżlazzjoni ġdida li tiftaħ il-possibbiltà li l-lingwa nattiva tal-persuni tintuża fil-proċessi u d-diskussjoni pożittiva dwar l-użu tal-lingwa Kurda fl-edukazzjoni; ifakkar li soluzzjoni politika tista' tinbena biss fuq dibattitu verament demokratiku dwar il-kwistjoni Kurda u jesprimi tħassib dwar in-numru kbir ta' kawżi li nfetħu kontra kittieba u ġurnalisti li jiktbu dwar il-kwistjoni Kurda u l-arrest ta' diversi politiċi, sindki u membri ta' kunsilli muniċipali, uffiċjali ta' trejdjunjins, avukati, dimonstranti u difensuri tad-drittijiet tal-bniedem Kurdi b'rabta mal-proċess tal-KCK; jenfasizza l-importanza li tiġi promossa diskussjoni dwar il-kwistjoni Kurda fi ħdan l-istituzzjonijiet demokratiċi, partikolarment fit-TGNA; Jilqa l-inizjattivi biex jerġa' jinfetaħ l-orfanatrofju Grieg ta' Büyükada bħala ċentru kulturali, u jenfasizza l-importanza li jitneħħew l-ostakoli kollha għal ftuħ mill-ġdid tas-Seminarju Halki; jilqa' u jistenna l-implimentazzjoni rapida tad-dikjarazzjoni tal-Gvern tat-Turkija fir-rigward tal-ftuħ mill-ġdid ta' skola ta' minoranza Griega fil-gżira ta' Gökçeada (Imbros), fatt li jikkostitwixxi pass pożittiv lejn il-ħarsien tan-natura bikulturali tal-gżejjer Torok ta' Gökçeada (Imbros) u Bozcaada (Tenedos), b'konformità mar-Riżoluzzjoni Nru 1625 (2008) tal-Assemblea Parlamentari tal-Kunsill tal-Ewropa; jinnota, madankollu, li jinħtieġ li jittieħdu aktar passi sabiex jiġu indirizzati l-problemi ffaċċjati minn membri tal-minoranza Griega, partikolarment fir-rigward tad-drittijiet ta' proprjetà tagħhom; Jikkundanna bis-sħiħ l-attakk terroristiku kontra l-ambaxxata Amerikana f'Ankara li seħħ fl-1 ta' Frar 2013 u jippreżenta l-kondoljanzi tiegħu lill-familji taċ-ċittadin Tork li miet; ifakkar li, filwaqt li għandhom jittieħdu miżuri ulterjuri kontra l-azzjonijiet terroristiċi sabiex tiġi żgurata s-sigurtà tal-istat u tal-poplu tiegħu, dawn m'għandhomx isiru għad-detriment tad-drittijiet tal-bniedem u taċ-ċittadini; Jistieden lill-awtoritajiet Torok jiżguraw li ċ-ċirkostanzi tal-ċirkustanzi tal-massakru ta' Uludere fil-Provinċja ta' Sirnak, li seħħ fit-28 ta' Diċembru 2011, jiġu ċċarati u li dawk responsabbli jitressqu quddiem il-ġustizzja. Jilqa' l-pakkett ta' inċentivi li jfittex li jżid l-investiment u l-iżvilupp ekonomiku fir-reġjuni l-inqas żviluppati tat-Turkija, inkluż ix-Xlokk tal-pajjiż, u t-tkomplija tal-proġett tal-Anatolja tax-Xlokk; jinnota l-verdett tal-Qorti Amministrattiva Ogħla (Danistay) dwar l-annullament tal-permess għall-kostruzzjoni tad-diga ta' Ilisu, ibbażat fuq studji tal-impatt ambjentali u fuq il-liġi applikabbli; jistieden lill-Gvern Tork jippreserva dan il-wirt arkeoloġiku u ambjentali billi jagħti prijorità lil proġetti iżgħar li jkunu ekoloġikament u soċjalment sostenibbli; Itenni l-ħtieġa li tissaħħaħ il-koeżjoni fost ir-reġjuni Torok u bejn iż-żoni rurali u urbani biex jinfetħu opportunitajiet għall-popolazzjoni b'mod ġenerali u tiġi promossa l-inklużjoni ekonomika u soċjali; jenfasizza r-rwol partikolari tal-edukazzjoni u l-ħtieġa li jiġu ttrattati d-disparitajiet reġjonali persistenti u sostanzjali fir-rigward tal-kwalità tal-edukazzjoni u r-rati ta' reġistrazzjoni fl-iskejjel; jitlob li jittieħdu passi li jwasslu għall-ftuħ tal-Kapitolu 22 dwar il-politika reġjonali; Jilqa' t-twaqqif ta' Ombudsman għad-drittijiet tat-tfal u l-adozzjoni tal-ewwel strateġija tat-Turkija dwar id-drittijiet tat-tfal; huwa mħasseb dwar ir-rati sproporzjonatament għolja ta' faqar fost it-tfal u tat-tħaddim tat-tfal, b'mod partikolari f'żoni rurali; jenfasizza l-ħtieġa għal strateġija komprensiva biex jiġu miġġielda l-faqar fost it-tfal u t-tħaddim tat-tfal, speċjalment f'xogħol agrikolu staġjonali, u biex ikompli jkun promoss l-aċċess għall-edukazzjoni għas-subien u l-bniet; huwa mħasseb li l-għadd ta' qrati tal-ġustizzja tal-minorenni li huma attivi naqas, u jħeġġeġ lit-Turkija tipprovdi alternattivi għad-detenzjoni tal-minorenni; jistieden lill-Gvern Tork ikompli jtejjeb il-kundizzjonijiet taċ-ċentri ta' detenzjoni għall-minorenni; ifakkar fl-importanza ta' mekkaniżmi indipendenti ta' monitoraġġ biex jitħarsu d-drittijiet u jiġi evitat l-abbuż; Jilqa' t-titjib fl-ambjent ġenerali tan-negozju fit-Turkija, speċjalment bid-dħul fis-seħħ tal-Kodiċi Kummerċjali Tork il-ġdid u bl-appoġġ konsistenti għall-intrapriżi żgħar u medji (SMEs) provdut mill-Organizzazzjoni ta' Żvilupp tal-SME (KOSGEB); jitlob sħubija akbar bejn in-negozji Torok u dawk tal-UE; Ifakkar lit-Turkija li għexieren ta' eluf ta' ċittadini u residenti tal-UE li sfaw vittmi ta' frodi li sar mill-"Fondi Ekoloġiċi" għadhom qed jistennew rimedju u jistieden lill-awtoritajiet jieħdu l-miżuri kollha neċessarji sabiex iħaffu dan il-proċess; Jinnota l-isforzi kontinwi intensifikati mit-Turkija u mill-Greċja biex itejbu r-relazzjonijiet bilaterali tagħhom, inkluż permezz ta' laqgħat bilaterali; jiddispjaċih pero li t-theddida ta' casus belli ddikjarata mill-Gran Assemblea Nazzjonali tat-Turkija kontra l-Greċja għadha ma ġietx irtirata; itenni li t-Turkija għandha timpenja ruħha b'mod ċar favur ir-relazzjonijiet tajbin bejn il-ġirien u s-soluzzjoni paċifika tat-tilwim skont il-Karta tan-Nazzjonijiet Uniti, billi tirrikorri, jekk ikun meħtieġ, għall-Qorti Internazzjonali tal-Ġustizzja; iħeġġeġ lil-Gvern Tork itemm il-vjolazzjoni kontinwa tal-ispazju tal-ajru Grieg u t-titjiriet tal-inġenji tal-ajru militari Torok minn fuq il-gżejjer Griegi; Huwa tal-fehma li t-Turkija tilfet opportunità importanti li tibda proċess ta' involviment u normalizzazzjoni tar-relazzjonijiet ma' Ċipru, bl-okkażjoni tal-Presidenza tagħha tal-Kunsill tal-Unjoni Ewropea; ifakkar li l-UE hija bbażata fuq il-prinċipji ta' kooperazzjoni sinċiera u solidarjetà reċiproka fost l-Istati Membri kollha tagħha u r-rispett għall-qafas istituzzjonali; jenfasizza li huwa meħtieġ b'urġenza progress lejn in-normalizzazzjoni tar-relazzjonijiet tat-Turkija mar-Repubblika ta' Ċipru sabiex jingħata momentum ġdid għan-negozjati tal-adeżjoni tat-Turkija mal-UE; Jiddispjaċih li t-Turkija rrifjutat li ssejjaħ is-70 laqgħa tal-kumitat parlamentari konġunt kif kien ippjanat, matul it-tieni nofs tal-2012, u b'hekk tilfet opportunità oħra biex issaħħaħ id-djalogu interparlamentari bejn l-UE u t-Turkija; Jenfasizza li l-Konvenzjoni tan-Nazzjonijiet Uniti dwar id-Dritt tal-Baħar (UNCLOS) ġiet iffirmata mill-UE, mis-27 Stat Membru u mill-pajjiżi kandidati l-oħra kollha, u li din hija parti mill-acquis communautaire; għalhekk jistieden lill-Gvern tat-Turkija jiffirmaha u jirratifikaha mingħajr aktar dewmien; ifakkar fil-leġittimità sħiħa taż-żona ekonomika esklużiva tar-Repubblika ta' Ċipru skont l-UNCLOS; Jesprimi għal darba oħra l-appoġġ qawwi tiegħu għar-riunifikazzjoni ta' Ċipru, abbażi ta' soluzzjoni ġusta u vijabbli għaż-żewġ komunitajiet; jenfasizza l-ħtieġa urġenti għal ftehim bejn iż-żewġ komunitajiet dwar kif wieħed għandu jipproċedi bin-negozjati sostantivi dwar soluzzjoni, sabiex il-proċess tan-negozjati, taħt l-awspiċi tas-Segretarju Ġenerali tan-NU, ikun jista' jerġa' jikseb momentum; jistieden lit-Turkija tibda tirtira l-forzi tagħha minn Ċipru u tittrasferixxi ż-żona magħluqa ta' Famagusta lin-NU skont ir-Riżoluzzjoni 550 (1984) tal-KSNU; jistieden lir-Repubblika ta' Ċipru tiftaħ il-port ta' Famagusta taħt il-kontroll doganali tal-UE sabiex tippromwovi klima pożittiva għal soluzzjoni ta' suċċess tan-negozjati għar-riunifikazzjoni li għaddejjin u tippermetti liċ-Ċiprijotti Torok jinnegozjaw direttament b'mod legali aċċettabbli għal kulħadd; Huwa tal-fehma li l-Kumitat dwar Persuni Nieqsa huwa wieħed mill-aktar proġetti sensittivi u importanti f'Ċipru, u jirrikonoxxi li x-xogħol tiegħu jaffettwa b'mod ugwali l-ħajjiet ta' eluf ta' persuni fiż-żewġ naħat tal-gżira; iħeġġeġ lit-Turkija u lill-partijiet kollha kkonċernati l-oħra jintensifikaw ulterjorment l-appoġġ tagħhom għall-Kumitat għall-Persuni Nieqsa f'Ċipru; huwa tal-fehma li huma meħtieġa djalogu u fehim komuni dwar kwistjonijiet bħall-aċċess sħiħ għall-arkivji relevanti u ż-żoni militari; jitlob kunsiderazzjoni speċjali għax-xogħol magħmul mill-Kumitat għall-Persuni Nieqsa; Jistieden lit-Turkija toqgħod lura, skont il-prinċipji tal-liġi internazzjonali, milli tistabbilixxi iktar insedjamenti ġodda ta' ċittadini Torok f'Ċipru, peress li dan ikompli jbiddel il-bilanċ demografiku u jnaqqas il-lealtà taċ-ċittadini tagħha lejn stat komuni futur mibni fuq il-bażi tal-imgħoddi komuni tiegħu; Jenfasizza l-importanza ta' approċċ koerenti u komprensiv fil-qasam tas-sigurtà fil-Lvant tal-Mediterran u jistieden lit-Turkija tippermetti djalogu politiku bejn l-UE u n-NATO billi tneħħi l-veto tagħha fir-rigward tal-inklużjoni ta' Ċipru fil-kooperazzjoni bejn l-UE u n-NATO, u konsegwentement jistieden lir-Repubblika ta' Ċipru tneħħi l-veto tagħha fuq il-parteċipazzjoni tat-Turkija fl-Aġenzija Ewropea għad-Difiża; Iħeġġeġ lit-Turkija u lill-Armenja jipproċedu għal normalizzazzjoni tar-relazzjonijiet tagħhom billi jirratifikaw, mingħajr prekundizzjonijiet, il-protokolli dwar l-istabbiliment tar-relazzjonijiet diplomatiċi, billi jiftħu l-fruntiera u billi jtejbu b'mod attiv ir-relazzjonijiet tagħhom, b'referenza partikolari għall-kooperazzjoni transkonfinali u l-integrazzjoni ekonomika; Jiddeplora r-rifjut tat-Turkija li tissodisfa l-obbligu tagħha li timplimenta bis-sħiħ u b'mod li ma jiddiskriminax, il-Protokoll Addizzjonali għall-Ftehim ta' Assoċjazzjoni KE-Turkija fir-rigward tal-Istati Membri kollha; ifakkar li dan ir-rifjut jibqa' jkollu effett kbir fuq il-proċess tan-negozjati; Itenni l-kundanna qawwija tiegħu tal-vjolenza terroristika mwettqa mill-PKK, li qiegħed fil-lista tal-UE tal-organizzazzjonijiet terroristiċi, u mill-organizzazzjonijiet terroristiċi l-oħrajn kollha; jesprimi s-solidarjetà sħiħa tiegħu mat-Turkija f'dan ir-rigward u mal-familji ta' ħafna vittmi tat-terroriżmu; jistieden lill-Istati Membri, f'koordinazzjoni mill-qrib mal-koordinatur tal-UE għall-ġlieda kontra t-terroriżmu u mal-Europol, jintensifikaw il-kooperazzjoni mat-Turkija fil-ġlieda kontra t-terroriżmu u l-kriminalità organizzata bħala sors ta' finanzjament tat-terroriżmu; jistieden lit-Turkija tadotta liġi dwar il-protezzjoni tad-data biex ikun jista' jiġi konkluż ftehim ta' kooperazzjoni mal-Europol, u tkun tista' tiżviluppa aktar il-kooperazzjoni ġudizzjarja mal-Eurojust u mal-Istati Membri; huwa tal-fehma li l-istazzjonar ta' uffiċjal ta' kuntatt tal-pulizija Tork mal-Europol jgħin itejjeb il-kooperazzjoni bilaterali; jilqa' l-adozzjoni ta' leġiżlazzjoni dwar il-finanzjament tat-terroriżmu b'konformità mar-rakkomandazzjonijiet tat-Task Force ta' Azzjoni Finanzjarja (FATF); Jappoġġa l-impenn tat-Turkija għall-forzi demokratiċi fis-Sirja u l-għoti ta' assistenza umanitarja lin-numru dejjem akbar ta' refuġjati Sirjani li ħarbu mill-pajjiż; jirrikonoxxi l-fatt li r-riperkussjonijiet tas-sitwazzjoni li qed tiddeterjora b'rata mgħaġġla fis-Sirja dwar is-sigurtà u l-istabbiltà tar-reġjun qed jimmultiplikaw; jitlob lill-Kummissjoni, lill-Istati Membri u lill-komunità internazzjonali biex jappoġġaw l-isforzi tat-Turkija biex tlaħħaq mad-dimensjoni umanitarja dejjem tikber tal-kriżi fis-Sirja; jenfasizza l-importanza ta' fehim komuni bejn l-UE u t-Turkija dwar kif titwassal l-għajnuna umanitarja disponibbli lis-Sirjani spustati li attwalment jinsabu fit-territorju Tork jew li qed jistennew mal-fruntieri tiegħu; jenfasizza li minbarra l-assistenza umanitarja, l-UE u t-Turkija għandhom jippruvaw b'mod attiv jiżviluppaw viżjoni strateġika konġunta sabiex jiksbu vantaġġ akbar biex itemmu l-kriżi fis-Sirja; Jilqa' d-deċiżjoni li tissaħħaħ il-kooperazzjoni bejn l-UE u t-Turkija dwar għadd ta' kwistjonijiet importanti fil-qasam tal-enerġija u jistieden lit-Turkija timpenja ruħha fir-rigward ta' din il-kooperazzjoni; jemmen li, minħabba r-rwol strateġiku tat-Turkija u r-riżorsi tal-enerġija rinnovabbli konsiderevoli, l-ewwel għandu jiġi kkunsidrat il-valur tal-ftuħ ta' negozjati dwar il-Kapitolu 15 dwar l-enerġija, bil-ħsieb li jsir progress fid-djalogu strateġiku bejn l-UE u t-Turkija fil-qasam tal-enerġija; jenfasizza l-ħtieġa għal aktar kooperazzjoni dwar l-istrateġija tal-kurituri tal-enerġija tal-UE lejn l-UE; iqis li kemm il-kooperazzjoni msaħħa fl-enerġija bejn l-UE u t-Turkija kif ukoll bosta negozjati eventwali oħra dwar il-Kapitolu 15, għandhom iħeġġu l-iżvilupp tal-potenzjal tal-enerġija rinnovabbli u tal-infrastruttura ta' trażmissjoni elettrika transfruntiera; Iqis li t-Turkija hi sieħba importanti fir-reġjun tal-Baħar l-Iswed, li hu ta' importanza strateġika għall-UE; iħeġġeġ lit-Turkija tibqa' tappoġġa u tikkontribwixxi b'mod attiv fl-implimentazzjoni tal-politiki u tal-programmi tal-UE f'dan ir-reġjun; Jistieden lill-Kummissjoni tkompli tappoġġa lill-organizzazzjonijiet tas-soċjetà ċivili u l-attivitajiet interpersonali permezz ta' finanzjament adegwat tad-Djalogu mas-Soċjetà Ċivili, il-programmi EIDHR u tat-Tagħlim Tul il-Ħajja, inklużi l-attivitajiet relatati mal-kultura u mal-midja; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà/Viċi-President tal-Kummissjoni, lis-Segretarju Ġenerali tal-Kunsill tal-Ewropa, lill-President tal-Qorti Ewropea tad-Drittijiet tal-Bniedem, lill-gvernijiet u lill-parlamenti tal-Istati Membri u lill-Gvern u lill-Parlament tar-Repubblika tat-Turkija. wara li kkunsidra l-konklużjonijiet tal-Kunsill Ewropew tad-19 u l-20 ta' Ġunju 2003 u l-anness tagħhom bl-isem "L-Aġenda ta' Thessaloniki għall-Balkani tal-Punent: nimxu lejn l-integrazzjoni Ewropea", wara li kkunsidra l-Komunikazzjoni mill-Kummissjoni lill-Parlament Ewropew u lill-Kunsill tad-9 ta' Novembru 2010 dwar l-opinjoni tal-Kummissjoni dwar l-applikazzjoni tal-Montenegro biex jissieħeb fl-Unjoni Ewropea (COM(2010)0670), wara li kkunsidra r-rapport tal-Kummissjoni lill-Parlament Ewropew u lill-Kunsill tat-22 ta' Mejju 2012 dwar il-progress tal-Montenegro fl-implimentazzjoni tar-riformi (COM(2012)0222), u l-konklużjonijiet tal-Kunsill tas-26 ta' Ġunju 2012 li ddeċidew li jinfetħu n-negozjati ta' adeżjoni mal-Montenegro fid-29 ta' Ġunju 2012, wara li kkunsidra d-Dokument ta' Ħidma tal-Persunal tal-Kummissjoni tal-10 ta' Ottubru 2012 dwar ir-Rapport ta' Progress dwar il-Montenegro (SWD(2012)0331, wara li kkunsidra l-komunikazzjoni tal-Kummissjoni lill-Parlament Ewropew u lill-Kunsill tal-10 ta' Ottubru 2012 dwar l-Istrateġija tat-Tkabbir u l-Isfidi Ewlenin 2012-2013 (COM(2012)0600), wara li kkunsidra d-dikjarazzjoni u r-rakkomandazzjonijiet tar-raba' u l-ħames laqgħa tal-Kumitat Parlamentari ta' Stabbilizzazzjoni u Assoċjazzjoni bejn l-Unjoni Ewropea u l-Montenegro (SAPC) tat-3 u r-4 ta' April 2012 u tat-28 u d-29 ta' Novembru 2012, wara li kkunsidra l-ewwel laqgħa tal-Kumitat Konsultattiv Konġunt tas-Soċjetà Ċivili UE-Montenegro (JCC) tat-2 ta' Ottubru 2012, wara li kkunsidra r-rapport ta' osservazzjoni elettorali mill-Kumitat Ad hoc tal-Bureau tal-Kunsill tal-Ewropa tad-29 ta' Novembru 2012, wara li kkunsidra l-Artikolu 110(2) tar-Regoli ta' Proċedura tiegħu, billi l-mexxejja politiċi tal-pajjiż ingħataw mandat ġdid fl-elezzjonijiet biex ikomplu jippruvaw jilħqu l-objettivi tan-negozjati ta' adeżjoni; billi sar progress sinifikanti mill-Montenegro fit-triq lejn sħubija fl-UE; billi għad fadal xi nuqqasijiet fil-proċess ta' adeżjoni, u dawn jeħtieġ li jiġu indirizzati, speċjalment fil-ġlieda kontra l-kriminalità organizzata u l-korruzzjoni f'livelli għoljin; billi l-proċess ta' adeżjoni għandu jibqa' l-ixprun għat-tkomplija tar-riformi; billi s-soċjetà ċivili għandha rwol li ma jistax jiġi sostitwit fil-proċess ta' riforma u ta' integrazzjoni mal-UE; billi l-Montenegro huwa l-ewwel pajjiż li fih qed jiġi applikat approċċ ta' negozjar ġdid tal-UE b'iffukar imsaħħaħ fuq il-governanza demokratika, il-libertajiet fundamentali, l-istat ta' dritt, il-ġudikatura, il-ġlieda kontra l-korruzzjoni u l-kriminalità organizzata; billi l-UE qiegħdet l-istat ta' dritt fil-qalba tal-proċess tat-tkabbir; billi l-Montenegro għad għandu rwol importanti fl-istabbiltà reġjonali; Jilqa' d-deċiżjoni tal-Kunsill li jiftaħ in-negozjati ta' adeżjoni mal-Montenegro fid-29 ta' Ġunju 2012; jinnota li din id-deċiżjoni hija pass importanti fil-proċess ta' adeżjoni tal-pajjiż u konferma ċara tal-importanza li l-UE tagħti lill-futur Ewropew tal-Balkani tal-Punent; jenfasizza l-progress li sar mill-Montenegro kif innutat fir-Rapport ta' Progress 2012 tal-Kummissjoni; Jilqa' l-organizzazzjoni paċifika, ħielsa u ġusta tal-elezzjonijiet parlamentari bikrija f'konformità mal-istandards internazzjonali; jinnota li l-leġiżlazzjoni elettorali hija b'mod ġenerali konformi mar-rakkomandazzjonijiet tal-Kummissjoni ta' Venezja u tal-OSCE/ODIHR; jenfasizza li l-qafas ġuridiku għandu jkun konformi għalkollox mar-rakkomandazzjonijiet tal-OSCE/ODIHR li l-ebda ċittadin m'għandu jkun suġġett għal restrizzjonijiet mhux dovuti; jistieden lill-awtoritajiet ikomplu jtejbu t-tfassil tal-listi tal-votanti u t-trasparenza fir-rigward tas-sorveljanza tal-finanzjament tal-kampanji, u jiżguraw l-implimentazzjoni debita tal-leġiżlazzjoni dwar il-finanzjament tal-partiti, inkluż billi jeliminaw il-forom kollha ta' abbuż, speċjalment tar-riżorsi pubbliċi għal skopijiet politiċi; jitlob barra minn hekk li l-ilmenti jiġu eżaminati kif suppost biex, f'konformità mar-rakkomandazzjonijiet tal-OSCE/ODIHR, tkompli tiżdied il-fiduċja pubblika fil-proċess elettorali; Jilqa' l-ħolqien tal-gvern il-ġdid, u jħeġġeġ lill-forzi politiċi kollha jibqgħu ffukati, permezz ta' djalogu kostruttiv u kooperazzjoni mill-qrib mas-soċjetà ċivili, fuq l-aġenda ta' integrazzjoni mal-UE tal-pajjiż; Jilqa' l-ftuħ tan-negozjati mal-Montenegro u huwa tal-fehma li dan jirrappreżenta wkoll sinjal pożittiv għal pajjiżi oħra fir-reġjun; iħeġġeġ lill-awtoritajiet f'Podgorika biex iżommu r-ritmu tal-proċess ta' riformi; jilqa' b'mod ugwali l-approċċ il-ġdid ta' negozjar tal-UE, skont liema approċċ il-kwistjonijiet kruċjali tal-Kapitoli 23 u 24 se jiġu trattati f'fażi bikrija tan-negozjati, biex b'hekk tissaħħaħ l-attenzjoni fuq l-istat ta' dritt u jingħata l-itwal żmien possibbli biex jiġu stabbiliti l-leġiżlazzjoni, l-istituzzjonijiet u rekords sodi fir-rigward tal-implimentazzjoni; iqis li kapitoli ġodda ta' negozjati għandhom jinfetħu malajr kemm jista' jkun, bil-kundizzjoni li l-proċess ta' riforma jkun sostnut u jinkisbu riżultati konkreti; Jinnota b'sodisfazzjon li l-assistenza provduta bl-Istrument għall-Assistenza ta' Qabel l-Adeżjoni (IPA) taħdem sew fil-Montenegro; iħeġġeġ kemm lill-Gvern Montenegrin kif ukoll lill-Kummissjoni jissemplifikaw il-proċedura amministrattiva għal finanzjament mill-IPA, bl-għan li ssir aktar aċċessibbli għal organizzazzjonijiet tas-soċjetà ċivili iżgħar u mhux iċċentralizzati, trade unions u benefiċjarji oħra; Jilqa' l-fatt li r-rwol ta' sorveljanza tal-Parlament Montenegrin issaħħaħ iktar permez tal-adozzjoni ta' liġi dwar l-inkjesti parlamentari u emendi għar-regoli ta' proċedura tal-Parlament u għal-liġi dwar is-segretezza tad-data, kif ukoll bil-bidu tal-implimentazzjoni tal-liġi dwar is-sorveljanza parlamentari tas-settur tas-sigurtà u tad-difiża; jenfasizza l-fatt li l-iżgurar tal-kontroll ċivili fuq l-armata huwa element kruċjali tar-riforma demokratika; jenfasizza l-ħtieġa li jissaħħu aktar il-kapaċitajiet ta' adozzjoni ta' liġijiet u l-konsultazzjonijiet mas-soċjetà ċivili; jistieden lill-Parlament Montenegrin ikompli jtejjeb ir-rwol ta' sorveljanza tiegħu speċjalment fir-rigward tal-ġlieda kontra l-kriminalità organizzata u l-korruzzjoni; jitlob li jkun hemm involviment aktar attiv tal-Parlament fin-negozjati ta' adeżjoni permezz ta' diskussjonijiet strateġiċi u politiċi, analiżi tal-politika u rieżami leġiżlattiv f'kumitati parlamentari diversi biex tinkiseb sorveljanza sinifikanti fuq in-negozjati; jitlob li jkun hemm sorveljanza parlamentari aktar b'saħħitha rigward l-implimentazzjoni ta' leġiżlazzjoni u riżoluzzjonijiet adottati; Iħeġġeġ lill-Parlament Montenegrin jadotta dispożizzjonijiet kostituzzjonali biex jissaħħu l-indipendenza legali, l-integrità u r-responsabbiltà tal-ġudikatura u biex jissaħħu l-indipendenza ġudizzjarja u l-awtonomija professjonali tal-Kunsill Ġudizzjarju u tal-Prosekuzzjoni; huwa tal-fehma li huma meħtieġa aktar sforzi biex jiġi żgurat li l-ħatriet u l-iżvilupp tal-karrieri jkunu bbażati fuq il-mertu; Jilqa' l-miżuri biex titjieb l-effiċjenza ġudizzjarja, inkluż it-tnaqqis fl-ammont ta' każijiet b'lura, iżda għadu mħasseb dwar it-tul tal-proċeduri fil-qrati u l-infrastruttura fqira f'ħafna qrati; jistieden lill-awtoritajiet idaħħlu kriterji ċari għall-promozzjoni u l-valutazzjoni professjonali tal-imħallfin u tal-prosekuturi; jitlob li jkun hemm aktar trasparenza fir-rigward tal-proċess ġust u l-verdetti ġudizzjarji; Huwa mħasseb bin-nuqqas ta' alternattivi għad-detenzjoni għal tfal li jinsabu f'kunflitt mal-liġi; jistieden lill-awtoritajiet jippromwovu miżuri biex jissaħħu l-kapaċitajiet tal-professjonisti li jaħdmu mat-tfal f'kuntatt mas-sistema tal-ġustizzja; Jitlob li jittieħdu miżuri oħra biex tinħoloq amministrazzjoni professjonali, effikaċi, ibbażata fuq il-mertu u imparzjali li, fil-prattika, għandha tirrappreżenta servizz għaċ-ċittadini; jenfasizza li dan għandu jsir b'mod finanzjarjament sostenibbli u b'mekkaniżmi adegwati ta' verifika; jilqa' r-riforma komprensiva tas-settur pubbliku bl-għan li jkun hemm razzjonalizzazzjoni u modernizzazzjoni, u jitlob li din ir-riforma tiġi implimentata; Jitlob li jissaħħu r-rabtiet bejn dawk li jfasslu l-politiki u s-soċjetà ċivili; jilqa' l-inklużjoni tal-NGOs fil-gruppi ta' ħidma li jittrattaw in-negozjati ta' adeżjoni biex jiġu żgurati l-obbligu ta' rendikont u t-trasparenza tal-proċess ta' adeżjoni; iqis li hu importanti li jkunu membri ugwali tal-gruppi ta' ħidma; jilqa' l-pjattaforma l-ġdida tal-petizzjonijiet elettroniċi tal-Gvern biex tissaħħaħ id-demokrazija parteċipattiva fit-tfassil tal-politiki u fil-governanza elettronika; jinkoraġġixxi lill-Montenegro jikkunsidra li jistabbilixxi "Kumitat Nazzjonali", magħmul minn membri parlamentari u rappreżentanti tas-soċjetà ċivili, biex jaġixxi ta' forum konsultattiv tul il-perjodu tan-negozjati; jenfasizza r-responsabbiltà tal-Gvern u tal-Parlament li jinformaw liċ-ċittadini u lis-soċjetà ċivili fil-waqt dwar l-iżviluppi fil-proċess tan-negozjati; Jenfasizza l-fatt li l-Montenegro rratifika t-tmien konvenzjonijiet dwar id-drittijiet tax-xogħol ewlenin tal-Organizzazzjoni Internazzjonali tax-Xogħol (ILO) u l-Karta Soċjali Ewropea riveduta; jindika r-rwol importanti tad-djalogu soċjali, u jinkoraġġixxi lill-Gvern Montenegrin iżid l-ambizzjonijiet fil-Kunsill Soċjali u jkompli jsaħħu; jenfasizza l-importanza li jitjiebu t-trasparenza u l-effikaċja tal-Kunsill Soċjali; jinkoraġġixxi lill-awtoritajiet Montenegrini jemendaw il-Liġi tax-Xogħol biex iġibuha konformi tal-acquis tal-UE; Huwa mħasseb li l-prestazzjoni tas-suq tax-xogħol għadha dgħajfa u li l-qgħad baqa' jiżdied u jinsab fil-livell ta' 20 %; jilqa' l-istrateġija nazzjonali għall-iżvilupp tal-impjiegi u tar-riżorsi umani għall-perjodu 2012-2015; jinkoraġġixxi lill-awtoritajiet Montenegrini jimplimentaw l-istrateġija malajr, isaħħu l-kapaċità tas-Servizz Pubbliku għall-Impjiegi u jżidu l-isforzi biex jindirizzaw ir-rati baxxi ta' attività, ir-rati ta' impjieg u n-nuqqas ta' korrispondenza bejn il-ħiliet disponibbli u l-ħtiġijiet; Jiddispjaċih dwar il-fatt li l-korruzzjoni għadha komuni; jinkoraġġixxi lill-Gvern jimplimenta b'mod konsistenti l-miżuri kontra l-korruzzjoni u l-miżuri li jirrigwardaw il-kunflitt ta' interessi, inkluża l-Liġi l-ġdida dwar il-Finanzjament tal-Partiti Politiċi; iqis li hu essenzjali li jinbena rekord f'termini ta' investigazzjonijiet u kundanni, b'mod partikolari f'każijiet ta' korruzzjoni f'livelli għoljin, biex jissaħħu aktar l-għodod preventivi u l-kampanji għaż-żieda fl-għarfien u jiġi protett ir-rappurtar ta' każijiet ta' korruzzjoni miċ-ċittadini; jenfasizza l-ħtieġa li tissaħħaħ il-kooperazzjoni bejn l-aġenziji, jissaħħu l-kapaċitajiet amministrattivi relatati tal-istituzzjonijiet superviżorji u jiġu implimentati r-rakkomandazzjonijiet rispettivi tal-Grupp ta' Stati kontra l-Korruzzjoni (GRECO) biex tiżdied it-trasparenza fil-finanzjament tal-partiti politiċi u tal-kampanji elettorali; jitlob li jinkisbu riżultati konkreti fl-investigazzjoni ta' każijiet ta' korruzzjoni f'livelli għoljin, inkluża valutazzjoni mill-ġdid ta' każijiet kontroversjali ta' privatizzazzjoni; Jitlob lill-Gvern isaħħaħ il-qafas ġuridiku u jsaħħaħ il-kapaċitajiet tal-korpi tal-infurzar tal-liġi fil-ġlieda kontra l-kriminalità organizzata; jitlob li tiġi estiża l-kooperazzjoni domestika, reġjonali u internazzjonali, b'mod partikolari fil-qasam tal-investigazzjonijiet finanzjarji; ifaħħar il-miżuri maħsuba biex jiġi evitat u miġġieled it-traffikar tal-bnedmin, iżda jitlob li jkun hemm investigazzjonijiet u prosekuzzjonijiet effikaċi, kif ukoll miżuri biex jissaħħu l-kapaċitajiet tal-awtoritajiet tal-infurzar tal-liġi u dawk ġudizzjarji li jitrattaw it-traffikar tal-bnedmin u biex jissaħħu l-identifikazzjoni u l-protezzjoni tal-vittmi, speċjalment in-nisa u t-tfal; Jistieden lill-Gvern u lill-Parlament tal-Montenegro jiżviluppaw u jadottaw, qabel l-elezzjonijiet presidenzjali fl-2013, liġi ġdida dwar il-finanzjament tal-kampanja elettorali għall-President tal-Montenegro li tkun konformi mal-Liġi l-ġdida dwar il-Finanzjament tal-Partiti Politiċi u mal-aħjar prattiki internazzjonali ta' pajjiżi oħra, biex jiġi evitat kwalunkwe użu ħażin ta' fondi pubbliċi; Jistieden lill-Parlament tal-Montenegro biex jadotta kodiċi ta' mġiba għall-prevenzjoni tal-konflitt ta' interess u biex jippubblika tagħrif dwar l-interessi finanzjarji tal-membri; Jinnota d-diversità tal-ambjent medjatiku u l-fatt li huwa maqsum skont linji politiċi; iħeġġeġ lill-awtoritajiet kompetenti jiżguraw u jippromwovu l-pluraliżmu medjatiku u l-libertà tal-espressjoni permezz ta' midja li tkun ħielsa minn indħil politiku jew kwalunkwe ndħil ieħor, peress li s-salvagwardjar tal-libertà tal-midja huwa prinċipju fil-qalba tal-UE; ifakkar fl-importanza li jitrawmu midja responsabbli u indipendenza editorjali; Jilqa' l-progress li sar biex il-malafama u l-libell jitneħħew minn reati kriminali; iqis li huwa importanti li t-theddid u l-attakki kollha kontra l-ġurnalisti u t-theddid kontra l-libertà tal-istampa jiġu investigati u ssir prosekuzzjoni tagħhom kif suppost; huwa mħasseb li l-investigazzjonijiet tal-pulizija rigward numru ta' attakki vjolenti kontra rappreżentanti u faċilitajiet tal-midja Montenegrina ma rriżultawx f'verdetti finali; jenfasizza l-ħtieġa li ssir ġustizzja mal-vittmi; jistieden lill-awtoritajiet jiżguraw l-indipendenza, l-awtosostenibbiltà, il-kapaċità ta' sorveljanza u l-funzjonament tal-korpi regolatorji abbażi tal-istandards tal-UE; Jistieden lill-Parlament Montenegrin jiżgura t-trasparenza tal-istituzzjonijiet Montenegrini u b'mod partikolari jiżvela informazzjoni li tista' tikxef il-korruzzjoni u l-kriminalità organizzata, permezz ta' implimentazzjoni edgwata tal-Liġi l-ġdida dwar l-Aċċess Ħieles għall-Informazzjoni, bi qbil mal-istandards tal-Qorti Ewropea tad-Drittijiet tal-Bniedem u l-aħjar prattiki internazzjonali; Jilqa' l-progress fil-protezzjoni u l-inklużjoni tal-minoranzi kollha u tal-persuni b'diżabbiltà; jirrikonoxxi madankollu li l-inklużjoni, b'mod partikolari, tar-Rom, tal-Ashkali u tal-Eġizzjani jeħtieġ tittejjeb, speċjalment permezz tal-implimentazzjoni tad-dokumenti politiċi rilevanti; jistieden lill-awtoritajiet jieħdu miżuri ulterjuri biex jiġġieldu d-diskriminazzjoni u jżidu l-għarfien tal-problema, itejbu l-kundizzjonijiet tal-għajxien, l-aċċess għas-sigurtà soċjali, għas-saħħa, għall-edukazzjoni, għall-akkomodazzjoni fid-djar u għas-servizzi tal-impjiegi għall-gruppi kkonċernati, jiżguraw il-parteċipazzjoni xierqa tagħhom fis-servizzi pubbliċi, b'attenzjoni speċjali għall-popolazzjoni Rom, Axkali u Eġizzjana, inkluż l-aċċess għal edukazzjoni inklużiva għat-tfal kollha, u jipproteġu l-wirt u l-identità kulturali tagħhom; jikkundanna l-attakki fiżiċi u verbali kontra membri tal-komunità gay, lesbjana, bisesswali u transgender (LGBT), u jistieden lill-awtoritajiet jagħmlu ħilithom biex jipprevjenu attakki bħal dawn; jenfasizza r-responsabbiltà tal-Gvern u tal-partiti politiċi kollha li jieħdu passi proattivi biex joħolqu klima ta' tolleranza u inklużjoni; Jilqa' l-impenn tal-Gvern li jiġġieled id-diskriminazzjoni abbażi tal-orjentazzjoni sesswali u l-identità tal-ġeneru, inkluż billi organizza konferenza internazzjonali "Flimkien Kontra d-Diskriminazzjoni" f'Marzu 2012, li laqqgħet entitajiet governattivi f'livelli għoljin mir-reġjun biex jiddiskutu s-sitwazzjoni soċjolegali tal-persuni LGBT; jilqa' l-ħolqien ta' rifuġju għal persuni LGBT u jittama li l-finanzjament tiegħu jista' jkun żgurat; jistieden lill-Gvern jaħdem flimkien mal-NGOs biex jipprevjeni aktar attakki u diskriminazzjoni; jantiċipa kooperazzjoni mill-qrib f'dan il-qasam; jistieden lill-Gvern Montenegrin jappoġġa b'mod pubbliku pjanijiet biex isir festival Pride f'Podgorika fl-2013 u jiżgura s-sikurezza tal-parteċipanti; Jinnota li sar biss progress limitat fir-rigward tad-drittijiet tan-nisa u l-ugwaljanza bejn is-sessi; jenfasizza l-problema li n-nisa għadhom sottorappreżentati fil-Parlament Montenegrin u f'pożizzjonijiet għolja oħra fit-teħid tad-deċiżjonijiet u fis-suq tax-xogħol, kif ukoll li d-drittijiet tax-xogħol tagħhom, inkluż għal paga ugwali, ta' spiss jiġu injorati; jinkoraġġixxi lill-awtoritajiet isaħħu l-korpi governattivi u korpi oħrajn responsabbli għall-ugwaljanza bejn is-sessi b'riżorsi umani u finanzjarji suffiċjenti; Jinnota li l-vjolenza domestika kontra n-nisa għadha prevalenti fis-soċjetà, u jinkoraġġixxi lill-awtoritajiet jintensifikaw l-isforzi biex jimplimentaw il-qafas ġuridiku biex tiġi indirizzata l-kwistjoni u jiżdied l-għarfien dwarha; jinkoraġġixxi lill-awtoritajiet jesprimu tħassib dwar il-faqar tat-tfal u l-fatt li madwar tlieta minn kull erbat itfal fqar jgħixu f'żoni rurali li jinsabu 'l bogħod mingħajr aċċess għal servizzi bażiċi; jitlob li jkun hemm servizzi aħjar għat-tfal u għall-familji li jinsabu f'riskju, u li jsiru riformi biex jissaħħu s-setturi rilevanti tal-għajnuna soċjali; Ifaħħar lill-Montenegro talli kien fuq quddiem nett b'rabta mar-riformi strutturali fil-Balkani tal-Punent u talli żamm l-istabbiltà makroekonomika u fiskali, minkejja l-kriżi ekonomika; jinnota, madankollu, iż-żieda fid-dejn pubbliku; jinkoraġġixxi lill-Gvern ikompli jwettaq ir-riformi strutturali, jirrazzjonalizza l-infiq, iżid il-flessibbiltà tas-suq tax-xogħol, jindirizza ż-żieda fil-qgħad, irawwem il-ħolqien ta' impjiegi ta' kwalità, jagħti spinta lill-kompetittività biex il-pajjiż isir ekonomija tas-suq li tiffunzjona b'mod sħiħ u jappoġġa l-imriżi żgħar u ta' daqs medju (SMESs); jistieden lill-Kummissjoni tgħin lill-Montenegro jiżviluppa aġenda ta' tkabbir intelliġenti, sostenibbli u inklużiv, bi qbil mal-istrateġija Ewropa 2020; Jistieden lill-awtoritajiet tal-Montenegro jżommu l-bilanċ bejn l-iżvilupp ekonomiku u l-protezzjoni ambjentali; jistieden lill-Gvern jiżgura li l-privatizzazzjoni tal-kumpanija tal-elettriku nazzjonali ssir b'mod trasparenti u li l-investimenti miftiehma jitwettqu; ifakkar ukoll fil-ħtieġa li l-iżvilupp tat-turiżmu speċifikament jinġieb konformi mal-protezzjoni ambjentali; jitlob li jsir ippjanar fit-tul fir-rigward tat-turiżmu matul il-linja tal-kosta u li jinħolqu mekkaniżmi b'saħħithom biex tiġi pprevenuta l-qerda tal-ambjent u l-korruzzjoni fil-qasam tal-ippjanar spazjali u l-kostruzzjoni; Jinkoraġġixxi lill-awtoritajiet f'Podgorika jimplimentaw l-Istrateġija għall-Introduzzjoni ta' Clusters tan-Negozju, adottata f'Lulju 2012, li tista' ttejjeb il-kompetittività tal-ekonomija Montenegrina billi ssaħħaħ l-SMEs u żżid il-potenzjal ta' esportazzjoni u l-opportunitajiet ta' impjieg; Huwa mħasseb dwar id-daqs tal-ekonomija informali, li huwa problema li jeħtieġ li tiġi indirizzata biex jiġi attirat l-investiment, jiġu appoġġati l-impriżi u jiġu protetti l-ħaddiema b'mod effiċjenti; Jistieden lill-Gvern isaħħaħ il-kapaċitajiet istituzzjonali u amministrattivi tal-istituzzjonijiet statali li jittrattaw oqsma ewlenin tal-acquis, u jsaħħaħ il-kooperazzjoni u l-koordinament interistituzzjonali, speċjalment bil-ħsieb li jitħaffu t-tħejjijiet għall-ġestjoni deċentralizzata tal-komponenti tal-IPA bi tħejjija għall-Fondi Strutturali u l-Fond ta' Koeżjoni; jitlob li jsir aktar titjib fl-isforzi biex tiġi stabbilita amministrazzjoni pubblika professjonali, effikaċi, ibbażata fuq il-mertu u imparzjali; Jinkoraġġixxi lill-awtoritajiet jieħdu miżuri ulterjuri biex jallinjaw il-leġiżlazzjoni nazzjonali mal-acquis ambjentali u klimatiku, u jimplimentawh, u jsaħħu l-kapaċitajiet amministrattivi rilevanti u l-kooperazzjoni interistituzzjonali; Jenfasizza l-ħtieġa li wieħed jiffoka fuq il-produzzjoni sostenibbli tal-enerġija elettrika, filwaqt li jirrikonċilja l-ħtiġijiet ta' żvilupp ekonomiku ma' dawk tal-konservazzjoni tal-ambjent; jilqa' l-fatt li sar xi progress fil-qasam tal-enerġiji rinnovabbli; jitlob li jittieħdu miżuri ulterjuri biex titjieb l-effiċjenza enerġetika u tiġi żgurata s-sigurtà tal-provvista tal-enerġija; Jinkoraġġixxi sforzi ulterjuri f'oqsma bħall-moviment ħieles tal-ħaddiema, il-moviment ħieles tal-kapital, il-liġi tal-kumpaniji, is-sikurezza tal-ikel, il-politika veterinarja u fitosanitarja, it-tassazzjoni, il-politika tal-intrapriżi u industrijali, u d-dispożizzjonijiet finanzjarji u baġitarji; Jenfasizza l-importanza ta' relazzjonijiet tajba bejn il-ġirien u jilqa' r-rwol kostruttiv li għandu l-Montenegro fil-kooperazzjoni reġjonali, speċjalment il-parteċipazzjoni attiva tiegħu f'bosta inizjattivi reġjonali fix-Xlokk tal-Ewropa; ifaħħar lill-Montenegro talli żamm relazzjonijiet bilaterali tajbin mal-pajjiżi ġirien kollha; jiddispjaċih, madankollu, li d-delimitazzjoni tal-fruntieri kważi mal-pajjiżi ġirien kollha għadha pendenti; jitlob li jsiru sforzi biex jiġu solvuti l-kwistjonijiet miftuħa li għad fadal fi spirtu ta' relazzjonijiet tajba bejn il-ġirien, u jenfasizza l-ħtieġa li l-kwistjonijiet bilaterali jiġu solvuti qabel l-adeżjoni; itenni l-istedina tiegħu lill-Kummissjoni u lill-Kunsill biex jibdew jiżviluppaw, f'konformità mat-Trattati tal-UE, mekkaniżmu ta' arbitraġġ applikabbli b'mod ġenerali li jkollu l-għan li jsolvi kwistjonijiet bilaterali bejn il-pajjiżi tat-tkabbir u l-Istati Membri; Jilqa' l-kooperazzjoni kontinwa tal-Montenegro fil-qafas tal-Proċess tad-Dikjarazzjoni ta' Sarajevo fir-rigward tal-kwistjoni tar-rifuġjati u l-persuni spustati, notevolment il-Programm Reġjonali għall-Akkomodazzjoni fid-Djar maqbul u appoġġat mill-Konferenza tad-Donaturi Internazzjonali ta' April 2012 f'Sarajevo; jenfasizza l-ħtieġa ta' sforzi sostnuti favur is-soluzzjoni ta' kwistjonijiet pendenti f'dan il-proċess; Jilqa' l-iffirmar mill-Bosnja-Ħerzegovina, mill-Kroazja, mill-Montenegro u mis-Serbja ta' dikjarazzjoni ministerjali u ftehim dwar Programm Reġjonali għall-Akkomodazzjoni fid-Djar u l-finanzjament imwiegħed f'appoġġ għal dan il-programm; Jistieden lill-Montenegro jallinja l-pożizzjoni tiegħu dwar il-Qorti Kriminali Internazzjonali mal-Pożizzjoni Komuni tal-UE dwar l-integrità tal-Istatut ta' Ruma; Jilqa' r-ratifikazzjoni u d-dħul fis-seħħ tal-ftehim bejn l-UE u l-Montenegro li jistabbilixxi qafas għall-parteċipazzjoni tal-Montenegro fl-operazzjonijiet tal-Unjoni Ewropea fil-qasam tal-ġestjoni tal-kriżijiet; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Gvern u l-Parlament tal-Montenegro. wara li kkunsidra l-konklużjonijiet tal-Kunsill Ewropew tat-2 ta' Marzu 2012, wara li kkunsidra l-Ftehim ta' Stabbilizzazzjoni u Assoċjazzjoni (FSA) bejn il-Komunitajiet Ewropej u l-Istati Membri tagħhom u r-Repubblika tas-Serbja, approvat mill-Parlament Ewropew fid-19 ta' Jannar 2011 u li jinsab fl-istadju finali ta' ratifika mill-Istati Membri, il-Ftehim Interim dwar il-kummerċ u materji relatati mal-kummerċ bejn il-Komunità Ewropea u r-Repubblika tas-Serbja, li daħal fis-seħħ fl-1 ta' Frar 2010, u r-Regolament tal-Parlament Ewropew u tal-Kunsill dwar xi proċeduri sabiex jiġi applikat il-Ftehim ta' Stabilizzazzjoni u Assoċjazzjoni bejn il-KE u s-Serbja: proċeduri sabiex jiġi applikat il-Ftehim u l-Ftehim Interim, wara li kkunsidra l-konklużjonijiet tal-Kunsill Affarijiet Ġenerali tat-28 ta' Frar 2012 u l-konklużjonijiet tal-Kunsill Ewropew tal-1 ta' Marzu 2012, wara li kkunsidra l-konklużjonijiet tal-Kunsill tal-25 ta' Ottubru 2010 li jistiednu lill-Kummissjoni tħejji l-opinjoni tagħha dwar l-applikazzjoni tas-Serbja għall-adeżjoni mal-Unjoni Ewropea, il-konklużjonijiet tal-Kunsill tal-5 ta' Diċembru 2011 u l-konklużjonijiet tal-Kunsill Ewropew tad-9 ta' Diċembru 2011 li jistabbilixxu l-kundizzjonijiet għall-ftuħ ta' negozjati ta' adeżjoni mas-Serbja, kif ukoll il-Konklużjonijiet tal-Kunsill tal-11 ta' Diċembru 2012, kif approvati mill-Kunsill Ewropew tat-13 u l-14 ta' Diċembru 2012, wara li kkunsidra l-opinjoni tal-Kummissjoni tat-12 ta' Ottubru 2011 dwar l-applikazzjoni għall-adeżjoni tas-Serbja mal-Unjoni Ewropea (SEC(2011)1208) u l-komunikazzjoni mill-Kummissjoni tat-12 ta' Ottubru 2011 bit-titolu ''Strateġija ta' Tkabbir u Sfidi Ewlenin 2011-2012' (COM(2011)0666), wara li kkunsidra r-Rapport ta' Progress tal-Kummissjoni tal-2012 dwar is-Serbja (SWD(2012)0333) tal-10 ta' Ottubru 2012, wara li kkunsidra l-komunikazzjoni mill-Kummissjoni lill-Parlament Ewropew u lill-Kunsill bit-titolu "Strateġija ta' Tkabbir u Sfidi Ewlenin 2012-2013, tal-10 ta' Ottubru 2012 (COM(2012)0600), wara li kkunsidra d-dikjarazzjoni konġunta tas-sitt Laqgħa Interparlamentari UE-Serbja tas-27-28 ta' Settembru 2012, wara li kkunsidra t-tielet Rapport tal-Kummissjoni lill-Parlament Ewropew u lill-Kunsill dwar il-Monitoraġġ ta' wara l-Liberalizzazzjoni tal-Viża għall-Pajjiżi tal-Balkani tal-Punent skont il-Dikjarazzjoni tal-Kummissjoni tat-8 ta' Novembru 2010, ippubblikat fit-28 ta' Awwissu 2012 (COM(2012)0472), wara li kkunsidra r-rapport finali tad-19 ta' Settembru 2012 tal-Missjoni ta' Osservazzjoni Elettorali Limitata tal-Uffiċċju għall-Istituzzjonijiet Demokratiċi u d-Drittijiet tal-Bniedem (ODIHR) tal-Organizzazzjoni għas-Sigurtà u l-Kooperazzjoni fl-Ewropa (OSKE) li osservat l-elezzjonijiet parlamentari u presidenzjali Serbi tas-6 u tal-20 ta' Mejju 2012, wara li kkunsidra r-rapport annwali tal-1 ta' Awwissu 2012 tal-President tal-Tribunal Kriminali Internazzjonali għal dik li kienet il-Jugoslavja (ICTY), ippreżentat lill-Assemblea Ġenerali tan-Nazzjonijiet Uniti fil-15 ta' Ottubru 2012, wara li kkunsidra r-riżoluzzjonijiet preċedenti tiegħu, wara li kkunsidra l-Artikolu 110(2) tar-Regoli ta' Proċedura tiegħu, billi l-Kunsill Ewropew tal-1 ta' Marzu 2012 ta lis-Serbja l-istatus ta' pajjiż kandidat tal-UE, li jikkonferma mill-ġdid il-perspettiva Ewropea ċara tiegħu skont l-impenji tal-UE mar-reġjun kollu tal-Balkani tal-Punent; billi fil-Konklużjonijiet tal-Presidenza li ħarġu wara l-Kunsill Ewropew ta' Thessaloniki tad-19 u l-20 ta' Ġunju 2003 ittieħed impenn inekwivoku mal-Istati tal-Balkani tal-Punent kollha li dawn jistgħu jingħaqdu mal-Unjoni Ewropea ġaladarba jissodisfaw il-kriterji stabbiliti; billi dan l-impenn ittenna fil-kunsens imġedded dwar it-tkabbir approvat mill-Kunsill Ewropew fl-14 u l-15 ta' Diċembru 2006 u fil-konklużjonijiet tal-Kunsill tal-25 ta' Ottubru 2010, kif ukoll mil-laqgħa interministerjali UE-Balkani tal-Punent tat-2 ta' Ġunju 2010; billi s-Serbja ħadet diversi passi lejn in-normalizzazzjoni tar-relazzjonijiet mal-Kosovo, u għamlet sforzi biex tissodisfa b'mod suffiċjenti l-kriterji politiċi u l-kundizzjonijiet tal-Proċess ta' Stabilizzazzjoni u Assoċjazzjoni; billi min-naħa tal-UE, Stat Membru wieħed biss għadu ma rratifikax il-Proċess ta' Stabbilizzazzjoni u Assoċjazzjoni UE-Serbja; billi s-Serbja, bħal kull pajjiż li jaspira li jingħaqad mal-UE, għandha tkun iġġudikata abbażi tal-merti proprji tagħha fit-twettiq, l-implimentazzjoni u r-rispett tal-istess sensiela ta' kriterji; billi s-Serbja qegħda f'pożizzjoni li ssir attur importanti għall-iżgurar tas-sigurtà u tal-istabilità fir-reġjun, u għandha żżomm u ttejjeb approċċ kostruttiv lejn il-kooperazzjoni reġjonali u relazzjonijiet tajbin mal-viċinat, għax dan hu essenzjali għall-proċess ta' integrazzjoni tal-Ewropa; bill l-kwistjonijiet bilaterali għandhom jiġu ttrattati kmieni kemm jista' jkun fil-proċess ta' adeżjoni, bi spirtu kostruttiv u ta' ġirien tajba, u preferibbilment qabel il-ftuħ tan-negozjati ta' adeżjoni, filwaqt li jitqiesu l-interessi u l-valuri ġenerali tal-UE; billi tali kwistjonijiet m'għandhomx jirrappreżentaw jew jintużaw bħala ostakolu fil-proċess tal-adeżjoni; billi l-gvern Serb il-ġdid afferma l-impenn tiegħu li jkompli jaħdem għal integrazzjoni Ewropea; billi f'dan il-kuntest huwa meħtieġ li jinkisbu riżultati solidi fl-adozzjoni u l-implimentazzjoni ta' riformi; billi l-Unjoni Ewropea poġġiet l-istat tad-dritt fil-qalba tal-politika ta' tkabbir tagħha; Jilqa' t-talba tal-Kunsill lill-Kummissjoni biex tippreżenta rapport hekk kif is-Serbja tkun laħqet il-livell meħtieġ ta' konformità mal-kriterji ta' sħubija u l-prijoritajiet ewlenin, sabiex in-negozjati għall-adeżjoni jinfetħu mingħajr aktar dewmien; jemmen bis-sħiħ li jista' jintlaħaq l-objettiv li n-negozjati ta' adeżjoni mal-UE jibdew f'Ġunju 2013; iħeġġeġ lis-Serbja tkompli bir-riformi demokratiċi, sistemiċi u soċjoekonomiċi li se jippermettulha taffaċċa u timplimenta l-obbligi tas-sħubija b'mod effettiv; Jilqa' l-iżvolġiment tal-elezzjonijiet parlamentari, lokali u presidenzjali bikrin li saru f'Mejju 2012, li kienu kkaratterizzati – skont l-Uffiċċju għall-Istituzzjonijiet Demokratiċi u d-Drittijiet tal-Bniedem tal-OSKE – minn rispett tad-drittijiet u l-libertajiet fundamentali; jistieden lill-gvern jadotta r-rakkomandazzjonijiet tar-rapport finali tal-Uffiċċju għall-Istituzzjonijiet Demokratiċi u d-Drittijiet tal-Bniedem tal-OSKE sabiex tissaħħaħ it-trasparenza fil-proċess elettorali; Jilqa' pożittivament l-impenn tal-gvern il-ġdid biex ikompli fi triqtu lejn l-integrazzjoni mal-UE u jenfasizza l-bżonn li jitwettqu riformi; iħeġġeġ lill-gvern il-ġdid jimpenja ruħu bis-sħiħ fl-adozzjoni ta' riformi, partikolarment r-riformi ewlenin relatati mal-ġudikatura, il-ġlieda kontra l-korruzzjoni, il-libertà tal-midja, il-ħarsien tal-minoranzi kollha, il-ġestjoni sostenibbli tar-riżorsi naturali, ir-riformi ekonomiċi strutturali u t-titjib fl-ambjent tan-negozju; Jenfasizza li l-bidu tan-negozjati ta' adeżjoni mas-Serbja se jkun possibbli appena jiġu rispettati b'mod sodisfaċenti l-prijoritajiet fundamentali, u sakemm il-proċess ta' riforma jitkompla; jenfasizza li dan se juri kemm l-impenn tal-UE favur il-proċess ta' tkabbir kif ukoll il-perspettiva tal-UE tal-pajjiżi tal-Balkani tal-Punent; jilqa' l-progress kbir li għamlet is-Serbja biex tissodisfa l-kriterji politiċi ta' Kopenħagen, kif rikonoxxut mill-Kummissjoni Ewropea fir-rapport ta' progress tagħha tal-2012, u jfakkar li progress ulterjuri fil-proċess ta' integrazzjoni Ewropea jiddependi fuq it-tkomplija tal-proċess ta' riforma, u partikolarment il-garanzija tad-demokrazija u l-funzjonament tal-istituzzjonijiet demokratiċi, iż-żamma tal-istat tad-dritt, l-iżgurar ta' rispett għad-drittijiet tal-bniedem u l-protezzjoni ugwali u impenjata tal-minoranzi kollha fis-Serbja skont standards Ewropej, iż-żamma ta' relazzjonijiet tajba mal-pajjiżi ġirien u l-koperazzjoni reġjonali, inkluża riżoluzzjoni paċifika tal-kwistjonijiet bilaterali, kif ukoll titjib fil-funzjonament tal-ekonomija tas-suq; Jenfasizza li l-adeżjoni tas-Serbja mal-UE hija ta' importanza kruċjali għall-kwalità tal-iżvilupp ekonomiku u soċjali fil-pajjiż; Jenfasizza l-importanza tal-Ftehim ta' Stabbilizzazzjoni u Assoċjazzjoni UE-Serbja li jiddefinixxi d-drittijiet u l-obbligi reċiproċi taż-żewġ partijiet sal-mument li s-Serbja tissieħeb mal-UE; jinnota li s-Serbja kisbet sensiela ta' riżultati pożittivi fl-implimentazzjoni tal-obbligi tagħha taħt l-FSA u l-Ftehim Interim; jistieden lill-Istat Membru li għadu ma wettaqx għalkollox il-proċess ta' ratifika tal-Ftehim ta' Stabbilizzazzjoni u Assoċjazzjoni biex jagħmel dan b'ħeffa, biex dan il-ftehim ikun jista' jidħol fis-seħħ mill-aktar fis ħalli r-relazzjonijiet bejn l-UE u s-Serbja jitjiebu u jingħataw spinta ulterjuri; Jilqa' l-progress li għamlet is-Serbja lejn l-issodisfar tal-kriterji politiċi ta' Kopenħagen, kif rikonoxxut fir-rapport ta' progress tal-Kummissjoni Ewropea tal-2012; ifakkar li l-progress ulterjuri fil-proċess ta' integrazzjoni Ewropea jiddependi direttament mill-fatt li s-Serbja ssegwi t-triq irriversibbli tar-riformi u li tissodisfa l-kundizzjonijiet stabbiliti mill-Kunsill; jenfasizza li l-implimentazzjoni hija fundamentali; Jinnota b'dispjaċir li d-disà fażi tad-Djalogu ta' livell għoli bejn Belgrad u Pristina intemm mingħajr ftehim komprensiv dwar l-ambitu tal-awtorità tal-komunità tal-muniċipalitajiet Serbi; jistieden liż-żewġ partijiet jissuktaw u jintensifikaw it-taħditiet sabiex isibu soluzzjoni aċċettabbli għat-tnejn li huma u sostenibbli għall-kwistjonijiet pendenti kollha mill-aktar fis; jisħaq fuq il-fatt li n-normalizzazzjoni tar-relazzjonijiet hija fl-aqwa interess tas-Serbja u l-Kosovo u hija pass ewlieni għall-iżblukkar tal-proċess ta' integrazzjoni Ewropea; jappella għall-implimentazzjoni totali tal-ftehimiet milħuqa s'issa miż-żewġ partijiet; jilqa' l-laqgħat bejn il-Prim Ministri tas-Serbja u l-Kosovo, Ivica Dačić u Hashim Thaçi, bħala passi kruċjali lejn rikonċiljazzjoni ġenwina bejn is-Serbi u l-Kosovari u n-normalizzazzjoni tar-relazzjonijiet bejn is-Serbja u l-Kosovo; ifaħħar ir-rwol u t-tmexxija proattivi tar-Rappreżentant Għoli/Viċi President Catherine Ashton fl-iffaċilitar tad-djalogu bejn is-Serbja u l-Kosovo; jistenna bil-ħerqa progress f'oqsma oħra, bħat-telekomunikazzjonijiet u l-enerġija, u jħeġġeġ liż-żewġ naħat jimpenjaw ruħhom b'mod attiv fl-isforzi għar-riżoluzzjoni tal-kwistjoni ta' persuni nieqsa; jilqa' l-istruzzjoni tal-gvern Serb dwar l-implimentazzjoni tal-ftehim dwar il-kooperazzjoni reġjonali inklussiva, id-deċiżjoni li jinħatar uffiċjal ta' kollegament għall-uffiċċju tal-UE fi Pristina u f'Belgrad, kif ukoll l-iffirmar tal-ftehim ta' ġestjoni integrata tal-fruntieri (IBM) u l-ewwel passi lejn l-implimentazzjoni tiegħu; jistieden lis-Serbja tkompli tikkoopera mal-EULEX fil-qasam tal-istat tad-dritt, u biex iżżid l-isforzi konġunti fil-ġlieda kontra l-kriminalità organizzata; jinkoraġġixxi lis-Serbja biex tikkoopera bis-sħiħ mat-Task Force Investigattiva Speċjali (SITF) tal-EULEX, u biex tassistiha fil-ħidma tagħha; Jenfasizza l-ħtieġa li jiġi żgurat l-involviment tal-parlamenti u s-soċjetajiet ċivili tas-Serbja u l-Kosovo fil-proċess ta' djalogu; jenfasizza li r-riżultati tad-djalogu jeħtieġ li jiġu kkomunikati b'mod trasparenti u koerenti lill-pubbliku Serb u dak Kosovar biex tissaħħaħ il-kredibilità tal-proċess u jiżdied l-appoġġ pubbliku; jitlob li jsiru komunikazzjonijiet konġunti u konsultazzjonijiet pubbliċi dwar kwistjonijiet li għandhom jiġu diskussi fid-Djalogu fejn huwa xieraq, u li l-ftehimiet kollha milħuqa jiġu ppubblikati mhux biss bl-Ingliż, iżda wkoll bis-Serb u bl-Albaniż; Itenni li l-kunċetti ta' qsim fir-rigward tal-Kosovo jew kwlaunkwe pajjiż ieħor tal-Balkani tal-Punent imorru kontra l-ispirtu tal-integrazzjoni Ewropea; jitlob li jiġu xolti l-istituzzjonijiet paralleli miżmuma mill-istat tas-Serbja fit-Tramuntana tal-Kosovo, u partikolarment għall-irtirar tas-servizzi tas-sigurtà u organi ġudizzjarji; jenfasi l-importanza li jiġi żgurat l-iżvilupp soċjoekonomiku fir-reġjun; itenni li l-appoġġ ekonomikujeħtieġ ikun trasparenza għalkollox, partikolarment il-finanzjament ta' skejjel u sptarijiet fit-Tramuntana tal-Kosovo; jenfasizza li kemm l-awtoritajiet Serbi kif ukoll dawk Kosovari jeħtieġ li jkomplu jaħdmu sabiex jassiguraw il-protezzjoni tal-minoranzi kollha u l-inklużjoni tagħhom fis-soċjetà usa'; Jilqa' b'sodisfazzjon il-kooperazzjoni tas-Serbja mal-ICTY, li rriżultat f'konsenja tal-indagati kollha għal delitti tal-gwerra lit-Tribunal tal-Aja biex jiġu proċessati; jinkoraġġixxi aktar kooperazzjoni mat-Tribunal; jaqbel mal-appelli ripetuti min-naħa tal-Kap Prosekutur tal-Tribunal Kriminali Internazzjonali għal dik li kienet il-Jugoslavja għal investigazzjoni bir-reqqa u prosekuzzjoni tal-persuni involuti fin-netwerks ta' appoġġ li taw lok li l-latitanti jdumu tant żmien biex jinqabdu, partikolarment fis-servizzi ta' sigurtà militari u ċivili; jinnota li l-prosekuzzjonijiet domestiċi tad-delitti tal-gwerra pproċedew b'mod stabbli, iżda jiġbed l-attenzjoni għall-ħtieġa li tiġi trattata b'mod aktar vigoruż il-kwistjoni tal-persuni nieqsa; barra minn hekk jistieden lill-awtoritajiet jiżguraw il-kredibilità u l-professjonalità tal-Programm tal-Protezzjoni tax-Xhieda (Witness Protection Programme – WPP) u jipprovdulu riżorsi adegwati sabiex il-ġudikatura tkun tista' tkompli b'mod effettiv il-proċedimenti tagħha fir-rigward tad-delitti tal-gwerra; jiġbed l-attenzjoni għall-fatt li kien hemm numru ta' eks-uffiċjali tal-pulizija li volontarjament għażlu li jibqgħu barra mill-WPP minħabba n-nuqqasijiet konsiderevoli tiegħu; Jistieden lill-awtoritajiet u l-mexxejja politiċi Serbi biex ma jagħmlux dikjarazzjonijiet u azzjonijiet li jimminaw l-awtorità u l-integrità tal-qorti, filwaqt li jistieden lis-Serbja żżomm il-wegħda tagħha u tibqa' konsistentement impenjata lejn il-kooperazzjoni reġjonali u r-rikonċiljazzjoni fil-Balkani tal-Punent, minkejja d-diżappunt evidenti tal-opinjoni pubblika Serba dwar il-liberazzjonijiet riċenti fil-każijiet Gotovina, Markac u Haradinaj; jilqa' b'sodisfazzjon l-iffirmar tal-protokoll dwar il-kooperazzjoni fil-prosekuzzjoni ta' min iwettaq delitti tal-gwerra, delitti kontra l-umanità u ġenoċidju bejn is-Serbja u l-Bosnja-Ħerzegovina; Jisħaq li għandhom isiru aktar sforzi mill-awtoritajiet biex tinkiseb ġustizzja għas-superstiti ta' vjolenza sesswali relatata mal-kunflitt, fis-Serbja u fi bnadi oħra tal-Balkani tal-Punent; Jilqa' l-impenn tal-gvern lejn il-ġlieda kontra l-korruzzjoni u l-kriminalità organizzata, impenn li hu kruċjali għall-proċess ta' integrazzjoni tas-Serbja fl-UE; jisħaq dwar l-importanza tat-tisħiħ tal-istituzzjonijiet indipendenti fil-ġlieda kontra l-korruzzjoni, b'mod partikolari l-Aġenzija ta' Kontra l-Korruzzjoni u l-Prosekutur ta' Kontra l-Korruzzjoni, u t-titjib tal-koordinazzjoni bejn l-aġenziji; jistieden lill-awtoritajiet jiffinalizzaw l-Istrateġija Nazzjonali ta' Kontra l-Korruzzjoni 2012-2016 u l-Pjan ta' Azzjoni korrispondenti u jiżguraw li l-Aġenzija ta' Kontra l-Korruzzjoni jkollha rwol importanti fl-implimentazzjoni tagħhom bħala entità indipendenti; jisħaq li r-rieda politika hi kruċjali biex jinkisbu riżultati solidi fl-investigazzjoni u fil-kundanni ta' ħtija f'każijiet ta' korruzzjoni bi profil għoli, inklużi l-24 każ ta' privatizzjoni kontroversjali, u jittama li r-rwol speċjali u proattiv tal-Ewwel Deputat Prim Ministru f'dan il-qasam iħalli l-frott; Jinnota li s-Serbja qed tiżviluppa strateġija ġdida dwar ir-riforma ġudizzjarja, u jappoġġja l-isforzi li qed isiru biex titfassal sistema tal-qorti ġdida għal aktar effiċjenza u indipendenza tas-sistema ġudizzjarja kollha kemm hi; jilqa' l-impenn min-naħa tal-gvern li jindirizza n-nuqqasijiet fir-riforma ġudizzjarja, partikolarment billi jiggarantixxi li l-qafas legali ma jħallix lok għal influwenza politika indebita u jitratta l-kwistjonijiet tas-setgħa tal-Parlament li jaħtar imħallfin u prosekuturi u l-parteċipazzjoni politika diretta ta' uffiċjali fix-xogħol tal-Kunsill Ġudizzjarju Għoli u tal-Kunsill tal-Prosekuzzjoni tal-Istat; jenfasizza l-importanza tal-adozzjoni ta' kriterji ta' valutazzjoni ċari u trasparenti għall-imħallfin u l-prosekuturi maħtura, kriterji li se jiggarantixxu l-indipendenza u l-professjonalità tagħhom; jenfasizza l-ħtieġa li jiġu implimentati miżuri, f'konformità mar-rakkomandazzjonijiet tal-Kummissjoni ta' Venezja, li jindirizzaw l-għadd dejjem jikber ta' każijiet li waqgħu lura; jinnota li l-Ministeru tal-Ġustizzja għadu responsabbli għan-nefqa kapitali, u jista' jillimita aktar l-indipendenza tal-ġudikatura; jistieden lill-gvern biex jiffoka fuq il-kwalità tar-riforma, aktar milli fuq il-ħeffa, filwaqt li juża l-għarfien espert tekniku disponibbli barra mill-pajjiż; jenfasizza wkoll il-ħtieġa għal taħriġ professjonali inizjali u kontinwu għall-imħallfin u l-prosekuturi, wara l-bidliet estensivi li saru fil-leġiżlazzjoni; Itenni l-ħtieġa għal taħriġ kontinwu u komprensiv tal-prosekuturi u l-pulizija fir-rigward tat-twettiq ta' investigazzjonijiet kumplessi, speċjalment dawk ta' natura finanzjarja; jisħaq li l-muftieħ tal-ġlieda kontra l-korruzzjoni sistemika hu il-qtugħ tar-rabtiet bejn il-partiti politiċi, l-interessi privati u l-intrapriżi pubbliċi; jiġbed attenzjoni partikolari għall-ħtieġa ta' trasparenza fil-finanzjament tal-partiti politiċi, u biex dan ikun miġjub konformi mal-istandards tal-UE; jistieden lill-awtoritajiet jimplimentaw bis-sħiħ il-liġi dwar il-finanzjament tal-partiti; isostni li l-prinċipju tal-preżunzjoni ta' innoċenza m'għandu fl-ebda waqt jiġi pperikolat fil-ġlieda kontra l-korruzzjoni; jenfasizza li l-whistleblowing huwa essenzjali biex jinqabdu każijiet ta' korruzzjoni; jistieden, għalhekk, lill-gvern sabiex jippromulga u jimplimenta regoli għall-protezzjoni tal-informatur intern u biex jinkoraġġixxi b'mod attiv lin-nies biex jiddenunzjaw il-korruzzjoni fil-livelli kollha; ifakkar li kemm l-awtoritajiet u kemm il-midja għandhom jerfgħu r-responsabbiltà li jinfurmaw lill-pubbliku b'mod kredibbli dwar l-investigazzjonijiet dwar korruzzjoni li jkun għaddejjin, għan dan hu kundizzjoni neċessarja għall-operat b'suċċess u professjonali tal-ġudikatura u l-pulizija; Jitlob impenn politiku aktar qawwi fir-riforma tal-amministrazzjoni pubblika, b'mod partikolari fl-iżgurar tat-tlestija tal-qafas leġislattiv u l-allinjament sħiħ tiegħu mal-standards internazzjonali; Jinnota l-isforzi tal-gvern il-ġdid biex jittratta t-tħassib espress mill-Parlament Ewropew dwar it-talba għal reviżjoni immedjata tal-Artikolu 359 tal-Kodiċi Kriminali, iżda jesprimi tħassib li l-istess dispożizzjonijiet ġew inklużi fl-Artikolu 234 tal-istess Kodiċi; jenfasizza li d-dispożizzjonijiet tal-Artikolu l-ġdid 234 tal-Kodiċi Kriminali ma jridx jiġi applikat la għas-sidien ta' kumpaniji nazzjonali jew barranin u lanqas lil persuni responsabbli li jokkupaw karigi f'kumpaniji barranin barra s-Serbja, u jistieden lill-awtoritajiet iwaqqfu l-proċeduri kriminali kollha kontra tali persuni; jenfasizza li dan l-approċċ għandu jiġi applikat ukoll fir-riklassifikazzjoni tal-kawżi eżistenti, fuq bażi ta' każ b'każ, u li l-kawżi li jinvolvu assi ffriżati inġustament għandhom jiġu riżolti mill-aktar fis peress li għandhom implikazzjonijiet li jaggravaw is-sitwazzjoni ekonomika Serba; Jinsab imħasseb dwar l-inċertezza legali u politika dwar l-awtonomija ta' Vojvodina u t-tensjonijiet politiċi li qed iqumu bejn l-awtoritajiet ċentrali u dawk provinċjali wara l-intenzjoni tal-Assemblea ta' Vojvodina li toħroġ dikjarazzjoni dwar l-awtonomija tal-provinċja; jistieden lill-Gvern Serb jagħti lura l-istatus quo ante u biex jirritratta miżuri ta' ċentralizzazzjoni u biex jibda negozjati immedjati mal-gvern tal-Provinċja Awtonoma sabiex jinstabu soluzzjonijiet li jirrispettaw il-prinċipji tal-istat tad-dritt u s-sussidjarjetà; ifakkar lill-partijiet li skont il-Kostituzzjoni, il-liġi dwar il-finanzjament tal-Provinċja Awtonoma kellha tkun adottata sa tmiem l-2008; b'hekk iħeġġeġ lill-Gvern biex jabbozza tali liġi u jissottomettiha lill-Parlament mingħajr aktar dewmien, peress li dan huwa indispensabbli għall-funzjonament tad-demokrazija u l-istat tad-dritt fis-Serbja; Jerġa' jitlob rieżami tal-każijiet ta' ffriżar tal-assi mhux ġustifikat u ta' taxxi miżjuda inadegwatament u applikati b'mod retroattiv fuq individwi u kumpaniji privati; jistieden lill-Ministeru tal-Ġustizzja u tal-Qorti Kostituzzjonali biex iwaqqaf immedjatament l-applikazzjoni selettiva tal-'liġi ta' taxxa ta' darba fuq il-profitt żejjed u l-proprjetà żejda akkwistata bit-teħid ta' vantaġġ mill-benefiċċji speċjali', kif ukoll id-dispożizzjonijiet kollha tal-liġijiet fiskali l-oħra li jippermettu li jiġu imposti multi kbar iżżejjed li jwasslu għall-falliment, qabel ma toħroġ id-deċiżjoni finali fil-proċedimenti tat-taxxa; jistieden lill-awtoritajiet Serbi biex jagħtu kumpens ġust lill-persuni u l-kumpaniji privati affettwati; Jesprimi t-tħassib tiegħu dwar inizjattivi leġislattivi kontradittorji bħall-bidliet li saru lil-liġi li tirregola l-Bank Nazzjonali introdotta f'Awwissu 2012 li jimminaw l-indipendenza u l-awtonomija ta' dik l-istituzzjoni fil-konfront ta' influwenza indebita min-naħa tal-gvern; jissottolinja li l-kriterji politiċi ta' Kopenħagen jinkludu l-indipendenza tal-istituzjonijiet statali; jilqa' l-emendi sussegwenti adottati f'Novembru 2012 għall-bidliet tal-liġi msemmija hawn fuq, skont ir-rakkomandazzjonijiet tal-Kummissjoni u bl-għan li tkun żgurata aktar kontinwità tal-Bank Nazzjonali u li jonqos l-impatt tal-bdil tal-gvern fuq il-governanza tal-istess Bank; Itenni t-talba tiegħu lill-awtoritajiet biex ikomplu l-isforzi tagħhom sabiex jeliminaw l-effetti tas-servizzi sigrieti Komunisti preċedenti, bħala pass għad-demokratizzazzjoni tas-Serbja; ifakkar l-importanza ta' riforma ulterjuri tas-settur tas-sigurtà, u ta' żieda fil-monitoraġġ u fl-iskrutinju parlamentari fuq is-servizzi tas-sigurtà, kif ukoll il-ftuħ tal-Arkivji Nazzjonali, u partikolarment li jkun permess l-aċċess għad-dokumenti tas-servizz tal-"intelligence" preċedenti, il-UDBA; iħeġġeġ lill-awtoritajiet biex jiffaċilitaw l-aċċess għal dawk l-arkivji li jikkonċernaw repubbliki oħra eks-Jugoslavi, u biex jagħtuhom lura lill-gvernijiet rispettivi jekk dawn jitolbu dan; Jilqa' ż-żieda gradwali fil-kontroll ċivili tas-servizzi tas-sigurtà; jinnota, madankollu, li l-qafas leġislattiv ġenerali mhuwiex koerenti, u għandu jinġieb aktar konformi mal-istandards Ewropej; jinsab imħasseb dwar it-tendenza ta' aktar sorveljanza mhux awtorizzata; jistieden lill-awtoritajiet biex jadottaw leġiżlazzjoni komprensiva u moderna bil-għan li jiġu definiti b'mod ċar il-mekkaniżmi ta' kontroll ċivili tas-servizzi tas-sigurtà, kemm dawk ċivili u kemm militari; jinnota li l-ambigwità attwali fil-qafas legali li jiddefinixxi l-awtorità tas-servizzi tas-sigurtà tħalli lok għal influwenza politika indebita u ddgħajjef l-isforzi ġenerali biex jiġi stabbilit stat tad-dritt ġenwin fil-pajjiż; Huwa mħasseb dwar allegazzjonijiet ripetuti ta' brutalità u abbuż tal-kariga min-naħa tal-pulizija, b'mod partikolari fil-bliet ta' Kragujevac, Vranje u Leskovac; ifakkar li l-indipendenza u l-professjonalità tal-istituzzjonijiet tal-istat huma parti mill-kriterji ta' Kopenħagen; f'dan ir-rigward, jitlob lill-awtoritajiet sabiex jieħdu l-miżuri kollha neċessarji biex terġa' tinbena l-fiduċja pubblika fil-pulizija u biex jipproċedu kontra l-awturi tal-inċidenti allegati; Jenfasizza l-ħtieġa li tiġi żviluppata sorveljanza u kapaċità indipendenti għal skoperta bikrija ta' mġiba indebita u ta' kunflitti ta' interess fl-oqsma tal-akkwist pubbliku, il-ġestjoni ta' intrapriżi pubbliċi, proċeduri ta' privatizzazzjoni u l-infiq pubbliku, li bħalissa huma partikolarment vulnerabbli għall-korruzzjoni; jesprimi t-tħassib tiegħu dwar in-nuqqasijiet proċedurali fil-ħolqien ta' Kummissjoni għall-Ħarsien tad-Drittijiet tal-Offerenti; jenfasizza li għandhom ikunu rikjesti l-ogħla standards ta' integrità għar-regolaturi indipendenti li jittrattaw l-akkwist pubbliku, minħabba li dan ġie identifikat bħala wieħed mis-sorsi ewlenin ta' korruzzjoni fil-pajjiż; Jilqa' l-isforzi tas-Serbja fil-ġlieda kontra x-xiri ta' logħob sportiv, u l-fatt li din il-prattika ġiet kriminalizzata permezz ta' emenda fil-Kodiċi Ċivili; Jinnota b'sodisfazzjon li l-għajnuna tal-IPA tiffunzjona tajjeb fis-Serbja; jisħaq fuq l-importanza tal-fondi tal-IPA allokati f'Diċembru 2012 mill-Kummissjoni biex jappoġġaw l-isforzi tas-Serbja fl-implimentazzjoni tal-aġenda ta' riforma tal-UE; jenfasizza l-fatt li dan il-finanzjament għandu jintuża biex tiżdied l-effiċjenza tas-sistema ġudizzjarja, jiġu żviluppati l-kapaċitajiet tal-asil, u tiġi miġġielda l-kriminalità organizzata, inkluż it-traffikar tal-bnedmin u l-korruzzjoni; iħeġġeġ kemm lill-gvern kif ukoll lill-UE biex jissimplifikaw il-proċeduri amministrattivi għall-finanzjament tal-IPA bil-għan li jagħmluh aktar aċċessibbli għal benefiċjarji iżgħar u mhux ċentralizzati; jenfasizza l-ħtieġa li jinżamm livell adegwat ta' appoġġ ta' qabel l-adeżjoni fir-rieżami li jmiss tal-qafas finanzjarju tal-UE; Jirrakkomanda li l-Liġi dwar ir-Restituzzjoni tiġi emendata biex jitneħħa kull ostaklu proċedurali u kull impediment legali fir-rigward tar-restituzzjoni in natura; Jinnota li l-korruzzjoni u l-kriminalità organizzata fir-reġjun huma mifruxa, u jitlob li titfassal strateġija reġjonali u li jkun hemm kooperazzjoni msaħħa bejn il-pajjiżi sabiex dawn il-kwistjonijiet serji jiġu indirizzati b'mod aktar effettiv; Iqis li tnedija bikrija tan-negozjati ta' adeżjoni għall-Kapitoli 23 u 24 ikunu ta' benefiċċju għall-ġlieda kontra l-korruzzjoni u l-kriminalità organizzata u għall-konsolidazzjoni tal-istat tad-dritt; f'dan ir-rigward, iħeġġeġ lill-awtoritajiet jiksbu riżultati konkreti fil-qasam tal-ġustizzja flimkien ma' progress fil-ġlieda kontra l-korruzzjoni u l-kriminalità organizzata, u għal sensiela ta' riżultati pożittivi f'każijiet ta' korruzzjoni bi profil għoli; Ifakkar li midja b'saħħitha, professjonali u indipendenti hija element essenzjali ta' sistema demokratika; jistieden lill-awtoritajiet biex iħaffu l-implimentazzjoni tal-Istrateġija tal-mezzi ta' komunikazzjoni adottata f'Ottubru tal-2011 u l-pjanijiet ta' azzjoni li jakkumpanjawha; jinsab imħasseb ħafna dwar il-vjolenza u t-theddid kontinwi kontra l-ġurnalisti, partikolarment dawk li jinvestigaw il-korruzzjoni u l-kriminalità organizzata; jenfasizza li huwa ta' importanza kbira li jsolvu l-każijiet tal-ġurnalisti maqtula fis-snin disgħin u elfejn bħala prova tal-impenn tal-gvern il-ġdid biex jiżgura l-istat tad-dritt u l-libertà tal-midja; jinsab imħasseb dwar tentattivi ta' kontroll u ta' indħil fis-settur tal-midja, u jappella lill-awtoritajiet biex jiżguraw l-indipendenza tal-midja minn kwalunkwe pressjoni politika sabiex jipprovdu lill-ġurnalisti b'ambjent bla periklu biex iwettqu xogħolhom b'mod effettiv u mingħajr awtoċensura; jenfasizza l-ħtieġa li jittieħdu passi kontra l-konċentrazzjoni tas-sjieda u n-nuqqas ta' trasparenza fil-midja kif ukoll sabiex jiġi żgurat aċċess ugwali għas-suq tar-reklamar – li s'issa kien iddominat minn għadd żgħir ħafna ta' atturi ekonomiċi u politiċi – inkluż ir-rilaxx ta' fondi pubbliċi għal skopijiet ta' reklamar u promozzjoni; jistieden lill-ġurnalisti jirrispettaw il-Kodiċi Deontoloġiku; jinnota li l-livell ta' aċċess għall-internet għadu baxx, jirrikonoxxi l-importanza tal-internet għal-libertà tal-midja u jħeġġeġ lill-awtoritajiet biex jimmassimizzaw l-isforzi tagħhom f'dan il-qasam; jinnota li r-rappurtar bil-mezzi tal-komunikazzjoni ta' matul il-kampanja elettorali ma ġiex analizzat kif xieraq, li jindika l-ħtieġa li tiġi ċċarata l-kwistjoni tas-sjieda tal-midja; jilqa' l-fatt li l-istrateġija tirrispetta d-drittijiet kostituzzjonali rigward il-midja bil-lingwi ta' minoranzi, u jenfasizza li d-dritt li joperaw radju u televiżjoni pubbliċi reġjonali għandhom japplikaw ukoll fil-provinċja ta' Vojvodina; Jilqa' r-rwol tal-korpi regolatorji indipendenti fit-titjib tal-effiċjenza u t-trasparenza tal-istituzzjonijiet tal-pajjiż; iħeġġeġ lill-awtoritajiet jaħdmu biex joħolqu l-ogħla standards possibbli li jiżguraw il-koerenza tas-sistema legali u l-implimentazzjoni imparzjali tad-dispożizzjonijiet legali kollha; ifaħħar b'mod partikolari x-xogħol imwettaq mill-Ombudsman u l-Kummissarju għall-Informazzjoni ta' Importanza Pubblika u l-Protezzjoni tad-Data Personali; iħeġġeġ lill-awtoritajiet jipprovdu lill-Istituzzjoni Statali tal-Awditjar, il-Kummissjoni għall-Protezzjoni tal-Kompetizzjoni, l-Uffiċċju għax-Xiri Pubbliku u l-Kummissjoni għall-Protezzjoni tad-Drittijiet tal-offerenti b'kapaċitajiet adegwati finanzjarji, amministrattivi u tal-uffiċċji biex jippermettilhom iwettqu d-dmirijiet tagħhom; jistieden lill-awtoritajiet isegwu s-sejbiet tal-Kunsill ta' Kontra l-Korruzzjoni, li kienu strumentali fil-kisba ta' attenzjoni pubblika dwar każijiet ta' korruzzjoni ta' profil għoli; iħeġġeġ lill-awtoritajiet biex jagħtu spinta lis-segwitu tar-rakkomandazzjonijiet tal-korpi regolatorji indipendenti u jiżguraw l-indipendenza tal-Aġenzija tax-Xandir tar-Repubblika, kif ukoll in-natura sekulari tagħha; itenni li l-korpi regolatorji indipendenti huma essenzjali għas-suċċess tal-ġlieda kontra l-korruzzjoni sistematika u huma parti ċentrali fil-mekkaniżmu tal-verifika għal sorveljanza effettiv tal-gvern; Jenfasizza l-importanza tal-ġlieda kontra kull forma ta' diskriminazzjoni li tolqot lill-gruppi vulnerabbli tas-soċjetà, speċjalment il-minoranzi, persuni Roma, in-nisa, persuni LGBT u persuni b'diżabilità; jistieden lill-awtoritajiet jieħdu azzjoni b'ħeffa biex jallinjaw il-leġiżlazzjoni kontra d-diskriminazzjoni mal-acquis, b'mod partikolari fir-rigward tal-eċċezzjonijiet magħmula għall-istituzzjonijiet reliġjużi, l-obbligu li tiġi pprovduta akkomodazzjoni raġonevoli għal impjegati b'diżabilità, id-definizzjoni ta' diskriminazzjoni indiretta u r-rwol tal-NGOs fi proċeduri ġudizzjarji; innota b'dispjaċir li għadu ma ġiex stabbilit reġistru tal-proċessi u tal-kundanni definittivi għar-reati relatati mad-diskriminazzjoni; jistieden lill-mexxejja politiċi biex attivament jieħdu sehem f'kampanji li jippromwovu t-tolleranza, speċjalment fir-rigward tar-Rom, in-nisa, il-persuni b'diżabilità u l-popolazzjoni LGBT; jilqa' l-azzjonijiet pożittivi meħuda mill-Ombudsman u l-Kummissarju għall-Ugwaljanza biex jippromwovu dawn il-valuri fis-soċjetà Serba; Jirrikonoxxi lin-nisa bħala aġenti importanti tal-bidla fis-soċjetà Serba; jinnota t-titjib fir-rappreżentanza tan-nisa fil-Parlament Serb wara l-elezzjonijiet tal-2012; jilqa' l-fatt li 84 minn 250 siġġu parlamentari imtlew minn nisa; madankollu, jinkoraġġixxi lill-awtoritajiet Serbi biex jagħmlu aktar sforzi biex jiggarantixxu rappreżentazzjoni ugwali; jenfasizza li n-nisa għadhom qed jaffaċjaw diskriminazzjoni fis-suq tax-xogħol u f'setturi oħra tas-soċjetà, u li għadhom mhumiex irrappreżentati bis-sħiħ fil-ħajja politika tal-pajjiż, inkluż f'pożizzjonijiet governattivi; huwa mħasseb li għalkemm ġew stabbiliti l-leġiżlazzjoni u l-korpi ta' implimentazzjoni kemm fir-rigward ta' kontra d-diskriminazzjoni kif ukoll dwar l-ugwaljanza bejn is-sessi, ma ġie rrappurtat l-ebda progress dwar l-ugwaljanza tal-opportunitajiet bejn in-nisa u l-irġiel; jinnota li l-implimentazzjoni effettiva tal-leġiżlazzjoni eżistenti u t-tisħiħ ulterjuri tal-kapaċità amministrattiva għadhom sfidi ewlenin, u jħeġġeġ lill-awtoritajiet Serbi biex iżidu l-isforzi tagħhom għal dan il-għan; Jilqa' l-fatt li s-Serbja ffirmat il-Konvenzjoni tal-Kunsill tal-Ewropa dwar il-Prevenzjoni u l-Ġlieda kontra l-Vjolenza fuq in-Nisa u l-Vjolenza Domestika; jenfasizza l-importanza ta' implimentazzjoni rapida u infurzar adegwat tal-konvenzjoni, peress li l-vjolenza kontra n-nisa xorta għadha toħloq tħassib; Jistieden lill-awtoritajiet jiffokaw fuq politiki biex jonqsu l-qgħad u l-faqar fost persuni b'diżabilità, u d-diskriminazzjoni kontrihom; Jinsab imħasseb dwar it-theddida għall-istat tad-dritt u s-sigurtà pubblika minn gruppi ta' hooligans vjolenti fis-Serbja, speċjalment wara li l-gvern ħabbar li mhuwiex kapaċi jikkontrolla dawn il-gruppi meta kkanċella il-manifestazzjoni "Belgrade Pride" f'Ottubru tal-2012; jistieden lill-Gvern Serb biex b'mod immedjat jieħdu azzjoni bi qbil mal-istituzzjonijiet tal-gvern u tas-sigurtà kollha rilevanti biex jassigura li dawn il-gruppi ma jibqgħux ta' theddida, u li l-membri ta' dawn il-gruppi li jwettqu xi forma ta' vjolenza jew attività kriminali jiġu proċessati; Iħeġġeġ lill-awtoritajiet Serbi biex jiggarantixxu s-sigurtà tad-difensuri tad-drittijiet tal-bniedem għan-nisa (WHRD); jinsab imħasseb li fis-sena 2012 għadu jeżisti diskors ta' mibegħda, theddid u attakki fiżiċi, mhux l-inqas kontra attivisti tad-drittijiet LGBT u attivisti li jenfasizzaw l-importanza li l-imgħoddi jiġi ffaċċat; Jenfasizza l-importanza li b'mod sistematiku ikun ikkastigat diskors ta' mibegħda u l-ħtieġa li l-gvern jikkundanna d-diskors ta' mibegħda meta dan isir minn uffiċjali pubbliċi; Jikkundanna d-deċiżjoni tal-gvern li jipprojbixxi l-Parata "Belgrade Pride" li kellha ssir fis-6 ta' Ottubru 2012; jistieden lill-Awtoritajiet Serbi biex ifasslu u jimplimentaw pjan ta' azzjoni biex jiżdiedu l-għarfien u l-fehim tad-drittijiet LBGT, tiġi miġġielda l-omofobija u tittejjeb is-sigurtà, sabiex jiżguraw li fl-2013 u fis-snin ta' wara, il-Parata "Pride" jew inizjattivi oħra tali jkunu jistgħu isiru liberament, b'suċċess u mingħajr periklu; jistieden lill-awtoritajiet biex issaħħu l-impenn tagħhom għal-libertà tal-għaqda, b'mod partikolari billi b'mod effettiv jipprojbixxu organizzazzjonijiet tal-lemin estrem u organizzazzjonijiet informali ta' ammiraturi sportivi b'rabtiet mill-qrib mal-kriminalità organizzata; jilqa', f'dan ir-rigward, id-deċiżjonijiet tal-Qorti Kostituzzjonali li jipprojbixxu żewġ organizzazzjonijiet ta' dan it-tip; Jilqa' l-fatt li l-qafas leġislattiv fir-rigward tal-minoranzi nazzjonali, etniċi u kulturali fis-Serbja jeżisti; jisħaq, madankollu, li jinħtieġu aktar sforzi biex tiġi assigurata implimentazzjoni effettiva tiegħu fis-Serbja kolha; partikolarment fir-rigward tar-rappreżentazzjoni ġusta tal-minoranzi fl-amministrazzjoni pubblika, il-ġudikatura u l-pulizija; jinsisti li jinħtieġu miżuri aktar konsistenti u f'waqthom sabiex jiġi żgurat aċċess mhux ristrett għal edukazzjoni ta' kwalità bil-lingwi ta' minoranza fil-livell tal-istat u dak provinċjali, għax dan huwa meħtieġ għall-preservazzjoni tal-identità etnika u kulturali, u b'mod partikolari li jiġu provduti l-kotba kollha u l-materjal edukattivi ieħor meħtieġ; jistieden lill-awtoritajiet biex jiżguraw li l-Kunsilli tal-Minorzi jingħataw is-sussudji baġitarji kollha meħtieġa; jistieden lill-Kummissjoni biex tkompli tissorvelja mill-qrib l-isforzi tas-Serbja f'dan il-qasam; Jinnota b'dispjaċir li mill-2009 sa llum, il-Kunsill Repubblikan għall-Minoranzi Nazzjonali ma kienx attiv; jistieden lill-awtoritajiet biex jiffaċilitaw in bona fede l-formazzjoni tal-Kunsill Nazzjonali Bożnijaku kif ukoll l-integrazzjoni taż-żewġ Komunitajiet Islamiċi fil-pajjiż; jiġbed l-attenzjoni għall-fatt li Sandžak u n-Nofsinhar u x-Xlokk tas-Serbja, fejn jgħixu numru sinifikanti ta' minoranzi, huma reġjuni ekonomikament sottożviluppati li jeħtieġu aktar sforzi mill-awtoritajiet biex jiġi miġġieled il-livelli għolja ta' qgħad u esklużjoni soċjali; itenni l-importanza ta' implimentazzjoni tal-protokoll dwar il-minoranzi nazzjonali ffirmat mill-gvernijiet Rumeni u Serbi fi Brussell fl-1 ta' Marzu 2012; jistieden lill-awtoritajiet Serbi biex itejbu s-sitwazzjoni tal-minoranzi kollha, inklużi minoritajiet tar-Rom, Bożnijaċi, Albaniżi u Bulgari, li huma affettwati b'mod sproporzjonat mill-kriżi ekonomika, u biex jiżguraw li l-qafas legali dwar il-protezzjoni tal-minoranzi jiġi applikat b'mod konsistenti fis-Serbja kollha, speċjalment fil-qasam tal-edukazzjoni, tal-lingwa u tad-drittijiet kulturali; jiddeplora l-inċidenti riċenti f'Vojvodina li jinvolvu attakki fuq minoranzi etniċi; jistieden, għalhekk, lill-awtoritajiet, b'mod partikolari lill-forzi tal-ordni, biex jinvestigaw id-dettalji kollha tal-każijiet ikkonċernati, Jinnota li l-ċensiment tal-2011 kien ippubblikat b'dewmien konsiderevoli, jinnota wkoll li l-enumerazzjoni ġiet fil-parti l-kbira bbojkottjata mill-popolazzjoni tan-Nofsinhar tas-Serbja li titkellem bl-Albaniż, u jistieden lill-awtoritajiet Serbi, partikolarment fil-livell lokali, biex ma jużawx il-bojkott imsemmi bħala pretest għal diskriminazzjoni kontra dawk li jitkellmu bl-Albaniż; Jenfasizza l-ħtieġa li tittejjeb il-pożizzjoni tal-popolazzjoni Rom; jirrikonoxxi li sar xi progress, bħaż-żieda fir-rata ta' reġistrazzjoni tat-tfal Rom fis-sistema edukattiva, kif ukoll il-miżuri meħuda biex tiżdied l-inklużjoni soċjali tagħhom, bħall-appoġġ għar-reġistrazzjoni ta' persuni "legalment inviżibbli"; jisħaq, madankollu, li hemm ħtieġa ta' sforzi aktar konċentrati u mmirati biex itejbu l-istatus soċjoekonomiku tar-Rom, fosthom permezz tal-Qafas tal-UE għall-Istrateġiji Nazzjonali għall-Integrazzjoni tar-Rom; jesprimi tħassib dwar il-fenomini kontinwi tad-diskriminazzjoni severa, l-esklużjoni soċjali, evizzjonijiet furzati u livell ogħli ta' qgħad, li jolqtu b'mod partikolari n-nisa Rom; barra minn hekk jinnota l-ħtieġa li l-liġi kontra d-diskriminazzjoni tiġi armonizzata mal-politika tal-UE; Jilqa' l-passi importanti meħuda biex tiġi implimentata edukazzjoni inklussiva li twassal għal żieda fil-proporzjon ta' tfal Rom rreġistrati fl-iskola primarja: illum il-ġurnata, tnejn minn kull tlett itfal Rom issa qed ilestu l-iskola, filwaqt li ftit snin ilu ftit aktar minn wieħed minn kull erbgħa kienu jagħmlu dan; jibqa' mħasseb dwar il-fatt li l-proporzjon ta' tfal Rom li jattendu l-iskola sekondarja għadu baxx, u l-fatt li 70 fil-mija tat-tfal Rom mhux qed jattendu l-ebda skola; jistieden lill-gvern Serb biex jassigura li t-tfal u ż-żgħażagħ Rom kollha jingħataw opportunità indaqs jew ċans ieħor ħalli jirritornaw l-iskola; jenfasizza li aċċess ugwali għal edukazzjoni ta' kwalità fit-tfulija bikrija huwa ta' importanza partikolari għal tfal li ġejjin minn ambjenti żvantaġġati u huwa importanti ħafna sabiex jinqered iċ-ċiklu interġenerazzjonali tal-faqar u l-esklużjoni soċjali; jinnota bi tħassib li t-tfal żgħar huma milquta b'mod sproporzjonat mill-kriżi ekonomika, kif rifless fiż-żieda drammatika fil-proporzjon tat-tfal li jgħixu fil-faqar assolut bejn l-2008 u l-2010; ifakkar li l-faqar fit-tfulija huwa assoċjat mill-qrib u konsistentement ma' stat ta' saħħa fiżika inferjuri, indeboliment fl-iżvilupp konjittiv, nuqqas ta' progress fl-iskola u riskji soċjali li jissarrfu fi spejjeż akbar għas-sistema legali u s-sistema tal-protezzjoni ġudizzjarja; jistieden lill-gvern Serb jieħu azzjoni biex jindirizza l-faqar tat-tfal u l-esklużjoni soċjali; Itenni s-sejħa tiegħu lill-awtoritajiet Serbi biex jittieħdu passi ulterjuri għall-kooperazzjoni transkonfinali mal-Istati tal-UE tal-viċinat jiġifieri l-Bulgarija, l-Ungerija u r-Rumanija, fosthom fil-qafas tal-Istrateġija tal-UE għar-Reġjun tad-Danubju, sabiex jiġi ffaċilitat, fost oħrajn, l-iżvilupp ekonomiku ta' reġjuni konfinali u żoni ppopolati mill-minoranzi; f'dan ir-rigward jenfasizza l-importanza tal-ftuħ ta' terminal għat-trakkijiet kummerċjali u l-merkanzija fil-punt tal-qsim tal-fruntiera Ribarci-Oltomantsi; Jilqa' l-progress li sar fir-riformi tas-sistema tal-kura tat-tfal u l-implimentazzjoni kontinwa tal-Liġi dwar is-Sigurtà Soċjali tal-2011; jinsab imħasseb dwar l-għadd li kulma jmur qed jiżdied ta' tfal fdati f'idejn is-servizzi ta' assistenza, u partikolarment dwar il-fatt li l-għadd ta' tfal b'diżabilità fl-istituzzjonijiet u ta' tfal Rom fi skejjel speċjali qed jonqos bil-mod wisq; barra minn hekk jesprimi t-tħassib tiegħu dwar il-fatt li qed jiżdiedu l-vjolenza tal-minorenni u l-vjolenza kontra t-tfal, u jistieden lill-awtoritajiet jiżguraw protezzjoni sħiħa tad-drittijiet ta' tfal vulnerabbli, inklużi tfal Rom, tfal tat-triq u tfal foqra; Itenni l-importanza ċentrali tal-kooperazzjoni reġjonali għas-suċċess tal-proċess ta' integrazzjoni Ewropea tal-pajjiżi tal-Balkani tal-Punent, minħabba li din turi r-rieda u l-ħila tal-istati kandidati li jissodisfaw l-obbligi ta' Stat Membru tal-UE u li jipparteċipaw b'mod kostruttiv fl-iżvilupp ulterjuri tal-integrazzjoni Ewropea fil-kuntest tal-istituzzjonijiet tal-UE; jilqa' l-ħidma li saret għar-rikonċiljazzjoni, u jemmen li s-Serbja għandha tkompli tiżvolġi rwol attiv u kostruttiv fir-reġjun u tkompli tfittex modi biex tirrikonoxxi s-sofferenza u tirrispetta d-dritt għall-verità u l-ġustizzja tal-vittmi kollha tad-delitti tal-gwerra, fosthom permezz ta' appoġġ għat-twaqqif ta' RECOM (Kummissjoni Reġjonali għat-Tfittxija tal-Verità dwar id-Delitti tal-Gwerra u Ksur Serju Ieħor tad-Drittijiet tal-Bniedem f'dik li kienet il-Jugoslavja); ifakkar li r-rikonċiljazzjoni vera bejn in-nazzjonijiet u l-popli, ir-riżoluzzjoni paċifika tal-kunflitti u r-relazzjonijiet tal-viċinat tajba bejn il-pajjiżi Ewropej huma essenzjali għall-paċi u l-istabbiltà sostenibbli, u jikkontribwixxu sostanzjalment għal proċess awtentiku ta' integrazzjoni Ewropea; jinkoraġġixxi lill-awtoritajiet Serbi biex jaħdmu mill-qrib mal-pajjiżi tal-eks-Jugoslavja favur ir-riżoluzzjoni tal-problemi pendenti kollha ta' suċċessjoni legali; Jiddeplora d-dikjarazzjonijiet tal-President Nikolic f'Lulju 2012 li fihom ċaħad li seħħ il-ġenoċidju ta' Srebrenica, u jħeġġu jerġa' jikkunsidra l-pożizzjoni u r-retorika tiegħu, sabiex tkun possibbli rikonċiljazzjoni awtentika u dejjiema; itenni li ma jistgħux jiġu miċħuda d-delitti tal-gwerra u ksur tad-drittijiet tal-bniedem li seħħew waqt il-kunflitti tad-disgħinijiet fl-eks Jugoslavja, u dan jinkludi l-ġenoċidju ta' Srebrenica, li ġie rikonoxxut fis-sejbiet u d-deċiżjonijiet tat-Tribunal Kriminali Internazzjonali għal dik li kienet il-Jugoslavja u tal-Qorti Internazzjonali tal-Ġustizzja; Itenni l-appoġġ sod tiegħu għal-liberalizzazzjoni tal-viżi għall-pajjiżi tal-Balkani tal-Punent; jistieden lis-Serbja u lill-Istati Membri l-aktar milquta tal-UE biex jindirizzaw flimkien il-kwistjoni tal-applikanti għal asil foloz; ifakkar li din il-liberalizzazzjoni tirrappreżenta l-aktar kisba viżibbli u konkreta tal-proċess tal-integrazzjoni Ewropea fir-reġjun, jistedinhom jagħmlu kulma jistgħu biex jimplimentaw b'mod strett il-kriterji u l-miżuri kollha meħtieġa għal vjaġġar mingħajr viża lejn il-pajjiżi tax-Schengen; jisħaq li l-iffriżar tas-sistema ta' vjaġġar mingħajr viża jkun pass lura sinifikanti għall-proċess ta' adeżjoni tal-pajjiżi tal-Balkani tal-Punent li jibbenefikaw minnu; jinnota li s-Serbja għandha timpenja ruħha aktar mal-awtoritajiet tal-Istati Membri tal-UE fit-trattament ta' applikanti foloz għall-asil, anke permezz tal-adozzjoni u l-implimentazzjoni ta' riformi sabiex tittejjeb is-sitwazzjoni tal-minoranzi li l-membri tagħhom f'ħafna każijiet abbużaw mis-sistemi ta' vjaġġar mingħajr viża u mill-politiki tal-asil ta' xi stati membri; jistieden lill-Istati Membri li huma l-aktar milquta mill-influss ta' applikanti foloz għal asil sabiex jadottaw mekkaniżmi xierqa biex jittrattaw dawn il-każijiet, fuq kollox billi jikklassifikaw il-pajjiżi tal-Balkani tal-Punent bħala "pajjiżi ta' oriġini sikuri"; barra minn hekk, jistieden lill-Istati Membri sabiex jgħinu lis-Serbja fl-isforzi tagħha fil-ġlieda kontra l-kriminalità organizzata b'rabta mat-traffikar ta' applikanti foloz għal asil; jinnota, barra minn hekk, li s-Serbja qed issir dejjem iżjed pajjiż li jilqa' persuni li jfittxu asil, u għalhekk teħtieġ ġestjoni aktar effiċjenti tar-rikjesti ta' asil; jenfasizza li huwa neċessarju li ċ-ċittadini jiġu infurmati debitament dwar il-limitazzjonijiet tar-reġim mingħajr viża sabiex jevitaw kwalunkwe tip ta' abbuż mill-libertà tal-ivvjaġġar u mill-politika tal-liberalizzazzjoni tal-viżi; jinnota li din il-liberalizzazzjoni hija waħda mill-akbar kisbiet fil-progress reċenti tas-Serbja lejn l-UE, u li kwalunkwe sospensjoni ċertament iġġib magħha implikazzjonijiet soċjali, ekonomiċi u politiċi negattivi; Jisħaq fuq ir-rwol ċentrali ta' organizzazzjonijiet tas-soċjetà ċivili (CSOs) attivi u indipendenti u tal-Parlament Serb għat-tisħiħ u l-konsolidament tal-proċessi politiċi demokratiċi fil-pajjiż; jenfasizza l-importanza tad-djalogu mas-CSOs, u jenfasizza r-rwol kruċjali tal-atturi tas-soċjetà ċivili fil-kontribut għall-promozzjoni tad-djalogu u l-kooperazzjoni reġjonali mtejba; Jilqa' l-kooperazzjoni eqreb tal-gvern mal-NGOs, iżda jitlob li dawn jiġu kkonsultati b'mod usa' fit-tfassil tal-politiki, inkluż it-tfassil tal-politiki u tal-leġiżlazzjoni u fil-monitoraġġ tal-attivitajiet tal-awtoritajiet; jistieden lill-Gvern Serb biex jinvolvi ruħu mas-CSOs, atturi mhux statali u msieħba soċjali fl-istadji kollha tal-proċess ta' adeżjoni u biex jipprovdi l-informazzjoni meħtieġa fil-pajjiż bħala prova tal-impenn tiegħu lejn il-prinċipju tal-inklużjoni tas-soċjetà ċivili fit-tfassil tal-politika, għax dan huwa essenzjali biex ikunu żgurati r-responsabbilizzazzjoni u t-trasparenza tal-proċess; Jifraħ lill-Gvern Serb dwar l-insegwiment tal-programm għall-qerda tal-armi; jinnota li s-suċċess ta' dan il-programm huwa fattur rilevanti biex jingħeleb il-wirt ta' vjolenza fis-soċjetà Serba li ntiret mill-belliġerenza tas-snin disgħin; Jilqa' ż-żjara uffiċjali tal-Prim Ministru Ivica Dačić fil-Bosnja-Ħerzegovina u l-appoġġ uffiċjali favur l-integrità territorjali u s-sovranità ta' dan il-pajjiż; huwa tal-fehma li r-relazzjonijiet diretti tas-Serbja mal-awtoritajiet tar-Republika Srpska għandhom ikunu konformi ma' dan l-appoġġ iddikjarat u m'għandhomx jimminaw l-integrità, is-sovranità, il-kompetenzi u l-funzjonament effettiv tal-istituzzjonijiet tal-istat tal-Bosnja-Ħerzegovina; barra minn hekk, iħeġġeġ lill-awtoritajiet Serbi biex jappoġġjaw b'mod attiv il-bidliet kostituzzjonali kollha meħtieġa li jippermettu lill-istituzzjonijiet statali tal-Bosnja li jwettqu riformi diffiċli bħala parti mill-proċess tall-integrazzjoni Ewropea; Jilqa' l-idea li jingħata bidu għal negozjati għall-iffirmar ta' trattat ta' relazzjonijiet tajba tal-viċinat mal-Bulgarija, u jittama li dan iwassal għal żvilupp aktar pożittiv fil-kuntest reġjonali; Jinkoraġġixxi lill-mexxejja politiċi tal-Kroazja u s-Serbja sabiex jagħmlu sforzi biex itejbu r-relazzjonijiet reċiproċi tagħhom; f'dan ir-rigward, jappoġġja l-inizjattivi kollha li jwasslu għat-tisħiħ tal-kooperazzjoni u r-rikonċiljazzjoni bejn il-pajjiżi; jenfasizza l-importanza ta' relazzjonijiet tajbin mal-viċinat fil-proċess tal-integrazzjoni Ewropea, u jħeġġeġ lill-awtoritajiet taż-żewġ pajjiżi biex ikomplu jagħmlu sforzi biex jirriżolvu l-kwistjoni tal-persuni nieqsa; jistieden liż-żewġ gvernijiet biex isolvu l-kwistjonijiet pendenti dwar fruntieri u biex jappoġġjaw b'mod attiv ir-ritorn tar-refuġjati; Jilqa' pożittivament it-titjib fir-relazzjonijiet bejn il-Montenegro u s-Serbja; jappella għal koordinament aktar mill-qrib bejn il-gvernijiet rispettivi fir-riformi relatati mal-UE, partikolarment meta jindirizzaw sfidi komuni għall-Istat tad-Dritt; jinkoraġġixxi liż-żewġ gvernijiet jintensifikaw l-isforzi tagħhom sabiex isibu soluzzjoni għall-kwistjonijiet li fadal dwar il-fruntieri; Jilqa' pożittivament il-ftehim milħuq bejn is-Serbja u l-ex Repubblika Jugoslava tal-Maċedonja dwar il-moviment liberu taċ-ċittadini flimkien mal-ftehimiet li s-Serbja diġà ffirmat; jieħu nota, u jilqa', l-offerta tal-President Nikolic biex jimmedja soluzzjoni għat-tilwima li ilha għaddejja bejn il-knejjes Ortodossi fiż-żewġ pajjiżi, b'rispett sħiħ għall-prinċipju ta' separazzjoni bejn il-knisja u l-istat; jitlob liż-żewġ gvernijiet biex jiftħu aktar punti ta' kontroll biex jiffaċilitaw il-qsim rapidu bejn il-fruntieri għall-popolazzjoni lokali fir-reġjuni tal-fruntiera; Jilqa' l-progress li sar fir-rigward tal-process ta' Sarajevo, u l-involviment attiv tas-Serbja fih; jilqa' l-eżitu tal-konferenza internazzjonali tad-donaturi li saret f'Sarajevo f'April 2012, fejn il-Bosnja-Ħerzegovina, il-Kroazja, il-Montenegro u s-Serbja qablu li jissieħbu fi Programm Reġjonali tad-Djar konġunt; jappoġġja bis-sħiħ dan il-programm, u jħeġġeġ kooperazzjoni bejn il-pajjiżi fis-sejba ta' soluzzjonijiet għar-refuġjati u l-persuni spostati fir-reġjun; jistieden lill-partijiet kollha biex jimplimentaw il-programm mingħajr dewmien żejjed; Iħeġġeġ lis-Serbja sabiex tirrispetta l-integrità territorjali tal-Kosovo u biex permezz tad-djalogu ma' Pristina ssib soluzzjoni għall-kwistjonijiet bilaterali kollha, fi spirtu pożittiv Ewropew ta' viċinat u ta' komprensjoni reċiproka; Jinnota l-isfidi iebsin ta' politika ekonomika li jridu jiġu indirizzati; jenfasizza l-ħtieġa li jittejjeb l-ambjent tan-negozju bħala tweġiba għal-livell għoli ta' qgħad għoli u l-qawmien mill-ġdid tal-inflazzjoni; jinnota li waħidhom, miżuri ta' awsterità ġodda ma jistgħux ikunu effettivi, u jridu jkunu marbuta ma' politika għat-tkabbir; Iħeġġeġ lis-Serbja biex tagħti attenzjoni addizzjonali biex tkompli ttejjeb l-ambjent tan-negozju, b'mod partikolari dwar proċeduri ta' privatizzazzjoni u tal-akkwist pubbliku; Jilqa' l-preżentazzjoni tal-Pjan ta' Azzjoni għal Enerġija Rinnovabbli, li għandu l-għan li joħloq miżuri konkreti li permezz tagħhom is-Serbja qed tittama li twettaq l-impenn tagħha magħmul fil-qafas tat-Trattat tal-Komunità tal-Enerġija biex sal-2020, is-sehem tal-enerġiji rinnovabbli mill-konsum globali tal-enerġija sal-2020 jkun ta' 27 %; Itenni l-importanza ta' rikonċiljazzjoni storika fir-rigward tal-massakri tal-1941-1948, u jenfasizza l-importanza tal-impenn tal-President Ungeriż u tal-President Serb biex ifakkru dan kif jixraq; Iqis il-funzjonament ta' sentejn tal-Kumitat Konġunt ta' Storiċi Serbi-Ungeriżi bħala pass pożittiv fil-proċess ta' komprensjoni u rikonċiljazzjoni reċiproċi fil-kuntest tat-trawmi storiċi, u jħeġġeġ lill-awtoritajiet jikkunsidraw li jestendu l-mudell għall-ġirien kollha tas-Serbja; Jilqa' l-ftehim milħuq bejn il-Ministeri għall-Affarijiet Barranin tas-Serbja u tal-Kroazja dwar it-twaqqif ta' kummissjoni mħallta konġunta maħsuba biex tindirizza l-kwistjonijiet pendenti bejn iż-żewġ pajjiżi, inklużi l-akkużi ta' ġenoċidju li ż-żewġ pajjiżi ressqu kontra xulxin; iqis li dan huwa pass importanti 'l quddiem, għar-reġjun kollu, lejn it-triq li twassal għall-integrazzjoni fl-UE; jistieden lill-Kunsill, f'dan ir-rigward, biex jintensifika u jsaħħaħ il-proġetti transkonfinali konġunti b'fondi mill-UE bil-għan li jkomplu jiġu żviluppati relazzjonijiet tajbin bejn il-ġirien u li tissaħħaħ il-kooperazzjoni reġjonali; Jistieden lill-gvern Serb, li se jieħu f'idejh il-presidenza tal-Komunità tal-Enerġija f'Jannar 2013, biex jieħu l-passi kollha meħtieġa biex l-Istrateġija dwar l-Enerġija adottata mill-Kunsill Ministerjali tal-Komunità tal-Enerġija f'Budva fit-18 ta' Ottubru 2012 tkun konformi mal-istandards ambjentali tal-UE u l-miri dwar il-klima filwaqt li jiżgura li l-partijiet interessati kollha rilevanti, inklużi organizzazzjonijiet tas-soċjetà ċivili, ikunu inklużi fil-proċess ta' konsultazzjoni; Jitlob lill-Kummissjoni testendi l-Pjan Direzzjonali għall-Enerġija 2050 sabiex jinkludi fih il-pajjiżi tal-Komunità tal-Enerġija, peress li dawn il-pajjiżi, bħall-UE, qed jistinkaw biex joħolqu suq intern kompletament integrat għall-elettriku u l-gass, u qed japplikaw l-acquis tal-UE dwar l-enerġija; Jitlob li jiġu promossi l-politiki ekonomiċi li jiżguraw it-tkabbir sostenibbli, il-ħarsien ambjentali u l-ħolqien tal-impjiegi; jitlob għal sforzi ulterjuri biex ikunu faċilitati l-operazzjonijiet tal-SMEs, kemm bħala mezz biex jiżdied id-dħul kif ukoll biex jitbaxxew ir-rati għolja attwali tal-qgħad, partikolarment fost iż-żgħażagħ, kif ukoll biex jiżdied l-aċċess għall-finanzi; ifakkar li l-eżistenza ta' monopolji statali u privati xxekkel serjament it-tranżizzjoni lejn ekonomija tas-suq miftuħa, u jistieden lill-gvern jieħu miżuri għall-abolizzjoni tagħhom; Jiġbed l-attenzjoni dwar iż-żieda konsiderevoli fid-dejn pubbliku u r-rata għolja ta' qgħad; iħeġġeġ lill-gvern jipproċedi b'miżuri mmirati biex jitnaqqas id-defiċit baġitarju u biex titfassal strateġija għall-impjiegi li tiffoka fuq il-kategoriji soċjali l-aktar milquta u fuq iż-żgħażagħ; Jenfasizza li l-kriżi finanzjarja globali għandha effetti negattivi fuq is-soċjetà, u speċjalment fuq il-gruppi vulnerabbli; jistieden, għalhekk, lill-awtoritajiet biex jagħmlu kull sforz biex jimminimizzaw l-effetti negattivi: il-faqar, il-qgħad u l-esklużjoni soċjali, u biex jindirizzaw u jiġġieldu l-għeruq tagħhom; Jenfasizza li s-Serbja rratifikat il-konvenzjonijiet ewlenin dwar id-drittijiet tax-xogħol tal-Organizzazzjoni Internazzjonali tax-Xogħol (ILO), kif ukoll il-Karta Soċjali Ewropea riveduta; jiġbed l-attenzjoni għall-fatt li d-drittijiet tax-xogħol u tat-trejdjunjins għadhom limitati, minkejja l-garanziji kostituzzjonali, u jistieden lis-Serbja tkompli ssaħħaħ dawn id-drittijiet; jinsab imħasseb li d-djalogu soċjali għadu dgħajjef u li l-konsultazzjoni mal-imsieħba soċjali hija irregolari; jappella li jittieħdu passi ulterjuri biex jissaħħaħ il-Kunsill Ekonomiku u Soċjali biex dan ikun jista' jkollu rwol attiv fit-tisħiħ tad-djalogu soċjali u rwol konsultattiv aktar attiv fit-tfassil tal-liġijiet; Jinnota b'dispjaċir in-nuqqas ta' progress fir-rigward tad-drittijiet tax-xogħol u tat-trejdjunjins; jistieden lill-awtoritajiet biex jipproċedu malajr bil-ħolqien tal-kundizzjonijiet għal djalogu soċjali awtentiku li s'issa għadu ma sarx, biex jissimplifikaw il-proċeduri għar-reġistrazzjoni ta' trejdjunjin, u biex jippromwovu r-rikonoxximent ta' junjins li huma diġà rreġistrati; jiġbed l-attenzjoni fuq in-nuqqasijiet fil-Liġi dwar ix-Xogħol, li ma ġietx allinjata mal-acquis, u dawk tal-Liġi dwar l-istrajks, li mhix konformi mal-istandards tal-UE u tal-ILO; jirrimarka, barra minn hekk, li l-favoritiżmu u nepotiżmu jibqgħu problemi sinifikanti fis-Serbja; jenfasizza l-importanza ta' reklutaġġ u promozzjonijiet ibbażati fuq il-mertu, speċjalment fis-settur pubbliku, u jenfasizza li t-tkeċċija tal-impjegati abbażi tal-opinjoni jew l-affiljazzjoni politika tagħhom mhix aċċettabbli; Jilqa' favorevolment il-ħidma li saret s'issa mill-Aġenzija għar-Restituzzjoni; jistieden lill-awtoritajiet jiżguraw li l-aġenzija tingħata r-riżorsi amministrattivi u finanzjarji kollha li teħtieġ sabiex tkun tista' twettaq ix-xogħol tagħha b'mod indipendenti; jinkoraġġixxi r-restituzzjoni in natura kull meta din tkun meqjusa possibbli; jenfasizza l-ħtieġa li jiġi indirizzat l-akkwist sistemiku ta' proprjetà pubblika minn interessi privati billi ssir lista kompluta ta' proprjetà pubblika u tal-istat, u billi l-liġi dwar l-art u l-kostruzzjoni tinġieb f'konformità mal-istandards Ewropej; jiġbed l-attenzjoni għall-fatt li l-art urbana ġiet partikolarment suġġetta għal akkwist permezz ta' proċeduri legali inadegwati u li ġiet użata għall-ħasil tal-flus mill-kriminalità organizzata u minn interessi privati; Jilqa' l-adozzjoni tar-regolament il-ġdid dwar il-proġett ta' Kapitali Ewropea tal-Kultura, li jippermetti l-parteċipazzjoni tal-pajjiżi kandidati tal-UE fil-perjodu 2020-2030; jappoġġja l-inizjattiva tal-awtoritajiet tal-belt ta' Belgrad li jniedu kampanja biex Belgrad tkun il-Kapitali Ewropea tal-Kultura 2020, u jinkoraġġixxi proġetti relatati bl-għan li Belgrad u s-Serbja kulturalment jitqarrbu aktar lejn l-UE, b'mod partikolari fir-rigward tal-koeżistenza interetnika, il-komprensjoni multikulturali u d-djalogu interreliġjuż; Jenfasizza l-importanza tal-iżvilupp tat-trasport pubbliku fir-rigward, b'mod partikolari, tal-modernizzazzjoni tal-kollegamenti ferrovjarji eżistenti fil-qafas ta' sistema ta' trasport sostenibbli u l-ħolqien ta' oħrajn ġodda; jiddispjaċih dwar il-fatt li ftit li xejn sar progress f'dan il-qasam u fil-qasam tat-trasport ikkombinat; Iħeġġeġ lill-awtoritajiet Serbi, b'mod partikolari, biex jissimplifikaw u jħaffu l-proċeduri amministrattivi għall-ħruġ ta' permessi tal-kostruzzjoni, il-liċenzjar u l-ħolqien ta' konnessjonijiet tan-netwerk għal proġetti tal-enerġija rinnovabbli; Jindika li huma meħtieġa sforzi sinifikanti fil-qasam tal-ambjent, u b'mod partikolari fl-oqsma tal-ġestjoni tal-ilma, il-protezzjoni tan-natura u l-kwalità tal-arja; jenfasizza li ma jistax jinkiseb progress sostanzjali mingħajr tisħiħ adegwat fil-kapaċità amministrattiva, u jistieden lill-Gvern Serb biex jieħu l-miżuri meħtieġa f'dan ir-rigward; Jiddispjaċih għad-deċiżjoni tal-Gvern Serb li jgħolli l-livell massimu permess ta' aflatossina fil-ħalib minn 0,05 għal 0,5 mikrogrammi għal kull kilogramma bil-għan li jindirizza l-kriżi reċenti tal-ħalib; iħeġġeġ lill-awtoritajiet Serbi biex jittrattaw, fi żmien xieraq, il-kawżi fundamentali li wasslu għal din iż-żieda fil-livell tal-aflatossina fil-ħalib u sussegwentement biex ibaxxu l-livell massimu permess f'konformità mal-istandards tal-UE; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni u lill-Gvern u lill-Parlament tas-Serbja. wara li kkunsidra r-Rapport Speċjali tal-Qorti Ewropea tal-Awdituri Nru 18/2012 bit-titolu "L-Assistenza tal-Unjoni Ewropea lill-Kosovo relatata mal-istat tad-dritt", ippubblikata fit-30 ta' Ottubru 2012, wara li kkunsidra d-deċiżjoni tal-Kunsill tat-22 ta' Ottubru 2012 li tawtorizza lill-Kummissjoni tiftaħ in-negozjati għal ftehim qafas mal-Kosovo dwar il-parteċipazzjoni fil-programmi tal-Unjoni, wara li kkunsidra l-komunikazzjoni tal-Kummissjoni tal-10 ta' Ottubru 2012 dwar Studju ta' Fattibilità għal Ftehim ta' Stabilizzazzjoni u Assoċjazzjoni bejn l-Unjoni Ewropea u l-Kosovo (COM(2012)0602), wara li kkunsidra l-komunikazzjoni tal-Kummissjoni tal-10 ta' Ottubru 2012 bit-titolu "L-Istrateġija tat-Tkabbir u l-Isfidi Ewlenin 2012-2013" (COM(2012)0600), wara li kkunsidra t-tmiem tal-mandat tar-Rappreżentant Ċivili Internazzjonali f'Settembru 2012 u l-għeluq gradwali tal-Uffiċċju Ċivili Internazzjonali sa tmiem l-2012, wara li kkunsidra r-rapporti tas-Segretarju Ġenerali tan-Nazzjonijiet Uniti dwar l-attivitajiet li jkunu għaddejjin tal-Missjoni Temporanja ta' Amministrazzjoni tan-Nazzjonijiet Uniti fil-Kosovo u l-iżviluppi relatati magħha, l-aħħar wieħed tat-8 ta' Novembru 2012 li jkopri l-perjodu mis-16 ta' Lulju sal-15 ta' Ottubru 2012, wara li kkunsidra r-ratifika tas-7 ta' Settembru 2012 min-naħa tal-Assemblea tal-Kosovo tal-ftehim mal-UE dwar il-proroga tal-mandat ta' EULEX sa Ġunju 2014, wara li kkunsidra l-Azzjoni Konġunta tal-Kunsill 2008/124/PESK tal-4 ta' Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX Kosovo, kif emendata mill-Azzjoni Konġunta tal-Kunsill 2009/445/PESK tad-9 ta' Ġunju 2009, mid-Deċiżjoni tal-Kunsill 2010/322/PESK tat-8 ta' Ġunju 2010 u mid-Deċiżjoni tal-Kunsill 2012/291/PESK tal-5 ta' Ġunju 2012, wara li kkunsidra l-konklużjonijiet tal-laqgħat tal-Kunsill "Affarijiet Ġenerali" tas-7 ta' Diċembru 2009, tal-14 ta' Diċembru 2010 u tal-5 ta' Diċembru 2011, li jenfasizzaw u jirriaffermaw, rispettivament, li l-Kosovo, mingħajr preġudizzju għall-pożizzjoni tal-Istati Membri fir-rigward tal-istatus tiegħu, għandu wkoll jibbenefika mill-prospettiva ta' liberalizzazzjoni eventwali tal-viżi ladarba jiġu sodisfatti l-kundizzjonijiet kollha, filwaqt li jilqgħu pożittivament it-tnedija ta' djalogu dwar ir-reġim tal-viżi f'Jannar 2012 u l-preżentazzjoni tal-pjan direzzjonali dwar il-liberalizzazzjoni tal-viżi f'Ġunju 2012, wara li kkunsidra d-Djalogu Strutturali dwar l-Istat tad-Dritt imniedi fit-30 ta' Mejju 2012, wara li kkunsidra l-Kunsill Nazzjonali għall-Integrazzjoni Ewropea, marbut mal-uffiċċju tal-President u jaqdi r-rwol ta' korp ta' koordinament ta' livell għoli kompetenti għall-konsolidament ta' kunsens dwar l-aġenda Ewropea permezz ta' approċċ inklużiv u trasversali, li ġie inawgurat f'Marzu 2012, wara li kkunsidra l-konklużjonijiet tal-Kunsill tat-28 ta' Frar 2012 dwar it-Tkabbir u l-Proċess ta' Stabbilizzazzjoni u ta' Assoċjazzjoni; wara li kkunsidra r-rapport ta' Ottubru 2012 tal-Missjoni tal-Organizzazzjoni għas-Sigurtà u l-Kooperazzjoni fl-Ewropa (OSKE) bit-titolu "Drittijiet għal Proċess Ġust f'Kawżi relatati mal-Elezzjonijiet", wara li kkunsidra d-dikjarazzjonijiet konġunti tal-laqgħat interparlamentari PE-Kosovo tat-28-29 ta' Mejju 2008, is-6-7 ta' April 2009, it-22-23 ta' Ġunju 2010, u l-20 ta' Mejju 2011, wara li kkunsidra r-riżoluzzjonijiet preċedenti tiegħu, wara li kkunsidra l-Artikolu 110(2) tar-Regoli ta' Proċedura tiegħu, billi t-tmiem tal-indipendenza kontrollata jimmarka pass importanti għall-Kosovo u jirrinforza r-responsabilità tal-awtoritajiet tal-Kosovo biex jippreżentaw u jimplimentaw riformi fit-triq lejn l-integrazzjoni Ewropea; billi 98 Stat Membru fost il-193 Stat Membru tan-Nazzjonijiet Uniti, inklużi 22 mis-27 Stat Membru tal-Unjoni Ewropea, jirrikonoxxu l-indipendenza tal-Kosovo; billi l-Istati Membri kollha tal-UE jappoġġaw il-prospettiva Ewropea tal-Kosovo, f'konformità mal-impenji tal-UE lejn ir-reġjun kollu tal-Balkani tal-Punent u mingħajr preġudizzju għall-pożizzjoni tal-Istati Membri dwar l-istatus tal-Kosovo; billi l-issuktar tad-djalogu f'livell għoli Belgrad-Pristina huwa pass importanti lejn in-normalizzazzjoni tar-relazzjonijiet bejn iż-żewġ iż-żewġ partijiet, bil-patt li jimpenjaw ruħhom b'mod effikaċi u kostruttiv f'negozjati orjentati lejn il-kisba ta' riżultati; billi r-relazzjonijiet ta' bon viċinat huma essenzjali għas-sigurtà u l-istabilità fir-reġjun; billi saru żviluppi importanti fir-relazzjonijiet UE-Kosovo, fosthom il-pubblikazzjoni tal-istudju ta' fattibilità tal-Kummissjoni u t-tnedija tad-djalogu dwar il-viżi u tad-Djalogu Strutturat dwar l-Istat tad-Dritt; billi l-prospettiva Ewropea tal-Kosovo tikkostitwixxi inċentiv b'saħħtu għall-implimentazzjoni tar-riformi meħtieġa; billi d-dgħufija persistenti fl-istat tad-dritt ittawwal il-konsolidament tad-demokrazija u tagħmel ħsara lill-ekonomija, billi timmina l-iżvilupp fit-tul; billi fost il-prijoritajiet ewlenin tal-missjoni EULEX hemm il-ġlieda kontra l-korruzzjoni u l-kriminalità organizzata u l-investigazzjoni u l-prosekuzzjoni tad-delitti tal-gwerra; Jilqa' pożittivament ir-riżultati tal-istudju ta' fattibilità tal-Kummissjoni, li sab li jista' jiġi konkluż ftehim ta' stabbilizzazzjoni u assoċjazzjoni f'sitwazzjoni li fiha l-Istati Membri jsostnu fehmiet differenti dwar l-istatus tal-Kosovo, bil-patt li l-Kosovo jissodisfa għadd ta' kundizzjonijiet bażiċi; jinkoraġġixxi lill-Kosovo jinvesti aktar sforzi biex jilħaq il-prijoritajiet f'terminu qasir identifikat f'tali studju; Jenfasizza li l-iffirmar tal-ftehim ta' stabbilizzazzjoni u assoċjazzjoni huwa pass importanti lejn l-integrazzjoni futura tal-Kosovo fl-istrutturi Ewropej u, fl-aħħar mill-aħħar, għall-adeżjoni mal-Unjoni; jinsab konvint li tali ftehim se joħloq opportunitajiet ġodda li se jsaħħu l-kooperazzjoni bejn il-ġirien u l-integrazzjoni reġjonali tal-Kosovo; Jinkoraġġixxi, madankollu, lill-ħames Stati Membri li baqa' jipproċedu bir-rikonoxximent tal-Kosovo u jistedinhom jagħmlu l-almu tagħhom biex jiffaċilitaw ir-relazzjonijiet ekonomiċi, soċjali u politiċi bejn iċ-ċittadini tagħhom u dawk tal-Kosovo; Jikkonstata t-tmiem tal-indipendenza kontrollata fl-10 ta' Settembru 2012, b'segwitu tas-sentenza tat-2 ta' Lulju 2012 tal-Grupp ta' Tmexxija Internazzjonali li l-Proposta Komprensiva ta' Qbil dwar l-Istatus tal-Kosovo ġiet sostanzjalment eżegwita; jilqa' favorevolment il-konklużjoni tal-mandat tar-Rappreżentant Ċivili Internazzjonali u l-ħidma li wettaq sal-lum ir-Rappreżentant Speċjali tal-UE/Kap tal-Uffiċċju tal-UE; Jilqa' pożittivament id-Djalogu ta' livell għoli l-ġdid bejn Belgrad u Pristina mibdi u ffaċilitat mill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, Catherine Ashton, billi ta impetu ġdid lid-djalogu bejn iż-żewġ partijiet; jappella għall-implimentazzjoni sħiħa tal-ftehimiet kollha milħuqa sa issa, partikolarment dwar il-ġestjoni integrata tal-fruntieri u l-implimentazzjoni tal-punti ta' kontroll fil-fruntiera komuni tagħhom kif determinat fil-ftehim; jilqa' b'sodisfazzjon il-ħatra tal-uffiċjal ta' kollegament min-naħa tal-Kosovo f'Belgrad bħala pass importanti f'din id-direzzjoni; Jinnota b'dispjaċir li d-disà fażi ta' djalogu ta' livell għoli Belgrad-Pristina spiċċa mingħajr ftehim komprensiv fir-rigward tal-ambitu tal-awtorità tal-komunità tal-municipalitajiet Serbi; jitlob liż-żewġ partijiet jkomplu jintensifikaw it-taħdidiet sabiex malajr kemm jista' jkun tinstab soluzzjoni li tkun sostenibbli u aċċettabbli għaż-żewġ naħat għall-kwistjonijiet kollha li għadhom jeżistu; jenfasizza li n-normalizzazzjoni tar-relazzjonijiet hi fl-interessi tas-Serbja u tal-Kosovo u hi pass fundamentali biex ikun sblukkat il-proċess ta' integrazzjoni Ewropea; Jenfasizza l-bżonn ta' trasparenza sinifikanti fil-komunikazzjoni tar-riżultati tad-djalogu Belgrad-Pristina u fl-involviment tal-parlamenti u tas-soċjetajiet ċivili kkonċernati; jisħaq fuq il-bżonn, f'dan ir-rigward, li n-negozjaturi Kosovari u Serbi jibnu l-fiduċja pubblika u jikkonsultaw iċ-ċittadini; Itenni li l-ideat ta' taqsim tal-Kosovo jew ta' kwalunkwe pajjiż ieħor tal-Balkani tal-Punent imorru kontra l-ispirtu tal-integrazzjoni Ewropea; itenni s-sostenn tiegħu għall-integrità territorjali tal-Kosovo u għal soluzzjonjiet miftiehma b'mod komuni għat-tilwim pendenti; jistieden lill-partijiet kollha kkonċernati jimpenjaw ruħhom b'mod kostruttiv fid-djalogu ffaċilitat mill-UE u biex jastjenu minn kwalunkwe azzjoni li tista' tqanqal tensjonijiet fir-reġjun; Jenfasizza l-bżonn ta' responsabilità u sjieda lokali tal-proċess ta' rikonċiljazzjoni; iqis li l-awtoritajiet tal-Kosovo għandhom jieħdu passi ulterjuri biex javviċinaw il-minoranza Serba, partikolarment fit-Tramuntana, bil-għan li tiġi garantita integrazzjoni wiesgħa fi ħdan is-soċjetà filwaqt li jiġi żgurat li jiġi totalment implimentat l-prinċipju kostituzzjonali skont liema s-Serbi tal-Kosovo jingħataw id-dritt ta' aċċess għas-servizzi uffiċjali kollha bil-lingwa tagħhom stess; huwa tal-fehma, fl-istess ħin, li għandha tissaħħaħ il-kooperazzjoni bejn is-Serbi kollha tal-Kosovo u li l-Kummissjoni għandha tappoġġa l-proġetti relatati u tippromwovi l-kuntatti bejn persuna u oħra; jinkoraġġixxi lis-Serbi kollha tal-Kosovo u lir-rappreżentanti politiċi tagħhom jużaw il-possibilitajiet kollha offruti lilhom mill-kostituzzjoni Kosovara biex jiżvolġu rwol kostruttiv fil-politika u fis-soċjetà; iqis bħala pass pożittiv il-ftuħ tal-uffiċċju amministrattiv fil-parti tat-Tramuntana ta' Mitrovica; jikkonstata, madankollu, li ħafna attivisti tas-soċjetà ċivili fit-Tramuntana ta' Mitrovica qed jesperjenzaw inqas libertà biex iwettqu xogħolhom, u qed jiffaċċjaw tisħiħ ta' sentiment nazzjonalistiku dominanti matul is-sena li għaddiet; Jappella għal trasparenza sħiħa fil-finanzjament tal-iskejjel u tal-isptarijiet fil-Kosovo tat-Tramuntana, skont id-dispożizzjonijiet tal-pjan Ahtisaari; Jiddeplora l-atti vandaliċi kontra żewġ ċimiterji Serbi u jħeġġeġ lill-awtoritajiet tal-Kosovo jressqu quddiem il-ġustizzja lil min hu responsabbli ta' atti tant faħxin; Jistieden lill-awtoritajiet tal-Kosovo u lil EULEX jieħdu provvedimenti biex jippreparaw pjan direzzjonali u jimplimentaw bis-sħiħ il-proċess ta' deċentrament sabiex jittejjeb il-funzjonament tal-awtoritajiet lokali skont il-kostituzzjoni tal-Kosovo, inkluż fir-reġjun tat-Tramuntana; Jilqa' d-deċiżjoni tal-bord tal-Kunsill għall-Kooperazzjoni Reġjonali li jkun aċċettat il-Kosovo bħala membru ta' din l-organizzazzjoni; iqis dan bħala pass importanti 'l quddiem għall-pajjiż li jinsab fi triqtu lejn integrazzjoni reġjonali u Ewropea; Jilqa' pożittivament ir-rieżami u l-estensjoni tal-mandat ta' EULEX u l-ħatra ta' Bernd Borchardt bħala kap tal-missjoni; iqis li r-rapport tal-Qorti Ewropea tal-Awdituri dwar l-assistenza tal-UE lill-Kosovo relatata mal-istat tad-dritt iqajjem tħassib ferm importanti, speċjalment fir-rigward tal-effiċjenza ta' tali assistenza, tal-korruzzjoni f'livelli għoljin, tal-kriminalità organizzata u tan-nuqqas ta' objettivi identifikati b'mod ċar; iħaddan l-analiżi u r-rakkomandazzjonijiet formulati fir-rapport u jistieden lill-atturi kollha involuti jimplimentawhom, b'hekk itejbu l-effikaċja tal-assistenza tal-UE; Jenfasizza l-importanza tas-suċċess ta' EULEX, kemm għall-iżvilupp sostenibbli tal-Kosovo, kif ukoll għall-konsolidament tal-istituzzjonijiet u tal-istabilità; ikompli jenfasizza l-importanza għall-Kosovo li jsaħħaħ il-kooperazzjoni stretta tiegħu ma' EULEX u li jappoġġa l-ħidma ta' EULEX fl-oqsma kollha tal-mandat tagħha; jenfasizza li EULEX għandha tittratta b'urġenza l-bżonn ta' trasparenza u ta' rendikont f'xogħolha u jappella għal sistema effiċjenti u trasparenti fi ħdan l-istrutturi ta' EULEX biex jiġi garantit li jitqiesu l-ilmenti min-naħa taċ-ċittadini u tar-rappreżentanti tas-soċjetà ċivili; jinkoraġġixxi lil EULEX tikkomunika aħjar is-suċċessi tagħha liċ-ċittadini tal-Kosovo, taħdem biex iżżid il-fiduċja fil-missjoni u tagħti attenzjoni kbira lill-aspettattivi taċ-ċittadini; Jissottolinja l-bżonn li EULEX ikollha sistema interna ta' ġestjoni, koordinament u kooperazzjoni effikaċi; jistieden lil EULEX iġġedded u ssaħħaħ l-isforzi tagħha biex ittejjeb l-istat tad-dritt fil-Kosovo, u tikkonċentra l-eżerċizzju tas-setgħat eżekuttivi tagħha fuq it-trażżin tal-korruzzjoni f'livelli għoljin u tal-kriminalità organizzata; jenfasizza r-responsabilità ta' EULEX fir-rigward tas-setgħat eżekuttivi tagħha kif ukoll il-funzjoni tagħha ta' kontroll, gwida u konsulenza; jistieden lill-Istati Membri tal-UE jiżguraw b'mod partikolari li EULEX ikollha persunal adegwat, f'termini kwalitattivi, ta' żmien u ta' bilanċ bejn nisa u rġiel, u li l-kompożizzjoni tal-persunal tirrifletti l-ħtiġijiet fuq il-post; Isostni t-Task Force Investigattiva Speċjali stabbilita wara r-rapport ta' Diċembru 2010 tal-Assemblea Parlamentari tal-Kunsill tal-Ewropea; iqis li l-investigazzjonijiet bir-reqqa tal-allegazzjonijiet kollha fformutati f'tali rapport huma fl-interessi tal-Kosovo; jistieden lill-awtoritajiet tal-Kosovo u lill-awtoritajiet tal-pajjiżi ġirien jikkooperaw bis-sħiħ u jsostnu t-Task Force Investigattiva Speċjali; Jenfasizza l-bżonn ta' aktar kooperazzjoni u aktar koordinament tal-assistenza bejn l-Istati Membri, l-istituzzjonijiet tal-UE u donaturi internazzjonali oħra sabiex jiġi evitat kull trikkib tal-attivitajiet u biex tiġi żgurata ġestjoni effiċjenti tar-riżorsi; jilqa' pożittivament l-adeżjoni tal-Kosovo mal-Bank Ewropew għar-Rikostruzzjoni u l-Iżvilupp (BERŻ) li tiddekorri minn Diċembru 2012; Jinkoraġġixxi lill-awtoritajiet tal-Kosovo jintensifikaw l-isforzi tagħhom fil-ġlieda kontra l-livell għoli ta' qgħad u l-faqar fil-pajjiż permezz ta' aktar riformi ekonomiċi u titjib fil-klima tal-investiment; Jilqa' pożittivament it-tnedija tad-djalogu dwar ir-reġim tal-viżi u t-trasferiment tal-pjan direzzjonali fil-qasam tal-viżi f'Ġunju 2012; iħeġġeġ implimentazzjoni rapida u stretta tal-pjan direzzjonali; jistieden lill-Kunsill u lill-Kummissjoni jinfurmaw b'mod regolari lill-Parlament dwar il-progress f'dan il-qasam; Jistieden lill-awtoritajiet tal-Kosovo jissodisfaw l-erba' prijoritajiet fuq terminu qasir li huma l-kriterji għat-tnedija tan-negozjati tal-ftehim ta' stabbilizzazzjoni u assoċjazzjoni, fl-oqsma tal-istat tad-dritt, tal-minoranzi, tal-kapaċitajiet amministrattivi u tal-kummerċ, u jsaħħu l-kapaċitajiet amministrattivi tagħhom għan-negozjati, speċifikament billi jitkompla r-ristrutturar tal-Ministeru għall-Kummerċ; Iħeġġeġ lill-awtoritajiet tal-Kosovo jintensifikaw l-impenn tagħhom u juru r-rieda politika tagħhom biex jissaħħaħ l-istat tad-dritt, partikolarment billi tingħata prova tal-ġlieda kontra l-kriminalità organizzata u l-korruzzjoni; josserva b'interess it-tnedija ta' Djalogu Strutturat dwar l-Istat tad-Dritt bħala l-forum ta' livell għoli għall-monitoraġġ tal-progress fil-qasam tal-istat tad-dritt; iħeġġeġ lill-awtoritajiet tal-Kosovo jwaqqfu l-prattika tal-għoti ta' maħfriet lil għadd kbir ta' kriminali kkundannati fl-okkażjoni taċ-ċelebrazzjonijiet li jfakkru l-anniversarju tad-dikjarazzjoni ta' indipendenza tal-Kosovo, u japplikaw kriterji aktar stretti fl-għoti ta' dawn il-maħfriet, filwaqt li josservaw dejjem is-separazzjoni tal-poteri; Iħeġġeġ lill-awtoritajiet tal-Kosovo jtejbu l-indipendenza, l-effikaċja, l-obbligu ta' rendikont u l-imparzjalità tal-ġudikatura, u jirrispettaw l-indipendenza tagħha, kemm fl-azzjonijiet kif ukoll fid-dikjarazzjonijiet pubbliċi tagħhom, inkluż fir-rigward tal-investigazzjoni jew l-arrest ta' personalitajiet politiċi, u jirrispettaw il-mandat ta' EULEX u l-eżerċizzju tas-setgħat eżekuttivi tagħha; Jinsab imħasseb bin-nuqqas ta' progress sinifikanti fil-ġlieda kontra l-korruzzjoni u l-kriminalità organizzata; jistieden lill-awtoritajiet tal-Kosovo juru rieda politika u kuraġġ reali biex jiġġieldu kontra l-korruzzjoni f'livelli għoljin u juru aktar trasparenza u governanza aħjar, anki permezz ta' koordinament bejn il-forzi tal-pulizija u l-awtoritajiet ġudizzjarji tal-Kosovo; itenni t-tħassib tiegħu dwar il-livell għoli ta' kriminalità organizzata fit-Tramuntana tal-Kosovo, josserva l-adozzjoni min-naħa tal-gvern tal-istrateġija kontra l-korruzzjoni u jqis li l-Kosovo għandu bżonn jadotta u jimplimenta tali strateġija b'impenn serju; jesprimi tħassib dwar in-nuqqas ta' parteċipazzjoni sħiħa fl-Europol u fl-Interpol minħabba n-nuqqas ta' rikonoxximent tas-sovranità tal-Kosovo u jistieden lill-Istati Membri jiffaċilitaw kooperazzjoni aħjar bejn EULEX u l-Europol u l-Interpol u jfittxu possibilitajiet għall-inklużjoni tal-Kosovo kemm fl-Europol kif ukoll fl-Interpol, almenu bħala osservatur; Jinnota, f'dan ir-rigward, li r-rapport tal-Qorti Ewropea tal-Awdituri jelenka diversi każijiet li fihom l-awtoritajiet tal-Kosovo naqsu milli jsegwu l-pariri u r-rakkomandazzjonijiet tal-istituzzjonijiet tal-UE jew tal-esperti ffinanzjati mill-UE fil-qasam, partikolarment fil-ġlieda kontra l-korruzzjoni; josserva li l-kriminalità organizzata preżenti fil-Kosovo toħloq theddida konsiderevoli, u hija ffaċiliata bis-saħħa tal-impunità, tal-indħil politiku frekwenti fl-awtoritajiet ġudizzjarji u ta' eżekuzzjoni tal-liġijiet u tal-korruzzjoni f'livelli għoljin; Josserva li l-korruzzjoni u l-kriminalità organizzata huma mifruxa fir-reġjun u jirrappreżentaw ukoll ostaklu għall-iżvilupp demokratiku, soċjali u ekonomiku tal-Kosovo; jappella għal, f'dan ir-rigward, strateġija reġjonali u kooperazzjoni msaħħa bejn il-pajjiżi kollha tar-reġjun sabiex jiġu indirizzati dawn il-pjagi b'mod aktar effikaċi, b'mod partikolari t-traffikar u l-isfruttament tan-nisa u tal-minuri għall-finijiet tal-isfruttament sesswali jew tal-elemożina furzata; jilqa' b'sodisfazzjon il-ħidma ta' suċċess f'dan il-qasam mill-"Kooperazzjoni ta' Ohrid" bejn il-gvernijiet ta' Pristina, Skopje, Podgorica u Tirana; Jesprimi tħassib dwar il-qafas limitat tal-Kosovo għall-protezzjoni tax-xhieda, partikolarment sinifikanti f'każijiet ta' profil għoli; jenfasizza l-importanza ta' programm tal-protezzjoni tax-xhieda li jaħdem kompletament sew; jistieden lill-awtoritajiet tal-Kosovo jsaħħu l-effikaċja u l-kredibilità tas-sistema tal-protezzjoni tax-xhieda, u lil EULEX iżżid l-appoġġ tagħha għal dawn l-isforzi; iħeġġeġ lill-Istati Membri jaċċettaw aktar każijiet ta' trasferiment tax-xhieda u jenfasizza l-ħtieġa li jkomplu jfittxu mezzi biex jirrikonoxxu s-sofferenza u jirrispettaw id-dritt għall-verità u l-ġustizzja tal-vittmi kollha tad-delitti tal-gwerra, inkluż appoġġ għall-istabbiliment tal-kummissjoni reġjonali dwar il-verità RECOM; Iqis li huwa deplorevoli li, bħala konsegwenza tal-gwerra tal-1999 fil-Kosovo, 1 869 ruħ għadhom nieqsa; josserva li din il-kwistjoni tirrikjedi tweġiba fil-pront, minħabba li l-iżvelar tal-verità u li l-familji tal-vittmi jkunu jistgħu jibku t-telfa tal-maħbubin tagħhom huma prekundizzjonijiet vitali għar-rikonċiljazzjoni bejn il-komunitajiet u għal futur fil-paċi fir-reġjun; jenfasizza l-ħtieġa ta' kooperazzjoni aħjar bejn il-kumitati għall-persuni nieqsa u jħeġġeġ lill-awtoritajiet tal-pajjiżi kkonċernati kollha jagħmlu disponibbli l-arkivji tal-pulizija sigrieta u tal-armata; Jibqa' mħasseb dwar ix-xejra kontinwa tat-traffikar tal-bnedmin li jgħaddi jew li joriġina mill-mill-Kosovo, b'mod speċjali tat-traffikar tat-tfal għal skopijiet ta' sfruttament sesswali; jistieden lill-Kosovo jintensifika l-isforzi tiegħu fil-ġlieda kontra t-traffikar tal-bnedmin, inkluż billi jżid il-kapaċitajiet tal-awtoritajiet ġudizzjarji u tal-eżekuzzjoni tal-liġiijiet tiegħu; Jistieden lill-partijiet kollha jiffinalizzaw ir-riforma elettorali biex joħolqu kuntest elettorali li jopera tajjeb f'konformità mal-istandards internazzjonali, b'mod partikolari dawk tal-Kunsill tal-Ewropa, bil-għan partikolari li jitnaqqsu l-possibilitajiet ta' frodi elettrorali u tissaħħaħ ir-responsabilità politika tal-poter leġiżlattiv; jinsab imħasseb dwar in-nuqqasijiet fl-investigazzjoni u l-prosekuzzjoni tal-frodi elettorali marbuta mal-elezzjonijiet parlamentari ta' Diċembru 2010, kif enfasizzat fir-rapport tal-OSKE dwar dan is-suġġett; jistieden lill-awtoritajiet responsabbli jqisu r-rakkomandazzjoni tar-rapport tal-OSKE; jistieden lil EULEX tqis li teżerċita s-setgħat eżekuttivi tagħha f'dan il-qasam, jekk taċċerta li s-sistema ġudizzjarja tal-Kosovo mhijiex kapaċi tirrimedja dawn in-nuqqasijiet; Jilqa' favorevolment it-titjib sinifikanti fil-qafas regolatorju tal-Kosovo, inkluż il-leġiżlazzjoni progressiva u l-politiki dwar ir-ritorn u r-rimpatriju, id-drittijiet tal-komunità, l-użu tal-lingwi, kontra d-diskriminazzjoni, il-parità tal-ġeneru u ż-żgħażagħ; Jenfasizza li minkejja dan it-titjib, jibqgħu l-isfidi fil-konfront tal-protezzjoni tad-drittijiet tal-bniedem u tal-komunità, in-nondiskriminazzjoni abbażi tal-orjentament sesswali, u l-parteċipazzjoni tan-nisa u taż-żgħażagħ fil-proċess tat-teħid tad-deċiżjonijiet; jenfasizza li n-nisa, iż-żgħażagħ u l-komunitajiet għadhom sottorappreżentati fil-livelli kemm ċentrali kif ukoll lokali; Jikkundanna bil-qawwa t-theddid reċenti li sar kontra Nazlie Balaj, attivist tad-drittijiet tal-bniedem u membru tan-netwerk ta' nisa tal-Kosovo, bħala reazzjoni għad-difiża pubblika li għamlet biex tiġi inkluża emenda fil-Liġi tal-istatus tal-martri, ta' persuni invalidi u veterani, membri tal-Armata ta' Liberazzjoni tal-Kosovo, vittmi ċivili u l-familji tagħhom, li tippermetti persuni li sofrew vjolenza sesswali matul il-gwerra li jingħataw status ugwali bħala veterani, u jistieden lill-aworitajiet tal-Kosovo jinvestigaw dan l-inċident u jiżguraw il-protezzjoni tad-difensuri kollha tad-drittijiet tal-bniedem; Jistieden lill-istituzzjonijiet fuq livell kemm ċentrali kif ukoll lokali jimplimentaw b'mod effikaċi l-leġiżlazzjoni relatata mad-drittijiet tal-bniedem u jikkontribwixxu għal aktar żvilupp ta' soċjetà multietnika; Jilqa' b'sodisfazzjon ix-xogħol tal-Ombudsman u jikkunsidra l-indipendenza baġitarja tal-funzjoni tiegħu bħala kwistjoni ta' urġenza; Jenfasizza l-ħtieġa li l-Assemblea tal-Kosovo ssaħħaħ l-indipendenza, l-kompetenzi u l-kapaċità tagħha għall-kontroll fuq il-baġit, is-settur eżekuttiv u tas-sigurtà, billi ttejjeb l-iskrutinju leġiżlattiv u l-monitoraġġ tal-implimentazzjoni u l-impatt tal-politiki u tal-liġijiet; Jenfasizza l-importanza tal-implimentazzjoni tar-riformi neċessarji tal-amministrazzjoni pubblika u taż-żieda fl-għadd ta' nisa u ta' membri tal-minoranzi fil-livelli kollha tal-amministrazzjoni; Jilqa' pożittivament il-fatt li l-qafas ġuridiku tal-Kosovo jipprevedi d-drittijiet tan-nisa u li l-parità tal-ġeneru hija minquxa sew fl-ordinament ġuridiku, u japprezza l-progress li sar f'dan il-qasam; huwa mħasseb, madankollu, dwar ir-rata għolja ta' abbandun kmieni tal-iskola fost il-bniet u s-sottorappreżentanza tan-nisa fis-suq tax-xogħol, inkluż f'setturi fundamentali tas-soċjetà; iħeġġeġ lill-gvern u lill-parlament ikunu aktar proattivi u effikaċi fl-implimentazzjoni tal-liġijiet rilevanti, inklużi dawk kontra l-vjolenza domestika u t-traffikar, sabiex isir progress b'mod viżibbli fid-drittijiet tan-nisa u l-parità tal-ġeneru is-sessi fil-Kosovo; jistieden lill-awtoritajiet tal-Kosovo jkunu aktar attivi fit-tħeġġiġ tal-parteċipazzjoni politika u soċjali tan-nisa, fil-promozzjoni tal-parteċipazzjoni tagħhom, u fit-tisħiħ tal-pożizzjoni tagħhom, fis-suq tax-xogħol u fl-integrazzjoni tal-parità tal-ġeneru; Jenfasizza r-rwol ċentrali tal-organizzazzjonijiet tas-soċjetà ċivili (OSĊ) attivi u indipendenti fit-tisħiħ u l-konsolidament tal-proċessi politiċi demokratiċi u fil-bini ta' soċjetà integrata fil-pajjiż; jirrikonoxxi l-ħidma importanti mwettqa mill-OSĊ u mill-organizzazzjonijiet tan-nisa; jenfasizza l-importanza tad-djalogu mal-OSĊ; Jenfasizza r-rwol ċentrali tal-organizzazzjonijiet tas-soċjetà ċivili fil-bini ta' soċjetà integrata, fit-tisħiħ u fil-konsolidament tal-proċessi politiċi demokratiċi fil-Kosovo u fil-promozzjoni tad-djalogu u tar-relazzjonijiet ta' bon viċinat fir-reġjun, b'hekk jikkontribwixxu għall-kooperazzjoni reġjonali msaħħa fir-rigward tal-aspetti soċjali u politiċi; jilqa' pożittivament il-kooperazzjoni mtejba tal-gvern mal-NGOs, iżda jappella għal konsultazzjoni usa' tal-NGOs fil-proċess tat-tfassil tal-politiki u fil-kuntest tal-monitoraġġ tal-attivitajiet tal-awtoritajiet; jappella barra minn hekk, biex ir-rwol tagħhom jissaħħaħ fil-proċess ta' stabbilizzazzjoni u assoċjazzjoni; Jenfasizza l-ħtieġa li tiġi inkoraġġita ċ-ċittadinanza attiva permezz, fost affarijiet oħra, tat-tisħiħ tas-soċjetà ċivili u l-iżgurar reali tal-libertà tal-kelma; Jirrikonoxxi li għalkemm il-libertà li wieħed jissieħeb ma' trade union hija garantita bil-liġi, għad hemm bżonn ta' titjib fir-rigward tad-drittijiet bażiċi tax-xogħol u tat-trade unions; jinkoraġġixxi lill-Kosovo jsaħħaħ id-djalogu soċjali fi ħdan il-proċess tat-teħdi tad-deċiżjonijiet, fit-tfassil tal-politiki u l-bini ta' kapaċitajiet tas-sħab soċjali; Jenfasizza li EULEX għandha tintensifika l-assistenza lill-pulizija tal-Kosovo fir-rigward tat-taħriġ fir-riżoluzzjoni ta' sitwazzjonijiet kritiċi u delikati qabel u matul id-dimostrazzjonijiet; jenfasizza l-ħtieġa li jiżdiedu wkoll l-isforzi mill-awtoritajiet, assistiti minn EULEX, biex tinkiseb ġustizzja għall-vittmi sopravissuti għall-vjolenza sesswali sofruta matul il-kunflitt fil-Kosovo u bnadi oħrajn fil-Balkani tal-Punent; Jinsab imħasseb li d-diskriminazzjoni għadha problema gravi; jenfasizza l-importanza li tiġi garantita l-ugwaljanza tal-persuni kollha indipendentement mill-oriġini etnika, is-sess, l-età, ir-reliġjoni, l-orjentament sesswali jew id-diżabilità tagħhom; jenfasizza l-bżonn ta' strateġija komprensiva kontra d-diskriminazzjoni li tittratta kull bażi ta' diskriminazzjoni, u l-implimentazzjoni sħiħa tal-Liġi kontra d-Diskriminazzjoni; jenfasizza l-importanza tas-sensibilizzazzjoni dwar dak li jikkostitwixxi att ta' diskriminazzjoni u dwar il-mezzi ta' rimedji legali; Jistieden lill-awtoritajiet japplikaw il-prinċipju kostituzzjonali tan-nondiskriminazzjoni abbażi tal-orjentament sesswali, biex iżidu l-għarfien tal-uffiċjali tal-eżekuzzjoni tal-liġijiet dwar id-drittijiet tal-LGBT u biex jiġġieldu kontra l-omofobija u transfobija; jiddeplora, f'dan ir-rigward, l-attakk vjolenti mwettaq fi Pristina fl-14 ta' Diċembru 2012 minn grupp ta' nies, fosthom Iżlamisti radikali, fuq l-istabbilimenti tal-midja Kosovo 2.0 kienet se tniedi l-aħħar ħarġa tar-rivista tagħha, bis-suġġett tas-sess, inklużi l-kwistjonijiet LGBT; jistieden lill-pulizija tal-Kosovo u lill-Ministeru tal-Intern jinvestigaw l-atti ta' vjolenza u t-theddid li sar kontra l-persuni involuti, u jressqu lill-awturi quddiem il-ġustizzja; iħeġġeġ lill-awtoritajiet jagħmlu kull sforz biex jiżguraw li d-drittijiet tal-bniedem jiġu rispettati kompletament, inkluż il-libertà tal-ħsieb, tal-kelma u ta' għaqda; Jenfasizza l-importanza ta' mezzi ta' komunikazzjoni indipendenti u liberi; jilqa' pożittivament, f'dan ir-rigward, l-emendi tal-Kodiċi Kriminali rigward ir-responsabilità penali ta' kapijiet edituri, pubblikaturi, stampaturi u manifatturi u l-ħarsien ta' sorsi ġurnalistiċi, li daħlu fis-seħħ mill-1 ta' Jannar 2013; Jieħu nota tat-tielet rapport tal-OSKE dwar il-valutazzjoni tad-drittijiet tal-komunità ta' Lulju 2012, li jindika li għalkemm huwa fis-seħħ qafas leġiżlattiv komprensiv u sofistikat, għad baqa' ħafna x'jinkiseb sabiex jingħata ħarsien reali u sinifikanti tad-drittijiet tal-komunitajiet fil-Kosovo; Jilqa' favorevolment l-adozzjoni ta' leġiżlazzjoni rilevanti għall-ħarsien u l-promozzjoni tal-komunitajiet u tal-patrimonju reliġjuż u kulturali kif ukoll it-teħid b'suċċess tar-responsabilità min-naħa tal-Kosovo għas-sigurtà ta' bosta siti kulturali u reliġjużi tal-Knisja Serba Ortodossa; jilqa' b'sodisfazzjon b'mod partikolari, f'dan ir-rigward, il-ħolqien ta' unità speċjali fi ħdan il-pulizija tal-Kosovo li se tkun iddedikata b'mod esklużiv għal dan il-kompitu; jappella għal implimentazzjoni ulterjuri tal-leġiżlazzjoni rilevanti, b'mod partikolari l-Liġi dwar il-Komunitajiet; jiddeplora r-rifjut min-naħa tal-awtoritajiet tal-Kosovo li jħallu l-President Serb Tomislav Nikolić iżur il-Kosovo u jattendi għaċ-ċelebrazzjoni tal-Milied Ortodoss fi Gračanica; jilqa' f'dan ir-rigward, il-laqgħa bejn il-President Serb Nikolic u l-President tal-Kosovo Jahjaga li seħħet fi Brussell fis-6 ta' Frar 2013 f'atmosfera miftuħa u kostruttiva taħt il-patroċinju tal-Viċi President/Rappreżent Għoli Catherine Ashton, fil-kuntest ta' sforzi magħmula biex jiġu normalizzati r-relazzjonijiet bejn iż-żewġ naħat; Jiddeplora r-rifjut min-naħa tal-awtoritajiet Serbi li jippermettu lill-Viċi Prim Ministru tal-Kosovo, Mimoza Kusari-Lila, li taqsam il-fruntiera u żżur il-wied ta' Presevo; jiddeplora s-sigħat twal li ċ-ċittadini tal-Kosovo jridu jistennew sabiex jaqsmu fis-Serbja; Jenfasizza l-importanza tal-ammeljorament tar-relazzjonijiet u tar-rappreżentanza tal-Kosovo fi ħdan l-istituzzjonijiet internazzjonali kulturali u patrimonjali bil-għan li jittejjeb il-ħarsien tas-siti u tal-monumenti reliġjużi u kulturali, kif ukoll l-importanza tal-ammeljorament tar-rappreżentanza tal-Kosovo fi ħdan l-organizzazzjonijiet sportivi Ewropej u internazzjonali bil-għan li l-atleti Kosovari jkunu jistgħu jieħdu sehem fl-avvenimenti sportivi internazzjonali kollha, inklużi l-kampjonati Ewropej u tad-dinja u l-Olimpijadi; Jilqa' pożittivament il-ħolqien tal-Uffiċċji Muniċipali għall-Komunitajiet u r-Ritorni fil-maġġoranza tal-muniċipalitajiet, iżda jqis li huwa deplorevoli li, minkejja il-progress li sar, ir-ritorn tar-rifuġjati u tal-persuni spustati internament għadu jikkostitwixxi sfida, partikolarment minħabba episodji ta' insigurtà; jinkoraġġixxi lill-awtoritajiet tal-Kosovo jagħmlu sforzi ulterjuri f'dan il-qasam, kemm f'livell ċentrali kif ukoll dak lokali, u jagħtu attenzjoni partikolari lir-ritorn ta' Serbi, Rom, Ashkali u Eġizzjani; Jilqa' b'soddisfazzjon l-għeluq definittiv tal-kamp ta' Osterode ikkontaminat biċ-ċomb fil-parti tat-Tramuntana ta' Mitrovica u r-risistemazzjoni tal-bqija tal-familji, fosthom ħafna familji Rom, Askhali u Eġizzjani, fi djar mibnija mill-ġdid u blokk wieħed ta' appartamenti soċjali, li huma parti minn proġett iffinanzjat mill-UE; iqis dan bħala pass importanti lejn l-reintegrazzjoni sħiħa u l-inklużjoni tar-rifuġjati u l-minoranzi fis-soċjetà tal-Kosovo; iħeġġeġ lill-awtoritajiet tal-Kosovo jibdew immedjatament l-operazzjonijiet ta' tindif taż-żona kkontaminata u lill-Kummissjoni tagħti l-assistenza teknika u finanzjarja neċessarja; jistieden lill-Kosovo jiddedika riżorsi akbar għall-adozzjoni u l-implimentazzjoni ta' standards ambjentali tal-UE; Jilqa' pożittivament it-tnedija tar-rieżami intermedju tal-istrateġija u tal-pjan ta' azzjoni għall-komunitajiet Rom, Ashkali u Eġizzjani (RAE); jappella għal implimentazzjoni u monitoraġġ aktar effikaċi tal-istrateġija ta' integrazzjoni tar-RAE permezz ta' aktar bini ta' kapaċitajiet u koordinament interistituzzjonali mtejjeb; jenfasizza l-bżonn li jiġu implimentati bis-sħiħ l-"Erbgħin Azzjoni" biex tiġi promossa l-inklużjoni soċjali tal-komunitajiet Rom, Ashkali u Eġizzjani kemm fil-livell ċentrali kif ukoll muniċipali, f'konformità mal-objettivi tal-Qafas Ewropew għall-Istrateġiji Nazzjonali dwar l-Inklużjoni tar-Rom; jistieden lill-awtoritajiet tal-Kosovo jinkludu l-prospettiva tal-ġeneru fl-istrateġija ta' integrazzjoni u fil-pjan ta' azzjoni għall-komunitajiet Rom, Ashkali u Eġizzjani; Jinsab inkwetat li t-tfal Rom, Ashkali u Eġizzjani jibqgħu vulnerabbli u emarġinati; jistieden lill-awtoritajiet jagħtu attenzjoni adegwata għat-titjib tal-kundizzjonijiet tal-ħajja ta' dawn il-komunitajiet, inkluż l-aċċess tagħhom għall-edukazzjoni; Jinsab imħasseb dwar ir-rati għolja ta' faqar u ta' mortalità infantili, il-livell baxx ta' kopertura offruta mis-sistema tal-protezzjoni soċjali tal-Kosovo u l-ammont għoli ta' nfiq mhux rimborsat għall-assistenza sanitarja, u b'hekk il-familji vulnerabbli jiġu esposti għall-faqar kroniku; Jenfasizza li t-tfal b'diżabilità jkomplu jiċċaħħdu mill-edukazzjoni bażika, b'10 % biss jiġu rreġistrati fl-edukazzjoni primarja; jistieden lill-gvern jiżgura li l-persuni b'diżabilità u l-gruppi vulnerabbli l-oħra jkunu jistgħu jaċċedu għall-assistenza sanitarja, l-edukazzjoni u s-servizzi soċjali mingħajr diskriminazzjoni; jilqa' favorevolment l-adozzjoni ta' rakkomandazzjonijiet dwar l-iżvilupp fit-tfulija bikrija żviluppati mill-Assemblea tal-Kosovo; Jilqa' pożittivament it-tnedija ta' mappatura komprensiva tas-sitwazzjoni fil-qasam tal-ħarsien tat-tfal fil-Kosovo u l-progress li sar fir-rigward tal-adozzjoni ta' kodiċi tal-ġustizzja tal-minorenni soda li jallinja l-Kosovo mal-istandards internazzjonali u Ewropej; jibqa' mħasseb, madankollu, bin-nuqqas ta' infrastrutturi istituzzjonali speċjalizzati għat-tfal suġġetti għal proċedimenti penali (vittmi u xhieda); Jilqa' pożittivament ir-riżultati finali taċ-ċensiment tal-Kosovo tal-2011 bħala l-ewwel pass biex tingħata informazzjoni f'waqtha u preċiża għal dawk li fasslu d-deċiżjonijiet sabiex tintuża fit-tfassil tal-politiki; jirrikonoxxi, madankollu, l-isfidi li fadal fir-rigward tad-disponibilità ta' data statistikament valida u komparabbli fuq livell internazzjonali, essenzjali biex jitwettqu politiki abbażi ta' provi u għall-monitoraġġ tal-progress fil-Kosovo; Jitlob lill-Kosovo jtejjeb l-kuntest ekonomiku għall-impriżi żgħar u ta' daqs medju billi jnaqqas il-piż amministrattiv u l-ispejjeż assoċjati, iżid l-aċċess għall-kreditu, u jagħti appoġġ partikolari għall-impriżi li jkunu għadhom jibdew (start-ups); Jenfasizza l-importanza li l-Kosovo jiġi assenjat kodiċi telefoniku internazzjonali tiegħu stess għal raġunijiet kemm ekonomiċi kif ukoll politiċi; iqis li s-sitwazzjoni attwali hija insostenibbli u ambigwa, u jistieden lill-organizzazzjonijiet internazzjonali kompetenti jsolvu l-kwistjoni fl-iqsar żmien possibbli, u lis-Serbja tirtira l-veto tagħha f'dan il-rigward; Jistieden lill-Kosovo jaħdem fuq l-iżvilupp ta' enerġija rinnovabbli u d-diversifikazzjoni tas-sorsi enerġetiċi bil-għan li jagħlaq Kosova A u jirriabilita Kosova B, skont l-obbligi previsti mit-Trattat tal-Komunità tal-Enerġija; jenfasizza l-ħtieġa li tiġi ddedikata aktar mill-għajnuna finanzjarja fornuta mill-UE u l-BERŻ għall-iffrankar tal-enerġija u għall-effiċjenza enerġetika u fuq il-proġetti fil-qasam tal-enerġija rinovabbli; jiddispjaċih li l-BERŻ qed jippjana li jappoġġa impjant ġdid tal-linjite (Kosova e Re) fl-abbozz ta' strateġija tiegħu għall-pajjiż, u jistieden lill-Kummissjoni tieħu azzjoni biex tikkontesta pjanijiet bħal dawn għaliex dawn imorru kontra l-impenji favur il-klima tal-UE; Jieħu nota tal-pjanijiet ta' infrastrutturi stradali ġodda biex itejbu l-kollegamenti bejn Pristina u l-pajjiżi mal-fruntiera; josserva li l-prattiki tal-akkwist fil-Kosovo jibqgħu mhux adegwati, u jenfasizza l-bżonn li jiġi żgurat li l-proċessi tal-akkwist għal dawn il-proġetti l-kbar ikunu verament miftuħa, kompetittivi u trasparenti; josserva wkoll li dawn il-proġetti ta' infrastruttura għandhom jitwettqu skont il-kriterji stabbiliti fil-programm attwali tal-Fond Monetarju Internazzjonali; jenfasizza l-importanza li jkun żviluppat it-trasport pubbliku fir-rigward, b'mod partikolari, tal-modernizzazzjoni tal-kollegamenti ferrovjarji, u l-ħolqien ta' oħrajn ġodda, bħala parti minn sistema ta' trasport sostenibbli; jissuġġerixxi li tinħoloq sistema transkonfinali ta' trasport ferrovjarju ta' veloċità għolja bejn il-pajjiżi kollha fil-Balkani tal-Punent, konnessi man-Netwerk Trans-Ewropew tal-Unjoni Ewropea; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lis-Servizz Ewropew għall-Azzjoni Esterna u lill-Gvern u lill-Assemblea Nazzjonali tal-Kosovo. wara li kkunsidra d-Dokument ta' Ħidma tal-Persunal tal-Kummissjoni tal-14 ta' Novembru 2012 bit-titolu "L-ikkompletar tat-Tabella ta' Valutazzjoni għall-MIP: Indikatur tas-Settur Finanzjarju" (SWD(2012)0389), wara li kkunsidra r-rapport mill-Kummissjoni lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment dwar Rapport ta' Mekkaniżmu ta' Twissija – 2013 (COM(2012)0751), wara li kkunsidra l-'Views of the European Systemic Risk Board (ESRB) on the Envisaged Scoreboard Indicators Relevant for Financial Market Stability' (fehmiet tal-Bord Ewropew dwar ir-Riskju Sistemiku (BERS) dwar l-indikaturi ppjanati tat-tabella ta' valutazzjoni rilevanti għall-istabbiltà tas-suq finanzjarju) tad-9 ta' Diċembru 2011, wara li kkunsidra l-ittra tad-19 ta' Diċembru 2011 mill-Kummissjoni lill-President tal-Parlament Ewropew li tgħaddi lill-Parlament informazzjoni u dokumenti rilevanti dwar it-tabella ta' valutazzjoni aġġustata għall-MIP; wara li kkunsidra l-mistoqsija lill-Kummissjoni dwar l-ikkompletar tat-tabella ta' valutazzjoni għall-Proċedura ta' Żbilanċ Makroekonomiku (MIP) (O-000039/2013 – B7-0117/2013), wara li kkunsidra l-Artikoli 115(5) u 110(2) tar-Regoli ta' Proċedura tiegħu, billi l-MIP hija għodda ta' politika li ġiet introdotta permezz tas-"Six-Pack" u tikkostitwixxi pilastru ewlieni tal-governanza ekonomika taż-żona tal-euro, bil-għan li timpedixxi u tikkorreġi l-iżbilanċi makrokekonomiċi fl-Istati Membri, b'attenzjoni speċifika għal dawk l-iżbilanċi makrokekonomiċi li potenzjalment għandhom effetti konsekwenzjali fuq Stati Membri oħra; billi t-tabella ta' valutazzjoni stabbilita f'konformità mal-Artikolu 4 tar-Regolament dwar l-MIP oriġinarjament kienet tikkonsisti minn għaxar indikaturi li jkopru firxa wiesgħa ta' kwistjonijiet ta' sorveljanza fil-qafas tal-MIP; billi f'Novembru 2012 il-Kummissjoni żiedet indikatur, dak tar-rata tat-tkabbir tal-obbligazzjonijiet tas-settur finanzjarju, u bagħtet komunikazzjoni dwar dan lill-Parlament fl-ittra tagħha tad-19 ta' Novembru 2012 u ppubblikat analiżi rilevanti fir-Rapport ta' Mekkaniżmu ta' Twissija (AMR – Alert Mechanism Report) fit-28 ta' Novembru 2012; billi l-premessa 12 tar-Regolament dwar l-MIP tgħid li l-Kummissjoni "għandha tippreżenta suġġerimenti għal kummenti lill-kumitati kompetenti tal-Parlament Ewropew u tal-Kunsill dwar pjanijiet biex jiġu stabbiliti u aġġustati l-indikaturi u l-livelli ta' limitu"; Jiddeplora bil-kbir il-fatt li l-Kummissjoni naqset milli tirrispetta l-ispirtu kooperativ tar-Regolament dwar l-MIP hija u taġġorna t-tabella ta' valutazzjoni għas-sorveljanza tal-iżbilanċi makroekonomiċi; Jiddeplora bil-kbir ukoll il-fatt li l-Parlament irċieva l-komunikazzjoni rilevanti ftit jiem biss qabel ma l-Kummissjoni ppubblikat it-tabella ta' valutazzjoni f'Novembru 2012; Jitlob lill-Kummissjoni tinnotifika lill-Parlament u lill-Kunsill ferm minn qabel dwar jekk hux beħsiebha tkompli taġġorna t-tabella ta' valutazzjoni qabel l-2015; Jinnota b'dispjaċir kbir in-nuqqas ta' trattament indaqs tal-koleġiżlaturi f'dan il-proċess, peress li huwa rrappurtat li l-Kummissjoni kkonsultat il-grupp ta' ħidma rilevanti tal-Kunsill; Jenfasizza li ma jistax jitqies li r-riżoluzzjoni tiegħu tal-15 ta' Diċembru 2011 dwar it-tabella, fejn il-Parlament jitlob li jiżdied indikatur għas-settur finanzjarju, tirrifletti konsultazzjoni sodisfaċenti tal-Parlament kif previst fil-premessa 12 tar-Regolament dwar l-MIP, peress li dik ir-riżoluzzjoni ġiet adottata s-sena ta' qabel u ma kinitx reazzjoni għal proposta mill-Kummissjoni; ikompli jinnota li l-għażla u d-disinn iddettaljati tal-indikatur kienu jimplikaw livell għoli ta' diskrezzjoni, kif juri d-Dokument ta' Ħidma tal-Persunal tal-Kummissjoni tal-14 ta' Novembru 2012; Jinnota l-istqarrija ta' fehmiet tal-BERS tad-9 ta' Diċembru 2011 li tinkludi r-riżervi tiegħu fir-rigward ta' indikatur finanzjarju, fejn jistqarr li t-tabella ta' valutazzjoni "għandha tinkludi l-obbligazzjonijiet fuq perjodu qasir (is-somma tal-obbligazzjonijiet li jimmaturaw matul sena) għas-settur finanzjarju mhux konsolidat, nett mid-depożiti bankarji, bħala sehem mill-obbligazzjonijiet totali" u li "dan l-indikatur għandu jiġi preferut minn indikaturi msejsa fuq miżuri ta' ekwità abbażi tal-fluss tal-fondi, bħall-proporzjonijiet tal-effett ta' lieva jew tad-dejn, għax billi l-ekwità hija stmata skont il-valuri tas-suq hija sensittiva ħafna għaċ-ċaqliq tas-suq tat-titoli"; ifakkar lill-Kummissjoni li l-Artikolu 4(5) tar-Regolament dwar l-MIP jistabbilixxi li "x-xogħol tal-ESRB għandu jingħata l-konsiderazzjoni dovuta fit-tfassil tal-indikaturi rilevanti għall-istabbiltà tas-swieq finanzjarji"; Mhuwiex se jittollera aktar il-fatt li l-bidla meħtieġa fil-kultura fir-rigward tar-rikonoxximent sħiħ tar-rwol tal-Parlament fil-governanza ekonomika għadha għaddejja s'issa fis-servizzi tal-Kummissjoni; jisħaq fuq il-ħtieġa li l-Kummissjoni tirrispetta mingħajr ambigwità r-rwol tal-Parlament bħala kolegiżlatur fis-sorveljanza multilaterali, kif stabbilit fost l-oħrajn fl-Artikoli 121(6) u 136 tat-TFUE, u li tittratta lill-Parlament Ewropew bl-istess mod bħall-Kunsill fl-atti kollha tal-Unjoni f'dan il-qasam; ifakkar lill-Kummissjoni li l-konsultazzjoni tal-Parlament dwar modifiki għat-tabella ta' valutazzjoni tifforma wkoll parti mill-aħjar prattika fir-rigward tal-kortesija interistituzzjonali; Ifakkar lill-Kummissjoni fl-obbligu tagħha li tkun responsabbli quddiem il-Parlament, kif stabbilit fl-Artikolu 17(8) tat-TUE; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-BĊE. wara li kkunsidra l-Ftehim ta' Sħubija u Kooperazzjoni bejn l-UE u l-Vjetnam iffirmat fis-27 ta' Ġunju 2012 u d-djalogu UE-Vjetnam dwar id-drittijiet tal-bniedem li jsir darbtejn fis-sena bejn l-UE u l-gvern tal-Vjetnam, wara li kkunsidra l-Patt Internazzjonali dwar id-Drittijiet Ċivili u Politiċi li l-Vjetnam aderixxa miegħu fl-1982, wara li kkunsidra l-Eżitu tar-Rieżami Perjodiku Universali dwar il-Vjetnam maħruġ mill-Kunsill tad-Drittijiet tal-Bniedem tan-Nazzjonijiet Uniti tal-24 ta' Settembru 2009, wara li kkunsidra r-rapport tar-Rapporteur Speċjali tan-Nazzjonijiet Uniti dwar il-promozzjoni u l-ħarsien tad-dritt għal-libertà tal-opinjoni u tal-espressjoni lill-14-il Sessjoni tal-Kunsill tad-Drittijiet tal-Bniedem f'April 2010, wara li kkunsidra l-Istqarrija mill-Kelliem tar-Rappreżentant Għoli tal-UE Catherine Ashton dwar l-għoti ta' pieni fir-rigward tal-bloggers fil-Vjetnam tal-24 ta' Settembru 2012, wara li kkunsidra r-riżoluzzjonijiet preċedenti tiegħu dwar il-Vjetnam, wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi tliet ġurnalisti prominenti – Nguyen Van Hai/Dieu Cay, Ta Phong Tan u Pan Thanh Hai – ingħataw piena ta' priġunerija fl-24 ta' Settembru 2012; billi, wara appell, il-pieni tagħhom ġew ikkonfermati għal 12-il sena, 10 snin u 3 snin rispettivament, segwiti minn bosta snin ta' arrest fid-dar, talli ppubblikaw artikli fuq is-sit tal-internet tal-Klabb Vjetnamiż tal-Ġurnalisti Ħielsa; billi, skont rapporti reċenti minn organizzazzjonijiet internazzjonali tad-drittijiet tal-bniedem, 32 ċiberdissident ingħataw pieni ħorox ta' priġunerija jew qed jistennew proċess fil-qorti fil-Vjetnam; 14-il attivista favur id-demokrazija ngħataw piena ta' aktar minn 100 sena priġunerija talli eżerċitaw id-dritt tagħhom għal-libertà tal-espressjoni; grupp ta' 22 attivista paċifiku favur l-ambjent ingħataw pieni li jvarjaw minn 10 snin priġunerija sa għomorhom il-ħabs; ġurnalista li jaħdem għall-istampa mmexxija mill-istat tkeċċa wara li kiteb artiklu fuq il-blogg personali tiegħu fejn ikkritika lis-Segretarju Ġenerali tal-Partit Komunista; u ċiberdissidenti, inklużi Le Cong Cau u Huynh Ngoc Tuan, ta' sikwit jingħataw fastidju u jisfaw attakkati mill-pulizija; billi bosta priġunieri ta' kuxjenza ngħataw pieni bis-saħħa ta' dispożizzjonijiet ta' "sigurtà nazzjonali" fformulati b'mod vag li ma jagħmlu l-ebda distinzjoni bejn atti ta' vjolenza u l-espressjoni paċifika ta' opinjonijiet jew twemmin dissidenti, bħall-"propaganda kontra r-Repubblika Soċjalista tal-Vjetnam" (Artikolu 88 tal-Kodiċi Kriminali), "attivitajiet immirati lejn it-twaqqigħ tal-poter tal-poplu" (Artikolu 79), "it-tiżrigħ ta' diviżjonijiet bejn persuni reliġjużi u persuni mhux reliġjużi" (Artikolu 87) u "abbuż mil-libertajiet demokratiċi bil-għan li jitnaqqru l-interessi tal-istat" (Artikolu 258); billi l-Ordinanza 44 tal-2002 li tawtorizza d-detenzjoni mingħajr proċess fil-qorti qed tintuża dejjem iżjed għad-detenzjoni tad-dissidenti; billi l-bloggers u d-difensuri tad-drittijiet tal-bniedem qed jirrikorru dejjem iżjed għall-internet biex isemmgħu l-opinjonijet politiċi tagħhom, jesponu l-korruzzjoni u jiġbdu l-attenzjoni għall-ħtif tal-art u għal abbużi uffiċjali oħra tal-poter; billi l-awtoritajiet Vjetnamiżi joħonqu sistematikament il-libertà tal-espressjoni u ta' għaqda paċifika u jippersegwitaw lil dawk li jixħtu dubju fuq il-politiki tal-gvern, li jesponu każijiet ta' korruzzjoni uffiċjali jew li jappellaw għal alternattivi għat-tmexxija minn partit wieħed; billi l-Vjetnam qed jabbozza d-"Digriet dwar il-Ġestjoni, il-Provvista u l-Użu tas-Servizzi tal-Internet u Kontenut ta' Informazzjoni Onlajn", digriet ġdid dwar il-ġestjoni tal-internet li jillegalizza l-iffiltrar tal-kontenuti, iċ-ċensura u s-sanzjonijiet mill-gvern kontra "atti projbiti" definiti b'mod vag u li jobbliga lill-kumpaniji u lill-provvedituri tal-internet, inklużi dawk barranin, jikkooperaw mal-gvern fis-sorveljanza u l-intraċċar taċ-ċiberdissidenti; billi l-libertajiet diġitali kulma jmur qed jisfaw mhedda; billi fl-2009, waqt ir-Rieżami Perjodiku Universali (UPR) tar-rekord tal-Vjetnam fil-qasam tad-drittijiet tal-bniedem, imwettaq mill-Kunsill tad-Drittijiet tal-Bniedem tan-Nazzjonijiet Uniti, il-Vjetnam aċċetta għadd ta' rakkomandazzjonijiet dwar il-libertà tal-espressjoni, inkluża r-rakkomandazzjoni biex "jiġi ggarantit id-dritt li wieħed jirċievi, ifittex jew jagħti informazzjoni u ideat f'konformità mal-Artikolu 19 tal-Patt Internazzjonali dwar id-Drittijiet Ċivili u Politiċi"; billi l-Vjetnam għadu ma implimentax dawn ir-rakkomandazzjonijiet; billi l-konfiska tal-artijiet minn uffiċjali tal-gvern, l-użu ta' forza eċċessiva b'reazzjoni għal protesti pubbliċi dwar tkeċċijiet, l-arresti arbitrarji ta' attivisti u l-pieni ħorox għal dawk li jipprotestaw għadhom għaddejjin, filwaqt li l-kwistjonijiet tad-drittijiet tal-art u l-użu tal-art għadhom mhumiex ċari; billi l-libertà tar-reliġjon u tat-twemmin hija repressa u l-Knisja Kattolika u reliġjonijiet mhux rikonoxxuti, bħall-Knisja Buddista Unifikata tal-Vjetnam, il-knejjes Protestanti u oħrajn, qed jibqgħu jsofru persekuzzjoni reliġjuża ħarxa; billi l-Vjetnam beda konsultazzjonijiet pubbliċi estensivi bil-għan li jabbozza Kostituzzjoni ġdida, iżda dawk li esprimew l-opinjonijiet tagħhom iffaċċjaw sanzjonijiet u pressjoni; billi l-Vjetnam qed jitlob siġġu fil-Kunsill tad-Drittijiet tal-Bniedem tan-Nazzjonijiet Uniti għall-mandat 2014-2016; Jesprimi t-tħassib kbir tiegħu dwar it-tħarrik tal-ġurnalisti u l-bloggers fil-Vjetnam u l-għoti ta' pieni ħorox fir-rigward tagħhom; jikkundanna l-ksur kontinwu tad-drittijiet tal-bniedem – inkużi l-intimidazzjoni politika, il-fastidju, l-attakki, l-arresti arbitrarji, il-pieni ħorox ta' priġunerija u l-proċessi inġusti – fil-Vjetnam, ksur imwettaq kontra attivisti politiċi, ġurnalisti, bloggers, dissidenti u difensuri tad-drittijiet tal-bniedem, kemm onlajn u kemm offlajn, ksur li jmur biċ-ċar kontra l-obbligi internazzjonali tal-Vjetnam fir-rigward tad-drittijiet tal-bniedem; Iħeġġeġ lill-awtoritajiet jirrilaxxaw minnufih u bla kundizzjonijiet lill-bloggers, lill-ġurnalisti onlajn u lid-difensuri tad-drittijiet tal-bniedem kollha; jistieden lill-gvern itemm kull forma ta' repressjoni kontra dawk li jeżerċitaw id-drittijiet tagħhom għal-libertà tal-espresssjoni, il-libertà tat-twemmin u l-libertà ta' għaqda f'konformità mal-istandards internazzjonali dwar id-drittijiet tal-bniedem; Jistieden lill-gvern Vjetnamiż jemenda jew jirrevoka l-leġiżlazzjoni li tirrestrinġi d-dritt għal-libertà tal-espressjoni u l-libertà tal-istampa sabiex jinħoloq forum għad-djalogu u għad-dibattitu demokratiku; jistieden ukoll lill-gvern jimmodifika l-abbozz ta' "Digriet dwar il-Ġestjoni, il-Provvista u l-Użu tas-Servizzi tal-Internet u Kontenut ta' Informazzjoni Onlajn" sabiex jiżgura l-ħarsien tal-libertà tal-espressjoni onlajn; Iħeġġeġ lill-gvern Vjetnamiż itemm it-tkeċċijiet furzati, jiżgura l-libertà tal-espressjoni għal dawk li jiddenunzjaw l-abbużi relatati ma' kwistjonijiet tal-art, u jiggarantixxi lil dawk li sofrew tkeċċija furzata aċċess għal rimedji legali u kumpens adegwat f'konformità mal-istandards u obbligi internazzjonali fil-qafas tad-dritt internazzjonali tad-drittijiet tal-bniedem; Jistieden lill-awtoritajiet jikkonformaw mal-obbligi internazzjonali tal-Vjetnam billi jwaqqfu l-persekuzzjoni reliġjuża u jneħħu x-xkiel legali li jimpedixxi lill-organizzazzjonijiet reliġjużi indipendenti milli jwettqu liberament attivitajiet reliġjużi paċifiċi, pass li jimplika r-rikonoxximent tal-komunitajiet reliġjużi kollha, il-prattika ħielsa tar-reliġjon u r-restituzzjoni tal-assi tal-Knisja Buddista Unifikata tal-Vjetnam, tal-Knisja Kattolika u ta' kwalunkwe komunità reliġjuża oħra maħtufin b'mod arbitrarju mill-istat; Jesprimi tħassib kbir dwar il-kundizzjonijiet ta' detenzjoni tal-priġunieri ta' kuxjenza kkawżati minn trattament ħażin u nuqqas ta' kura medika; jitlob li l-awtoritajiet jiggarantixxu l-integrità fiżika u psikoloġika tagħhom, jiżguraw aċċess bla restrizzjonijiet għal konsulenza legali u joffru assistenza medika xierqa lil dawk li jinsabu fil-bżonn; Itenni li d-djalogu bejn l-UE u l-Vjetnam dwar id-drittijiet tal-bniedem għandu jwassal għal progress konkret fil-qasam tad-drittijiet tal-bniedem u tad-demokritizzazzjoni; jistieden, f'dan ir-rigward, lill-Unjoni Ewropea biex tqajjem b'mod konsistenti t-tħassib dwar il-ksur tad-drittijiet tal-bniedem fil-Vjetnam fl-ogħla livelli u biex tintensifika l-pressjoni fuq l-awtoritajiet Vjetnamiżi ħalli jneħħu l-kontrolli fuq l-internet u l-ibbloggjar u l-projbizzjonijiet fuq il-midja ta' proprjetà privata, iħallu lill-gruppi u lill-individwi jippromwovu d-drittijiet tal-bniedem u jesprimu l-opinjonijiet tagħhom u n-nuqqas ta' qbil tagħhom pubblikament, jieħdu passi biex jabolixxu l-piena tal-mewt, jirrevokaw jew jemendaw il-liġijiet ta' sigurtà użati biex jikkriminalizzaw in-nuqqas ta' qbil paċifiku, u jirrilaxxaw il-priġunieri paċifiċi ta' kuxjenza; Ifakkar lill-partijiet kollha li l-Artikolu 1 tal-Ftehim ta' Sħubija u Kooperazzjoni (FSK) jgħid hekk: "Ir-rispett għad-drittijiet umani u prinċipji demokratiċi huwa l-bażi għall-koperazzjoni bejn il-Partijiet u għad-disposizzjonijiet ta' dan il-Ftehim, u dan isawwar element essenzjali tal-Ftehim"; jitlob lir-Rappreżentant Għoli tivvaluta l-kompatibbiltà tal-politiki tal-gvern Vjetnamiż mal-kundizzjonjiet inklużi fl-FSK; Iħeġġeġ lill-Vjetnam jimxi lejn ir-ratifika tal-Istatut ta' Ruma tal-Qorti Kriminali Internazzjonali (ICC) u l-Konvenzjoni kontra t-Tortura (CAT); jistieden lill-gvern iwaqqaf kummissjoni nazzjonali indipendenti għad-drittijiet tal-bniedem; Jitlob lill-Kummissjoni Intergovernattiva dwar id-Drittijiet tal-Bniedem tal-ASEAN biex teżamina s-sitwazzjoni dwar il-qagħda tad-drittijiet tal-bniedem fil-Vjetnam b'enfasi speċjali fuq il-libertà tal-espressjoni, u biex toħroġ rakkomandazzjonijiet lill-pajjiż; Jilqa' l-fatt li l-gvern tal-Vjetnam ħareġ sejħa għal kontribut pubbliku lejn l-ewwel riforma kostituzzjonali tiegħu sa mill-1992 u li l-iskadenza issa ġiet estiża sa Settembru 2013, iżda jiddispjaċih li l-konsultazzjoni pubblika wasslet għal sanzjonijiet u pressjoni kontra dawk li esprimew l-opinonijiet tagħhom b'mod leġittimu; jittama li l-Kostituzzjoni l-ġdida tindirizza l-kwistjonijiet tad-drittijiet ċivili u politiċi u l-libertajiet reliġjużi bħala prijorità; jilqa', f'dan ir-rigward, il-ftuħ ta' djalogu mal-organizzzazzjonijiet tad-drittijiet tal-bniedem; jesprimi t-tama tiegħu li dan jista' jwassal għal riformi importanti fil-qasam tal-impjieg, tal-edukazzjoni u tad-drittijiet tal-bniedem fuq perjodu aktar fit-tul; jirrakkomanda li tintbagħat stedina lir-Rapporteur Speċjali tan-Nazzjonijiet Uniti dwar il-Libertà tal-Espressjoni u tal-Opinjoni biex izur il-pajjiż u li l-awtoritajiet jimplimentaw bis-sħiħ kwalunkwe rakkomandazzjoni; Jagħti istruzzjonijiet lill-President tiegħu biex jgħaddi din ir-riżoluzzjoni lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Kunsill, lill-Kummissjoni, lill-gvernijiet tal-Istati Membri, lill-gvern u lill-parlament tal-Vjetnam, lill-gvernijiet tal-Istati Membri tal-ASEAN, lill-Kummissarju Għoli tan-Nazzjonijiet Uniti għad-Drittijiet tal-Bniedem u lis-Segretarju Ġenerali tan-Nazzjonijiet Uniti. wara li kkunsidra d-dikjarazzjoni tad-9 ta' Ottubru 2012 mill-kelliem tar-Rappreżentant Għoli Catherine Ashton dwar il-proċess ta' Vladimir Kozlov fil-Kazakhstan u d-dikjarazzjoni tar-Rappreżentant Għoli tas-17 ta' Jannar 2012 dwar l-elezzjonijiet parlamentari fil-Kazakistan, wara li kkunsidra l-opinjoni legali tal-Kummissjoni Internazzjonali tal-Ġuristi tat-13 ta' Frar 2013 dwar il-proċedimenti dixxiplinari kontra l-avukati fil-Kazakistan, wara li kkunsidra d-dikjarazzjoni tal-25 ta' Jannar 2012 tar-Rappreżentant tal-OSKE dwar il-Libertà tal-Midja rigward is-sitwazzjoni tal-midja fil-Kazakistan, wara li kkunsidra d-dikjarazzjoni tad-Direttur tal-Uffiċċju għall-Istituzzjonijiet Demokratiċi u d-Drittijiet tal-Bniedem tal-OSKE tal-1 ta' Frar 2012 dwar it-trażżin tal-oppożizzjoni tal-Kazakistan, wara li kkunsidra d-dikjarazzjoni tal-20 ta' Marzu 2013 tal-International Partnership for Human Rights (IPHR) bit-titolu "Stampa ġenerali tal-preokkupazzjonijiet rigward id-Drittijiet tal-Bniedem fil-Kazakistan", wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi fil-21 ta' Diċembru 2012, wara kawża istitwita fl-20 ta' Novembru 2012 mill-Prosekutur Ġenerali tal-Kazakistan, il-Qorti tad-Distrett ta' Almaty pprojbixxiet il-partit tal-oppożizzjoni mhux irreġistrat "Alga!" minħabba akkużi ta' estremiżmu; billi l-projbizzjoni tagħmel lil Aliya Turusbekova, il-mara ta' Vladimir Kozlov, responsabbli personalment; billi fil-25 ta' Diċembru 2012 għadd ta' mezzi tal-midja tal-oppożizzjoni, inklużi tmien gazzetti tal-Kazakistan u 23 portal tal-aħbarijiet fuq l-internet, ġew ipprojbiti minħabba akkużi ta' estremiżmu, u ġew deskritti mill-prosekutur bħala "mezz tal-midja wieħed unifikat taħt l-isem Respublika"; billi din id-deċiżjoni ġiet ikkonfermata mill-Qorti tal-Appell fit-22 ta' Frar 2013, u konsegwentement il-ġurnalisti kkonċernati ġew projbiti milli jwettqu l-attività professjonali tagħhom; billi l-Kazakistan huwa attur internazzjonali importanti u huwa ta' importanza kbira għall-iżvilupp politiku u soċjoekonomiku, kif ukoll għas-sitwazzjoni tas-sigurtà, tar-reġjun kollu kemm hu; billi kellu rwol pożittiv fl-Asja Ċentrali u ħadem biex jiżviluppa relazzjonijiet tajbin bejn il-ġirien mal-pajjiżi li jinsabu mal-fruntiera tiegħu, biex ikompli l-kooperazzjoni reġjonali u jsolvi l-kwistjonijiet bilaterali kollha b'mod paċifiku; billi l-UE għandha interess kruċjali li tintensifika l-kooperazzjoni fil-qasam politiku, ekonomiku u tas-sigurtà ma' dak ir-reġjun permezz ta' relazzjoni b'saħħitha u miftuħa bejn l-UE u l-Kazakistan; billi l-Kazakistan ilu għal żmien twil li llimita d-drittijiet ċivili u politiċi ewlenin, bħal-libertà tal-għaqda, tal-espressjoni u tar-reliġjon; billi matul dawn l-aħħar sentejn kien hemm tnaqqis fir-rispett tal-libertajiet fundamentali filwaqt li, mal-qawmien tal-vjolenza f'Zhanaozen f'Diċembru 2011, fl-2012 kien hemm trażżin espliċitu fuq min jikkritika l-gvern; billi matul dawn l-aħħar xhur diversi kapijiet tal-oppożizzjoni, difensuri tad-drittijiet tal-bniedem, ġurnalisti u atturi tas-soċjetà ċivili kienu soġġetti għal fastidju u prosekuzzjoni kriminali, li f'għadd ta' każijiet wasslu għal sentenzi ta' ħabs; billi fit-13 ta' Marzu 2013 il-Qorti ta' Kassazzjoni rrifjutat li tippermetti appell fil-każ ta' Vladimir Kozlov, li ngħata sentenza ta' seba' snin u nofs ħabs u ta' konfiska tal-proprjetà fuq akkużi li "qajjem inkwiet soċjali", li "talab għat-twaqqigħ furzat tal-ordni kostituzzjonali", u li "waqqaf u mexxa grupp organizzat bl-għan li jwettqu reati kriminali"; billi Kozlov attwalment qed jappella lill-Qorti Suprema bħala l-aħħar istanza għal appell fil-kawża tiegħu; billi fis-7 ta' Diċembru 2012, id-difensur tad-drittijiet tal-bniedem Vadim Kuramshin ingħata sentenza ta' 12-il xahar ħabs minħabba li rrikatta l-assistent tal-avukat tad-distrett; billi din is-sentenza ġiet ikkonfermata mill-Qorti tal-Appell fl-14 ta' Frar 2013; billi l-arrest mill-ġdid tas-Sur Kurashim sar wara li rritorna mill-konferenza tal-OSKE f'Settembru f'Varsavja u sar wara r-rilaxx tiegħu wara proċess preċedenti f'Awwissu 2012; billi l-Gvern tal-Kazakistan qed jikkunsidra li jibda x-xogħol fuq Pjan ta' Azzjoni Nazzjonali ġdid għad-Drittijiet tal-Bniedem għall-2013-2020; billi l-awtoritajiet tal-Kazakistan waqqfu grupp ta' ħidma taħt il-Prosekutur-Ġenerali għar-riforma tal-Kodiċi Kriminali; billi fil-15 u fis-16 ta' Marzu 2013 saret diskussjoni madwar mejda tonda dwar "Riforma tal-Kodiċi Kriminali tal-Kazakistan abbażi tal-prinċipji tal-istat tad-dritt", bil-parteċipazzjoni ta' delegazzjoni tal-Kummissjoni ta' Venezja sabiex tagħti pariri dwar ir-riforma; billi l-Parlament Ewropew ħeġġeġ lill-awtoritajiet tal-Kazakistan biex jallinjaw il-liġi kriminali tal-pajjiż mal-istandards internazzjonali, inkluża r-riforma tal-Artikolu 164 dwar "l-inċitament tal-inkwiet soċjali"; billi l-awtoritajiet tal-Kazakistan b'mod ripetut għamlu użu mill-akkuża tal-inċitament tal-inkwiet soċjali bħala akkuża ġenerali u wiesgħa żżejjed li tista' tintuża sabiex jiġi kriminalizzat l-eżerċizzju leġittimu tad-drittijiet tal-libertà tal-espressjoni u ta' għaqda kif imħarsa mil-liġi internazzjonali dwar id-drittijiet tal-bniedem; billi l-perjodu ta' tliet snin tal-Kazakistan bħala membru tal-UNHRC (Il-Kunsill tad-Drittijiet tal-Bniedem tan-Nazzjonijiet Uniti) beda fl-1 ta' Jannar 2013; billi l-Kazakistan, bħala membru tal-OSKE, u li kellu l-presidenza tagħha fl-2010, impenja ruħu li jirrispetta u li jimplimenta l-prinċipji fundamentali ta' dik l-organizzazzjoni; billi l-malafama tibqa' kriminalizzata, filwaqt li l-liġi tal-10 ta' Lulju 2009 dwar l-Introduzzjoni tal-Bidliet u ż-Żidiet mal-Leġiżlazzjoni dwar Netwerks ta' Informazzjoni u Komunikazzjoni tqis ir-riżorsi tal-internet (siti, chatrooms, blogs, forums għal diskussjonijiet) bħala ugwali għall-mezzi tal-midja u għalhekk tagħmel lil dawk ir-riżorsi u lill-proprjetarji tagħhom responsabbli għall-istess firxa ta' reati; billi fl-aħħar ta' Novembru 2012, ir-RGħ/VP Ashton vjaġġat lejn l-Asja Ċentrali u għamlet żjara ġewwa l-Kazakistan waqt li kienu qed jiġu imposti l-projbizzjonijiet legali fuq l-oppożizzjoni u l-mezzi tal-midja; billi s-Sinjura Ashton ma ħarġet l-ebda dikjarazzjoni dwar il-kwistjoni waqt iż-żjara tagħha imma għamlet dan wara f'Diċembru 2012; billi f'Lulju 2012, il-Kummissarju Għoli tan-NU għad-Drittijiet tal-Bniedem, Navi Pillay, wara ż-żjara ta' jumejn li għamlet fil-Kazakistan, stiednet lill-awtoritajiet biex jawtorizzaw investigazzjoni internazzjonali indipendenti dwar l-avvenimenti ta' Zhanaozen infushom u dwar il-kawżi u l-konsegwenzi tagħhom; Jenfasizza l-importanza tar-relazzjonijiet bejn l-UE u l-Kazakistan u tat-tisħiħ tal-kooperazzjoni ekonomika u politika fl-oqsma kollha; jenfasizza l-interess kbir tal-UE f'relazzjoni sostenibbli mal-Kazakistan f'termini ta' kooperazzjoni politika u ekonomika; Jikkritika bil-qawwa d-deċiżjoni tal-qorti li tipprojbixxi l-partiti tal-oppożizzjoni fuq akkużi ta' estremiżmu, inkluż il-partit mhux irreġistrat "Alga!", kif ukoll li tipprojbixxi atturi tal-midja indipendenti ewlenin, minħabba li din tikser il-prinċipji tal-libertà ta' espressjoni u ta' għaqda u tqajjem tħassib serju fir-rigward tar-ripressjoni futura tal-midja indipendenti u tal-oppożizzjoni; Jitlob lill-awtoritajiet jirrispettaw il-prinċipji u l-impenji tal-istandards tal-OSKE dwar il-libertà ta' espressjoni, ta' għaqda u ta' assoċjazzjoni; iħeġġeġ lill-Kazakistan iqis il-kritika mhux bħala theddida iżda bħala għodda kostruttiva li permezz tagħha jista' jtejjeb il-politiki u l-inklużjoni; Jenfasizza li Aliya Turusbekova ma tistax tinżamm responsabbli għal azzjonijiet ta' terzi persuni; Jistieden lill-UE u lill-Istati Membri jfittxu garanziji li jipproteġu l-ġurnalisti, l-attivisti tal-oppożizzjoni u d-difensuri tad-drittijiet tal-bniedem u l-familji tagħhom, u b'mod partikolari dawk li jżuru l-istituzzjonijiet tal-UE biex jiddiskutu kwistjonijiet dwar id-drittijiet tal-bniedem, kontra kull tip ta' theddid personali, pressjoni jew prosekuzzjoni sussegwenti; Itenni t-tħassib tiegħu dwar id-detenzjoni ta' kapijiet tal-oppożizzjoni, ġurnalisti u avukati abbażi ta' proċessi li ma jissodisfawx l-istandards internazzjonali, u jerġa' jafferma t-talba tiegħu għall-ħelsien ta' dawk il-persuni kollha kkundannati abbażi ta' akkużi kriminali vagi li jistgħu jiġu kkunsidrati bħala politikament motivati, inklużi fost l-oħrajn Vladimir Kozlov, Vadim Kurashim u Roza Tuletaeva; jesprimi t-tħassib tiegħu fir-rigward tal-ġustizzja tal-proċessi, u jtenni t-talba tiegħu għall-garanzija tat-trasparenza u l-istandards internazzjonali waqt il-proċessi, li jintemmu l-kundanni abbażi tal-akkużi kriminali ġenerali msemmija hawn fuq, u li l-ġudikatura tinżamm indipendenti; Jistieden lill-awtoritajiet tal-Kazakistan jiggarantixxu kundizzjonijiet ta' detenzjoni li jikkonformaw mal-istandards internazzjonali u jippermettu trattament mediku adegwat għall-priġunieri kollha, inkluż il-kap tal-oppożizzjoni Vladimir Kozlov; jitlob l-implimentazzjoni sħiħa tat-titjib inkluż fir-riforma reċenti tas-sistema tal-ħabs u jappella għal aktar titjib sabiex jiġu ssodisfati l-istandards internazzjonali; Jenfasizza bil-qawwa li l-ġlieda leġittima kontra t-terroriżmu u l-estremiżmu m'għandhiex tintuża bħala skuża sabiex tiġi pprojbita l-attività tal-oppożizzjoni, biex timpedixxi l-libertà tal-espressjoni jew ixxekkel l-indipendenza tal-ġudikatura; Jenfasizza li l-Kazakistan huwa sieħeb internazzjonali importanti fir-reġjun, fir-rigward tal-kooperazzjoni man-NATO, fl-appoġġ għat-taħditiet E3+3 mal-Iran, kif ukoll fl-istabbiliment ta' bank ta' karburanti internazzjonali fil-Kazakistan; jilqa' l-ambizzjoni tal-Kazakistan li jimpenja ruħu attivament bħala medjatur/faċilitatur fi kwistjonijiet tas-sigurtà li jikkonċernaw ir-reġjun kollu kemm hu; iħeġġeġ lill-awtoritajiet tal-Kazakistan jonoraw l-impenji internazzjonali li ffirmaw, inklużi dawk relatati mal-istat tad-dritt u mal-indipendenza tal-ġudikatura; Jistieden lill-Kazakistan joħloq ambjent fejn l-attivisti tal-oppożizzjoni, il-ġurnalisti u l-avukati jkunu jistgħu jeżerċitaw l-attivitajiet tagħhom, inkluż permezz tar-riformi legali meħtieġa; jenfasizza l-impenn tal-UE biex tappoġġa lill-Kazakistan f'dan l-isforz; Jistieden lill-Kazakistan jirrevedi l-leġiżlazzjoni tiegħu dwar ir-reliġjon u jiffaċilita r-restrizzjonijiet fuq ir-reġistrazzjoni u l-prattika tar-reliġjon; Jenfasizza l-importanza li jiġi rispettat u promoss id-dritt tal-ħaddiema li jiffurmaw unjins tax-xogħol indipendenti, jipparteċipaw fi strajks, u jwettqu negozjar kollettiv ma' min iħaddimhom, b'konformità mal-obbligi tal-Kazakistan taħt il-liġi internazzjonali tad-drittijiet tal-bniedem; Jilqa' d-djalogu mad-delegazzjoni tal-Kummissjoni ta' Venezja dwar il-Kodiċi tal-Proċedura Kriminali l-ġdida, u jħeġġeġ aktar kollaborazzjoni mal-Kummissjoni ta' Venezja bl-għan li kemm jista' jkun jittieħed benefiċċju mill-esperjenza tagħha; jisħaq li r-riforma għandu jkollha l-għan li ssaħħaħ l-indipendenza tal-ġudikatura u l-istat tad-dritt u li tissodisfa l-istandards internazzjonali; itenni t-talba tiegħu għal riforma tal-Artikolu 164 dwar l-inċitament tal-inkwiet soċjali' u jitlob lis-SEAE biex iwettaq monitoraġġ mill-qrib tar-riforma u tal-kontenut tal-liġi l-ġdida; Jerġa' jtenni t-talba tiegħu lill-awtoritajiet tal-Kazakistan biex ikomplu bl-infurzar tal-Pjan ta' Azzjoni għad-Drittijiet tal-Bniedem eżistenti, billi jsegwu r-rakkomandazzjonijiet tal-Kummissjoni ta' Venezja u jagħmlu użu minn assistenza teknika tal-UE skont l-inizjattiva tal-Istat tad-Dritt. iħeġġeġ u jappoġġa lill-Kazakistan fl-isforzi tiegħu biex jiżviluppa Pjan ta' Azzjoni dwar id-Drittijiet tal-Bniedem ġdid għall-2013-2020; jistieden lill-awtoritajiet tal-Kazakistan jikkollaboraw mal-NGOs; Jilqa' d-djalogi regolari bejn l-UE u l-Kazakistan dwar id-drittijiet tal-bniedem; jenfasizza l-importanza tad-djalogi dwar id-drittijiet tal-bniedem bejn l-awtoritajiet tal-UE u tal-Kazakistan, u jilqa' l-approċċ kostruttiv li qed jintwera min-naħa tal-Kazakistan; jitlob tisħiħ tad-djalogi li jwassal għat-twaqqif ta' forum fejn il-kwistjonijiet ikunu jistgħu jiġu indirizzati b'mod miftuħ; jenfasizza li dawn id-djalogi għandhom ikunu effikaċi u mmirati lejn il-ksib tar-riżultati, u fejn possibbli, għandhom jinvolvu lill-atturi tas-soċjetà ċivili; Jilqa' l-programmi internazzjonali ta' skambju tal-istudenti introdotti mill-Gvern tal-Kazakistan; jenfasizza l-impatt fundamentali li għandhom dawn iż-żjarat barra l-pajjiż f'termini tal-edukazzjoni demokratika tal-istudenti tal-Kazakistan; jilqa' l-appoġġ offrut mill-awtoritajiet tal-Kazakistan lil dawn l-istudenti mar-ritorn tagħhom; Jistieden lill-UE, u b'mod partikolari lis-SEAE, biex iwettqu monitoraġġ mill-qrib tal-iżviluppi fil-Kazakistan, jindirizzaw it-tħassib mal-awtoritajiet tal-Kazakistan fejn meħtieġ, joffru assistenza, u jirrapportaw regolarment lill-Parlament; jistieden ukoll lid-delegazzjoni tal-UE f'Astana biex taqdi rwol aktar proattiv fil-monitoraġġ tas-sitwazzjoni, inkluża l-osservanza ta' proċessi u żjarat il-ħabs; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lis-Servizz Ewropew għall-Azzjoni Esterna, lir-Rappreżentant Speċjali tal-UE għad-Drittijiet tal-Bniedem, lill-gvernijiet u lil-parlamenti tal-Istati Membri, lill-Organizzazzjoni għas-Sigurtà u l-Kooperazzjoni fl-Ewropa, lill-Kunsill tad-Drittijiet tal-Bniedem tan-NU, u lill-Gvern u l-Parlament tal-Kazakistan. wara li kkunsidra, il-valuri, l-objettivi, il-prinċipji u l-politiki tal-Unjoni Ewropea kif minquxa fl-Artikoli 2, 3 u 21 tat-Trattat dwar l-Unjoni Ewropea, wara li kkunsidra l-Karta tan-Nazzjonijiet Uniti, wara li kkunsidra d-Dikjarazzjoni Universali tad-Drittijiet tal-Bniedem, wara li kkunsidra l-Konvenzjoni dwar il-Prevenzjoni u l-Kastig tad-Delitt ta' Ġenoċidju tad-9 ta' Diċembru 1948, wara li kkunsidra l-Istatut ta' Ruma tal-Qorti Kriminali Internazzjonali (QKI), wara li kkunsidra r-riżoluzzjoni A/RES/63/308 tal-Assemblea Ġenerali tan-Nazzjonijiet Uniti tas-7 ta' Ottubru 2009 dwar ir-responsabbiltà ta' protezzjoni, wara li kkunsidra r-riżoluzzjonijiet 1325 (2000) u 1820 (2008) tal-KSNU dwar in-nisa, il-paċi u s-sigurtà, ir-riżoluzzjoni 1888 (2009) tal-KSNU dwar il-vjolenza sesswali fuq in-nisa u t-tfal f'sitwazzjonijiet ta' kunflitt armat, ir-riżoluzzjoni 1889 (2009) tal-KSNU bil-għan li jissaħħu l-implimentazzjoni u l-monitoraġġ tar-riżoluzzjoni 1325 (2000) tal-KSNU u r-riżoluzzjoni 1960 (2010) tal-KSNU, li ħolqu mekkaniżmu għall-ġabra ta' data fuq l-awturi ta' vjolenza sesswali fil-kunflitti armati u li jikkompila lista tagħhom; wara li kkunsidra r-riżoluzzjoni 1970 tal-KSNU tas-26 ta' Frar 2011 dwar il-Libja, li fiha ssemmiet l-R2P u ġew awtorizzati bosta miżuri mhux koerċittivi għall-prevenzjoni tal-peġġorament tal-atroċitajiet, u r-riżoluzzjoni 1973 tal-KSNU tas-17 ta' Marzu 2011 dwar is-sitwazzjoni fil-Libja, li awtorizzat lill-Istati Membri jieħdu kull miżura neċessarja għall-protezzjoni ta' ċivili u ta' żoni ppopolati minn ċivili, u li għall-ewwel darba fl-istorja kien fiha riferiment espliċitu għall-ewwel pilastru tal-R2P, segwita minn riferimenti simili fir-riżoluzzjoni 1975 tal-KSNU dwar il-Côte d'Ivoire, ir-riżoluzzjoni 1996 tal-KSNU dwar is-Sudan u r-riżoluzzjoni 2014 tal-KSNU dwar il-Jemen, wara li kkunsidra l-Grupp ta' Studju Intern dwar l-Azzjoni tan-Nazzjonijiet Uniti fis-Sri Lanka ta' Novembru 2012, li jinvestiga n-nuqqas min-naħa tal-komunità internazzjonali li tipproteġi ċ-ċivili minn ksur fuq skala kbira tad-dritt umanitarju u tad-drittijiet tal-bniedem u li jifformula rakkomandazzjonijiet rigward l-azzjoni futura tan-NU sabiex jiġu indirizzati b'mod effikaċi sitwazzjonijiet simili li jinvolvu delitti atroċi tal-massa, wara li kkunsidra r-rapport tas-Segretarju Ġenerali tan-NU bit-titolu "Strengthening the role of mediation in the peaceful settlement of disputes, conflict prevention and resolution" (It-tisħiħ tar-rwol tal-medjazzjoni fir-riżoluzzjoni paċifika ta' tilwim, fil-prevenzjoni u fir-riżoluzzjoni ta' kunflitti) tal-25 ta' Lulju 2012, wara li kkunsidra l-inizjattiva Brażiljana mressqa lin-NU fid-9 ta' Settembru 2011 bit-titolu "Responsability while protecting: elements for the development and promotion of a concept" (Responsabbiltà fil-Protezzjoni: elementi għall-iżvilupp u l-promozzjoni ta' kunċett), wara li kkunsidra l-Programm tal-UE għall-Prevenzjoni ta' Kunflitti Vjolenti (Programm ta' Göteborg) tal-2001 u r-rapporti annwali dwar l-implimentazzjoni tiegħu, wara li kkunsidra l-Premju Nobel għall-Paċi tal-2012, li mhux biss jonora l-kontribut storiku tal-UE għal Ewropa u dinja paċifiċi iżda jqawwi wkoll aspettattivi fir-rigward tal-impenn futur tagħha favur ordni dinji aktar paċifiku u bbażat fuq regoli tad-dritt internazzjonali, wara li kkunsidra l-Artikoli 121(3) u 97 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Barranin u l-opinjoni tal-Kumitat għall-Iżvilupp (A7-0130/2013), billi d-Dokument Finali tas-Samit Dinji tan-NU tal-2005 jagħti, għall-ewwel darba, definizzjoni komuni tal-prinċipju tal-R2P; billi l-prinċipju tal-R2P, inkorporat fil-paragrafi 138 u 139 tad-Dokument Finali tas-Samit Dinji tan-NU tal-2005, jirrappreżenta pass importanti lejn dinja aktar paċifika billi jistabbilixxi l-obbligu għall-Istati li jipproteġu lill-popolazzjonijiet tagħhom kontra l-ġenoċidju, id-delitti tal-gwerra, it-tindif etniku u d-delitti kontra l-umanità, kif ukoll l-obbligu tal-komunità internazzjonali biex tgħin lill-Istati jassumu tali responsabbiltà u tirreaġixxi jekk ma jirnexxilhomx jipproteġu liċ-ċittadini tagħhom minn dawn l-erba' delitti u ksur speċifikati; billi l-prinċipju tal-R2P hu bbażat fuq tliet pilastri li huma: (i) l-Istat iġorr ir-responsabbiltà ewlenija li jipproteġi lill-popolazzjoni tiegħu mill-ġenoċidju, id-delitti tal-gwerra, id-delitti kontra l-umanità u t-tindif etniku; (ii) jeħtieġ li l-komunità internazzjonali tgħin lill-Istati jirrispettaw l-obbligi ta' protezzjoni tagħhom; (iii) meta jkun ċar li Stat ma jirnexxilux jipproteġi lill-popolazzjoni tiegħu jew li fil-fatt qiegħed jikkommetti huwa stess dawn id-delitti, il-komunità internazzjonali għandha r-responsabbiltà li tieħu azzjoni kollettiva; billi, skont il-ħidma dwar l-R2P ta' qabel il-ftehim dwar id-Dokument Finali tas-Samit Dinji fl-2005 u speċifikament fir-rapport tal-2001 dwar l-R2P tal-Kummissjoni Internazzjonali dwar l-Intervent u s-Sovranità tal-Istat (ICISS), il-prinċipju tal-R2P ġie aktar definit biex iħaddan il-komponenti tar-responsabbiltà ta' prevenzjoni (R2prevent), ir-responsabbiltà ta' reazzjoni (R2react) u r-reponsabbiltà ta' bini mill-ġdid (R2rebuild), kif introdotti fir-rapport tal-ICISS; billi l-iżvilupp tal-kunċett R2P huwa apprezzat peress li jikkjarifika u jsaħħaħ l-obbligi eżistenti tal-Istati biex jiżguraw il-protezzjoni taċ-ċivili; billi dan il-kunċett, li tnissel mill-fallimenti tal-komunità internazzjonali fir-Rwanda fl-1994, huwa essenzjali għas-soppravivenza tal-komunità tan-nazzjonijiet; billi fil-każijiet inkwistjoni l-forza leġittima għandha biss tintuża b'mod prudenti, proporzjonat u limitat; billi l-iżvilupp tal-prinċipju tal-R2P jirrappreżenta pass importanti lejn l-antiċipazzjoni, il-prevenzjoni u r-rispons għall-ġenoċidju, id-delitti tal-gwerra, it-tindif etniku u d-delitti kontra l-umanità, u lejn ir-rispett tal-prinċipji fundamentali tad-dritt internazzjonali, b'mod partikolari d-dritt internazzjonali umanitarju, dwar ir-rifuġjati u tad-drittijiet tal-bniedem; billi l-prinċipji għandhom jiġu applikati b'mod konsistenti u uniformi kemm jista' jkun u li, għal tali għan, huwa importanti ħafna li t-twissija bikrija u l-valutazzjoni jitwettqu b'mod ekwu, prudenti u professjonali, u li l-forza tibqa' tintuża biss meta ma jkunx hemm għażla oħra possibbli; billi aktar minn deċennju wara li tnieda l-kunċett R2P u tmien snin wara li ngħata s-sostenn mill-komunità internazzjonali u mis-Samit Dinji tan-NU tal-2005, xi avvenimenti reċenti mill-ġdid tefgħu dawl fuq l-importanza u l-isfidi ta' rispons f'waqtu u deċiżiv għall-erba' delitti ewlenin koperti mill-kunċett, kif ukoll il-bżonn li dan il-prinċipju jintuża aktar sabiex jiġi implimentat b'mod effikaċi u jipprevjeni l-atroċitajiet tal-massa; billi l-iżvilupp tal-prinċipju tal-R2P, partikolarment il-komponent ta' prevenzjoni tiegħu, jista' jagħti spinta lill-isforzi globali lejn dinja iktar paċifika peress li bosta atroċitajiet tal-massa jseħħu matul perjodi ta' kunflitt vjolenti u dan jirrikjedi l-ħolqien ta' kapaċitajiet effikaċi għall-prevenzjoni strutturali u operattiva tal-kunflitti, biex b'hekk jiġi minimizzat il-bżonn tal-użu tal-forza, li għandha tintuża biss bħala l-aħħar għażla; billi l-użu tal-istrumenti kollha disponibbli fl-ambitu tal-Kapitoli VI, VII u VIII tal-Karta, mir-rispons mhux koerċittiv għall-azzjoni kollettiva, huwa ta' importanza fundamentali għall-iżvilupp ulterjuri u l-leġittimità tal-prinċipju tal-R2P; billi l-forma l-aktar effikaċi ta' prevenzjoni ta' kunflitt, vjolenza u tbatija umana tikkonsisti fil-promozzjoni tar-rispett tad-drittijiet tal-bniedem u tal-libertajiet fundamentali, tal-eżegwibbiltà tal-istat tad-dritt, tal-governanza tajba, tas-sigurtà tal-bniedem, tal-iżvilupp ekonomiku, tal-qerda tal-faqar, tal-inklużività, tal-parità tal-ġeneru u tal-valuri u l-prattiki demokratiċi, kif ukoll fit-tnaqqis tad-disparitajiet ekonomiċi; billi l-intervent militari tal-2011 fil-Libja enfasizza l-bżonn li jiġi ċċarat ir-rwol tal-organizzazzjonijiet reġjonali u subreġjonali fl-applikazzjoni tal-R2P; billi tali organizzazzjonijiet jistgħu jkunu kemm leġittimizzaturi kif ukoll aġenti operattivi għall-implimentazzjoni tal-R2P, iżda spiss jonqsulhom biżżejjed kapaċitajiet u riżorsi; billi d-drittijiet tal-bniedem huma ta' importanza essenzjali għar-relazzjonijiet internazzjonali; billi l-bżonn ta' bidla fil-mod kif nittrattaw l-R2P, li għandu jinvolvi l-integrazzjoni tiegħu fil-mudelli kollha tagħna ta' kooperazzjoni għall-iżvilupp, għajnuna u ġestjoni tal-kriżijiet, kif ukoll il-bini fuq programmi li diġà jħaddnu l-R2P; billi implimentazzjoni aktar koerenti tal-komponent preventiv tal-prinċipju tal-R2P (R2prevent), inklużi l-miżuri ta' medjazzjoni u d-diplomazija preventiva f'fażi inizjali, tista' tnaqqas il-potenzjal għall-kunflitti u l-vjolenza u tikkontribwixxi għall-prevenzjoni tal-aggravazzjoni tagħhom, b'hekk potenzjalment tgħin biex tipprevjeni l-intervent internazzjonali fl-ambitu tal-kompetent ta' reazzjoni tal-R2P (R2react); billi d-diplomazija fuq żewġ binarji tikkostitwixxi strument importanti fid-diplomazija preventiva li tibni mid-dimensjoni umana tal-isforzi ta' rikonċiljazzjoni; billi l-R2P hija primarjament prinċipju preventiv u l-intervent militari għandu jkun l-aħħar għażla fis-sitwazzjonijiet tal-R2P; billi l-R2P, kull fejn hu possibbli, titwettaq l-ewwel u qabel kollox permezz ta' attivitajiet diplomatiċi u attivitajiet ta' żvilupp fit-tul li jikkonċentraw fuq it-tisħiħ tal-kapaċità fl-oqsma tad-drittijiet tal-bniedem, il-governanza tajba, l-istat tad-dritt, it-tnaqqis tal-faqar u l-enfasi fuq l-edukazzjoni u s-saħħa, il-prevenzjoni ta' kunflitti permezz tal-edukazzjoni u l-espansjoni tal-kummerċ, il-kontroll effikaċi tal-armi u l-prevenzjoni tal-kummerċ illeċitu tal-armi u t-tisħiħ ta' sistemi ta' twissija bikrija; billi, barra minn hekk, jeżistu ħafna alternattivi koerċittivi mhux militari, bħalma huma d-diplomazija preventiva, is-sanzjonijiet, il-mekkaniżmi ta' responsabbiltà u l-medjazzjoni; billi l-UE għandha tibqa' tiżvolġi rwol ta' tmexxija fil-qasam tal-prevenzjoni tal-kunflitti; billi l-kooperazzjoni mal-organizzazzjonijiet reġjonali hija dimensjoni importanti tal-ħidma fil-qafas tal-R2P; billi jeħtieġ, għalhekk, li jsir appell għat-tisħiħ tal-kapaċitajiet reġjonali f'termini ta' prevenzjoni u l-identifikazzjoni ta' politiki effikaċi għall-prevenzjoni tal-erba' delitti msemmija hawn fuq; billi s-samit imminenti bejn l-UE u l-Afrika fl-2014 se joffri opportunità tajba biex nesprimu l-appoġġ tagħna favur it-tmexxija tal-Unjoni Afrikana u nippromwovu s-sjieda Afrikana tal-R2P; billi l-Linji Gwida tan-NU għall-Medjazzjoni Effikaċi jidentifikaw id-dilemma li anki l-mandati ta' arrest maħruġa mill-QKI, ir-reġimi ta' sanzjonijiet u l-politiki antiterroriżmu nazzjonali u internazzjonali jaffettwaw il-mod ta' kif ċerti partijiet tal-kunflitt jistgħu jipparteċipaw fi proċess ta' medjazzjoni; billi d-definizzjoni fid-dritt internazzjonali tad-delitti li jeħtieġu reazzjoni immedjata min-naħa tal-komunità internazzjonali għamlet progress sinifikanti mill-istabbiliment tal-QKI, għalkemm mekkaniżmu ta' valutazzjoni indipendenti ta' meta dawn id-definizzjonijiet huma rispettati għadhom ma jeżistux u dan huwa aspett kruċjali; billi l-implimentazzjoni tal-Istatut ta' Ruma taf iżżid l-effiċjenza tar-reġim tal-QKI; billi l-Istatut ta' Ruma ma ġiex ratifikat mill-Istati kollha tal-komunità internazzjonali; billi l-QKI u l-R2P huma interkonnessi, peress li t-tnejn għandhom l-għan li jipprevjenu l-ġenoċidju, id-delitti kontra l-umanità u d-delitti tal-gwerra; billi, minn banda, l-R2P ssostni l-missjoni tal-QKI li tiġġieled l-impunità billi tappoġġa lill-Istati biex jonoraw ir-responsabbiltà ġudizzjarja tagħhom filwaqt li, mill-banda l-oħra, issaħħaħ ukoll il-prinċipju tal-komplementarjetà tal-QKI, skont liema r-responsabbiltà ewlenija ta' prosekuzzjoni hija f'idejn l-Istati; billi l-QKI tiżvolġi rwol fundamentali mhux biss fil-prevenzjoni tad-delitti iżda wkoll fir-rikostruzzjoni ta' pajjiżi u fil-proċessi ta' medjazzjoni; billi l-UE dejjem kienet promotur attiv tal-R2P fix-xena internazzjonali; billi teħtieġ tissaħħaħ ir-rwol tagħha bħala attur politiku globali favur ir-rispett tad-drittijiet tal-bniedem u tad-dritt umanitarju kif ukoll biex l-appoġġ politiku jkun rifless fil-politiki tagħha stess; billi l-Istati Membri tal-UE sostnew ukoll il-prinċipju tal-R2P; billi huma biss xi wħud fosthom li inkorporaw dan il-kunċett fit-testi nazzjonali tagħhom; billi l-esperjenzi reċenti marbuta ma' kriżijiet speċifiċi bħal dawk tas-Sri Lanka, tal-Côte d'Ivoire, tal-Libja u tas-Sirja wrew l-isfidi persistenti involuti biex jintlaħaq ftehim komuni dwar kif għandha tiġi garantita l-implimentazzjoni f'waqtha u effikaċi tal-prinċipju tal-R2P, filwaqt li tiġi ġġenerata r-rieda politika komuni u l-kapaċità effettiva biex jiġu evitati jew imwaqqfa l-ġenoċidju, id-delitti tal-gwerra, it-tindif etniku u d-delitti kontra l-umanità kommessi mill-awtoritajiet nazzjonali u lokali jew minn atturi mhux statali, u d-diversi vittmi ċivili konsegwenti; billi fis-sitwazzjonijiet fejn tiġi applikata l-R2P huwa ferm importanti li tinżamm id-distinzjoni tal-mandati bejn l-atturi militari u dawk umanitarji, sabiex tiġi salvagwardata l-perċezzjoni tan-newtralità u tal-imparzjalità tal-atturi umanitarji kollha u jiġi evitat li jitqiegħdu f'riskju l-għoti effettiv ta' għajnuna u ta' għajnuna medika jew ta' kwalunkwe tip ta' assistenza oħra, l-aċċess għall-benefiċjarji, jew is-sikurezza personali tal-persunal umanitarju bbażat fil-post; billi d-definizzjoni fid-dritt internazzjonali tad-delitti li jeħtieġu reazzjoni immedjata min-naħa tal-komunità internazzjonali għamlet progress sinifikanti mill-ħolqien tal-QKI, għalkemm mekkaniżmi ta' valutazzjoni indipendenti ta' meta dawn id-definizzjonijiet għandhom japplikaw għadhom ma jeżistux u dan huwa aspett kruċjali; billi l-Kummissarju Għoli tan-NU għad-Drittijiet tal-Bniedem jiżvolġi rwol importanti fis-sensibilizzazzjoni tal-każijiet attwali ta' delitti atroċi tal-massa; billi l-Kunsill tan-NU tad-Drittijiet tal-Bniedem qiegħed jiżvolġi rwol aktar u aktar importanti fl-implimentazzjoni tal-R2P, inkluż billi jawtorizza missjonijiet ta' ġbir ta' informazzjoni u kummissjonijiet ta' inkjesta għall-ġbir u l-valutazzjoni tal-informazzjoni relatata mal-erba' delitti u ksur speċifikati, u permezz tat-tlestija akbar tiegħu li jirreferi għall-R2P f'sitwazzjonijiet ta' kriżi bħal fil-Libja u fis-Sirja; billi approċċ limitat iżda profond għall-implimentazzjoni tal-R2P għandu jillimita l-applikazzjoni tiegħu għall-erba' delitti u ksur ta' atroċitajiet tal-massa speċifikati; billi l-prinċipju tal-R2P ma għandux jiġi applikat fil-kuntest ta' emerġenzi umanitarji u diżastri naturali; billi l-azzjoni umanitarja ma għandhiex tintuża bħala skuża għal azzjoni politika, u billi l-ispazju umanitarju għandu jkun rispettat mill-atturi involuti kollha; billi għandha tiġi offruta assistenza globali għal sitwazzjonijiet ta' wara l-kunflitt; billi hemm bżonn ta' aktar sforzi sabiex jiġi affermat l-obbligu ta' rendikont għal dak li jikkonċerna l-ksur gravi tad-drittijiet tal-bniedem, kif ukoll tad-dritt umanitarju internazzjonali u l-ġlieda kontra l-impunità; Jindirizza r-rakkomandazzjonijiet li ġejjin lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà/Viċi President tal-Kummissjoni (RGħ/VP), lis-SEAE, lill-Kummissjoni, lill-Istati Membri u lill-Kunsill: jiġi rikonfermat l-impenn tal-UE favur l-R2P billi jiġi adottat "Kunsens dwar l-R2P" istituzzjonali, inkluż qbil komuni tal-implikazzjonijiet tal-R2P għall-azzjoni esterna tal-UE u r-rwol li l-azzjonijiet u l-istrumenti tagħha jistgħu jiżvolġu f'sitwazzjonijiet problematiċi, li jitħejja konġuntament mill-Kunsill, mis-SEAE, mill-Kummissjoni u mill-Parlament huma u jqisu wkoll l-opinjonijiet tal-partijiet interessati, anki dawk tal-atturi tas-soċjetà ċivili u tal-NGOs; jiddaħħal kapitolu fir-rapport annwali tar-RGħ/VP indirizzat lill-Parlament dwar il-PESK li tirrigwarda l-azzjonijiet tal-UE dwar il-prevenzjoni u l-mitigazzjoni tal-kunflitti fl-applikazzjoni tal-prinċipju tal-R2P; tiġi analizzata, f'dan il-kapitolu, l-utilità tal-istrumenti u tal-istrutturi amministrattivi rilevanti fl-implimentazzjoni tal-R2P, anki billi jiġu identifikati r-reviżjonijiet neċessarji; jitħejja dan il-kapitolu f'kooperazzjoni mar-Rappreżentant Speċjali tal-UE għad-Drittijiet tal-Bniedem u b'kunsiderazzjoni tad-diversi pożizzjonijiet adottati mill-Parlament dwar kwistjonijiet speċifiċi relatati mal-prevenzjoni tal-kunflitti jew mal-protezzjoni tad-drittijiet tal-bniedem; u jiġu diskussi l-konstatazzjonijiet mal-Parlament; jiġi integrat il-prinċipju tal-R2P fl-assistenza għall-iżvilupp tal-UE; jiġu professjonalizzati u msaħħa ulterjorment id-diplomazija preventiva, il-medjazzjoni, il-prevenzjoni ta' kriżijiet u l-kapaċitajiet ta' rispons tal-Unjoni, b'riferiment partikolari għall-ġbir u l-iskambju ta' informazzjoni kif ukoll għas-sistemi ta' twissija bikrija; jitjieb il-koordinament bejn l-istrutturi varji tal-Kummissjoni, tal-Kunsill u tas-SEAE rigward l-aspetti kollha tal-R2P, u jiġi informat il-Parlament fuq bażi regolari bl-inizjattivi meħuda favur l-R2P; tiġi żgurata l-adegwatezza tal-ippjanar tal-politiki, il-kunċetti operattivi u l-objettivi tal-iżvilupp tal-kapaċitajiet fil-kuntest tal-Politika ta' Sigurtà u ta' Difiża Komuni (PSDK) biex l-Unjoni tkun tista' timplimenta bis-sħiħ l-R2P f'kooperazzjoni mill-qrib fuq livell internazzjonali man-NU u mal-organizzazzjonijiet reġjonali; jiġu żviluppati aktar il-kapaċitajiet tal-UE fil-qasam tal-prevenzjoni u tal-mitigazzjoni tal-kunflitti, inklużi l-kapaċitajiet ta' riserva ta' esperti ġuridiċi, uffiċjali tal-pulizija u analisti reġjonali u l-ħolqien ta' Istitut Ewropew tal-Paċi awtonomu intiż li jagħti lill-UE konsulenza dwar il-medjazzjoni, id-diplomazija fuq żewġ binarji u l-iskambju tal-aħjar prattiki dwar il-paċi u t-tnaqqis tat-tensjonijiet, u sabiex jagħti lill-UE kapaċitajiet f'dawn l-oqsma; jissaħħu l-elementi preventivi tal-istrumenti esterni tal-UE, b'mod partikolari l-Istrument għall-Istabbiltà; jissaħħu r-rabtiet bejn it-twissija bikrija, l-ippjanar tal-politiki u t-teħid ta' deċiżjonijiet ta' livell għoli fis-SEAE u fil-Kunsill; tiġi inkluża valutazzjoni tal-fatturi ta' riskju ta' ġenoċidju, delitti tal-gwerra, tindif etniku u delitti kontra l-umanità fid-dokumenti ta' strateġija nazzjonali u reġjonali, u tiġi inkluża l-prevenzjoni ta' dawn il-fatturi fi djalogi ma' pajjiżi terzi fejn hemm riskju li dawn id-delitti u l-ksur jiġu kommessi; jiġu żviluppati l-kooperazzjoni mal-persunal tad-delegazzjonijiet tal-UE u mal-ambaxxati tal-Istati Membri u t-taħriġ tagħhom, kif ukoll il-missjonijiet ċivili u militari, fl-oqsma tad-drittijiet tal-bniedem internazzjonali, tad-dritt umanitarju u tad-dritt kriminali, inkluż il-kapaċità tagħhom li jidentifikaw sitwazzjonijiet potenzjali li jinvolvu l-erba' delitti u ksur speċifikati, fost affarijiet oħra permezz ta' skambji regolari mas-soċjetà ċivili lokali; jiġi garantit li r-Rappreżentanti Speċjali tal-UE jsostnu l-R2P kull meta neċessarju u jwessgħu l-mandat tar-Rappreżentant Speċjali tal-UE għad-Drittijiet tal-Bniedem biex jinkludi l-kwistjonijiet marbuta mal-R2P; jiġi identifikat Punt Fokali tal-UE għall-R2P fis-SEAE fil-kuntest tal-istrutturi u tar-riżorsi eżistenti, biex jiġi fdat bil-kompitu ta' sensibilizzazzjoni dwar l-implikazzjonijiet tal-R2P u jiżgura li l-informazzjoni aġġornata tiċċirkola fost l-atturi kollha kkonċernati dwar sitwazzjonijiet problematiċi, filwaqt li jiġi inkoraġġit ukoll il-ħolqien ta' punti fokali nazzjonali għall-R2P fl-Istati Membri; jiġu professjonalizzati u msaħħa ulterjorment id-diplomazija preventiva u l-medjazzjoni; jitnieda u jiġi promoss dibattitu intern fi ħdan l-UE dwar ir-riforma tal-Kunsill tas-Sigurtà tan-NU, li jikkostitwixxi l-uniku korp leġittimu f'livell internazzjonali li jista' jissanzjona l-interventi ta' R2P mingħajr il-kunsens tal-Istat fil-mira; jiġu involuti u mħarrġa rappreżentanti tas-soċjetà ċivili u l-NGOs, li jista' jiżvolġu rwol fid-diplomazija informali jew "track II", bil-ħsieb li jiġu promossi l-iskambji tal-prattiki t-tajba f'dan il-qasam; tissaħħaħ il-kooperazzjoni mal-organizzazzjonijiet reġjonali u subreġjonali, anki billi jitjiebu l-miżuri li huma jieħdu fil-qasam tal-prevenzjoni, tat-tisħiħ tal-kapaċitajiet u tar-rispons fir-rigward tal-R2P; tiġi żgurata r-ratifika rapida mill-Istati Membri tal-UE kollha tal-emendi għall-Istatuti tal-QKI relatati mad-delitt ta' aggressjoni, peress li l-Qorti jista' jkollha rwol ċentrali fil-prevenzjoni ta' delitti atroċi tal-massa, kif ukoll fl-isforzi sabiex tiġi żgurata r-responsabbiltà; issir insistenza fuq ir-rispett tal-klawsoli tal-QKI fil-ftehimiet mal-pajjiżi terzi u tiġi kkunsidrata r-reviżjoni tal-ftehimiet mal-pajjiżi li jonqsu milli jikkonformaw mal-mandati ta' arrest tal-QKI; jiġi segwit approċċ fuq żewġ binarji, jiġifieri l-promozzjoni tal-aċċettazzjoni universali tal-R2P filwaqt li fl-istess ħin l-Istati jiġu inkoraġġiti jappoġġaw u jassistu lill-QKI; Jinkoraġġixxi lir-RGħ/VP u lill-Kunsill: jagħtu kontribut b'mod attiv lid-dibattitu dwar il-prinċipju tal-R2P, abbażi tad-dritt internazzjonali eżistenti fil-qasam tad-drittijiet tal-bniedem u tal-Konvenzjoni ta' Ġinevra bil-għan li tissaħħaħ l-attenzjoni tal-komunità internazzjonali fuq il-komponent tal-prevenzjoni tal-R2P u l-applikazzjoni universali tal-istrumenti mhux koerċittivi, u jiġi żviluppat pjan ta' azzjoni konkret għal tali għan li jinkludi wkoll kunsiderazzjonijiet dwar ir-responsabbiltà/il-bżonn ta' bini mill-ġdid; jippromwovu l-prinċipju tal-R2P fin-Nazzjonijiet Uniti, u jaħdmu biex jiżguraw l-universalità tiegħu, bħala parti essenzjali mill-mudell ta' sigurtà kollettiva bbażat fuq il-multilateraliżmu u l-preminenza tan-NU u li hu marbut mat-tisħiħ tal-QKI; ifakkru li l-R2P timplika wkoll ir-responsabbiltà tal-ġlieda kontra l-impunità; jappoġġaw l-isforzi tas-Segretarju Ġenerali tan-NU intiżi li jerġgħu jqawwu u jsaħħu l-fehim tal-implikazzjonijiet tal-prinċipju tal-R2P u jikkooperaw ma' membri oħrajn tan-NU li jixtiequ jtejbu l-kapaċitajiet tal-komunità internazzjonali fil-prevenzjoni u r-rispons għad-delitti atroċi tal-massa koperti mill-prinċipju tal-R2P; jisiltu tagħlimiet, f'kooperazzjoni mal-Istati Membri u mas-sħab internazzjonali tagħna, mill-esperjenzi tal-R2P fil-Libja fl-2011 u mill-inkapaċità attwali ta' intervent fis-Sirja; jipproponu lill-ħames membri permanenti tal-Kunsill tas-Sigurtà tan-NU l-adozzjoni ta' kodiċi ta' kondotta volontarju li jkun jillimita l-użu tad-dritt ta' veto f'każijiet ta' ġenoċidju, delitti tal-gwerra, tindif etniku jew delitti kontra l-umanità; jikkollaboraw mas-sħab reġjonali tal-UE sabiex jiġi definit b'mod aktar ċar ir-rwol tal-organizzazzjonijiet reġjonali u subreġjonali fl-applikazzjoni tal-R2P; iwettqu sforzi sabiex il-prinċipju tal-R2P jiġi stabbilit bħala norma ġdida ta' dritt internazzjonali, fl-ambitu miftiehem mill-Istati Membri tan-NU fis-Samit Dinji tal-2005; jagħtu parir lill-Kunsill tas-Sigurtà li l-istabbilment tal-prinċipju tal-R2P, attwalment norma emerġenti, bħala norma ta' dritt internazzjonali, mhux se jillimita l-kapaċità ta' teħid ta' deċiżjonijiet tiegħu; jikkontribwixxu għat-tisħiħ tal-qafas u tal-kapaċitajiet fil-livell tan-NU għall-medjazzjoni, id-diplomazija fuq żewġ binarji ("two-track"), l-iskambju tal-aħjar prattiki fuq ir-riżoluzzjoni paċifika tal-kunflitti emerġenti, it-tnaqqis tat-tensjonijiet u s-sistemi ta' twissija bikrija, bħal dawk tal-Unità ta' Appoġġ għall-Medjazzjoni tad-Dipartiment tal-Affarijiet Politiċi; isaħħu l-Uffiċċju tal-Konsulent Speċjali tas-Segretarju Ġenerali dwar il-Prevenzjoni tal-Ġenoċidju u l-R2P; jinvolvu l-Kunsill għad-Drittijiet tal-Bniedem fid-dibattitu dwar l-R2P; jiggarantixxu, f'kooperazzjoni mal-Istati Membri tal-UE li jagħmlu parti fil-Kunsill tas-Sigurtà tan-NU u mas-sħab internazzjonali kollha, konsistenza sħiħa ta' żviluppi ulterjuri possibbli tal-kunċett tal-R2P mad-dritt umanitarju internazzjonali, u biex jappoġġaw u jimmonitorjaw konformità sħiħa ma' dan id-dritt f'każijiet futuri fejn tiġi applikata l-R2P; jindirizzaw il-kwistjoni ta' siġġu uniku tal-UE fi ħdan il-Kunsill tas-Sigurtà u ta' baġit komunitarizzat għall-missjonijiet tal-PESK taħt il-mandat tan-NU; jintegraw in-nisa, inklużi l-mexxejja nisa u l-gruppi ta' nisa ħafna aktar f'kull azzjoni ta' prevenzjoni u mitigazzjoni kif ukoll fl-isforzi għar-riżoluzzjoni ta' kunflitti b'mod konformi mar-riżoluzzjonijiet 1325 u 1820 tal-KSNU; jikkollaboraw man-NU għall-istabbiliment ta' rabta ċara bejn l-implimentazzjoni tal-R2P u l-ġlieda kontra l-impunità għad-delitti l-aktar gravi koperti minn dan il-kunċett; Jistieden lill-RGħ/VP: tippreżenta lill-Kumitat għall-Affarijiet Barranin tal-Parlament Ewropew pjan ta' azzjoni konkret fi żmien sitt xhur mill-adozzjoni ta' din ir-Rakkomandazzjoni dwar is-segwitu mogħti lill-proposti tal-Parlament, b'mod partikolari billi jiddeskrivi fil-qosor il-passi meħuda sabiex jinkiseb "Kunsens dwar l-R2P"; Jagħti istruzzjonijiet lill-President tiegħu sabiex jgħaddi din ir-rakkomandazzjoni lill-Kunsill u, għal skopijiet ta' informazzjoni, lill-RGħ/VP, lis-SEAE u lill-Istati Membri. wara li kkunsidra t-talba għat-tneħħija tal-immunità ta' Hans-Peter Martin, li ntbagħtet fis-27 ta' Ġunju 2012 mir-Rappreżentant Permanenti tal-Awstrija fl-Unjoni Ewropea b'rabta mal-każ pendendti quddiem l-Uffiċċju tal-Prosekutur Pubbliku ta' Vjenna, u mħabbra fil-plenarja tat-12 ta' Diċembru 2012, wara li sema' lil Hans-Peter Martin fl-20 ta' Frar 2013, skont l-Artikolu 7(3) tar-Regoli ta' Proċedura tiegħu, wara li kkunsidra l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, kif ukoll l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett, wara li kkunsidra d-dispożizzjonijiet tal-Artikolu 57 tal-Kostituzzjoni Awtrijaka, wara li kkunsidra l-Artikoli 6(2) u 7 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0106/2013), billi l-Parlament iddeċieda fit-13 ta' Settembru 2011 li jneħħi l-immunità ta' Hans-Peter Martin, Membru tal-Parlament Ewropew, fuq talba mill-Uffiċċju tal-Prosekutur Pubbliku ta' Vjenna, li ntbagħtet fid-29 ta' April 2011 u tħabbret fis-sessjoni plenarja tat-12 ta' Mejju 2011, b'rabta mal-allegati offiżi marbuta mal-approprjazzjoni indebita tal-fondi tal-partit, koperti mit-Taqsima 2(b) tal-Liġi dwar il-Partiti Politiċi; billi l-Uffiċċju tal-Prosekutur Pubbliku ta' Vjenna issa talab it-tneħħija estiża tal-immunità ta' Hans-Peter Martin, sabiex ikun jista' jwettaq l-investigazzjonijiet preliminari kontrih abbażi tal-akkużi addizzjonali li saru, partikolarment rigward każ allegat ta' frodi; billi t-tneħħija estiża tal-immunità ta' Hans-Peter Martin tikkonċerna b'mod partikolari l-allegata offiża ta' frodi aggravata taħt it-Taqsimiet 146 u 147(3) tal-Kodiċi Kriminali Awstrijak; billi, skont l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew igawdu, fit-territorju tal-Istat tagħhom stess, l-immunitajiet mogħtija lil membri tal-parlament ta' pajjiżhom; billi għalhekk hu rakkomandat li l-immunità parlamentari titneħħa fil-każ inkwistjoni; Jiddeċiedi li jneħħi l-immunità ta' Hans-Peter Martin; Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat kompetenti tiegħu lill-awtoritajiet xierqa tal-Awstrija u lil Hans-Peter Martin. wara li kkunsidra t-talba għat-tneħħija tal-immunità ta' Jürgen Creutzmann, imressqa fil-15 ta' Jannar 2013 mill-Ministru tal-Ġustizzja Federali Ġermaniż, b'rabta mal-proċediment pendenti quddiem il-Kap Prosekutur Pubbliku ta' Frankenthal (Ġermanja), u mħabbra fis-seduta plenarja tas-17 ta' Jannar 2013, wara li sema' lil Jürgen Creutzmann, skont l-Artikolu 7(3) tar-Regoli ta' Proċedura tiegħu, wara li kkunsidra l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976, wara li kkunsidra l-Artikoli 6(2) u 7 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0107/2013), billi l-Kap Prosekutur Pubbliku ta' Frankenthal (Ġermanja) talab it-tneħħija tal-immunità parlamentari ta' Jürgen Creutzmann, Membru tal-Parlament Ewropew, b'rabta ma' proċedimenti investigattivi dwar reat allegat; billi t-talba tal-Kap Prosekutur Pubbliku ta' Frankenthal hi marbuta ma' proċedimenti relatati ma' allegat reat ta' offiża fuq il-persuna b'negliġenza taħt it-Taqsima 229 tal-Kodiċi Kriminali Ġermaniża; billi, skont l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea, il-Membri jgawdu, fit-territorju tal-Istat tagħhom stess, l-immunitajiet mogħtija lil membri tal-parlament ta' pajjiżhom; billi, konsegwentement, il-Parlament irid ineħħi l-immunità parlamentari ta' Jürgen Creutzmann biex il-proċedimenti kontrih ikunu jistgħu jitwettqu; billi għaldaqstant ikun tajjeb li fil-każ konċernat, l-immunità parlamentari titneħħa; Jiddeċiedi li jneħħi l-immunità ta' Jürgen Creutzmann; Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtoritajiet kompetenti tar-Repubblika Federali tal-Ġermanja u lil Jürgen Creutzmann. wara li kkunsidra t-talba għat-tneħħija tal-immunità ta' Ewald Stadler, imressqa fid-9 ta' Lulju 2012 mill-Uffiċċju tal-Prosekutur Pubbliku ta' Vjenna b'rabta mal-proċediment ta' investigazzjoni pendenti, u mħabbra fis-seduta plenarja tal-10 ta' Settembru 2012, wara li sema' lil Ewald Stadler fil-20 ta' Frar 2013, skont l-Artikolu 7(3) tar-Regoli ta' Proċedura tiegħu, wara li kkunsidra l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976, wara li kkunsidra l-Artikoli 6(2) u 7 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0120/2013), billi l-Uffiċċju tal-Prosekutur Pubbliku ta' Vjenna talab it-tneħħija tal-immunità ta' Ewald Stadler, Membru tal-Parlament Ewropew, biex ikun possibbli għall-awtoritajiet Awstrijaċi li jwettqu l-investigazzjonijiet meħtieġa u jieħdu azzjoni legali kontra Ewald Stadler; billi t-tneħħija tal-immunità ta' Ewald Stadler tirrigwarda reati allegati ta' attentat ta' koerżjoni aggravata taħt l-Artikoli 15, 105(1) and 106(1)(1) tal-Kodiċi Kriminali Awstrijaka, u r-reat ta' ġurament falz taħt l-Artikolu 288(1) tal-Kodiċi Kriminali; billi, skont l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew igawdu fit-territorju tal-Istat tagħhom stess l-immunitajiet mogħtija lil membri tal-parlament ta' pajjiżhom; billi l-immunità ta' Ewald Stadler trid titneħħa biex l-investigazzjonijiet kontrih ikunu jistgħu jipproċedu; billi Ewald Stadler ilu Membru tal-Parlament Ewropew sa mis-7 ta' Diċembru 2011; billi l-Uffiċċju tal-Prosekutur Pubbliku ta' Vjenna ilu jwettaq investigazzjonijiet kontrih minn Marzu 2010; billi għaldaqstant ikun tajjeb li fil-każ konċernat, l-immunità parlamentati titneħħa; Jiddeċiedi li jneħħi l-immunità ta' Ewald Stadler; Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Awstrijaka u lil Ewald Stadler. wara li kkunsidra l-ittra tal-20 ta' Marzu 2013 tal-president tal-Kumitat għall-Affarijiet Kostituzzjonali, wara li kkunsidra l-Artikolu 211 tar-Regoli ta' Proċedura tiegħu, jiddeċiedi li japplika l-interpretazzjoni li ġejja għall-Artikolu 51 tar-Regoli ta' Proċedura tiegħu: "Artikolu 159 (3) għandu jiġi interpretat li jfisser li, fejn ikun hemm vot indaqs fuq abbozz ta' rakkomandazzjoni skont l-Artikolu 128(4) sabiex ma jkunx hemm intervent fi proċeduri quddiem il-Qorti tal-Ġustizzja tal-Unjoni Ewropea, dan il-vot indaqs ma għandux ifisser l-adozzjoni ta' rakkomandazzjoni li l-Parlament għandu jintervjeni f'dawk il-proċeduri. F'każ bħal dan, il-kumitat responsabbli għandu jitqies li ma esprimiex rakkomandazzjoni." Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' tagħrif. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2010)0521), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0302/2010), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tat-8 ta' Frar 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Industrija, ir-Riċerka u l-Enerġija u l-opinjonijiet tal-Kumitat għal-Libertajiet Ċivili, il-Ġustizzja u l-Intern u tal-Kumitat għall-Baġits (A7-0056/2013), Jadotta l-pożizzjoni tiegħu fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sostanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-proposta tal-Kummissjoni lill-Parlament u lill-Kunsill (COM(2012)0447), wara li kkunsidra l-Artikolu 294(2) u l-Artikolu 43(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0213/2012), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-Rapport tal-Kumitat għas-Sajd (A7-0042/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi/tgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta mill-Kummissjoni Ewropea, Wara li kkunsidraw l-opinjoni tal-Kumitat Ekonomiku u Soċjali Ewropew, Wara t-trażmissjoni tal-abbozz tal-att leġiżlattiv lill-parlamenti nazzjonali, B'konsegwenza tad-dħul fis-seħħ tat-Trattat ta' Lisbona, jeħtieġ li s-setgħat kkonferiti lill-Kummissjoni għall-implimentazzjoni tar-Regolament (KE) Nru 812/2004 jiġu allinjati mal-Artikoli 290 u 291 tat-Trattat dwar il-Funzjonament tal-Unjoni Ewropea. Huwa importanti ħafna li l-Kummissjoni twettaq konsultazzjonijiet xierqa matul ix-xogħol ta' tħejjija tagħha għall-adozzjoni tal-atti ddelegati, inkluż f'livell ta' esperti. Meta tħejji u tfassal l-atti ddelegati, il-Kummissjoni għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. Ir-Regolament (KE) Nru 812/2004 għandu għaldaqstant jiġi emendat skont dan, Ir-Regolament (KE) Nru 812/2004 huwa emendat kif ġej: Fl-Artikolu 3, il-paragrafu 1 jinbidel b'dan li ġej: L-apparat akustiku deterrenti użat fl-applikazzjoni tal-Artikolu 2(1) għandu jkun konformi mal-ispeċifikazzjonijiet tekniċi u l-kundizzjonijiet tal-użu. Il-kundizzjonijiet u l-ispeċifikazzjonijiet huma ddefiniti fl-Anness II. Il-Kummissjoni għandha tingħata s-setgħa temenda l-Anness II permezz ta' atti ddelegati adottati skont l-Artikolu 8a, sabiex dak l-Anness ikun adattat għall-progress tekniku u xjentifiku."; L-Artikolu 8 jinbidel b'dan li ġej: Ir-regoli ddettaljati dwar il-proċedura u l-format għar-rappurtar, kif stipulati fl-Artikolu 6 jistgħu jkunu stabbiliti permezz tal-atti ta' implimentazzjoni adottati skont il-proċedura ta' eżami msemmija fl-Artikolu 8b(2)."; Għandhom jiddaħħlu l-artikoli li ġejjin: Is-setgħa tal-adozzjoni ta' atti ddelegati hija kkonferita lill-Kummissjoni suġġetta għall-kundizzjonijiet stabbiliti f'dan l-Artikolu. Hekk kif tadotta att iddelegat, il-Kummissjoni għandha tinnotifikah simultanjament lill-Parlament Ewropew u lill-Kunsill. Att iddelegat adottat skont l-Artikolu 3(1) għandu jidħol fis-seħħ biss jekk ma tkun ġiet espressa l-ebda oġġezzjoni mill-Parlament Ewropew jew mill-Kunsill fi żmien perjodu ta' xahrejn min-notifika ta' dak l-att lill-Parlament Ewropew u lill-Kunsill jew jekk, qabel l-iskadenza ta' dak il-perjodu, kemm il-Parlament Ewropew kif ukoll il-Kunsill ikunu infurmaw lill-Kummissjoni li mhumiex se joġġezzjonaw. Dak il-perjodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill. Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi wara li kkunsidra l-abbozz ta' deċiżjoni tal-Kunsill (13501/2012), wara li kkunsidra l-abbozz ta' Ftehim ta' Sħubija dwar is-Sajd bejn l-Unjoni Ewropea u r-Repubblika tal-Mawrizju u l-abbozz tal-Protokoll li jistipulaw l-opportunitajiet tas-sajd u l-kontribuzzjoni finanzjarja previsti mill-Ftehim (13503/2012), wara li kkunsidra t-talba għall-approvazzjoni mill-Kunsill skont l-Artikolu 43(2) u l-Artikolu 218(6) it-tieni subparagrafu, punt (a) tat-Trattat dwar il-Funzjonament tal-Unjoni Ewropea (C7-0007/2013), wara li kkunsidra l-Artikoli 81 u 90(7) tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għas-Sajd u l-opinjoni tal-Kumitat għall-Baġits (A7-0127/2013), Jagħti l-approvazzjoni tiegħu għall-konklużjoni tal-Ftehim u tal-Protokoll; Jistieden lill-Kummissjoni tgħaddi lill-Parlament il-minuti u l-konklużjonijiet tal-laqgħat tal-Kumitat Konġunt previsti fl-Artikolu 9 tal-Ftehim, kif ukoll il-programm settorjali pluriennali tas-sajd previst fl-Artikolu 3 tal-Protokoll u l-valutazzjonijiet annwali rispettivi; jistieden lill-Kummissjoni taġevola l-parteċipazzjoni tar-rappreżentanti tal-Parlament bħala osservaturi fil-laqgħat tal-Kumitat Konġunt; jistieden lill-Kummissjoni tressaq lill-Parlament u lill-Kunsill, fi ħdan l-aħħar sena li fiha kien japplika l-Protokoll u qabel il-ftuħ tan-negozjati għat-tiġdid tiegħu, rapport sħiħ dwar valutazzjoni tal-implimentazzjoni tiegħu, mingħajr ma timponi restrizzjonijiet bla bżonn fuq l-aċċess għal dan id-dokument. Jistieden lill-Kunsill u lill-Kummissjoni, filwaqt li jaġixxu fil-limiti tal-poteri rispettivi tagħhom, iżommu lill-Parlament mgħarraf immedjatament u b'kollox fl-istadji kollha tal-proċeduri relatati mal-Protokoll il-ġdid u t-tiġdid tiegħu, skont it-termini tal-Artikolu 13(2) tat-Trattat dwar l-Unjoni Ewropea u l-Artikolu 218(10) tat-Trattat dwar il-Funzjonament tal-Unjoni Ewropea; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-gvernijiet u l-parlamenti tal-Istati Membri u tar-Repubblika tal-Mawrizju. wara li kkunsidra l-proposta tal-Kummissjoni lill-Parlament u lill-Kunsill (COM(2013)0090 – C7-0046/2013), wara li kkunsidra l-proċedura ta' trilogu prevista fil-punt 28 tal-FII tas-17 ta' Mejju 2006, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra r-rapport tal-Kumitat għall-Baġits (A7-0111/2013), billi l-Unjoni Ewropea stabbiliet strumenti leġiżlattivi u baġitarji xierqa biex jingħata appoġġ addizzjonali għall-ħaddiema li ngħataw is-sensja b'riżultat ta' bidliet strutturali kbar fl-andament tal-kummerċ dinji u biex jiġu megħjuna jerġgħu jintegraw ruħhom fis-suq tax-xogħol; billi l-kamp ta' applikazzjoni tal-Fond Ewropew ta' Aġġustament għall-Globalizzazzjoni (FEG) twessa' għall-applikazzjonijiet imressqa mill-1 ta' Mejju 2009 sal-30 ta' Diċembru 2011 biex jinkludi sostenn għall-ħaddiema li ngħataw is-sensja b'riżultat dirett tal-kriżi finanzjarja u ekonomika globali; billi l-assistenza finanzjarja tal-Unjoni lill-ħaddiema li ngħataw is-sensja għandha tkun dinamika u disponibbli kemm jista' jkun malajr u b'mod effiċjenti, skont id-Dikjarazzjoni Konġunta tal-Parlament Ewropew, il-Kunsill u l-Kummissjoni adottata waqt il-laqgħa ta' konċiljazzjoni tas-17 ta' Lulju 2008, u b'kunsiderazzjoni xierqa għall-FII tas-17 ta' Mejju 2006 dwar l-adozzjoni ta' deċiżjonijiet biex jiġi mmobilizzat il-FEG; billi l-Italja ressqet applikazzjoni EGF/2011/023 IT/Antonio Merloni għal kontribuzzjoni finanzjarja mill-FEG, bħala r-riżultat ta' sensji fil-kumpanija Antonio Merloni SpA fl-Italja u talbet l-assistenza għal 1 517-il sensja, kollha mmirati għall-miżuri kofinanzjati mill-FEG, matul il-perjodu ta' referenza ta' erba' xhur mit-23 ta' Awwissu 2011 sat-23 ta' Diċembru 2011; billi l-applikazzjoni tissodisfa l-kriterji ta' eliġibilità stabbiliti mir-Regolament dwar il-FEG; Jaqbel mal-Kummissjoni li l-kundizzjonijiet stabbiliti fl-Artikolu 2(a) tar-Regolament FEG huma sodisfatti u li, għalhekk, l-Italja għandha dritt għal kontribuzzjoni finanzjarja skont dak ir-Regolament; Jikkonstata b'dispjaċir li l-awtoritajiet Taljani ressqu l-applikazzjoni għall-kontribuzzjoni finanzjarja FEG fid-29 ta' Diċembru 2011, u li l-valutazzjoni tagħha saret disponibbli mill-Kummissjoni fl-20 ta' Frar 2013; jiddispjaċih għall-perjodu ta' valutazzjoni twil ta' 14-il xahar; jistieden lill-Kummissjoni tikkonkludi l-fażi ta' evalwazzjoni u fl-aħħar tippreżenta l-proposti għal deċiżjonijiet fir-rigward tal-erba' każi li għad fadal minn dawk mressqa fl-2011; Jikkonstata li l-istabbilimenti produttivi ta' Antonio Merloni SpA, industrija li tipproduċi apparat elettroniku domestiku, kienu jinsabu fir-reġjuni Taljani tal-Marche u l-Umbria, partikolarment fil-provinċji ta' Ancona u Perugia; josserva li fl-2002, Antonio Merloni SpA, il-ħames l-akbar produttur ta' apparat elettriku domestiku fl-Unjoni, biddel l-istrateġija ta' bejgħ tiegħu u beda jbigħ il-prodotti tiegħu direttament permezz tal-marki tiegħu stess fl-2006; jikkonstata li, bħala konsegwenza tal-kriżi ekonomika globali, il-kumpanija għaddiet minn diffikultajiet finanzjarji, li komplew jiħraxu mill-fatt li l-kundizzjonijiet biex jingħata aċċess għall-kreditu finanzjarju saru aktar stretti f'daqqa; jikkonstata li t-tnaqqis fil-produzzjoni, li segwa l-andament negattiv f'livell Ewropew, flimkien mar-restrizzjonijiet finanzjarji, ikkawża l-għeluq tal-attivitajiet kummerċjali ta' Antonio Merloni SpA; jikkonstata li total ta' 2 217-il ħaddiema ngħataw s-sensja, li minnhom 700 ġew impjegati minn QA Group SpA; josserva li din l-applikazzjoni, għalhekk, tkopri l-1 517-il ħaddiem li sfaw qiegħda minħabba l-għeluq ta' Antonio Merloni SpA; Jikkonsata li, f'Ottubru 2008, diġà kien ġie ddikjarat li Antonio Merloni SpA hi insolventi, u li l-bejgħ tal-assi tagħha u r-reintegrazzjoni ta' 700 ħaddiem ġew konklużi biss f'Diċembru 2011; jinnota li preċedentement l-awtoritajiet Taljani ressqu t-talba oriġinali tagħhom għal assistenza mill-FEG fl-2009; jikkonstata, madankollu, li l-applikazzjoni kellha titressaq mill-ġdid lejn l-aħħar tal-2011 peress li l-ħaddiema ngħataw is-sensja formalment biss wara li l-assi nbiegħu u l-proċedimenti amministrattivi ġew konklużi; Jilqa' pożittivament il-fatt li, biex il-ħaddiema jingħataw assistenza ta' malajr, l-awtoritajiet Taljani ddeċidew li jniedu l-implimentazzjoni tal-miżuri fid-29 ta' Marzu 2012, ferm qabel id-deċiżjoni finali dwar l-għoti tal-appoġġ tal-FEG għall-pakkett koordinat propost; jiddeplora, madankollu, il-fatt li l-FEG seta jintervjeni biss kważi tliet snin u nofs wara li ġiet ddikjarata l-insolvenza tal-kumpanija; Jikkonstata li l-pakkett koordinat ta' servizzi personalizzati għall-kofinanzjament jinkludi l-miżuri għar-reintegrazzjoni tal-1 517-il ħaddiem fl-impjieg bħal gwida professjonali, l-għajnuna biex jinstab impjieg, il-promozzjoni tal-imprenditorija, it-taħriġ vokazzjonali u aġġronament tal-ħiliet, gwida għal dawk li għandhom iktar minn 50 sena, konċessjoni biex jinstab impjieg, benefiċċju għal min jingħata xogħol, kontribuzzjoni għall-ispejjeż tal-ivvjaġġar u kontribuzzjoni għall-ispejjeż għat-tibdil tar-residenza; Jilqa' b'sodisfazzjon il-fatt li s-saħb soċjali ġew kkonsultati dwar it-tfassil tal-miżuri tal-pakkett EGF ikkoordinat u li tali miżuri saru parti mill-pjan soċjali "Accordo di Programma" ffirmat mill-Ministeru għall-Iżvilupp Ekonomiku u mir-reġjuni kkonċernati u li l-implimentazzjoni tas-sostenn mill-FEG se tkun sorveljata minn grupp ta' koordinament; Ifakkar fl-importanza tat-titjib fl-impjegabilità tal-ħaddiema kollha permezz ta' taħriġ adattat u r-rikonoxximent tal-ħiliet u l-kompetenzi miksuba tul il-karriera professjonali tal-ħaddiem u l-aċċess indaqs għall-FEG indipendentement mit-tip ta' kuntratt ta' impjieg u relazzjoni ta' impjieg li jista' jkollu; jistenna li t-taħriġ offrut fil-pakkett koordinat jiġi adattat mhux biss għal-livell u għall-bżonnijiet tal-ħaddiema ssensjati iżda wkoll għall-ambjent kummerċjali reali; Jitlob lill-Kummissjoni tkompli tispeċifika fil-proposti futuri t-tipi ta' taħriġ li għandhom jingħataw permezz ta' vawċer, f'liema setturi hu probabbli li l-ħaddiema jsibu impjieg u jekk it-taħriġ offrut hux allinjat mal-prospetti ekonomiċi u l-bżonnijiet tas-suq tax-xogħol fil-ġejjieni fir-reġjuni milqutin mis-sensji; jilqa' pożittivament, madankollu, ir-rabta stretta bejn il-vawċer u t-triq miftiehma ta' kull ħaddiem lejn ir-reintegrazzjoni; Jistieden lill-awtoritajiet Taljani jisfruttaw il-potenzjal sħiħ tal-appoġġ mill-FEG u jinkoraġġixxu lill-ammont massimu ta' ħaddiema jieħdu sehem fil-miżuri; ifakkar li l-interventi bikrin mill-FEG fl-Italja batew minn rata relattivament baxxa ta' implimentazzjoni baġitarja prinċipalment minħabba r-rati baxxi ta' parteċipazzjoni; Jilqa' pożittivament il-fatt li, fil-pakkett koordinat ta' servizzi personalizzati, hemm modulu "Gwida għal dawk li għandhom iktar minn 50 sena" maħsub għall-impjegati anzjani, li jirrappreżentaw 12 % tal-forza tax-xogħol fil-mira; Jilqa' pożittivament il-fatt li l-kontribuzzjoni għall-ispejjeż ta' residenza għandhom jitħallsu biss bħala kontribuzzjoni ta' darba malli tiġi ppreżentata l-prova tan-nefqa mġarrba; Jieħu nota tal-fatt li EUR 5 684 000 mill-valur totali tal-pakkett tas-servizzi li jammonta għal EUR 7 451 972 huma ddedikati għal diversi inċentivi finanzjarji u allowances, inkluża l-faċilitazzjoni tal-mobilità tal-ħaddiema li ngħataw is-sensja; jirrakkomanda li jiġi ddedikat ammont proporzjonat għall-miżuri relatati mat-taħriġ fil-mobilizzazzjonijiet tal-futur; Jindika li l-akbar parti mill-ispejjeż tas-servizzi personalizzati għandha tiġi impenjata għall-"Konċessjoni biex jinstab impjieg" (EUR 2 000 għal kull ħaddiem għall-ġranet ta' parteċipazzjoni fil-miżuri tal-FEG), li hi ekwivalenti għall-allowance għall-għajxien Taljana "CIGS" għal finijiet ta' semplifikazzjoni; itenni, għalhekk, li l-appoġġ mill-FEG għandu l-ewwel nett jingħata għal programmi ta' taħriġ minflok ma jikkontribwixxi direttament għal allowances finanzjarji li jkunu r-responsabilità tal-Istati Membri bis-saħħa tad-dritt nazzjonali; jirrakkomanda li, fil-każijiet futuri ta' mobilizzazzjoni ta' dak il-Fond, miżuri ta' dan it-tip għandhom jiġu skoraġġuti; Jinnota li l-"Benefiċċju għal min jingħata xogħol" hu relattivament għoli (EUR 5 000 għal kull ħaddiem); jilqa' pożittivament il-fatt li l-miżuri ta' dan it-tip se jitħallsu biss lil dawk l-impjegaturi li jiggarantixxu kuntratti permanenti għall-ħaddiema fil-mira, u jistenna li l-Kummissjoni tipprovdi l-informazzjoni rilevanti dettaljata rigward il-kundizzjonijiet kuntrattwali għal dawn il-ħaddiema; Jikkonstata li l-informazzjoni mogħtija dwar il-pakkett koordinat ta' servizzi personalizzati għall-finanzjament mill-FEG tinkludi informazzjoni dwar il-komplementarjetà ma' azzjonijiet finanzjati mill-Fondi Strutturali; itenni l-appell tiegħu lill-Kummissjoni biex tippreżenta evalwazzjoni komparattiva ta' dik id-data fir-rapporti annwali tagħha sabiex ikun żgurat ir-rispett sħiħ tar-regolamenti eżistenti u li ma jkunx hemm duplikazzjoni tas-servizzi ffinanzjati mill-Unjoni; Jitlob lill-istituzzjonijiet involuti jagħmlu l-isforzi neċessarji biex itejbu l-arranġamenti proċedurali u baġitarji sabiex jaċċeleraw il-mobilizzazzjoni tal-FEG; japprezza l-proċedura mtejba li ddaħħlet fis-seħħ mill-Kummissjoni, wara t-talba tal-Parlament biex jitħaffef ir-rilaxx tal-għotjiet, bl-għan li tiġi ppreżentata lill-awtorità baġitarja l-valutazzjoni tal-Kummissjoni dwar l-eliġibilità ta' applikazzjoni FEG flimkien mal-proposta biex jiġi mobilizzat il-FEG; jittama li jiġi integrat aktar titjib proċedurali fir-Regolament dwar il-FEG (2014-2020) il-ġdid u li jinkisbu effiċjenza, trasparenza u viżibilità akbar tal-FEG; Jisħaq dwar l-importanza ta' kooperazzjoni tajba u rapida bejn il-Kummissjoni u l-Istati Membri fit-tħejjija ta' applikazzjonijiet skont ir-regolament ġdid dwar il-FEG li daqt jidħol fis-seħħ; Ifakkar fl-impenn min-naħa tal-istituzzjonijiet biex jiżguraw proċedura rapida u bla xkiel għall-adozzjoni tad-deċiżjonijiet dwar il-mobilizzazzjoni tal-FEG, biex jingħata appoġġ individwali ta' darba u limitat fiż-żmien, orjentat lejn l-għajnuna favur il-ħaddiema li ngħataw is-sensja minħabba l-globalizzazzjoni u l-kriżi ekonomika; jenfasizza r-rwol li jista' jiżvolġi l-FEG fir-reintegrazzjoni fis-suq tax-xogħol ta' ħaddiema li jkunu ngħataw is-sensja; Jenfasizza li, skont l-Artikolu 6 tar-Regolament dwar il-FEG, għandu jkun żgurat li l-FEG jappoġġa r-reintegrazzjoni fl-impjieg ta' ħaddiema individwali li jkunu ngħataw is-sensja; jenfasizza, barra minn hekk, li l-assistenza FEG tista' tikkofinanzja biss miżuri attivi għas-suq tax-xogħol li jwasslu għal impjieg sostenibbli u fit-tul; itenni li l-assistenza mill-FEG ma għandhiex tieħu post azzjonijiet li huma l-kompetenza tal-kumpaniji skont id-dritt nazzjonali jew ftehimiet kollettivi, u lanqas ma għandha tissostitwixxi miżuri għar-ristrutturar ta' kumpaniji jew setturi; Jilqa' pożittivament il-fatt li wara talbiet mill-Parlament, il-baġit tal-2013 juri approprjazzjonijiet ta' pagament li jammontaw għal EUR 50 000 000 fil-linja baġitarja 04 05 01 tal-FEG; ifakkar li l-FEG nħoloq bħala strument speċifiku separat, bl-objettivi u bl-iskadenzi tiegħu stess u, għalhekk, jistħoqqlu allokazzjoni speċifika, li tevita kemm jista' jkun trasferimenti minn linji baġitarji oħra, kif ġara fil-passat, li tista' tkun ta' ħsara għall-ilħuq tal-objettivi politiċi tal-FEG; Jiddispjaċih bid-deċiżjoni tal-Kunsill li jimblokka l-proroga tad-"deroga marbuta mal-kriżi" li tippermetti l-għoti ta' assistenza finanzjarja lill-ħaddiema li ngħataw is-sensja minħabba l-kriżi ekonomika attwali u mhux biss lil dawk li tilfu l-impjieg tagħhom minħabba bidliet fl-andament kummerċjali globali u li tippermetti żieda fir-rata tal-kofinanzjament tal-Unjoni ta' 65 % tal-kostijiet tal-programm, għall-applikazzjonijiet imressqa wara l-iskadenza tal-30 ta' Diċembru 2011; jitlob lill-Kunsill jerġa' jintroduċi din il-miżura mingħajr dewmien; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jiffirma din id-deċiżjoni flimkien mal-President tal-Kunsill u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0120 – C7-0060/2013), wara li kkunsidra l-proċedura ta' trilogu prevista fil-punt 28 tal-FII tas-17 ta' Mejju 2006, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra r-rapport tal-Kumitat għall-Baġits (A7-0133/2013), billi l-Unjoni stabbiliet strumenti leġiżlattivi u baġitarji biex jingħata appoġġ addizzjonali għall-ħaddiema li qed ibatu l-konsegwenzi ta' bidliet strutturali kbar fl-andament tal-kummerċ dinji u biex jiġu megħjuna jerġgħu jintegraw ruħhom fis-suq tax-xogħol; billi l-kamp ta' applikazzjoni tal-Fond Ewropew ta' Aġġustament għall-Globalizzazzjoni (FEG) twessa' għall-applikazzjonijiet imressqa mill-1 ta' Mejju 2009 sal-30 ta' Diċembru 2011 biex jinkludi sostenn għall-ħaddiema li ngħataw is-sensja b'riżultat dirett tal-kriżi finanzjarja u ekonomika dinjija; billi l-assistenza finanzjarja tal-Unjoni lill-ħaddiema li ngħataw is-sensja għandha tkun dinamika u disponibbli malajr u b'mod effiċjenti kemm jista' jkun, skont id-Dikjarazzjoni Konġunta tal-Parlament Ewropew, tal-Kunsill u tal-Kummissjoni adottata waqt il-laqgħa ta' konċiljazzjoni tas-17 ta' Lulju 2008, u b'kunsiderazzjoni xierqa għall-FII tas-17 ta' Mejju 2006 dwar l-adozzjoni ta' deċiżjonijiet biex jiġi mobilizzat il-FEG; billi l-Italja ressqet l-applikazzjoni EGF/2011/016 IT/Agile għal kontribuzzjoni finanzjarja mill-FEG, b'segwitu għall-1 257 sensja fil-kumpanija Agile S.r.l. bi 856 ħaddiem fil-mira għal miżuri kofinanzjati mill-FEG, matul il-perjodu ta' referenza mit-22 ta' Settembru 2011 sat-22 ta' Diċembru 2011; billi l-applikazzjoni tissodisfa l-kriterji ta' eliġibilità stabbiliti mir-Regolament dwar il-FEG; Jaqbel mal-Kummissjoni li l-kundizzjonijiet stabbiliti fl-Artikolu 2(a) tar-Regolament FEG huma sodisfatti u li, għalhekk, l-Italja għandha dritt għal kontribuzzjoni finanzjarja skont dak ir-Regolament; Jikkonstata b'dispjaċir li l-awtoritajiet Taljani ressqu l-applikazzjoni għall-kontribuzzjoni finanzjarja FEG fit-30 ta' Diċembru 2011, u li l-valutazzjoni tagħha saret disponibbli mill-Kummissjoni fis-7 ta' Marzu 2013; jiddispjaċih dwar il-perjodu ta' valutazzjoni twil ta' 15-il xahar; jistieden lill-Kummissjoni tikkonkludi l-fażi ta' evalwazzjoni u fl-aħħar tippreżenta l-proposti għal deċiżjonijiet fir-rigward tal-każijiet li għad fadal minn dawk mressqa fl-2011; Josserva li l-1 257 sensja f'Agile S.r.l., impriża li topera fis-settur tal-Teknoloġiji tal-Informazzjoni u tal-Komunikazzjoni (TIK) fl-Italja, kienu kkawżati minn tnaqqis fir-ritmu ekonomiku aktar gravi milli mistenni tas-settur tat-teknoloġija tal-informazzjoni u mill-fatt li l-aċċess għall-kreditu sar iktar strett minħabba l-kriżi ekonomika u finanzjarja li imponew piż addizzjonali fuq l-impriża, li ma rnexxilhiex issib soluzzjoni vantaġġuża u ġiet sottoposta għal proċedimenti ta' insolvenza fl-2010; Jenfasizza l-fatt li s-sensji f'Agile huma mifruxin fuq il-biċċa l-kbira tat-territorju tal-Italja, jiġifieri jolqtu 12 mill-20 reġjun Taljan: Pjemonte, Lombardija, Veneto, Emilja-Romanja, Toskana, Umbrija, Lazjo, Kampanja, Pulja, Basilikata, Kalabrija u Sqallija; Josserva li matul it-tliet snin, mill-2008 sal-2010, ir-rata ta' qgħad fl-Italja żdiedet minn 6,8 % għal 8,5 % u li, fi tmienja mit-tnax-il reġjun ikkonċernat, ġiet irreġistrata żieda ogħla mill-medja nazzjonali li tvarja minn 1,9 % sa 2,6 %; jenfasizza l-fatt li s-sensji f'Agile se jaggravaw ulterjorment is-sitwazzjoni okkupazzjonali fraġli attwali, partikolarment fir-reġjuni tan-Nofsinhar fejn il-prospettivi ta' rkupru ekonomiku huma inqas ottimistiċi; Jilqa' pożittivament il-fatt li, biex il-ħaddiema jingħataw assistenza rapida, l-awtoritajiet Taljani ddeċidew li jibdew l-implimentazzjoni tal-miżuri personalizzati fil-15 ta' Marzu 2012, ferm qabel id-deċiżjoni finali dwar l-għoti tal-appoġġ tal-FEG għall-pakkett koordinat propost; Jistieden lill-awtoritajiet Taljani jisfruttaw il-potenzjal sħiħ tal-appoġġ mill-FEG u jinkoraġġixxu lill-ammont massimu ta' ħaddiema jieħdu sehem fil-miżuri; ifakkar li l-interventi bikrin mill-FEG fl-Italja batew minn rata relattivament baxxa ta' implimentazzjoni baġitarja prinċipalment minħabba r-rati baxxi ta' parteċipazzjoni; Jikkonstata li l-pakkett koordinat ta' servizzi personalizzati għall-finanzjament jinkludi miżuri għar-reintegrazzjoni ta' 856 ħaddiem fl-impjieg bħall-konsulenza għall-karriera u valutazzjoni tal-ħiliet, għajnuna għar-rikollokament u għat-tfittix ta' impjieg, taħriġ vokazzjonali u aġġornament tal-ħiliet, edukazzjoni postuniversitarja, promozzjoni tal-imprenditorija, kontribuzzjoni għall-bidu ta' negozju, benefiċċji ta' għoti ta' impjieg, mentoring wara l-integrazzjoni mill-ġdid fl-impjieg, konċessjonijiet għat-tfittix ta' impjieg u kontribuzzjonijiet lejn spejjeż speċjali bħall-kontribuzzjoni għal dawk li jieħdu ħsieb lil persuni dipendenti, kontribuzzjoni għall-ispejjeż tal-ivvjaġġar u kontribuzzjoni għall-ispejjeż relatati ma' bidla fir-residenza biex jibdew impjieg ġdid; Jilqa' pożittivament, fil-pakkett koordinat ta' servizzi personalizzati, il-modulu "Mentoring wara l-integrazzjoni mill-ġdid fl-impjieg", li jimmira li jiżgura r-ritorn tal-ħaddiema fis-suq tax-xogħol ikun sostenibbli; Jilqa' pożittivament il-fatt li l-kontribuzzjoni għall-ispejjeż ta' residenza għandhom jitħallsu biss bħala kontribuzzjoni ta' darba malli tiġi ppreżentata l-prova tan-nefqa mġarrba; Jilqa' pożittivament il-kontribuzzjonijiet favur l-ispejjeż speċjali għal dawk li jieħdu ħsieb lil persuni dipendenti li huma previsti biex jippermettu r-rikonċiljazzjoni tal-ħaddiema mal-persuni dipendenti (tfal, anzjani, persuni b'diżabbiltà), iduru b'dawn il-persuni, iħallu lill-ħaddiema jipparteċipaw fil-programm bil-għan li t-taħriġ u t-tiftix ta' impjieg ikunu rikonċiljati mal-obbligi familjari; Jilqa' pożittivament il-fatt li s-sħab soċjali, u partikolarment l-involviment tat-trade unions fil-livell lokali, ġew ikkonsultati fuq it-tfassil tal-miżuri tal-pakkett koordinat tal-FEG u li politika ta' parità bejn in-nisa u l-irġiel kif ukoll il-prinċipju tan-nondiskriminazzjoni se jkunu applikati matul id-diversi fażijiet tal-implimentazzjoni tal-FEG u fl-aċċess għalih; Ifakkar fl-importanza tat-titjib fl-impjegabilità tal-ħaddiema kollha permezz ta' taħriġ adattat u r-rikonoxximent tal-ħiliet u l-kompetenzi miksuba tul il-karrieri professjonali tal-ħaddiem; jistenna li t-taħriġ offrut fil-pakkett koordinat jiġi adattat mhux biss għall-bżonnijiet tal-ħaddiema li ngħataw is-sensja, iżda wkoll għall-ambjent kummerċjali reali; Jitlob lill-Kummissjoni tiddeskrivi ulterjorment fid-dettall fil-proposti futuri t-tipi ta' taħriġ mogħti, f'liema setturi huwa probabbli li l-ħaddiema jsibu impjieg u jekk it-taħriġ offrut huwiex allinjat mal-prospetti ekonomiċi u mal-esiġenzi tas-suq tax-xogħol futuri fir-reġjuni kkonċernati mis-sensji iżda jilqa' favorevolment ir-rabta stretta bejn il-vawċer u kull pjan maqbul ta' reintegrazzjoni tal-ħaddiema; Jikkonstata li l-informazzjoni mogħtija dwar il-pakkett koordinat ta' servizzi personalizzati għall-finanzjament mill-FEG tinkludi informazzjoni dwar il-komplementarjetà ma' azzjonijiet iffinanzjati mill-Fondi Strutturali; jisħaq li l-awtoritajiet Taljani kkonfermaw li l-azzjonijiet eliġibbli ma jirċevux assistenza minn strumenti finanzjarji oħra tal-UE; itenni l-appell tiegħu lill-Kummissjoni biex tippreżenta evalwazzjoni komparattiva ta' dik id-data fir-rapporti annwali tagħha sabiex ikun żgurat ir-rispett sħiħ tar-regolamenti eżistenti u li ma jkunx hemm duplikazzjoni tas-servizzi ffinanzjati mill-Unjoni; Jenfasizza l-importanza ta' kooperazzjoni tajba u rapida bejn il-Kummissjoni u l-Istati Membri huma u jħejju l-applikazzjonijiet fl-ambitu tar-regolament FEG imminenti bil-għan li jingħata malajr sostenn mill-FEG; Jitlob lill-istituzzjonijiet involuti jagħmlu l-isforzi neċessarji biex itejbu l-arranġamenti proċedurali sabiex jaċċeleraw il-mobilizzazzjoni tal-FEG; japprezza l-proċedura mtejba li ddaħħlet fis-seħħ mill-Kummissjoni, wara t-talba tal-Parlament biex jitħaffef ir-rilaxx tal-għotjiet, bl-għan li tiġi ppreżentata lill-awtorità baġitarja l-valutazzjoni tal-Kummissjoni dwar l-eliġibilità ta' applikazzjoni FEG flimkien mal-proposta biex jiġi mobilizzat il-FEG; jittama li jiġi integrat aktar titjib proċedurali u li jinkisbu effiċjenza, trasparenza u viżibilità akbar tal-FEG; Jenfasizza li, skont l-Artikolu 6 tar-Regolament dwar il-FEG, għandu jkun żgurat li l-FEG jappoġġa r-reintegrazzjoni f'impjieg stabbli ta' ħaddiema individwali li jkunu ngħataw is-sensja; jenfasizza, barra minn hekk, li l-assistenza FEG tista' tikkofinanzja biss miżuri attivi għas-suq tax-xogħol li jwasslu għal impjieg sostenibbli u fit-tul; itenni li l-assistenza mill-FEG ma għandhiex tieħu post azzjonijiet li huma l-kompetenza tal-kumpaniji skont id-dritt nazzjonali jew ftehimiet kollettivi, u lanqas ma għandha tissostitwixxi miżuri għar-ristrutturar ta' kumpaniji jew setturi; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0119 – C7-0059/2013), wara li kkunsidra l-proċedura ta' trilogu prevista fil-punt 28 tal-FII tas-17 ta' Mejju 2006, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra r-rapport tal-Kumitat għall-Baġits (A7-0134/2013), billi l-Unjoni Ewropea bil-Fond Ewropew ta' Aġġustament għall-Globalizzazzjoni (FEG) tagħha stabbiliet strument leġiżlattiv u baġitarju biex jiġi pprovdut appoġġ addizzjonali għall-ħaddiema li ngħataw is-sensja minħabba bidliet strutturali kbar fl-andament kummerċjali dinji u biex jiġu megħjuna ħalli jerġgħu jintegraw fis-suq tax-xogħol; billi l-kamp ta' applikazzjoni tal-FEG twessa' għall-applikazzjonijiet ippreżentati mill-1 ta' Mejju 2009 sal-30 ta' Diċembru 2011 biex jinkludi appoġġ għall-ħaddiema li ngħataw is-sensja b'riżultat dirett tal-kriżi finanzjarja u ekonomika globali. billi l-assistenza finanzjarja tal-Unjoni lill-ħaddiema li ngħataw is-sensja għandha tkun dinamika u disponibbli malajr u b'mod effiċjenti kemm jista' jkun, skont id-Dikjarazzjoni Konġunta tal-Parlament Ewropew, tal-Kunsill u tal-Kummissjoni adottata waqt il-laqgħa ta' konċiljazzjoni tas-17 ta' Lulju 2008, u b'kunsiderazzjoni xierqa għall-FII tas-17 ta' Mejju 2006 dwar l-adozzjoni ta' deċiżjonijiet biex jiġi mobilizzat il-FEG; billi l-Awstrija ressqet l-applikazzjoni FEG/2011/010 AT/Austria Tabak għal kontribuzzjoni finanzjarja mill-FEG, b'segwitu għat-320 sensja fil-kumpanija Austria Tabak GmbH u 14-il fornitur u produttur downstream flimkien ma' 270 ħaddiem fil-mira għal miżuri kofinanzjati mill-FEG, matul il-perjodu ta' referenza ta' erba' xhur mill-20 ta' Awwissu 2011 sad-19 ta' Diċembru 2011, billi l-applikazzjoni tissodisfa l-kriterji ta' eliġibilità stabbiliti mir-Regolament dwar il-FEG; Jaqbel mal-Kummissjoni li l-kundizzjonijiet stabbiliti fl-Artikolu 2(c) tar-Regolament dwar il-FEG huma sodisfatti u li, għalhekk, l-Awstrija għandha dritt għal kontribuzzjoni finanzjarja skont dak ir-Regolament; Jinnota b'dispjaċir li l-awtoritajiet Awstrijaċi ressqu l-applikazzjoni għall-kontribuzzjoni finanzjarja tal-FEG fl-20 ta' Diċembru 2011, u li l-valutazzjoni tagħha saret disponibbli mill-Kummissjoni Ewropea fis-7 ta' Marzu 2013; jiddispjaċih dwar il-perjodu ta' valutazzjoni twil ta' 15-il xahar; jistieden lill-Kummissjoni tikkonkludi l-fażi ta' evalwazzjoni u fl-aħħar tippreżenta l-proposti għal deċiżjonijiet fir-rigward tal-erba' każi li għad fadal minn dawk imressqa fl-2011; Jilqa' pożittivament il-fatt li, biex il-ħaddiema jingħataw assistenza rapida, l-awtoritajiet Awstrijaċi ddeċidew li jibdew l-implimentazzjoni tal-miżuri personalizzati fil-15 ta' Novembru 2011, ferm qabel id-deċiżjoni finali dwar l-għoti tal-appoġġ tal-FEG għall-pakkett koordinat propost; Jikkonstata li l-pakkett koordinat ta' servizzi personalizzati għall-finanzjament jinkludi r-reintegrazzjoni ta' 270 impjegat f'impjieg bħal parir dwar il-karriera, assistenza għat-tiftix għal impjieg, konsulenza dwar l-impjieg, tipi varji ta' miżuri ta' taħriġ u kwalifiki, inkluż taħriġ fi skejjel tekniċi jew vokazzjonali ogħla, apprendistat/internships f'impriżi, taħriġ prattiku fuq il-post tax-xogħol, appoġġ intensiv għal ħaddiema b'età 'l fuq minn 50 sena kif ukoll konċessjonijet għas-sussistenza waqt it-taħriġ u waqt it-tiftix attiv għal impjieg; Jilqa' pożittivament il-fatt li s-sħab soċjali ġew ikkonsultati fuq it-tfassil tal-miżuri tal-pakkett koordinat tal-FEG u li ġiet applikata, u ser tiġi applikata, politika ta' parità bejn in-nisa u l-irġiel kif ukoll il-prinċipju ta' nondiskriminazzjoni matul id-diversi fażijiet tal-implimentazzjoni tal-FEG u fl-aċċess għalih; Jilqa' l-fatt li l-miżuri appoġġati mill-FEG se jkunu pprovduti lill-ħaddiema permezz ta' fondazzjoni tax-xogħol stabbilita bħala parti minn pjan soċjali li sar qbil dwaru mas-sħab soċjali; ifakkar li l-fondazzjonijiet tax-xogħol huma istituzzjonijiet stabbiliti minn imsieħba soċjali settorjali bil-ħsieb li jakkumpanjaw ħaddiema f'tibdil industrijali b'miżuri ta' taħriġ sabiex itejbu l-impjegabilità tagħhom; ifakkar, barra minn hekk, li dan il-mudell dwar kif jiġu pprovduti miżuri tas-suq tax-xogħol attivi kellu suċċess kbir fil-passat fir-rigward tal-integrazzjoni mill-ġdid tal-ħaddiema fis-suq tax-xogħol u l-użu tal-fondi FEG għal dan l-iskop; Jistieden lill-awtoritajiet Awstrijaċi jisfruttaw il-potenzjal sħiħ tal-appoġġ mill-FEG u jinkoraġġixxu lill-ammont massimu ta' ħaddiema jieħdu sehem fil-miżuri; Jilqa' l-pakkett ikkoordinat propost ta' servizzi personalizzati u d-deskrizzjonijiet dettaljati tal-miżuri ppreżentati fil-proposta tal-Kummissjoni; jilqa' l-fatt li t-taħriġ offrut huwa kkombinat mal-prospetti ekonomiċi futuri u mal-ħiliet u l-kwalifiki meħtieġa għal ġejjieni fir-reġjun; Ifakkar fl-importanza tat-titjib fl-impjegabilità tal-ħaddiema kollha permezz ta' taħriġ adattat u r-rikonoxximent tal-ħiliet u l-kompetenzi miksuba tul il-karrieri professjonali tal-ħaddiem; jistenna li t-taħriġ offrut fil-pakkett koordinat jiġi adattat mhux biss għal-livell u għall-bżonnijiet tal-ħaddiema li ngħataw is-sensja iżda wkoll għall-ambjent kummerċjali reali; Jiġbed l-attenzjoni lejn il-kumpens għas-sussistenza għall-ħaddiema għat-taħriġ u t-tiftix ta' impjieg li jingħad li jammonta għal EUR 1 000 fix-xahar għal kull ħaddiem (ikkalkolat għal 13-il xahar, il-benefiċċju għall-qgħad se jitwaqqaf matul dak il-perjodu) li se jkun ikkombinat ma' konċessjoni għat-taħriġ ta' EUR 200 fix-xahar għal kull ħaddiem; ifakkar li l-FEG fil-futur għandu jkun allokat primarjament għat-tħariġ u għat-tiftix ta' impjieg kif ukoll għall-programmi ta' orjentament professjonali u l-kontribuzzjoni finanzjarja tiegħu għall-allowances għandha dejjem tkun ta' natura addizzjonali u parallela għal dik disponibbli għall-ħaddiema ssensjati bis-saħħa tad-dritt nazzjonali jew ftehimiet kollettivi; Jiddispjaċih li EUR 4 266 000 tal-ispiża totali tal-pakkett li jammonta għal EUR 5 864 615 hu ddedikat għal konċessjonijiet finanzjarji varji, proporzjon simili għal każijiet preċedenti; jirrakkomanda li jiġi ddedikat ammont proporzjonat għall-miżuri relatati mat-taħriġ fil-mobilizzazzjonijiet tal-futur; Jikkonstata li l-informazzjoni mogħtija dwar il-pakkett koordinat ta' servizzi personalizzati għall-finanzjament mill-FEG tinkludi informazzjoni dwar il-komplementarjetà ma' azzjonijiet iffinanzjati mill-Fondi Strutturali; itenni l-appell tiegħu lill-Kummissjoni biex tippreżenta evalwazzjoni komparattiva ta' dik id-data fir-rapporti annwali tagħha sabiex ikun żgurat ir-rispett sħiħ tar-regolamenti eżistenti u li ma jkun hemm l-ebda duplikazzjoni tas-servizzi ffinanzjati mill-Unjoni; Jitlob lill-istituzzjonijiet involuti jagħmlu l-isforzi neċessarji biex itejbu l-arranġamenti proċedurali u baġitarji sabiex jaċċeleraw il-mobilizzazzjoni tal-FEG; japprezza l-proċedura mtejba li ddaħħlet fis-seħħ mill-Kummissjoni, wara t-talba tal-Parlament biex jitħaffef ir-rilaxx tal-għotjiet, bl-għan li tiġi ppreżentata lill-awtorità baġitarja l-valutazzjoni tal-Kummissjoni dwar l-eliġibilità ta' applikazzjoni FEG flimkien mal-proposta biex jiġi mobilizzat il-FEG; jittama li jiġi integrat aktar titjib proċedurali fir-Regolament dwar il-Fond Ewropew ta' Aġġustament għall-Globalizzazzjoni il-ġdid (2014-2020) u li jinkisbu effiċjenza, trasparenza u viżibbiltà akbar tal-FEG; Ifakkar fl-impenn min-naħa tal-istituzzjonijiet biex jiżguraw proċedura rapida u bla xkiel għall-adozzjoni tad-deċiżjonijiet dwar il-mobilizzazzjoni tal-FEG, filwaqt li jingħata appoġġ individwali ta' darba u limitat fiż-żmien, orjentat lejn l-għajnuna favur il-ħaddiema li ngħataw is-sensja minħabba l-globalizzazzjoni u l-kriżi ekonomika; jenfasizza r-rwol li jista' jiżvolġi l-FEG fir-reintegrazzjoni fis-suq tax-xogħol ta' ħaddiema li jkunu ngħataw is-sensja; Jenfasizza li, skont l-Artikolu 6 tar-Regolament dwar il-FEG, għandu jkun żgurat li l-FEG jappoġġa r-reintegrazzjoni fis-suq tax-xogħol ta' ħaddiema individwali li jkunu ngħataw is-sensja; jenfasizza, barra minn hekk, li l-assistenza tal-FEG tista' tikkofinanzja biss miżuri attivi għas-suq tax-xogħol li jwasslu għal impjieg sostenibbli u fit-tul; itenni li l-assistenza mill-FEG ma għandhiex tieħu post azzjonijiet li huma l-kompetenza tal-kumpaniji skont id-dritt nazzjonali jew ftehimiet kollettivi, u lanqas ma għandha tissostitwixxi l-miżuri għar-ristrutturar ta' kumpaniji jew setturi; Jilqa' l-fatt li wara talbiet mill-Parlament, il-baġit 2013 juri approprjazzjonijiet ta' pagament li jammontaw għal EUR 50 000 000 fil-linja baġitarja 04 05 01 tal-FEG; ifakkar li l-FEG inħoloq bħala strument speċifiku separat bl-objettivi u bl-iskadenzi tiegħu stess u li, għalhekk, jistħoqqlu allokazzjoni speċifika, li tevita kemm jista' jkun trasferimenti minn linji baġitarji oħra, kif ġara fil-passat, li tista' tkun ta' ħsara għall-ilħuq tal-objettivi politiċi tal-FEG; Jiddispjaċih bid-deċiżjoni tal-Kunsill li jimblokka l-proroga tad-"deroga marbuta mal-kriżi", li tippermetti l-għoti ta' assistenza finanzjarja lill-ħaddiema li ngħataw is-sensja b'riżultat tal-kriżi ekonomika attwali, flimkien ma' dawk li tilfu l-impjieg tagħhom minħabba bidliet fl-andament kummerċjali globali u li tippermetti żieda fir-rata tal-kofinanzjament tal-Unjoni ta' 65 % tal-ispejjeż tal-programm għall-applikazzjonijiet imressqa wara l-iskadenza tal-30 ta' Diċembru 2011; jitlob lill-Kunsill jerġa' jintroduċi din il-miżura mingħajr dewmien; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jiffirma din id-deċiżjoni flimkien mal-President tal-Kunsill u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-pożizzjoni tal-Kunsill fl-ewwel qari (15519/1/2012 – C7-0006/2013), wara li kkunsidra l-Artikolu 294(7) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 66 tar-Regoli ta' Proċedura tiegħu, wara li kkunsidra r-rakkomandazzjoni għat-tieni qari tal-Kumitat għall-Kummerċ Internazzjonali (A7-0123/2013), Jadotta l-pożizzjoni fit-tieni qari li tidher hawn taħt; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-proposta tal-Kummissjoni lill-Parlament u lill-Kunsill (COM(2012)0697), wara li kkunsidra l-Artikolu 294(2) u l-Artikolu 192(1) tat-Trattat dwar il-Funzjonament tal-Unjoni Ewropea, skont liema Artikoli l-Kummissjoni ppreżentat il-proposta lill-Parlament (C7-0385/2012), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkonsulta l-Kumitat tar-Reġjuni, wara li kkunsidra l-impenn meħud mir-rappreżentant tal-Kunsill, permezz tal-ittra tal-20 ta' Marzu 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjoni tal-Kumitat għat-Trasport u t-Turiżmu (A7-0060/2013), Jadotta l-pożizzjoni fl-ewwel qari li tidher hawn taħt; Jieħu nota tad-dikjarazzjoni tal-Kummissjoni annessa ma' din ir-riżoluzzjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Kummissjoni tfakkar li, skont l-Artikolu 3d tad-Direttiva 2003/87/KE, id-dħul iġġenerat mill-irkantar tal-kwoti tal-avjazzjoni għandu jintuża biex jindirizza t-tibdil fil-klima fl-UE u fil-pajjiżi terzi, fost l-oħrajn, sabiex jitnaqqsu l-emissjonijiet tal-gassijiet serra, biex isir adattament għall-impatti tat-tibdil fil-klima fl-UE u fil-pajjiżi terzi, speċjalment fil-pajjiżi li qed jiżviluppaw, għall-finanzjament tar-riċerka u l-iżvilupp għat-trażżin u l-adattament, fosthom b'mod partikolari fl-oqsma tal-aeronawtika u t-trasport bl-ajru, għat-tnaqqis tal-emissjonijiet bis-saħħa ta' trasport b'emissjonijiet baxxi u biex tiġi koperta n-nefqa tal-amministrazzjoni tal-iskema tal-Unjoni. Id-dħul mill-bejgħ bl-irkant għandu jintuża wkoll sabiex jiffinanzja kontribuzzjonijiet għall-Fond Globali għall-Effiċjenza fl-Użu tal-Enerġija u għall-Enerġija Rinnovabbli, u għal miżuri biex tiġi evitata d-deforestazzjoni. Il-Kummissjoni tenfasizza li mekkaniżmu bbażat fuq is-suq globali li jagħti prezz internazzjonali lill-emissjonijiet tal-karbonju mill-avjazzjoni internazzjonali jista', barra milli jikseb l-għan ewlieni tiegħu tat-tnaqqis tal-emissjonijiet, jgħin sabiex jipprovdi r-riżorsi meħtieġa bħala sostenn għat-trażżin tat-tibdil fil-klima u l-miżuri ta' adattament. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0453), wara li kkunsidra l-Artikolu 294(2) u l-Artikolu 53(1) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0210/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-opinjoni motivata preżentata mill-Kamra tad-Deputati Rumena u mill-Parlament Svediż, fil-qafas tal-Protokoll Nru 2 dwar l-applikazzjoni tal-prinċipji ta' sussidjarjetà u proporzjonalità li tiddikjara li l-abbozz ta' att leġiżlattiv ma jimxix mal-prinċipju ta' sussidjarjetà, wara li kkunsidra l-impenn meħud mir-rappreżentant tal-Kunsill, permezz tal-ittra tas-27 ta' Marzu 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0170/2012), Jadotta l-pożizzjoni fl-ewwel qari li tidher hawn taħt; Japprova d-dikjarazzjoni tal-Parlament mehmuża ma' din ir-riżoluzzjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. B'dan qed ikun iddikjarat li l-qbil milħuq bejn il-Parlament Ewropew u l-Kunsill dwar id-Direttiva ġdida dwar ir-Rekwiżiti ta' Kapital li jkun qed jagħti drittijiet lill-Kummissjoni, fuq talba mill-ABE bil-ħsieb tal-applikazzjoni tar-Regolament (UE) Nru 1095/2010 jew fuq inizjattiva tagħha stess, li l-Istati Membri jintalbu jipprovdu aktar informazzjoni dettaljata dwar it-traspożizzjoni u l-implimentazzjoni tad-dispożizzjonijiet nazzjonali tagħhhom u din id-Direttiva, ma għandux jikkostitwixxi preċedent għal negozjati dwar atti leġislattivi f'oqsma oħra ta' politika. Din is-soluzzjoni speċifika hi meħtieġa minħabba ċirkostanzi partikolari marbuta mal-Arkitettura Superviżorja Ewropea. Il-ħruġ ta' dokumenti ta' spjegazzjoni għandu, bħala regola ġenerali, ikompli jsir f'konformità mad-Dikjarazzjoni Politika Konġunta tas-27 ta' Ottubru 2011 tal-Parlament Ewropew, il-Kunsill u l-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0452), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0417/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-opinjoni motivata preżentata, fil-qafas tal-Protokoll Nru 2 dwar l-applikazzjoni tal-prinċipji ta' sussidjarjetà u proporzjonalità, mill-House of Commons tar-Renju Unit, li tiddikjara li l-abbozz ta' att leġiżlattiv ma jikkonformax mal-prinċipju ta' sussidjarjetà, wara li kkunsidra l-impenn meħud mir-rappreżentant tal-Kunsill, permezz tal-ittra tas-27 ta' Marzu 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0171/2012), Jadotta l-pożizzjoni tiegħu fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-parlamenti nazzjonali. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0824), wara li kkunsidra l-Artikolu 294(2), u l-Artikolu 100(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0457/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-opinjoni motivata preżentata mill-Kamra tad-Deputati Lussemburgiża fil-qafas tal-Protokoll Nru 2 dwar l-applikazzjoni tal-prinċipji ta' sussidjarjetà u proporzjonalità li tiddikjara li l-abbozz ta' att leġiżlattiv ma jimxix mal-prinċipju ta' sussidjarjetà, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għat-Trasport u t-Turiżmu u l-opinjonijiet tal-Kumitat għas-Suq Intern u l-Ħarsien tal-Konsumatur kif ukoll tal-Kumitat għall-Impjiegi u l-Affarijiet Soċjali (A7-0364/2012), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 100 (2) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-parlamenti nazzjonali, Id-Dikjarazzjoni adottata fis-Samit tal-Avjazzjoni ta' Bruges f'Ottubru 2010 irrikonoxxiet il-ħtieġa ta' riforma tar-regoli tal-Unjoni sabiex titrawwem il-kompetittività ta' kull ħolqa fil-katina tat-trasport tal-avjazzjoni (bħal ajruporti, trasportaturi u fornituri ta' servizzi oħrajn). Aktar ftuħ gradwali tas-suq tal-groundhandling u l-introduzzjoni ta' rekwiżiti armonizzati għall-għoti ta' servizzi ta' groundhandling aktarx li jtejbu l-effiċjenza u l-kwalità globali tas-servizzi ta' groundhandling għal-linji tal-ajru kif ukoll għall-passiġġieri u l-burdnara. Dan għandu jtejjeb il-kwalità tal-operazzjonijiet globali tal-ajruport. Meta wieħed iqis il-ħtieġa ġdida ta' standards ta' kwalità, minimi u armonizzati fl-ajruporti sabiex jiġi implementat l-approċċ gate-to-gate għat-twettiq tal-Ajru Uniku Ewropew u l-ħtieġa ta' aktar armonizzazzjoni sabiex jiġu sfruttati bis-sħiħ il-benefiċċji tal-ftuħ gradwali tas-suq tal-groundhandling f'dak li jirrigwarda ż-żieda fil-kwalità u l-effiċjenza tas-servizzi ta' groundhandling, id-Direttiva 96/67/KE għandha għalhekk tkun sostitwita minn Regolament. L-aċċess ħieles għas-suq tal-groundhandling huwa konsistenti mat-tħaddim effiċjenti tal-ajruporti tal-Unjoni, diment li jiġu stabbiliti salvagwardji rilevanti. L-aċċess ħieles għas-suq tal-groundhandling għandu jiddaħħal b'mod gradwali u jkun adattat għar-rekwiżiti tas-settur. Il-ftuħ gradwali tas-suq skont id-Direttiva 96/67/KE diġà pproduċa riżultati pożittivi f'dak li jirrigwarda effiċjenza u kwalità mtejba. Għaldaqstant huwa xieraq li nkomplu b'aktar ftuħ gradwali. Kull utent tal-ajruport għandu jitħalla jimmaniġġja s-servizzi huwa stess. Fl-istess ħin jeħtieġ li tinżamm definizzjoni ċara u limitata ta' self-handling sabiex jiġu evitati l-abbuż u l-impatti negattivi fuq is-suq tal-immaniġġjar għal partijiet terzi. L-iskop ta' dawk l-eżenzjonijiet għandu jkun li jippermetti lill-awtoritajiet tal-ajruporti jegħlbu jew għall-inqas inaqqsu dawk il-limitazzjonijiet. Dawn l-eżenzjonijiet għandhom ikunu approvati mill-Kummissjoni. Jekk nixtiequ li nżommu kompetizzjoni effettiva u ġusta meta n-numru ta' fornituri ta' servizzi ta' groundhandling ikun limitat, dawk il-fornituri jeħtieġu li jintgħażlu skont proċedura ta' sejħa għall-offerti miftuħa, trasparenti u mhux diskriminatorja. Id-dettalji ta' din il-proċedura għandhom ikunu speċifikati aktar fid-dettall. Għaldaqstant jeħtieġ li jkun hemm arranġamenti għar-rappreżentazzjoni tal-utenti tal-ajruport u l-konsultazzjoni magħhom, b'mod partikolari meta jintgħażlu l-fornituri awtorizzati tas-servizzi ta' groundhandling. Fil-kuntest tal-għażla tal-fornituri tas-servizzi ta' groundhandling f'ajruport, għandu jkun hemm il-possibbiltà f'ċerti ċirkostanzi u taħt kundizzjonijiet speċifiċi li obbligu ta' servizz pubbliku jiġi estiż għal ajruporti oħra fl-istess reġjun ġeografiku tal-Istat Membru kkonċernat. Sabiex ikun żgurat il-funzjonament xieraq u bla xkiel tal-operazzjonijiet tat-trasport tal-ajru fl-ajruporti, sabiex ikunu garantiti s-sigurtà u s-sikurezza fil-bini tal-ajruport kif ukoll jitħares l-ambjent u tkun żgurata konformità mad-dispożizzjonijiet u r-regoli soċjali applikabbli, l-għoti tas-servizzi ta' groundhandling għandu jkun soġġett għal approvazzjoni xierqa. Minħabba li fil-preżent fil-parti l-kbira tal-Istati Membri jeżistu sistemi għall-approvazzjoni tal-għoti ta' servizzi ta' groundhandling iżda dawn ivarjaw ferm bejniethom, għandha tiddaħħal sistema ta' approvazzjoni armonizzata. L-aċċess miftuħ għall-infrastruttura ċentralizzata tal-ajruport u qafas legali ċar għad-definizzjoni ta' infrastruttura ċentralizzata huma essenzjali għall-għoti effiċjenti ta' servizzi ta' groundhandling. Madankollu, għandu jkun possibbli li jinġabar ħlas għall-infrastruttura ċentralizzata. Il-ħlasijiet m'għandhomx ikunu diskriminatorji u l-kalkolazzjoni tagħhom għandha tkun trasparenti. Il-ħlasijiet m'għandhomx jaqbżu dak li huwa meħtieġ biex ikopri l-ispejjeż tal-forniment tal-infrastruttura ċentralizzata, inkluż qligħ raġonevoli fuq l-assi. Biex l-ajruporti jkunu jistgħu jwettqu l-funzjonijiet ta' ġestjoni tal-infrastruttura, biex ikunu ggarantiti s-sigurtà u s-sikurezza fil-bini tal-ajruport u tiġi żgurata r-reżiljenza tas-servizzi ta' groundhandling anki f'sitwazzjonijiet ta' kriżi, il-korp li jmexxi l-ajruport għandu jkun responsabbli għall-koordinazzjoni xierqa tal-attivitajiet ta' groundhandling fl-ajruport. Il-korp li jmexxi l-ajruport għandu jirrapporta dwar il-koordinazzjoni tal-attivitajiet ta' groundhandling fl-ajruport lill-Korp ta' Analiżi tal-Prestazzjoni tal-Eurocontrol fid-dawl ta' ottimizzazzjoni konsolidata. Il-korp li jmexxi l-ajruport, awtorità pubblika jew kwalunkwe korp ieħor li jikkontrolla l-ajruport għandu jkollu wkoll is-setgħa li jistabbilixxi r-regoli meħtieġa għall-funzjonament xieraq tal-infrastruttura tal-ajruport. Jeħtieġ li jiġu definiti l-istandards ta' kwalità minimi obbligatorji li għandhom jintlaħqu mill-fornituri tas-servizzi ta' groundhandling u mill-utenti tal-ajruport li jimmaniġġjaw is-servizzi huma stess sabiex tiġi żgurata kwalità globali tas-servizz u jiġu stabbiliti kundizzjonijiet ugwali fost il-fornituri. Bl-għan li titjieb il-prestazzjoni tul il-katina sħiħa tal-avjazzjoni u jiġi implementat l-approċċ "gate-to-gate", il-fornituri tas-servizzi ta' groundhandling u l-utenti tal-ajruporti li jimmaniġġjaw is-servizzi huma stess għandhom jirrapportaw lill-Kummissjoni dwar il-prestazzjoni tagħhom. Is-subkuntrattar iżid il-flessibbiltà għall-fornituri ta' servizzi ta' groundhandling. Madankollu, is-subkuntrattar u s-subkuntrattar konsekuttiv jistgħu wkoll jirriżultaw f'limitazzjonijiet tal-kapaċità u jkollhom effetti negattivi fuq is-sigurtà u s-sikurezza. Għaldaqstant is-subkuntrattar għandu jkun limitat u r-regoli li jirregolaw is-subkuntrattar għandhom jiġu ċċarati. Id-drittijiet rikonoxxuti minn dan ir-Regolament għandhom japplikaw għal fornituri ta' servizzi ta' groundhandling minn pajjiżi terzi u utenti tal-ajruport li jimmaniġġjaw is-servizzi huma stess minn pajjiżi terzi biss fuq il-bażi ta' reċiproċità stretta. Fejn ma jkunx hemm din ir-reċiproċità, il-Kummissjoni għandha tkun tista' tiddeċiedi li Stat Membru jew Stati Membri jissospendu dawn id-drittijiet fir-rigward ta' dawk il-fornituri jew l-utenti. Il-proċedura konsultattiva għandha tintuża għall-adozzjoni ta' deċiżjonijiet ta' implimentazzjoni dwar l-eżenzjonijiet sal-grad li jinfetaħ is-suq għas-servizzi ta' groundhandling għal partijiet terzi u għal-linji tal-ajru li jimmaniġġjaw is-servizzi huma stess minħabba li dawk l-atti għandhom biss ambitu limitat. Il-proċedura konsultattiva għandha tintuża ukoll għall-adozzjoni ta' deċiżjonijiet ta' implimentazzjoni dwar l-estensjoni mill-Istati Membri ta' obbligu ta' servizz pubbliku għal ajruport fuq gżira minħabba li dawk l-atti għandhom biss ambitu limitat. Il-proċedura ta' eżami għandha tintuża għall-adozzjoni ta' deċiżjonijiet ta' implimentazzjoni dwar is-sospensjoni sħiħa jew parzjali tad-dritt tal-aċċess għas-suq tal-groundhandling fit-territorju tal-Istati Membri għall-fornituri ta' servizzi ta' groundhandling u għall-utenti tal-ajruport minn pajjiż terz. Minħabba li l-għan ta' dan ir-Regolament, jiġifieri l-applikazzjoni aktar omoġenea tal-leġiżlazzjoni tal-Unjoni fir-rigward tas-servizzi ta' groundhandling ma jistax jinkiseb b'mod suffiċjenti mill-Istati Membri minħabba n-natura internazzjonali tat-trasport tal-ajru, u għalhekk jista' jintlaħaq aħjar fil-livell tal-Unjoni, l-Unjoni tista' tadotta miżuri, f'konformità mal-prinċipju ta' sussidjarjetà kif stipulat fl-Artikolu 5 tat-Trattat. F'konformità mal-prinċipju ta' proporzjonalità, kif stipulat f'dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak l-għan. Id-Dikjarazzjoni Ministerjali dwar l-Ajruport ta' Ġibiltà, li sar qbil dwarha f'Cordoba fit-18 ta' Settembru 2006, waqt l-ewwel laqgħa tal-Ministri tal-Forum ta' Djalogu dwar Ġibiltà, sejra tissostitwixxi d-Dikjarazzjoni Konġunta dwar l-Ajruport ta' Ġibiltà li saret f'Londra fit-2 ta' Diċembru 1987, u l-konformità sħiħa magħha titqies li tikkostitwixxi konformità mad-dikjarazzjoni tal-1987. Għaldaqstant id-Direttiva 96/67/KE għandha tiġi revokata. Dan ir-Regolament għandu japplika għal kull ajruport li jinsab fit-territorju ta' Stat Membru soġġett għat-Trattat u miftuħ għat-traffiku kummerċjali. L-applikazzjoni ta' dan ir-Regolament għall-ajruport ta' Ġibiltà hija mingħajr preġudizzju għall-pożizzjonijiet legali rispettivi tar-Renju ta' Spanja u tar-Renju Unit tal-Gran Brittanja u l-Irlanda ta' Fuq fir-rigward tat-tilwima dwar is-sovranità fuq it-territorju fejn jinsab dak l-ajruport. Għall-finijiet ta' dan ir-Regolament, id-definizzjonijiet li ġejjin għandhom japplikaw: "ajruport" tfisser kull superfiċje ta' art adattata speċjalment għall-inżul, tluq u manuvri ta' inġenji tal-ajru, inklużi l-installazzjonijiet anċillari li dawkl-operazzjonijiet jistgħu jinvolvu għall-ħtiġijiet tat-traffiku u servizzi tal-inġenji tal-ajru inklużi l-installazzjonijiet meħtieġa biex jgħinu servizzi kummerċjali tal-ajru; "korp li jmexxi l-ajruport" tfisser korp li, flimkien ma' attivitajiet oħra jew le, għandu bħala l-għan tiegħu skont il-liġi jew regolamentazzjoni nazzjonali li jamministra u jmexxi l-infrastrutturi tal-ajruport, u l-koordinazzjoni u l-kontroll tal-attivitjiet tal-operaturi differenti preżenti fl-ajruport ikkonċernat; "utent tal-ajruport" tfisser kull persuna naturali jew legali responsabbli għall-ġarr ta' passiġġieri, posta u/jew merkanzija bl-ajru minn, jew għall-ajruport konċernat; "self-handling" tfisser sitwazzjoni li fiha utent tal-ajruport direttament jipprovdi għalih innifsu waħda jew aktar mill-kategoriji ta' servizzi ta' groundhandling u ma jkun ikkonkluda ebda kuntratt ta' kwalunkwe deskrizzjoni ma' partijiet terzi għall-provvista ta' dawk is-servizzi. Għall-finijiet ta' dan ir-Regolament, bejniethom, l-utenti tal-ajruport m'għandhomx jitqiesu li huma partijiet terzi meta: wieħed għandu maġġoranza ta' ishma fl-ieħor; jew korp wieħed għandu maġġoranza ta' ishma f'kull wieħed; "fornitur ta' servizzi ta' groundhandling" tfisser kull persuna naturali jew legali li tipprovdi lill-partijiet terzi kategorija waħda jew aktar ta' servizzi ta' groundhandling; "subkuntrattar" tfisser il-konklużjoni ta' kuntratt minn fornitur ta' servizzi ta' groundhandling, fil-kapaċità tiegħu bħala l-kuntrattur ewlieni, jew b'eċċezzjoni minn utent tal-ajruport li jimmaniġġja s-servizzi huwa stess, ma' parti terza msejħa "is-subkuntrattur", li permezz tiegħu is-subkuntrattur ikun meħtieġ li jwettaq katergorija waħda jew aktar (jew kategoriji sekondarji) ta' servizzi ta' groundhandling; "approvazzjoni" tfisser approvazzjoni mogħtija mill-awtorità kompetenti lil impriża sabiex tipprovdi servizzi ta' groundhandling kif iddikjarat fl-approvazzjoni; Fejn ajruport ikun immexxi u operat mhux minn korp wieħed iżda minn diversi korpi separati, kull wieħed minn dawk il-korpi għandu, għall-għanijiet ta' dan ir-Regolament, jkun meqjus parti mill-korp li jmexxi l-ajruport. Fejn ikun hemm stabbilit korp wieħed li jmexxi għal diversi ajruporti, kull wieħed minn dawk l-ajruporti għandu jitqies separatament għall-għanijiet ta' dan ir-Regolament. L-utenti kollha tal-ajruport għandu jkollhom id-dritt li jieħdu sehem fil-ħidma tal-Kumitat tal-Utenti tal-Ajruport, jew, jekk jixtiequ, li jkunu rrappreżentati fuqu minn organizzazzjoni maħtura għal dak il-għan. Madankollu, jekk ikunu rrappreżentati minn organizzazzjoni bħal din, dik l-organizzazzjoni m'għandhiex tipprovdi servizzi ta' groundhandling fl-ajruport ikkonċernat. Il-Kumitat tal-Utenti tal-Ajruport għandu jistabbilixxi bil-miktub ir-regoli ta' proċedura tiegħu stess, inklużi r-regoli ta' votazzjoni tiegħu stess. Ir-regoli ta' votazzjoni għandhom jinkludu dispożizzjonijiet speċifiċi dwar kif jiġi evitat kwalunkwe kunflitt ta' interess fil-Kumitat tal-Utenti tal-Ajruport li jirriżulta mill-preżenza ta' utenti tal-ajruport li jipprovdu servizzi ta' groundhandling fl-ajruport ikkonċernat. B'mod partikolari, fejn il-Kumitat tal-Utenti tal-Ajruport jiġi kkonsultat matul il-proċedura ta' għażla stipulata fl-Artikoli 8 u 9, l-utenti tal-ajruport li japplikaw għal awtorizzazzjoni sabiex jipprovdu servizz wieħed jew aktar ta' groundhandling lil partijiet terzi m'għandhomx ikunu intitolati li jivvotaw. L-ippeżar tal-voti fi ħdan il-Kumitat tal-Utenti tal-Ajruport għandu jkun tali li: irrispettivament mill-volum ta' traffiku annwali li jagħmel utent tal-ajruport wieħed f'ajruport, is-setgħa tal-vot tiegħu m'għandhiex taqbeż id-49 % tal-voti totali; is-setgħa tal-vot tal-utenti tal-ajruport li jimmaniġġjaw is-servizzi huma stess m'għandhiex taqbeż terz tal-voti totali. Il-korp li jmexxi l-ajruport għandu jipprovdi s-segretarjat tal-Kumitat tal-Utenti tal-Ajruport. Jekk il-korp li jmexxi l-ajruport jirrifjuta li jagħmel dan jew jekk il-Kumitat tal-Utenti tal-Ajruport ma jaċċettax dan, il-korp li jmexxi l-ajruport għandu jaħtar entità oħra li għandha tiġi aċċettata mill-Kumitat tal-Utenti tal-Ajruport. Is-segretarjat tal-Kumitat tal-Utenti tal-Ajruport għandu jżomm il-lista tal-utenti tal-ajruport jew tar-rappreżentanti tagħhom li jagħmlu parti mill-Kumitat tal-Utenti tal-Ajruport. Is-segretarjat tal-Kumitat tal-Utenti tal-Ajruport għandu jżomm il-minuti ta' kull laqgħa tal-Kumitat tal-Utenti tal-Ajruport. Dawk il-minuti għandhom jirriflettu fedelment l-opinjonijiet espressi u r-riżultati tal-voti waqt il-laqgħa. L-utenti kollha tal-ajruport għandhom ikunu ħielsa li jimmaniġġjaw is-servizzi huma stess. Għall-ajruporti kif imsemmija fil-paragrafu 1, l-Istati Membri jistgħu jillimitaw in-numru ta' fornituri awtorizzati li jipprovdu dawn il-kategoriji ta' servizzi ta' groundhandling: l-immaniġġjar tal-bagolli; l-immaniġġjar tar-rampa; l-immaniġġjar tal-fjuwil u taż-żejt; l-immaniġġjar tal-merkanzija u tal-posta fir-rigward tal-immaniġġjar fiżiku ta' merkanzija u posta, sew dawk deħlin, ħerġin jew li qegħdin jiġu trasferiti, bejn it-terminal tal-ajru u l-inġenji tal-ajru. Fl-ajruporti fejn in-numru ta' fornituri huwa limitat għal żewġ fornituri jew aktar f'konformità mal-paragrafu 2 ta' dan l-Artikolu, jew l-punti (a) u (c) tal-Artikolu 14(1), mill-inqas wieħed mill-fornituri awtorizzati m'għandux ikun ikkontrollat direttament jew indirettament: mill-korp li jmexxi l-ajruport, minn xi utent tal-ajruport li jkun ġarr aktar minn 25 % tal-passiġġieri jew merkanzija rreġistrati fl-ajruport matul is-sena ta' qabel li fiha dawk il-fornituri jkunu ntgħażlu, minn korp li jikkontrolla direttament jew indirettament, jew li huwa kkontrollat mill-korp li jmexxi l-ajruport kif imsemmi fil-punt (a) jew kwalunkwe utent bħal dan imsemmi fil-punt (b). Il-kontroll għandu jkun magħmul minn drittijiet, kuntratti jew mezzi oħrajn, li jew separatament jew ikkumbinati, u wara li jiġu kkunsidrati l-konsiderazzjonijiet ta' fatt jew ta' liġi involuti, jikkonferixxu l-possibbiltà li tiġi eżerċitata influwenza deċiżiva fuq il-fornitur kif interpretata mill-Qorti tal-Ġustizzja tal-Unjoni Ewropea. żewġ fornituri ta' servizzi ta' groundhandling, jew Kwalunkwe ajruport li t-traffiku annwali tiegħu ma kienx ta' inqas minn żewġ miljun moviment ta' passiġġieri jew 50 000 tunnellata ta' merkanzija għal mill-inqas tliet snin konsekuttivi u li t-traffiku annwali tiegħu sussegwentement jaqa' taħt il-limitu ta' żewġ miljun moviment ta' passiġġieri jew 50 000 tunnellata ta' merkanzija għandu jżomm is-suq tiegħu miftuħ għal fornituri ta' handling lil parti terza matul mill-inqas l-ewwel tliet snin wara s-sena li fiha jkun waqa' taħt il-limitu. L-awtorità li tagħmel is-sejħa għandha tkun il-korp li jmexxi l-ajruport, diment li: ma jipprovdix servizzi simili ta' groundhandling; u ma jkollux kontroll dirett jew indirett fuq kwalunkwe impriża li tipprovdi servizzi bħal dawn; u ma jkun bl-ebda mod involut f'xi impriża bħal din; L-għażla tal-fornituri mill-awtorità li tagħmel is-sejħa għandha ssir f'żewġ stadji: proċedura ta' kwalifika biex tiġi eżaminata l-adattabbiltà tal-applikanti; u proċedura ta' għoti sabiex jintgħażel/jintgħażlu (i)l-fornitur(i) awtorizzat(i). Fil-proċedura ta' kwalifika, l-awtorità li tagħmel is-sejħa għandha tivverifika li l-applikanti jissodisfaw numru ta' kriterji minimi. L-awtorità li tagħmel is-sejħa għandha tistabbilixxi dawk il-kriterji minimi wara li tikkonsulta lill-Kumitat tal-Utenti tal-Ajruport u lill-korp li jmexxi l-ajruport, jekk dan tal-aħħar ma jkunx l-awtorità li tagħmel is-sejħa. Il-kriterji minimi għandhom jinkludu dawn li ġejjin: l-applikant għandu approvazzjoni valida maħruġa skont il-Kapitolu IV; L-awtorità li tagħmel is-sejħa għandha tagħżel fost l-applikanti dawk li jissodisfaw il-kriterji tal-proċedura ta' kwalifika. Il-kriterji ta' għoti għandhom jinkludu dan li ġej: livell ta' kwalità tal-operazzjonijiet kif ivvalutata fuq il-bażi ta' skeda ta' titjiriet rappreżentattiva inkluż, fejn ikun rilevanti, l-użu effiċjenti tal-persunal u tat-tagħmir, l-aħħar aċċettazzjoni ta' bagolli u merkanzija, ħinijiet ta' kunsinna għall-bagolli u l-merkanzija u l-ħinijiet massimi ta' tibdil; il-kwalità tat-teknoloġija tal-informazzjoni u tal-komunikazzjoni; il-kwalità tal-ippjanar organizzativ; L-ippeżar relattiv tal-kriterji ta' għoti għandu jidher fis-sejħa għall-offerti u d-dokumenti rilevanti. Medda ta' punti b'firxa massima xierqa għandha tkun applikata għal kull kriterju ta' għoti. L-awtorità li tagħmel is-sejħa tista' tistabbilixxi għadd minimu ta' punti li l-applikant li jirbaħ l-offerta għandu jilħaq sabiex jissodisfa ċerti kriterji ta' għoti speċifiċi. L-istabbiliment ta' għadd minimu ta' punti m'għandux ikun diskriminatorju u għandu jkun iddikjarat b'mod ċar fis-sejħa għall-offerti u fid-dokumenti rilevanti. L-awtorità li tagħmel is-sejħa ma tista' tħassar l-ebda kriterju ta' għoti, iżżid oħrajn jew tissuddividi dawk stabbiliti fil-bidu fis-sejħa għall-offerti. L-awtorizzazzjoni għall-għoti ta' servizzi ta' groundhandling fl-ajruport ikkonċernat għandha tingħata lill-applikant li jikseb l-akbar għadd ta' punti filwaqt li jikseb ukoll kwalunkwe għadd minimu ta' punti meħtieġa għal ċerti kriterji ta' għoti. L-utenti tal-ajruport li japplikaw sabiex jipprovdu handling lil partijiet terzi jew li jimmaniġġjaw is-servizzi huma stess m'għandhomx jiġu kkonsultati fil-proċedura tal-għoti. Il-fornituri ta' servizzi ta' groundhandling għandhom ikunu awtorizzati għal perjodu minimu ta' seba' snin u perjodu massimu ta' għaxar snin ħlief fil-każ ta' eżenzjonijiet għall-ftuħ ta' self-handling u groundhandling għal partijiet terzi kif ipprovdut fl-Artikolu 14 (1). Il-perjodu eżatt li għalih il-fornituri huma awtorizzati u d-data tal-bidu tal-operazzjonijiet għandhom jiġu indikati b'mod ċar fis-sejħa għall-offerti. L-awtorità li tagħmel is-sejħa għandha tantiċipa t-tmiem tal-perjodu ta' awtorizzazzjoni u għandha tiżgura li kwalunkwe fornitur magħżul wara sejħa ġdida għall-offerti jkun awtorizzat li jibda l-operazzjonijiet tiegħu fil-jum ta' wara l-aħħar jum tal-perjodu ta' awtorizzazzjoni tal-fornitur(i) magħżul(a) ta' qabel. Meta fornitur iwaqqaf l-attività tiegħu qabel it-tmiem tal-perjodu li għalih kien awtorizzat u ma jħallix żmien biżżejjed lill-awtorità li tagħmel is-sejħa sabiex tagħżel fornitur ġdid qabel iħalli l-ajruport, bir-riżultat li jkun hemm monopolju temporanju għal ċerti servizzi ta' groundhandling f'dan l-ajruport, l-Istat Membru kkonċernat għandu jawtorizza fornitur ta' servizzi ta' groundhandling, għal perjodu ta' żmien limitat li ma jaqbiżx l-għaxar xhur, li jipprovdi servizzi ta' groundhandling fl-ajruport mingħajr ma jirrikorri għall-proċedura tal-għażla stipulata fl-Artikoli 7, 8 u 9 u f'dan l-Artikolu. Jekk l-Istat Membru ma jirnexxilux isib fornitur ta' servizzi ta' groundhandling għal dak il-perjodu ta' żmien limitat, l-Istat Membru għandu jirregola l-prezzijiet ta' dawk is-servizzi ta' groundhandling li għalihom jeżisti monopolju temporanju sakemm fornitur ieħor jibda jipprovdi dawk is-servizzi ta' groundhandling fl-ajruport. L-awtorità li tagħmel is-sejħa għandha tinforma lill-Kumitat tal-Utenti tal-Ajruport u, jekk applikabbli, lill-korp li jmexxi l-ajruport dwar id-deċiżjonijiet meħuda taħt l- Artikoli 7, 8 u 9 kif ukoll taħt dan l-Artikolu. L-Artikoli 7, 8 u 9 kif ukoll id-dispożizzjonijiet ta' dan l-Artikolu m'għandhomx japplikaw għall-għoti ta' kuntratti pubbliċi u konċessjonijiet li huma rregolati minn dispożizzjonijiet differenti tal-liġi tal-Unjoni. Meta n-numru ta' fornituri ta' servizzi ta' groundhandling ikun limitat skont l-Artikolu 6, il-korp li jmexxi l-ajruport jista' jipprovdi servizzi ta' groundhandling huwa nnifsu mingħajr ma jkun soġġett għall-proċedura ta' għażla stipulata fl-Artikoli 7 sa 10. Bl-istess mod, dan jista', mingħajr ma jsegwi dik il-proċedura, jawtorizza impriża sabiex tipprovdi servizzi ta' groundhandling fl-ajruport ikkonċernat: jekk jikkontrolla lil dik l-impriża direttament jew indirettament; jekk l-impriża tikkontrollah direttament jew indirettament. L-Istati Membri jistgħu jafdaw lill-amministraturi u lill-ħaddiema tal-livell xieraq bl-inkarigu li jiddefinixxu, permezz ta' ftehim negozjat, l-arranġamenti prattiċi għall-implimentazzjoni ta' dan l-Artikolu. L-Istati Membri għandhom jgħarrfu lill-Kummissjoni dwar kwalunkwe miżura meħuda skont dan l-Artikolu. Għall-għażla ta' fornituri ta' servizzi ta' groundhandling f'ajruport kif ipprovdut fl-Artikoli 7 sa 10, Stat Membru jista' jestendi obbligu ta' servizz pubbliku għal ajruporti oħrajn f'dak l-Istat Membru sakemm: kull wieħed minn dawn l-ajruporti jkollu volum ta' traffiku ta' mhux inqas minn 100 000 moviment ta' passiġġieri fis-sena; u din l-estensjoni tkun approvata mill-Kummissjoni. Id-deċiżjoni dwar l-approvazzjoni tal-estensjoni tikkostitwixxi att ta' implimentazzjoni li għandu jiġi adottat skont il-proċedura ta' konsulenza msemmija fl-Artikolu 43(2). Din id-dispożizzjoni hija mingħajr preġudizzju għar-regoli tal-Unjoni l-għajnuna mill-Istat. li jillimita n-numru ta' fornituri għal mhux inqas minn tnejn għall-waħda jew iżjed mill-kategoriji ta' servizzi ta' groundhandling ħlief għal dawk imsemmija fl-Artikolu 6 (2) fl-ajruport kollu jew parti minnu, fejn f'dan il-każ għandu japplika l-Artikolu 6 (3); li jirriżerva għal fornitur wieħed, waħda jew aktar mill-kategoriji ta' servizzi ta' groundhandling imsemmija fl-Artikolu 6 (2) għall-ajruporti li t-traffiku annwali tagħhom m'huwiex inqas minn żewġ miljun passiġġier jew 50 000 tunnellata ta' merkanzija; li jirriżerva s-self-handling kif imsemmi fl-Artikolu 5 għal numru limitat ta' utenti tal-ajruport, sakemm dawk l-utenti jintgħażlu fuq il-bażi ta' kriterji rilevanti, oġġettivi, trasparenti u mhux diskriminatorji. L-eżenzjonijiet kollha permezz tal-paragrafu 1 għandhom: jispeċifikaw il-kategorija jew kategoriji ta' servizzi ta' groundhandling li għalihom tkun ingħatat l-eżenzjoni u r-restrizzjonijiet speċifiċi ta' spazju jew kapaċità disponibbli li tiġġustifikahom; ikunu akkumpanjati minn pjan ta' miżuri xierqa biex jingħelbu dawn ir-restrizzjonijiet. L-eżenzjonijiet m'għandhomx: iwasslu għal distorsjonijiet fil-kompetizzjoni bejn il-fornituri ta' servizzi ta' groundhandling u/jew l-utenti tal-ajruport li jimmaniġġjaw is-servizzi huma stess; idumu aktar minn kemm meħtieġ. Il-Kummissjoni għandha teżamina mill-qrib id-deċiżjonijiet ta' eżenzjoni nnotifikati mill-Istati Membri. Għal dak il-għan il-Kummissjoni għandha tagħmel analiżi dettaljata tas-sitwazzjoni u studju tal-miżuri xierqa nnotifikati mill-Istat Membru kkonċernat, biex tivverifika li r-restrizzjonijiet allegati jeżistu u li huwa impossibbli li jinfetaħ is-suq u/jew jiġi implimentat is-self-handling sal-grad ipprovdut minn dan ir-Regolament. Minbarra dak l-eżami u wara li tikkonsulta mal-Istat Membru konċernat, il-Kummissjoni tista' tapprova d-deċiżjoni tal-Istat Membru jew topponiha jekk tqis li ma jkunx ġie ppruvat li r-restrizzjonijiet allegati jeżistu jew li mhumiex daqshekk gravi li jiġġustifikaw l-eżenzjoni. Wara li tikkonsulta mal-Istat Membru kkonċernat, il-Kummissjoni tista' wkoll teħtieġ li dak l-Istat Membru jemenda l-firxa tal-eżenzjoni jew jillimitaha għal dawk il-partijiet tal-ajruport fejn ikun ġie ppruvat li jeżistu r-restrizzjonijiet allegati. Id-deċiżjonijiet ta' implimentazzjoni msemmija fil-paragrafi 7 u 8 ta' dan l-Artikolu għandhom jiġu adottati skont il-proċedura ta' konsulenza msemmija fl-Artikolu 43(2). Eżenzjonijiet mogħtija minn Stat Membru skont il-paragrafu 1 m'għandhomx idumu aktar minn tliet snin ħlief għall-eżenzjonijiet mogħtija skont il-punt (b) jew il-punt (c) tal-paragrafu 1 . Mhux aktar tard minn sitt xhur qabel it-tmiem ta' dak il-perjodu, l-Istat Membru kkonċernat għandu jieħu deċiżjoni ġdida dwar kull talba għal eżenzjoni, li għandha wkoll tkun soġġetta għad-dispożizzjonijiet ta' dan l-Artikolu. Il-korp li jmexxi l-ajruport għandu jorganizza proċedura għal konsultazzjoni dwar l-applikazzjoni ta' dan ir-Regolament bejnu u bejn il-Kumitat tal-Utenti tal-Ajruport u l-impriżi li jipprovdu s-servizzi ta' groundhandling. Dikil-konsultazzjoni għandha tkopri, fost affarijiet oħra, il-prezz ta' dawk is-servizzi ta' groundhandling li għalihom ingħatat eżenzjoni skont il-punti (b) u (c) tal-Artikolu 14 (1) u l-organizzazzjoni tal-forniment ta' dawk is-servizzi. Għandha ssir laqgħa ta' konsultazzjoni mill-inqas darba fis-sena. Il-korp li jmexxi l-ajruport għandu jżomm rekord ta' dik il-laqgħa li jintbgħat lill-Kummissjoni fuq talba tagħha. din tkun stabbilita u rreġistrata fi Stat Membru; l-istruttura tal-kumpanija tagħha tippermetti lill-awtorità ta' approvazzjoni li timplimenta d-dispożizzjonijiet ta' dan il-Kapitolu; tikkonforma mal-kundizzjonijiet finanzjarji speċifikati fl-Artikolu 18; tikkonforma mar-rekwiżit ta' kwalifika tal-persunal speċifikat fl-Artikolu 20; tikkonforma mar-rekwiżiti li jikkonċernaw manwal tal-operazzjonijiet stipulat fl-Artikolu 21; tikkonforma mar-rekwiżiti ta' assigurazzjoni stipulati fl-Artikolu 22. Impriża li tapplika għal approvazzjoni jew li tkun kisbet approvazzjoni għandha tosserva d-dispożizzjonijiet nazzjonali li jirrigwardaw il-protezzjoni soċjali, il-ħarsien tal-ambjent u s-sikurezza fl-ajruport tal-Istati Membri kollha li topera fihom. Impriża li tapplika għal approvazzjoni m'għandhiex tkun f'insolvenza jew fi proċeduri simili jew f'falliment. L-awtorità ta' approvazzjoni għandha tivvaluta bir-reqqa jekk impriża li tkun qiegħda tapplika għal approvazzjoni tistax turi li: tista' tissodisfa fi kwalunkwe ħin l-obbligi attwali u possibbli tagħha stabbiliti permezz ta' assunzjonijiet realistiċi, għal perjodu ta' 24 xahar mill-bidu tal-operazzjonijiet; u tista' tkopri l-ispejjeż fissi u dawk operattivi tagħha li jsiru minħabba l-operazzjonijiet skont il-pjan ta' negozju tagħha u stabbiliti permezz ta' assunzjonijiet realistiċi, għal perjodu ta' tliet xhur mill-bidu tal-operazzjonijiet, mingħajr ma jiġi kkunsidrat kwalunkwe dħul mill-operazzjonijiet tagħha. Għall-finijiet tal-valutazzjoni msemmija fil-paragrafu 1, kull applikant għandu jissottometti l-kontijiet verifikati tiegħu għas-sentejn finanzjari preċedenti. Għall-finijiet tal-valutazzjoni msemmija fil-paragrafu 2, kull applikant għandu jissottometti pjan ta' negozju għal, mill-inqas, l-ewwel tliet snin tal-operat. Il-pjan ta' negozju għandu jagħti dettalji wkoll dwar ir-rabtiet finanzjarji tal-applikant ma' kwalunkwe attività kummerċjali oħra li fiha l-applikant huwa involut kemm direttament kif ukoll permezz ta' impriżi relatati. L-applikant għandu jipprovdi wkoll l-informazzjoni rilevanti kollha, inkluża b'mod partikolari id-data li ġejja: karta tal-bilanċ ipproġettata, inkluż kont tal-qligħ u t-telf, għat-tliet snin ta' wara; dikjarazzjonijiet tal-likwidità pproġettati u pjanijiet ta' likwidità għall-ewwel tliet snin tal-operat; dettalji dwar il-finanzjament tax-xiri/tal-kiri tat-tagħmir inkluż, fil-każ tal-kiri, it-termini u l-kundizzjonijiet ta' kull kuntratt, jekk ikunu rilevanti. Impriża li tapplika għal approvazzjoni għandha tipprovdi manwal tal-operazzjonijiet għall-attivitajiet rilevanti li għandu jkun fih din l-informazzjoni li ġejja: ċart tal-organizzazzjoni, il-persunal ta' ġestjoni, deskrizzjoni tar-responsabbiltajiet u l-kompiti, ir-responsabbiltà; il-kapaċità biex topera b'sigurtà fl-ambjent ta' ajruport; il-politika dwar it-tagħmir; ir-rekwiżiti ta' kwalifiki għall-persunal kif ukoll ir-rekwiżiti korrispondenti ta' taħriġ u pjan ta' taħriġ; il-proċeduri ta' ġestjoni tas-sigurtà u tal-kwalità; proċeduri ta' handling standard, inkluża l-koordinazzjoni mal-utenti tal-ajruport u mal-korpi li jmexxu l-ajruport, il-koordinazzjoni tal-attivitajiet u proċeduri ta' handling speċifiċi relatati ma' klijenti speċifiċi; il-politika ta' rispons f'każi ta' emerġenza; il-proċeduri ta' ġestjoni tas-sikurezza. Il-fornituri ta' servizzi ta' groundhandling u l-utenti tal-ajruport li jimmaniġġjaw is-servizzi huma stess fl-Unjoni għandhom ikunu assigurati fir-rigward tar-responsabbiltà tagħhom għall-ħsara speċifika għall-groundhandling ikkawżata fit-territorju ta' Stat Membru u li għaliha jeżisti dritt għal kumpens. Approvazzjoni għandha tkun valida għall-kategoriji u/jew għall-kategoriji sekondarji speċifikati fl-approvazzjoni. Il-fornitur ta' servizzi ta' groundhandling għandu f'kull ħin ikun jista' juri fuq talba lill-awtorità ta' approvazzjoni kompetenti li huwa jissodisfa r-rekwiżiti kollha ta' dan il-Kapitolu. L-awtorità ta' approvazzjoni għandha tissorvelja l-konformità mar-rekwiżiti ta' dan il-Kapitolu. Hija għandha fi kwalunkwe każ tirrevedi l-konformità ma' dawk ir-rekwiżiti fil-każijiet li ġejjin: meta jkun hemm suspett ta' problema potenzjali; jew fuq talba ta' awtorità ta' approvazzjoni ta' Stat Membru ieħor; jew fuq talba tal-Kummissjoni. L-approvazzjoni għandha tiġi sottomessa mill-ġdid għal approvazzjoni ġdida meta impriża tal-groundhandling: ma tkunx bdiet l-operazzjonijiet fi żmien tnax-il xahar mill-għoti tal-approvazzjoni; jew waqqfet l-operazzjonijiet tagħha għal aktar minn tnax-il xahar. Impriża tal-groundhandling għandha tinnotifika lill-awtorità ta' approvazzjoni: minn qabel rigward kwalunkwe bidla sostanzjali fl-iskala tal-attivitajiet tagħha; f'każ li tinbeda proċedura ta' insolvenza fir-rigward tal-impriża. L-awtorità ta' approvazzjoni tista' fi kwalunkwe ħin tirrevoka l-approvazzjoni jekk il-fornitur ta' servizzi ta' groundhandling jew l-utent tal-ajruport li jimmaniġġja s-servizzi huwa stess ma jissodisfax, għal raġunijiet dovuti lilu, il-kriterji stipulati f'dan il-Kapitolu. Ir-raġunijiet għar-revoka għandhom ikunu kkomunikati lill-fornitur jew lill-utent tal-ajruport li jimmaniġġja s-servizzi kkonċernat u lill-awtoritajiet ta' approvazzjoni fl-Istati Membri l-oħrajn. L-awtorità ta' approvazzjoni għandha tirrevoka l-approvazzjoni jekk il-fornitur ta' servizzi ta' groundhandling xjentement jew bi traskuraġni jipprovdi lill-awtorità ta' approvazzjoni b'informazzjoni falza dwar xi punt importanti. L-awtorità ta' approvazzjoni għandha tieħu deċiżjoni dwar l-applikazzjoni mill-aktar fis possibbli, u mhux aktar tard minn xahrejn wara li tkun inġabret l-informazzjoni kollha, filwaqt li tikkunsidra l-provi kollha disponibbli. Id-deċiżjoni għandha tkun ikkomunikata lill-applikant u lill-awtoritajiet ta' approvazzjoni fl-Istati Membri l-oħrajn. Rifjut għandu jindika r-raġunijiet għal dan. Il-proċeduri għall-għoti u għar-revoka tal-approvazzjonijiet għandhom ikunu ppubblikati mill-awtorità ta' approvazzjoni, li għandha tinforma lill-Kummissjoni dwarhom. Approvazzjoni maħruġa fi Stat Membru f'konformità ma' dan il-Kapitolu għandha tippermetti lil operatur, li jipprovdi servizzi ta' groundhandling, kemm bħala fornitur ta' servizzi ta' groundhandling kif ukoll bħala utent tal-ajruport li jimmaniġġja s-servizzi huwa stess, fl-Istati Membri kollha soġġett għall-kundizzjonijiet stipulati fl-approvazzjoni u mingħajr preġudizzju għal-limitazzjonijiet dwar l-aċċess għas-suq imposti skont l-Artikoli 6 u 14. Dan l-Artikolu għandu japplika biss għall-ajruporti li t-traffiku annwali tagħhom ma kienx inqas minn żewġ miljun moviment ta' passiġġieri jew 50 000 tunnellata ta' merkanzija għal mill-inqas it-tliet snin preċedenti. Il-ġestjoni tal-infrastrutturi ċentralizzati tista' tkun riservata għall-korp li jmexxi l-ajruport jew għal korp ieħor, li jista' jobbliga lill-fornituri ta' servizzi ta' groundhandling u lill-utenti tal-ajruport li jimmaniġġjaw is-servizzi huma stess li jużaw dawk l-infrastrutturi. Il-ġestjoni ta' dawn l-infrastrutturi għandha ssir b'mod trasparenti, oġġettiva u mhux diskriminatorja. Il-korp li jmexxi l-ajruport, jew fejn xieraq l-awtorità pubblika jew kwalunkwe korp ieħor li jikkontrolla lill-korp li jmexxi l-ajruport, għandu jiddeċiedi fuq bażi oġġettiva u wara li jikkonsulta mal-Kumitat tal-Utenti tal-Ajruport u mal-impriżi li jipprovdu servizzi ta' groundhandling fl-ajruport, dwar l-infrastrutturi li għandhom ikunu ċentralizzati. Il-korp li jmexxi l-ajruport, jew fejn xieraq l-awtorità pubblika jew kwalunkwe korp ieħor li jikkontrolla lill-korp li jmexxi l-ajruport, għandu jiżgura li kwalunkwe infrastruttura jew installazzjoni li taqa' taħt id-definizzjoni ta' "infrastruttura ċentralizzata" għandha tissejjaħ bħala tali u li r-rekwiżiti stipulati f'dan il-Kapitolu jkunu ssodisfati għal dik l-infrastruttura jew installazzjoni. Il-fornituri ta' servizzi ta' groundhandling u l-utenti tal-ajruport li jimmaniġġjaw is-servizzi huma stess għandu jkollhom aċċess miftuħ għall-infrastrutturi tal-ajruport, l-infrastrutturi ċentralizzati u l-installazzjonijiet tal-ajruport safejn ikun meħtieġ sabiex ikunu jistgħu jwettqu l-attivitajiet tagħhom. Il-korp li jmexxi l-ajruport jew, fejn rilevanti, il-korp li jmexxi l-infrastruttura ċentralizzata jew, fejn xieraq, l-awtorità pubblika jew kwalunkwe korp ieħor li jikkontrolla lill-korp li jmexxi l-ajruport jew, fejn rilevanti, lill-korp li jmexxi l-infrastruttura ċentralizzata, jistgħu jagħmlu dan l-aċċess soġġett għal kundizzjonijiet li jkunu rilevanti, oġġettivi, trasparenti u mhux diskriminatorji. Dan l-Artikolu għandu japplika biss għall-ajruporti li t-traffiku annwali tagħhom ma kienx inqas minn żewġ miljun moviment ta' passiġġieri jew 50 000 tunnellata ta' merkanzija għal mill-inqas it-tliet snin preċedenti. Meta l-użu tal-infrastrutturi ċentralizzati jew l-installazzjonijiet tal-ajruport ikun soġġett għal xi ħlas, il-korp li jmexxi l-ajruport jew, fejn rilevanti, il-korp li jmexxi l-infrastruttura ċentralizzata għandu jiżgura li l-livell tal-ħlas ikun stabbilit fuq il-bażi ta' kriterji rilevanti, oġġettivi, trasparenti u mhux diskriminatorji. lista tad-diversi servizzi u infrastrutturi pprovduti bi tpattija għall-ħlasijiet; il-metodoloġija użata għall-iffissar tal-ħlasijiet; l-istruttura globali tal-ispejjeż fir-rigward tal-faċilitajiet u s-servizzi li magħhom huma relatati l-ħlasijiet; kull finanzjament minn awtoritajiet pubbliċi għall-faċilitajiet u s-servizzi li magħhom huma relatati l-ħlasijiet; ir-riżultati mbassra ta' kwalunkwe investiment kbir propost f'termini tal-effetti tiegħu fuq il-kapaċità tal-ajruport. Għall-finijiet ta' dan l-Artikolu "attivitajiet ajronawtiċi" ta' korp li jmexxi l-ajruport tfisser kwalunkwe attività li l-korp li jmexxi l-ajruport iwettaq fl-ajruport rispettiv tiegħu relatata mal-għoti ta' servizzi jew infrastrutturi lill-utenti tal-ajruport, lill-fornituri ta' servizzi ta' groundhandling fl-attività tagħhom ta' trasport tal-ajru, jew passiġġieri tal-ajru li jkunu qegħdin jużaw l-ajruport, bħall-ġbir ta' taxxi tal-ajruport, l-allokazzjoni ta' infrastrutturi u installazzonijiet, jew miżuri ta' sikurezza u sigurtà fl-ajruport. Attivitajiet mhux ajronawtiċi jinkludu l-attivitajiet immobiljari jew kwalunkwe attività f'settur ieħor għajr it-trasport bl-ajru. Barra minn hekk, fl-ajruporti li t-traffiku annwali tagħhom ma kienx inqas minn ħames miljun passiġġier jew 100 000 tunnellata ta' merkanzija għal mill-inqas tliet snin konsekuttivi: Il-korp li jmexxi l-ajruport għandu jipprovdi rapport annwali dwar l-applikazzjoni tal-miżuri pprovduti fil-paragrafu 2 lill-Korp tal-Analiżi tal-Prestazzjoni tal-Eurocontrol. Il-Korp tal-Analiżi tal-Prestazzjoni għandu jipprovdi rapport konsolidat lill-Kummissjoni. Għall-finijiet ta' dan l-Artikolu, "regoli ta' kondotta" tinkludi kull regola stipulata għall-funzjonament tajjeb tal-ajruport definita mill-korp li jmexxi l-ajruport, awtorità pubblika jew kwalunkwe korp ieħor li jikkontrolla l-ajruport. Ir-regoli ta' kondotta għandhom jikkonformaw mal-prinċipji li ġejjin: għandhom ikunu applikati mingħajr diskriminazzjoni għad-diversi fornituri ta' servizzi ta' groundhandling u għall-utenti tal-ajruport; għandhom ikunu relatati mal-għan maħsub; jeħtieġ li l-fornituri ta' servizzi ta' groundhandling f'ajruport jipparteċipaw b'mod ġust u mhux diskriminatorju fit-twettiq ta' obbligi ta' servizz pubbliku stipulati fil-liġijiet jew fir-regoli nazzjonali, inkluż l-obbligu li jiżguraw servizz kontinwu. Għall-finijiet ta' dan l-Artikolu, "standards minimi ta' kwalità" tfisser rekwiżiti minimi ta' livell ta' kwalità għas-servizzi ta' groundhandling. L-istandards minimi ta' kwalità għandhom ikunu ġusti, trasparenti, mhux diskriminatorji u mingħajr preġudizzju għal-leġiżlazzjoni applikabbli tal-Unjoni, inklużi r-Regolamenti (KE) Nru 261/2004 u (KE) Nru 1107/2006. Dawn għandhom ikunu konsistenti, proporzjonati u rilevanti fir-rigward tal-kwalità tal-operazzjonijiet tal-ajruport. F'dan ir-rigward, għandha tiġi kkunsidrata b'mod dovut il-kwalità tad-dwana, tas-sigurtà tal-ajruport u tal-proċeduri tal-immigrazzjoni. is-sikurezza, inkluż il-kontroll tas-sikurezza, is-sikurezza tal-operazzjonijiet, tagħmir ta' sikurezza, u l-ġestjoni ta' theddid għas-sikurezza; oġġetti perikolużi; is-sigurtà fiż-żoni tal-ajruplani, inkluża l-filosofija tas-sigurtà, regolament ta' sigurtà, perikli, fatturi umani, il-marki u s-sinjali fiż-żoni tal-ajruplani, sitwazzjonijiet ta' emerġenza, il-prevenzjoni ta' ħsara minn oġġetti barranin (Foreign Object Damage – FOD), il-protezzjoni personali, l-evitar għal ftit ta' aċċidenti-inċidenti, u s-superviżjoni tas-sigurtà fiż-żoni tal-ajruplani; it-taħriġ tas-sewwieqa fiż-żoni tal-ajruplani, inklużi r-responsabbiltajiet u l-proċeduri ġenerali (proċeduri ta' viżibbiltà mnaqqsa), tagħmir tal-vetturi, regoli tal-ajruport, u t-tqassim taż-żoni tat-traffiku u tal-immanuvrar; operazzjonijiet u ġestjoni ta' tagħmir ta' appoġġ fuq l-art (ground support equipment – GSE), inklużi l-manutenzjoni tal-GSE u l-operazzjonijiet tal-GSE; il-kontroll tat-tagħbija, inklużi l-profiċjenza u l-għarfien ġenerali tal-piż u tal-bilanċ, il-limitazzjonijiet strutturali tat-tagħbija tal-inġenji tal-ajru, apparat ta' tagħbija ta' unitajiet, it-tagħbija tal-istiva, load sheet, tabelli/ċarts tal-bilanċi, rapport dwar l-istruzzjonijiet tat-tagħbija (loading instructions report), messaġġi ta' tagħbija, u l-kontroll tat-tagħbija ta' oġġetti perikolużi; taħriġ funzjonali għall-immaniġġjar tal-bagolli; l-immaniġġjar tal-inġenji tal-ajru u t-taħriġ dwar it-tagħbija; iċ-ċaqliq tal-inġenji tal-ajru fuq l-art, inklużi operazzjonijiet ta' ċaqliq tal-inġenji tal-ajru fuq l-art, it-tħaddim tat-tagħmir, proċeduri ta' konnessjoni u skonnessjoni bejn it-tagħmir u l-inġenji tal-ajru, is-sinjali bl-idejn għaċ-ċaqliq tal-inġenji tal-ajru fuq l-art, it-tqassim tal-inġenji tal-ajru, u l-għajnuna waqt iċ-ċaqliq tal-inġenji tal-ajru fuq l-art; l-immaniġġjar tat-tagħbija u tal-posta, inklużi projbizzjonijiet u restrizzjonijiet applikabbli fuq il-kummerċ tal-oġġetti; taħriġ dwar il-koordinazzjoni tal-proċess ta' tagħbija u ħatt tal-inġenji tal-ajru; l-ambjent, inkluż il-kontroll ta' tixrid, il-ġestjoni tat-tnixxijiet u r-rimi tal-iskart; sistemi ta' rappurtar; esternalizzazzjoni tal-kontroll tal-kwalità; Kull fornitur ta' servizzi ta' groundhandling u kull utent tal-ajruport li jimmaniġġja s-servizzi huwa stess għandu jirrapporta kull sena lill-korp li jmexxi l-ajruport dwar il-konformità mal-obbligi ta' taħriġ. Is-subkuntratturi ma jistgħux jissubkuntrattaw servizzi ta' groundhandling. Fornitur ta' servizzi ta' groundhandling kif imsemmi fl-Artikolu 11 (1) ma jistax jissubkuntratta servizzi ta' groundhandling ħlief jekk ma jkunx jista' temporanjament jipprovdi dawk is-servizzi ta' groundhandling minħabba force majeure. Meta fornitur ta' servizzi ta' groundhandling japplika għal awtorizzazzjoni sabiex jipprovdi servizzi ta' groundhandling skont il-proċedura tal-għażla stabbilita fl-Artikolu 7, dan għandu jindika n-numru, l-attivitajiet u l-ismijiet tas-subkuntratturi li bi ħsiebu juża. ma joffrix, de jure jew de facto, lill-fornituri ta' servizzi ta' groundhandling u lill-utenti tal-ajruport li jimmaniġġjaw is-servizzi huma stess minn Stat Membru l-istess trattament mogħti minn dak l-Istat Membru lill-fornituri ta' servizzi ta' groundhandling u lill-utenti tal-ajruport li jimmaniġġjaw is-servizzi huma stess minn dak il-pajjiż terz fl-ajruporti tiegħu; jew de jure jew de facto, joffri lill-fornituri ta' servizzi ta' groundhandling u lill-utenti tal-ajruport li jimmaniġġjaw is-servizzi huma stess minn Stat Membru trattament inqas favorevoli minn dak li jagħti lill-fornituri ta' servizzi ta' groundhandling tiegħu u lill-utenti tal-ajruport li jimmaniġġjaw is-servizzi huma stess tiegħu; jew joffri lill-fornituri ta' servizzi ta' groundhandling u lill-utenti tal-ajruport li jimmaniġġjaw is-servizzi huma stess minn pajjiżi terzi oħrajn trattament aktar favorevoli minn dak li jagħti lill-fornituri ta' servizzi ta' groundhandling u lill-utenti tal-ajruport li jimmaniġġjaw is-servizzi huma stess minn Stat Membru. Fornitur ta' servizzi ta' groundhandling jew utent tal-ajruport li jimmaniġġja s-servizzi huwa stess minn pajjiż terz għandu jitqies li huwa persuna legali jew naturali stabbilita skont il-liġijiet ta' dak il-pajjiż terz u li jkollu l-uffiċċju reġistrat, l-amministrazzjoni ċentrali jew il-post ewlieni tan-negozju fit-territorju ta' dak il-pajjiż terz. L-Unjoni u/jew l-Istati Membri għandhom jiżguraw li, rigward id-drittijiet ta' aċċess għas-suq f'pajjiżi terzi, m'għandux ikun hemm diskriminazzjoni bejn l-utenti tal-ajruport tal-Unjoni li jipprovdu servizzi ta' groundhandling lil partijiet terzi u fornituri ta' servizzi ta' groundhandling oħrajn tal-Unjoni. L-Istati Membri għandhom, qabel l-1 ta' Lulju ta' kull sena, jagħtu lill-Kummissjoni l-lista ta' ajruporti soġġetti għal mill-inqas limitazzjoni waħda dwar l-aċċess għas-suq tal-groundhandling minn dawk stipulati fl-Artikolu 6 (2) jew fl-Artikolu 14. L-Istati Membri għandhom, qabel l-1 ta' Lulju ta' kull sena, jipprovdu lill-Kummissjoni l-lista ta' fornituri ta' servizzi ta' groundhandling u tal-utenti tal-ajruport li jimmaniġġjaw is-servizzi huma stess approvati mill-Istat Membru skont il-Kapitolu IV. Sal-aħħar ta' kull sena, il-Kummissjoni għandha tippubblika f'Il-Ġurnal Uffiċjali tal-Unjoni Ewropea din l-informazzjoni: lista tal-ajruporti tal-Unjoni li t-traffiku annwali tagħhom ma kienx inqas minn ħames miljun moviment ta' passiġġieri jew 100 000 tunnellata ta' merkanzija għal mill-inqas it-tliet snin preċedenti; lista tal-ajruporti tal-Unjoni li t-traffiku annwali tagħhom ma kienx inqas minn żewġ miljun moviment ta' passiġġieri jew 50 000 tunnellata ta' merkanzija għal mill-inqas it-tliet snin preċedenti; lista tal-ajruporti tal-Unjoni miftuħa għat-traffiku kummerċjali; lista tal-ajruporti soġġetti għal xi limitazzjonijiet skont l-Artikoli 6(2) jew 14; lista tal-fornituri ta' servizzi ta' groundhandling u tal-utenti tal-ajruport li jimmaniġġjaw is-servizzi huma stess approvati skont il-Kapitolu IV. in-numru medju ta' fornituri ta' servizzi ta' groundhandling fl-ajruporti tal-Unjoni, għall-11-il kategorija ta' servizzi; in-numru ta' utenti tal-ajruport li jimmaniġġjaw is-servizzi huma stess f'kull ajurport tal-Unjoni, għall-11-il kategorija ta' servizzi; in-numru ta' ajruporti fejn in-numru ta' fornituri ta' servizzi ta' groundhandling huwa limitat, u l-valur tal-limitazzjoni(jiet); in-numru ta' kumpaniji li għandhom approvazzjoni minn Stat Membru u li qegħdin joperaw fi Stat Membru ieħor; in-numru ta' fornituri ta' servizzi ta' groundhandling u ta' utenti tal-ajruport li jimmaniġġjaw is-servizzi huma stess li joperaw fl-Unjoni (total); sistema ta' prezz u ġestjoni għall-infrastrutturi ċentralizzati f'kull ajruport; is-sehem fis-suq tal-korp li jmexxi l-ajruport fin-negozju ta' groundhandling f'kull ajruport, għall-11-il kategorija ta' servizzi; is-sehem fis-suq tal-utenti tal-ajruport li jipprovdu handling lil partijiet terzi f'kull ajruport, għall-kategoriji kollha ta' servizzi; opinjoni tal-partijiet interessati dwar il-kwalità tas-servizzi ta' groundhandling fl-ajruporti f'termini ta' kompetenza tal-persunal, ambjent, sikurezza, u koordinazzjoni ta' attivitajiet (CDM, miżuri ta' kontinġenza, taħriġ fl-ambjent tal-ajruport, subkuntrattar); Il-Kummissjoni u l-Istati Membri għandhom jikkooperaw fil-ġbir tal-informazzjoni għar-rapport imsemmi fil-paragrafu 1. L-Istati Membri jew, fejn xieraq, il-korpi li jmexxu l-ajruporti għandhom jiżguraw li kull parti b'interess leġittimu jkollha d-dritt tal-appell kontra deċiżjonijiet jew miżuri individwali meħuda skont l-Artikoli 6(2), 7 sa 10, 13, 23, 24, 27, 28 , 31 jew 32. Appell jista' jitressaq quddiem qorti nazzjonali jew awtorità pubblika għajr il-korp li jmexxi l-ajruport u, fejn xieraq, indipendenti mill-awtorità pubblika li tikkontrolla l-korp li jmexxi l-ajruport. Fejn speċifikat f'dan ir-Regolament, l-appell għandu jitressaq quddiem l-awtorità indipendenti ta' sorveljanza. Il-Kummissjoni għandha tingħata s-setgħa li tadotta atti delegati soġġett għall-kundizzjonijiet stabbiliti f'dan l-Artikolu. Is-setgħa li jiġu adottati atti delegati msemmija fl-Artikoli 22, 32, u 33 għandha tingħata għal perjodu ta' żmien mhux determinat mid-data tad-dħul fis-seħħ ta' dan ir-Regolament. Hekk kif tadotta att delegat, il-Kummissjoni għandha tinnotifikaha fl-istess ħin lill-Parlament Ewropew u lill-Kunsill. Att delegat adottat skont l-Artikolu 22, l-Artikolu 32, u l-Artikolu 33 għandu jidħol fis-seħħ biss jekk ma tkun ġiet espressa l-ebda oġġezzjoni kemm mill-Parlament Ewropew kif ukoll mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel jiskadi dak il-perjodu, il-Parlament Ewropew u l-Kunsill ikunu infurmaw lill-Kummissjoni li m'humiex sejrin joġġezzjonaw. Dak il-perjodu għandu jkun estiż għal xahrejn fuq l-inizjattiva tal-Parlament Ewropew jew tal-Kunsill. Il-Kummissjoni għandha tkun mgħejuna minn kumitat skont it-tifsira tar-Regolament (UE) Nru 182/2011. Fejn issir referenza għal dan il-paragrafu, għandu japplika l-Artikolu 4 tar-Regolament (UE) Nru 182/2011. Meta l-opinjoni tal-kumitat tkun trid tinkiseb permezz ta' proċedura bil-miktub, dik il-proċedura għandha tintemm mingħajr riżultat meta, fil-limitu ta' żmien għall-għoti tal-opinjoni, il-president tal-kumitat jiddeċiedi hekk jew maġġoranza sempliċi tal-membri tal-kumitat titlob dan. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Meta l-opinjoni tal-kumitat tkun trid tinkiseb permezz ta' proċedura bil-miktub, dik il-proċedura għandha tintemm mingħajr riżultat meta, fil-limitu ta' żmien għall-għoti tal-opinjoni, il-president tal-kumitat jiddeċiedi hekk jew maġġoranza sempliċi tal-membri tal-kumitat titlob dan. Id-Direttiva 96/67/KE hija revokata b'effett mid-data tal-applikazzjoni ta' dan ir-Regolament. Ir-referenzi għad-Direttiva revokata għandhom jinftiehmu bħala referenzi għal dan ir-Regolament. Il-fornituri magħżula skont l-Artikolu 11 tad-Direttiva 96/67/KE qabel id-data ta' applikazzjoni ta' dan ir-Regolament għandhom ikomplu jkunu awtorizzati skont il-kundizzjonijiet stabbiliti fid-Direttiva 96/67/KE sakemm jiskadi l-perjodu ta' għażla ppjanat inizjalment. L-approvazzjonijiet maħruġa skont l-Artikolu 14 tad-Direttiva 96/67/KE għandhom jibqgħu validi sakemm jiskadu, u fi kwalunkwe każ mhux aktar minn sentejn wara d-data ta' applikazzjoni ta' dan ir-Regolament. Meta impriża tingħata approvazzjoni skont dan ir-Regolament, hija għandha titlob fi żmien xahrejn it-tħassir ta' kwalunkwe approvazzjoni tagħha maħruġa skont l-Artikolu 14 tad-Direttiva 96/67/KE. Madankollu, jekk approvazzjoni maħruġa skont l-Artikolu 14 tad-Direttiva 96/67/KE hija mistennija li tiskadi fi żmien xahrejn wara l-ħruġ tal-approvazzjoni l-ġdida skont dan ir-Regolament, l-impriża m'għandhiex tkun obbligata li titlob it-tħassir tagħha. L-Artikolu 26 ta' dan ir-Regolament ma japplikax għall-approvazzjonijiet maħruġa skont l-Artikolu 14 tad-Direttiva 96/67/KE. Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha. Magħmul fi ..., L-amministrazzjoni u s-sorveljanza fuq l-art jinkludu dawn il-kategoriji sekondarji li ġejjin: rappreżentanza u servizzi ta' kollaborazzjoni mal-awtoritajiet lokali jew kwalunkwe entità oħra, ħlasijiet f'isem l-utent tal-ajruport u l-forniment ta' spazju għall-uffiċċji tar-rappreżentanti tiegħu; kontroll tat-tagħbija, messaġġi u telekomunikazzjonijiet; immaniġġjar, ħażna u amministrazzjoni tal-unitajiet ta' apparat ta' tagħbija; kull servizz ieħor ta' sorveljanza qabel, matul u wara t-titjira u kull servizz ieħor amministrattiv mitlub mill-utent tal-ajruport. L-immaniġġjar tal-bagolli jinkludi l-immaniġġjar ta' bagolli fiż-żona fejn jintgħażlu, l-għażla tiegħu, it-tħejjija tiegħu għat-tluq, it-tagħbija tiegħu fuq u l-ħatt tiegħu mit-tagħmir maħsub għall-ġarr tiegħu mill-inġenji tal-ajru għaż-żona tal-għażla u viċe versa, kif ukoll it-trasport tal-bagolli miż-żona tal-għażla għaż-żona minn fejn jinġabru. L-immaniġġjar tal-merkanzija u tal-posta jinkludi dawn il-kategoriji sekondarji li ġejjin: għall-merkanzija: l-immaniġġjar fiżiku ta' merkanzija għall-esportazzjoni, għat-trasferiment u għall-importazzjoni, l-immaniġġjar ta' dokumenti relatati u proċeduri ta' dwana u l-implimentazzjoni ta' xi proċedura ta' sikurezza miftiehma bejn il-partijiet jew meħtieġa fiċ-ċirkostanzi; għall-posta: l-immaniġġjar fiżiku ta' posta dieħla jew ħierġa, l-immaniġġjar ta' dokumenti relatati u l-implimentazzjoni ta' xi proċedura ta' sikurezza miftiehma bejn il-partijiet jew meħtieġa fiċ-ċirkostanzi. L-immaniġġjar tar-rampa jinkludi dawn il-kategoriji sekondarji li ġejjin: it-tqassim tal-inġenji tal-ajru fuq l-art mal-wasla u mat-tluq; l-għoti ta' għajnuna fl-ippakkjar tal-inġenji tal-ajru u l-forniment ta' apparat adattat; komunikazzjoni bejn l-inġenji tal-ajru u l-fornitur tas-servizzi fiż-żona tal-inġenji tal-ajru; il-forniment u t-tħaddim ta' unitajiet xierqa għall-istartjar tal-magni; iċ-ċaqliq tal-inġenji tal-ajru mal-wasla u għat-tluq, kif ukoll il-forniment u t-tħaddim ta' apparat xieraq; il-ġarr, it-tagħbija fuq u l-ħatt tal-ikel u tax-xorb mill-inġenji tal-ajru. Is-servizzi tal-inġenji tal-ajru jinkludu dawn il-kategoriji sekondarji li ġejjin: it-tindif minn barra u minn ġewwa tal-inġenji tal-ajru, u s-servizzi tat-tojlits u tal-ilma; it-tkessiħ u t-tisħin tal-kabina, it-tneħħija ta' borra u silġ, u d-de-icing tal-inġenji tal-ajru; l-irranġar mill-ġdid tal-kabina b'tagħmir tal-kabina adatt, u l-ħażna ta' dakit-tagħmir. L-immaniġjar tal-fjuwil u taż-żejt jinkludi dawn il-kategoriji sekondarji li ġejjin: l-organizzazzjoni u l-eżekuzzjoni ta' operazzjonijiet ta' għoti ta' fjuwil u tneħħija ta' fjuwil, inkluża l-ħażna ta' fjuwil, ukoll jekk maġenb l-ajruport, u l-kontroll tal-kwalità u l-kwantità ta' kunsinni ta' fjuwil; ir-riforniment taż-żjut u ta' likwidi oħrajn. Il-manutenzjoni tal-inġenji tal-ajru tinkludi dawn il-kategoriji sekondarji li ġejjin: servizzi ta' rutina li jsiru qabel it-titjira; servizzi mhux ta' rutina mitluba mill-utent tal-ajruport; il-forniment u l-amministrazzjoni ta' spare parts u ta' tagħmir adattat; it-talba għal jew il-prenotazzjoni ta' parkeġġ adattat u/jew spazju fil-hangar. L-operazzjonijiet ta' titjiriet u l-amministrazzjoni tal-ekwipaġġ jinkludu l-kategoriji sekondarji li ġejjin: it-tħejjija tat-titjira fl-ajruport tat-tluq jew fi kwalunkwe punt ieħor; għajnuna waqt it-titjira, inkluż id-dispaċċ mill-ġdid jekk ikun meħtieġ; attivitajiet ta' wara t-titjira; l-amministrazzjoni tal-ekwipaġġ. Trasport fuq l-art jinkludi dawn il-kategoriji sekondarji li ġejjin: l-organizzazzjoni u l-eżekuzzjoni tat-trasport tal-ekwipaġġ, passiġġieri, bagolli, merkanzija u posta bejn terminals differenti fl-istess ajruport, iżda eskluż l-istess ġarr bejn l-inġenji tal-ajru u xi punt ieħor fil-perimetru tal-istess ajruport; kull trasport speċjali mitlub mill-utent tal-ajruport. Is-servizzi tal-catering jinkludu dawn il-kategoriji sekondarji li ġejjin: il-koordinazzjoni mal-fornituri u mal-maniġment amministrattiv; il-ħażna ta' ikel u xorb u tat-tagħmir meħtieġ għat-tħejjija tagħhom; it-tindif ta' dak it-tagħmir; it-tħejjija u l-kunsinna tat-tagħmir u tal-provvisti tal-bar u tal-ikel. wara li kkunsidra l-proposta tal-Kummissjoni lill-Parlament u lill-Kunsill (COM(2012)0471), wara li kkunsidra l-Artikolu 294(2) u l-Artikolu 43(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0234/2012), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-Rapport tal-Kumitat għas-Sajd (A7-0051/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta li saret mill-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, B'riżultat tal-Konsultazzjonijiet dwar is-Sajd għall-2012 li saru fit-2 ta' Diċembru 2011 bejn l-Unjoni u n-Norveġja ċerti miżuri tekniċi u ta' kontroll applikabbli għal Skagerrak għandhom jiġu emendati bil-ħsieb li jittejbu x-xejriet tal-isfruttar u fejn possibbli biex jiġu allinjati r-regolamenti tal-Unjoni u dawk Norveġiżi. Huma meħtieġa tibdiliet għall-miżuri tekniċi stabbliti fi Skagerrak sabiex jitnaqqas il-livell tal-qabdiet mhux mixtieqa u r-rimi tal-ħut peress li dawn jaffettwaw ħażin l-isfruttar sostenibbli tar-riżorsi bijoloġiċi tal-baħar. Jinħtieġ li jiġi stabblilit obbligu ta' ħatt l-art tal-qabdiet kollha tal-istokkijiet soġġetti għal-limiti tal-qbid, għajr għal speċijiet jew sajd fejn hemm evidenza xjentifika ta' rati għoljin ta' sopravvivenza ta' ħut skartat jew fejn il-piż għas-sajjieda biex ineħħu l-ispeċijiet mhux mixtieqa mill-qabda għal trattament separat huwa għoli f'livell mhux raġonevoli. Is-sistema tal-ħatt l-art tal-qabdiet kollha tesiġi tibdliet sostanzjali għas-sajd attwali u l-ġestjoni tas-sajd ikkonċernat. Għalhekk, l-obbligu ta' ħatt l-art għandu jiġi introdott progressivament. Għall-protezzjoni ta' ħut li għadu qed jikber, il-funzjonament tas-suq tas-sajd u biex jiġi żgurat li ma jkun jista' jinkiseb l-ebda qligħ inġust minn qbid ta' ħut taħt id-daqs minimu ta' referenza għall-konservazzjoni, l-immaniġġar ta' tali qabdiet għandu jkun limitat għal ħut mitħun, ikel għall-annimali domestiċi jew prodotti oħra mhux maħsuba għall-konsum mill-bnedmin, jew għal finijiet ta' karità. Għall-aħjar effett possibbli u monitoraġġ u kontroll xierqa tal-miżuri tekniċi ġodda li għandhom jiġu stabbiliti, jeħtieġ li jiġi ristrett l-użu ta' rkapti tas-sajd fi Skagerrak. Sabiex jiġi indirizzat il-kunflitt tal-leġiżlazzjoni applikabbli fi Skagerrak u ż-żoni tal-viċinat tagħha u biex jiġi żgurat li jitħarsu r-regoli li jistabbilixxu l-miżuri tekniċi fi Skagerrak, jinħtieġ ukoll li jkunu stabbiliti ċerti miżuri li jirregolaw kwistjonijiet meta, fuq vjaġġ tas-sajd partikolari, bastimenti tas-sajd jikkombinaw l-attivitajiet tas-sajd tagħhom fi Skagerrak ma' sajd f'żoni fejn mhumiex applikati l-miżuri tekniċi ġodda adottati għal Skagerrak. Filwaqt li jirrikonoxxu li Skagerrak hija żona tas-sajd pjuttost żgħira fejn, fil-biċċa l-kbira, bastimenti iżgħar iwettqu vjaġġi qosra tas-sajd, l-użu ta' notifika minn qabel kif mitlub mill-Artikolu 17 tar-Regolament (KE) Nru 1224/2009 għandu jiġi estiż biex ikopri l-bastimenti kollha b'tul kumplessiv ta' 10 m jew aktar u n-notifiki minn qabel għandhom jitressqu sagħtejn bil-quddiem biex jadattaw għas-sajd. Biex jiġi żgurat li jitħarsu l-miżuri tekniċi ġodda, l-Istati Membri kkonċernati għandhom jiddefinixxu miżuri ta' kontroll u spezzjoni għal Skagerrak u jinkorporaw dawk il-miżuri fil-programmi nazzjonali ta' azzjoni ta' kontroll rispettivi tagħhom. Jinħtieġ li jiġu pprovduti regoli għal bastimenti li jgħaddu fi tranżitu minn Skagerrak sabiex jiġi żgurat li l-miżuri tekniċi ġodda huma rispettati. Għandhom isiru dispożizzjonijiet għall-valutazzjoni perjodika mill-Kummissjoni tal-adegwatezza u l-effikaċja tal-miżuri tekniċi. Huwa xieraq li tali valutazzjoni hija bbażata fuq rapporti tal-Istati Membri kkonċernati. Ir-Regolamenti (KE) Nru 850/98 u (KE) Nru 1342/2008 għandhom għalhekk jiġu emendati kif xieraq, Nases u kavetti tfisser nases żgħar iddisinjati biex jaqbdu krustaċej jew ħut, fil-forma ta' gaġeġ jew qfief b'diversi materjali li jitqiegħdu fuq qiegħ il-baħar jew waħedhom jew f'ringieli; konnessi bi ħbula (ħbula tal-gavitelli) sa gavitelli fuq il-wiċċ li juru l-pożizzjoni tagħhom u li għandhom fetħa waħda jew punt ta' dħul wieħed jew aktar. Xibka tat-tkarkir għall-ħut demersali tfisser irkaptu li huwa rmunkat b'mod attiv minn bastiment tas-sajd wieħed jew aktar ma' qiegħ il-baħar u li jikkonsisti f'xibka li jkollha struttura f'forma ta' kon jew ta' piramida (bħala struttura tax-xibka tat-tkarkir) magħluqa b'manka fuq wara li tinfetaħ orizzontalment minn diriġenti f'kuntatt mal-qiegħ jew fil-każ ta' żewġ bastimenti permezz tad-distanza bejn il-bastimenti. Il-Paragrafu 1 ma għandux japplika għal sajd b'nases u kavetti. Il-qabdiet kollha tal-istokkijiet imsemmija fl-Artikolu 3 imwettqa minn bastimenti tas-sajd tal-Unjoni għandhom jiġu attribwiti għall-kwoti applikabbli għall-Istat Membru tal-bandiera għall-istokk jew grupp ta' stokkijiet ikkonċernati, irrispettivament mill-post tal-ħatt l-art. L-Istati Membri għandhom jiżguraw li l-kwota hija disponibbli għal bastimenti tas-sajd li joperaw fi Skagerrak għal kwalunkwe stokk soġġett għall-obbligu ta' ħatt l-art ta' dak li jistgħu jaqbdu, filwaqt li titqies l-kompożizzjoni probabbli tal-qbid tal-bastimenti. Id-daqsijiet minimi ta' referenza għall-konservazzjoni għal stokkijiet fi Skagerrak huma elenkati fl-Anness II. Dawk l-atti delegati għandhom jiġu adottati skont l-Artikolu 16. Il-ġarr abbord jew l-użu ta' xi xibka tat-tkarkir għall-ħut demersali, tartarun Daniż, xibka tat-tkarkir bit-travu jew xbieki rmunkati simili li għandhom daqs tal-malja ta' inqas minn 120 mm huwa pprojbit. B'deroga mill-paragrafu 1: Jistgħu jintużaw irkapti li jkollhom l-istess karatteristiċi ta' selettività bħal dawk stabbiliti fil-paragrafu 1 ikkonfermati minn vjaġġi tas-sajd sperimentali jew minn valutazzjoni tal-Kumitat Xjentifiku, Tekniku u Ekonomiku għas-Sajd (STECF). Il-Kummissjoni għandha tingħata s-setgħa li tadotta atti ta' implimentazzjoni li jiddeċiedu dwar l-irkapti, inklużi l-apparati ta' selezzjoni mwaħħla ma' dawk l-irkapti, li jistgħu jintużaw billi għandhom karatteristiċi ta' selettività ekwivalenti għall-irkapti imsemmijin fil-paragrafu 1. Dawk l-atti delegati għandhom jiġu adottati skont l-Artikolu 17. Bastimenti tas-sajd li joperaw fi Skagerrak għandhom jużaw biss irkaptu wieħed tas-sajd waqt kwalunkwe vjaġġ tas-sajd. B'deroga mill-paragrafu 1, bastimenti tas-sajd jistgħu jużaw kwalunkwe kombinazzjoni ta' rkapti tas-sajd speċifikati fl-Artikolu 6(1) u l-Artikolu 6(2)(a). Bastimenti msemmija fil-paragrafu 1 jistgħu iżommu abbord aktar minn irkaptu wieħed bil-kundizzjoni li jistivaw ix-xbieki mhux użati skont l-Artikolu 47 tar-Regolament (KE) Nru 1224/2009. B'deroga mill-Artikoli 4, 15, 19(1), 35, 36, 37 tar-Regolament (KE) Nru 850/98 dan il-Kapitolu għandu japplika wkoll għal żoni oħra minbarra Skagerrak għall-vjaġġ kollu tas-sajd ta' bastiment. Il-paragrafu 1 għandu japplika għal żoni oħra biss fejn dak il-bastiment jistad fi Skagerrak u fiż-żona l-oħra fi kwalunkwe ħin waqt l-istess vjaġġ tas-sajd. B'deroga mill-Artikolu 17 tar-Regolament (KE) Nru 1224/2009, il-kaptani tal-bastimenti tas-sajd tal-Unjoni li jżommu abbord stokkijiet tal-ħut soġġetti għall-Artikolu 3 ta' dan ir-Regolament, għandhom jinnotifikaw lill-awtoritajiet kompetenti tal-Istat Membru tal-bandiera tagħhom l-informazzjoni elenkata fl-Artikolu 17(1) tar-Regolament (KE) Nru 1224/2009, sagħtejn qabel id-dħul fil-port. L-Istati Membri għandhom joperaw sistema ta' Monitoraġġ Elettroniku mill-Bogħod (REM) għall-monitoraġġ tal-attivitajiet tas-sajd tal-bastimenti tas-sajd li jtajru l-bandiera tagħhom u li joperaw fi Skagerrak. Il-paragrafu 2 għandu japplika skont l-iskeda ta' żmien li ġejja: L-Istati Membri għandhom jistabbilixxu miżuri ta' kontroll u spezzjoni skont l-Anness III sabiex jiżguraw konformità mal-kundizzjonijiet imsemmija f'dan ir-Regolament fi żmien sitt xhur mid-dħul fis-seħħ ta' dan ir-Regolament. Miżuri ta' kontroll u ta' spezzjoni għandhom jiġu inklużi fi programm nazzjonali ta' azzjoni ta' kontroll kif previst fl-Artikolu 46 tar-Regolament (KE) Nru 1224/2009, li huwa applikabbli għall-pjan multiannwali għall-istokkijiet tal-merluzz stabbilit fir-Regolament (KE) Nru 1342/2008. Bastimenti tas-sajd li jgħaddu fi tranżitu minn Skagerrak b'ħut miżmum abbord maqbud f'żoni minbarra Skagerrak għandhom jorbtu u jistivaw ix-xbieki skont l-Artikolu 47 tar-Regolament (KE) Nru 1224/2009. Is-setgħa tal-adozzjoni ta' atti delegati hija mogħtija lill-Kummissjoni soġġetta għall-kundizzjonijiet stabbiliti f'dan l-Artikolu. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. Att delegat adottat skont l-Artikolu 3(4) u l-Artikolu 5(3) għandu jidħol fis-seħħ biss jekk ma jkunx hemm oġġezzjoni la mill-Parlament Ewropew u lanqas mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel l-iskadenza ta' dak il-perjodu, il-Parlament Ewropew kif ukoll il-Kunsill ikunu t-tnejn infurmaw lill-Kummissjoni li mhux se joġġezzjonaw. Dak il-perjodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill. Il-Kummissjoni għandha tiġi megħjuna mill-Kumitat għas-Sajd u l-Akkwakultura mwaqqaf bl-Artikolu 30 tar-Regolament (KE) Nru 2371/2002. Dak il-kumitat għandu jkun kumitat skont it-tifsira tar-Regolament (UE) Nru. 182/2011. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Ir-Regolament (KE) Nru 850/98 huwa emendat kif ġej: Il-kelma "Skagerrak" hija mħassra mill-punt (ii) tal-Artikolu 4(a), mill-Artikolu 35 u mill-intestatura tal-Anness IV. Jitħassar l-Artikolu 38. L-intestatura tal-Anness X.B tinbidel b'dan li ġej: KUNDIZZJONIJIET GĦALL-UŻU TA' ĊERTI KOMBINAZZJONIJIET TA' DAQSIJIET TAL-MALJI F'KATTEGAT" Ir-Regolament (KE) Nru 1342/2008 huwa emendat kif ġej: Fl-Artikolu 11(1), jiżdied is-subparagrafu li ġej: Fl-Artikolu 12(5), jiżdied is-subparagrafu li ġej: "Fejn Skagerrak hija eskluża mir-reġim tal-isforz tas-sajd skont it-tieni subparagrafu tal-Artikolu 11(1), it-tieni subparagrafu, l-isforz tas-sajd li jista' jiġi assoċjat ma' Skagerrak, u li kkontribwixxa għall-istabbiliment ta' sforz ta' referenza, ma għandux jitqies aktar għall-fini tal-istabbiliment tal-isforz massimu permess tas-sajd." Permezz ta' deroga minn: L-Artikolu 3(3) tar-Regolament (KE) Nru 847/96, meta aktar minn 75 % ta' kwota għal stokk soġġett għall-Artikolu 3 ta' dan ir-Regolament tintuża qabel il-31 ta' Ottubru tas-sena tal-applikazzjoni tagħha, l-Istat Membru li tkun ġiet allokata lilu tali kwota jista' jitlob il-permess tal-Kummissjoni biex jinħattu l-art kwantitajiet addizzjonali tal-ħut tal-istess stokk biex jitnaqqsu mill-kwota ta' dak l-istokk fis-sena ta' wara filwaqt li tiġi indikata l-kwantità addizzjonali meħtieġa (self), u L-Artikolu 4(2) tar-Regolament (KE) Nru 847/96, Stat Membru li tkun ġiet allokata lilu kwota rilevanti jista' jitlob lill-Kummissjoni, qabel il-31 ta' Ottubru tas-sena ta' applikazzjoni tal-kwota, biex iżomm parti tal-kwota tiegħu bil-ħsieb li tiġi trasferita għas-sena ta' wara (ibbankjar). Il-kwantitajiet imsemmija fil-paragrafi (a) u (b) ma għandhomx jaqbżu Il-kwantità addizzjonali mislufa skont il-paragrafu 1 ma għandhiex titqies bħala li taqbeż il-ħatt l-art permess stabbilit fl-Artikolu 105 tar-Regolament (KE) Nru 1224/2009. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi, Għall-finijiet ta' kontroll u spezzjoni biex jiġi vverifikat il-livell ta' konformità mal-Artikolu 3 u l-Artikolu 5, il-miżuri nazzjonali ta' kontroll u spezzjoni għandu jinkludi referenza għallinqas għal dan li ġej: rekwiżiti ta' ġbir ta' kampjuni ta' qabda sħiħa fuq il-baħar u fil-port; analiżi tad-dejta kollha elenkata fl-Artikolu 109(2)(a) u (b) tar-Regolament (KE) Nru 1224/2009; użu ta' sensers imwaħħla mal-irkapti; flotta ta' referenza għall-attivitajiet ewlenin tas-sajd fi Skagerrak, jew bl-użu ta' REM inkella bl-osservaturi; programm xjentifiku ta' ġbir ta' kampjuni dwar il-ħut skartat li jkopri l-attivitajiet ewlenin tas-sajd fi Skagerrak. Għall-finijiet ta' kontroll u spezzjoni biex jiġi vverifikat il-livell ta' konformità mal-Artikolu 6, l-Artikolu 7 u l-Artikolu 8, il-miżuri nazzjonali ta' kontroll u spezzjoni għandu jinkludi referenza għallinqas għal dan li ġej: l-istrateġija ta' spezzjoni, inkluż il-livell ta' spezzjonijiet fuq il-baħar u fuq l-art u l-livell tas-sorveljanza. wara li kkunsidra il-proposta għal deċiżjoni tal-Kunsill (COM(2013)0035), wara li kkunsidra l-Konvenzjoni tal-Aja tat-23 ta' Novembru 2007 dwar l-Irkupru Internazzjonali tal-Manteniment għat-Tfal u Forom Oħrajn ta' Manteniment tal-Familja, wara li kkunsidra l-Artikolu 81(3), kif ukoll l-Artikolu 218(6), it-tieni subparagrafu, punt (b), tat-Trattat dwar il-Funzjonament tal-Unjoni Ewropea, skont liema artikoli ġie kkonsultat mill-Kunsill (C7-0045/2013), wara li kkunsidra l-Artikoli 55 u 90(7) tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0091/2013), Japprova l-emenda tal-Annessi II u III għad-Deċiżjoni tal-Kunsill 2011/432/UE kif proposta mill-Kummissjoni; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri, u lill-Konferenza tal-Aja dwar id-Dritt Internazzjonali Privat. wara li kkunsidra l-Artikolu 314 tat-Trattat dwar il-Funzjonament tal-Unjoni Ewropea, wara li kkunsidra r-rapport tas-Segretarju Ġenerali lill-Bureau bl-għan li jitħejja l-abbozz preliminari tal-estimi tal-Parlament Ewropew għas-sena finanzjarja 2014, wara li kkunsidra l-abbozz preliminari tal-estimi mħejji mill-Bureau fil-11 ta' Marzu 2013 skont l-Artikoli 23(7) u 79(1) tar-Regoli ta' Proċedura tal-Parlament, wara li kkunsidra l-abbozz tal-estimi mħejji mill-Kumitat għall-Baġits skont l-Artikolu 79(2) tar-Regoli ta' Proċedura tal-Parlament, wara li kkunsidra l-Artikolu 79 tar-Regoli ta' Proċedura tiegħu, wara li kkunsidra r-rapport tal-Kumitat għall-Baġits (A7-0112/2013), billi, jekk sal-aħħar ta' dis-sena ma jintlaħaqx qbil dwar il-regolament li jistabbilixxi l-Qafas Finanzjarju Pluriennali (QFP), l-Artikolu 312(4) tat-Trattat dwar il-Funzjonament tal-Unjoni Ewropea jipprevedi l-applikazzjoni tal-limiti massimi tal-aħħar sena tal-QFP attwali u l-Artikolu 30 tal-Ftehim Interistituzzjonali attwali dwar id-dixxiplina baġitarja u l-amministrazzjoni finanzjarja tajba jipprevedi proroga tal-limiti massimi tal-2013, aġġustati skont deflatur fiss ta' 2 % fis-sena sakemm jiġi adottat QFP ġdid; billi l-baġit tal-Parlament Ewropew ma jinkludix biss l-infiq amministrattiv, iżda jinkludi wkoll l-infiq għall-pensjonijiet; billi, fil-kuntest ta' diffikultajiet ekonomiċi u finanzjarji kontinwi, kif jidher fil-miżuri ta' awsterità li ħadu ħafna Stati Membri b'reazzjoni għall-kriżi tad-dejn, il-Parlament għandu jkompli jeżerċita grad għoli ta' responsabilità baġitarja, kontroll u awtolimitazzjoni; billi, fl-istess ħin, il-Parlament hu obbligat isib ekwilibriju delikat bejn id-dixxiplina baġitarja u l-ekonomiji strutturali, minn naħa waħda, u spinta kkonċertata lejn l-effiċjenza, min-naħa l-oħra; billi ċerti investimenti jsaħħu r-rwol istituzzjonali tal-Parlament u jtejbu s-sostenibilità tal-baġit fuq żmien twil, għandhom jiġu kkunsidrati, minkejja li l-marġnijiet ta' manuvrar huma dojoq; billi hu partikolarment importanti li l-Kumitat għall-Baġits u l-Bureau jkomplu bil-kooperazzjoni msaħħa matul il-proċedura baġitarja annwali skont l-Artikoli 23 u 79 tar-Regoli ta' Proċedura tal-Parlament; billi l-prerogattivi tal-plenarja fl-adozzjoni tal-estimi u tal-baġit finali se jinżammu għal kollox bi qbil mat-Trattat u r-Regoli ta' Proċedura; billi l-laqgħat ta' prekonċiljazzjoni u ta' konċiljazzjoni bejn id-delegazzjonijiet tal-Bureau u tal-Kumitat għall-Baġits saru fil-5 ta' Marzu u fit-13 ta' Marzu 2013; Jilqa' l-kooperazzjoni bejn il-Bureau u l-Kumitat għall-Baġits matul il-proċedura baġitarja attwali u l-ftehim milħuq waqt il-laqgħa ta' konċiljazzjoni tat-13 ta' Marzu 2013; Ifakkar li l-livell tal-abbozz preliminari tal-estimi għall-baġit għall-2014, kif issuġġerit mis-Segretarju Ġenerali fir-rapport tiegħu lill-Bureau, jammonta għal EUR 1 813 144 206; iqis ir-rata ta' żieda ta' 3,58 % meta mqabbel mal-baġit tal-2013; jisħaq fuq il-fatt li din iż-żieda proposta tikkonsisti f'obbligi ġuridiċi, speċifikament żieda ta' 2,20 % li tirriżulta mill-ispejjeż addizzjonali għal sena waħda eċċezzjonali biex jiġi elett Parlament ġdid u biex l-istituzzjoni ssir waħda tassew indipendenti u demokratika billi tapplika l-Istatuti proprji tagħha għall-Membri u għall-assistenti tagħhom, kif ukoll żieda ta' 1,30 % minħabba obbligi ġuridiċi oħra; jilqa' l-pjani tal-Grupp ta' Ħidma Konġunt bejn il-Bureau u l-Kumitat għall-Baġits biex issir investigazzjoni dwar riformi strutturali fil-baġit tal-Parlament u jistenna li din il-ħidma tippreżenta alternattivi biex isiru ekonomiji fil-baġit tal-2014 sa Settembru 2013, mingħajr ma jiġu pperikolati l-eċċellenza leġiżlattiva jew il-kwalità tal-kundizzjonijiet tax-xogħol; Jenfasizza l-fatt li l-implikazzjonijiet finanzjarji tal-elezzjonijiet Ewropej u t-tibdil tal-Membri u l-assistenti tagħhom matul il-perjodu bejn leġiżlatura u oħra huma ta' natura eċċezzjonali u jirrikonoxxi l-isforzi li diġà saru biex dawk l-ispejjeż ta' darba jiġu akkomodati fil-baġit; jiddispjaċih li dawn l-ispejjeż addizzjonali jridu jiġġarrbu f'sena baġitarja waħda u jitlob lis-Segretarju Ġenerali jidentifika mod kif jiġi żgurat li dawn l-ispejjeż jinfirxu tul il-ħajja tal-leġiżlatura parlamentari fil-ġejjieni; jemmen, madankollu, li jridu jsiru sforzi ulterjuri għall-implimentazzjoni ta' tibdil, ekonomiji u riformi strutturali ulterjuri, anke billi jintużaw il-possibilitajiet li joffri r-Regolament Finanzjarju, bl-ambizzjoni li ż-żieda baġitarja tinżamm iktar qrib tar-rata ta' inflazzjoni; Jinnota li, fl-2014, se jkun hemm bżonn li l-ispejjeż kollha relatati mal-adeżjoni tal-Kroazja jiġu sodisfatti fuq sena finanzjarja sħiħa; jinnota li hu stmat li l-ispejjeż diretti jistgħu jammontaw għal EUR 13,6 miljun, bl-inklużjoni tal-appoġġ għall-integrazzjoni tal-Kroazja fl-Unjoni; Japprezza l-fatt li l-infiq l-ieħor kollu tnaqqas b'total ta' 0,15 %, skont l-abbozz preliminari tal-estimi, meta mqabbel mal-baġit tal-2013; jilqa' l-fatt li kienu l-ekonomiji strutturali li ġew introdutti fl-imgħoddi, in-natura differenti tal-attività parlamentari f'sena elettorali u l-iffriżar tal-partiti ta' nfiq, fejn kien possibbli, li ppermettew li jsir it-tnaqqis; Jilqa' l-isforzi li wettaq il-Bureau biex jippreżenta abbozz preliminari tal-estimi realistiku; japprezza l-fatt li r-rata ta' żieda fil-baġit għall-2014, kif ġiet proposta fl-abbozz preliminari tal-estimi, hi partikolarment baxxa meta mqabbla mal-perjodu korrispondenti taħt il-QFP preċedenti (2007-2013) meta r-rata kienet aktar baxxa fis-snin finanzjarji 2012 u 2013 biss; jinnota li r-rata tal-2014 se tkun l-aktar waħda baxxa b'ċertu marġni (1,38 %) kieku kellna neskludu mill-kalkoli n-nefqa addizzjonali marbuta mal-elezzjoni ta' Parlament ġdid; Jilqa' l-proċedura fuq żewġt istadji fir-rebbiegħu u l-ħarifa fil-baġit tal-2014 tal-Parlament skont il-ftehim li ntlaħaq fil-laqgħa ta' konċiljazzjoni li saret fit-13 ta' Marzu 2013 bejn il-Bureau u l-Kumitat għall-Baġits; jappoġġa l-ewwel stadju, li jikkonsisti minn tnaqqis u ekonomiji fir-rigward tal-abbozz preliminari tal-estimi għas-sena finanzjarja 2014 fl-oqsma li ġejjin u għall-ammonti li ġejjin: "Konsum tal-enerġija" (EUR -0,5 miljun, Partita 2024), "Il-Ġurnal Uffiċjali" (EUR -0,5 miljun, Partita 3240), "Assistenza parlamentari" (EUR - 1 miljun, Artikolu 422), "Skema tal-Parlament Ewropew ta' kumpens għall-emissjonijiet tal-karbonju" (EUR -0,25 miljun, Artikolu 239), "Sistemazzjoni fil-bini" (EUR - 3 miljun, Partita 2007), u "Riżerva ta' kontinġenza" (EUR - 1 miljun, Kapitolu 10 1); Jipproponi li janalizza l-possibilità li l-artikolu "Pensjonijiet" (Artikolu 103) u l-allowances tranżitorji għall-Membri jiċċaqalqu minn taħt is-sottolimitu massimu tal-infiq amministrattiv matul il-proċedura baġitarja annwali tal-2014; Jikkunsidra l-konklużjonijiet inizjali tal-Grupp ta' Ħidma Konġunt bejn il-Bureau u l-Kumitat għall-Baġits dwar il-baġit tal-Parlament li għandhom isiru riformi strutturali u organizzattivi mmirati lejn il-ksib ta' aktar effiċjenzi mingħajr ma jitqiegħdu fil-periklu l-eċċellenza leġiżlattiva u l-kwalità tal-kundizzjonijiet tax-xogħol; jinnota, f'dan ir-rigward, li l-forniment ta' konsulenza xjentifika indipendenti u l-kapaċità li jitwettaq skrutinju għandhom jittejbu sabiex tissaħħaħ il-ħidma tal-Parlament bħala istituzzjoni vestita bis-setgħa leġiżlattiva u bis-setgħa ta' skrutinju demokratiku; jilqa' l-fatt li l-Grupp ta' Ħidma Konġunt qed ifittex fejn jistgħu jsiru ekonomiji u effiċjenzi potenzjali ulterjuri, u jistenna li se jippreżenta l-ewwel sejbiet tiegħu fil-ħin għat-tħejjija tal-qari tal-Parlament rigward il-baġit għall-2014, skont il-proċedura fuq żewġt istadji li ntlaħaq qbil dwarha fil-Konċiljazzjoni; Ifakkar li hu stmat li r-riformi strutturali, bħar-riformi fil-politika u l-ġestjoni tal-vjaġġi, tnaqqis fit-tul u l-għadd tal-missjonijiet, aktar użu ta' videokonferenzi u r-riorganizzazzjoni tas-servizzi ta' traduzzjoni u interpretazzjoni, li wħud minnhom ilhom fis-seħħ mill-2011, jippermettu li kull sena jiġu ffrankati madwar EUR 29 miljun; Jilqa' t-tnaqqis propost meta mqabbel mal-baġit tal-2013 fl-oqsma tal-ispejjeż tat-traduzzjoni (-56 %) u tal-interpretazzjoni (-23 %), tal-pagamenti tal-kirjiet (-60 %), tal-web TV (-38 %) u tat-tgħammir tal-bini (-31 %) u jitlob informazzjoni dettaljata li tixhed li dan it-tnaqqis propost hu fattibbli; itenni l-fatt li l-ekonomiji li qed jiġi propost li jsiru fis-servizzi ta' traduzzjoni u interpretazzjoni ma jistgħux jikkompromettu l-prinċipju tal-multilingwiżmu u jinsisti li hemm bżonn li jiġi żgurat aċċess indaqs min-naħa tal-Membri għas-servizzi lingwistiċi u li jitħarsu l-kundizzjonijiet tax-xogħol tajbin tas-servizzi kkonċernati; Jinnota li diġa qed jiġi antiċipat tnaqqis sinifikattiv fl-infiq relatat mal-istazzjon televiżiv tal-Parlament (Europarl TV); jitlob li ssir analiżi dettaljata tal-utenti tiegħu sabiex jiġi vverifikat il-benefiċċju effettiv ta' dan is-servizz; jistieden lill-Parlament jistabbilixxi sħubijiet max-xandara nazzjonali, sabiex l-ispejjeż jinqasmu; Jilqa' l-pjani għal kampanja ta' komunikazzjoni li tevidenzja d-direzzjonijiet ewlenin tal-ħidma tal-Parlament matul il-leġiżlatura attwali assoċjata mal-elezzjonijiet Ewropej bħala parti mill-baġit globali għall-informazzjoni u l-komunikazzjoni; jitlob dettalji ulterjuri dwar l-infiq ippjanat relatat mal-elezzjonijiet; Jinnota li l-proċess ta' internalizzazzjoni tas-servizzi ta' sigurtà bħala parti mill-kunċett ta' sigurtà globali l-ġdid se jitkompla; jilqa' l-fatt li r-reklutaġġ ta' persunal kuntrattwali addizzjonali mhux se jkollu effett fuq il-baġit peress li se jkun ikkumpensat minn tnaqqis fl-approprjazzjonijiet għall-esternalizzazzjoni tas-servizzi ta' sigurtà; Jikkunsidra li l-Grupp ta' Ħidma Konġunt bejn il-Bureau u l-Kumitat għall-Baġits dwar il-baġit tal-Parlament jista', abbażi tal-ħidma li beda fl-2012, ikompli jiżvolġi rwol importanti fl-identifikazzjoni tal-ekonomiji strutturali possibbli, kif ukoll fir-riflessjoni dwar ideat għal ekonomiji ulterjuri u għal aktar effikaċja u aktar effiċjenza, u fil-preżentazzjoni tagħhom lill-Kumitat għall-Baġits; jinkoraġġixxi t-tkomplija ta' ħidmietu permezz ta' eżami bir-reqqa tal-effiċjenzi, is-sinerġiji u l-ekonomiji possibbli li kieku joħolqu l-ispazju għall-investiment fl-iżvilupp istituzzjonali għall-2014 u s-snin sussegwenti; Jenfasizza l-fatt li l-awtolimitazzjoni istituzzjonali, meta jitqies il-livell tar-rati ta' inflazzjoni rilevanti, f'termini reali wasslet għal tnaqqis fil-baġit tal-PE; ifakkar li l-espressjonijiet viżibbli tal-awtolimitazzjoni jinkludu l-fatt li l-allowances tal-persunal għall-missjonijiet ilhom mill-2007 ma jiġu indiċizzati u l-fatt li l-allowances kollha tal-Membri ġew iffriżati fil-livell tal-2011 sal-aħħar tal-leġiżlatura attwali; jilqa', barra minn hekk, il-pjan biex l-allowances kollha tal-Membri jiġu ffriżati sal-aħħar tal-2014; jitlob li, b'segwitu għall-adozzjoni tar-Regolamenti riveduti tal-Persunal, jiġi ppreżentat pjan direzzjonali għall-implimentazzjoni tagħhom lill-Kumitat għall-Baġits; Ifakkar fl-ekonomiji strutturali li saru fil-linji baġitarji kollha relatati mal-ivvjaġġar fl-2013; jisħaq fuq il-fatt li, f'termini ta' arranġamenti għall-ivvjaġġar, ma tistax issir diskriminazzjoni bejn il-Membri abbażi tal-pajjiż ta' domiċilju tagħhom; Hu konxju li l-proġett KAD huwa biċċa xogħol sinifikanti għall-Parlament, li hu mmirat lejn ir-razzjonalizzazzjoni tal-amministrazzjoni tal-Parlament fil-Lussemburgu ħalli jinkisbu s-sinerġiji; jirrikonoxxi l-isforzi li qed isiru biex il-qagħda attwali tal-Bini KAD tiġi kkomunikata lill-Kumitat għall-Baġits u jitlob li din il-komunikazzjoni tkompli għal kemm idum il-proġett; jinnota li, b'segwitu għat-talbiet tal-Kumitat għall-Baġits, inkisbu adattamenti u tnaqqis fid-daqs, u għalhekk, jilqa' l-fatt li, b'segwitu għat-tieni Sejħa għal Offerti, il-proġett KAD x'aktarx se jibqa' taħt il-qafas finanzjarju prestabbilit u, fi kwalunkwe każ, mhux se jaqbżu; jinnota li, minħabba l-kostruzzjoni tal-Bini KAD, fil-ġejjieni l-pagamenti totali fis-sena se jkunu anqas mill-ispejjeż biex jinkera immobbli paragunabbli; Jieħu nota tal-fatt li hu mbassar li d-Dar tal-Istorja Ewropea se tinfetaħ fl-2015; japprezza l-informazzjoni aġġornata dwar il-qagħda attwali tal-proġett li qed tingħata mis-Segretarju Ġenerali u mill-Bureau; isaħħaħ il-fehma tiegħu li l-ispejjeż finali li jitħallsu ma jistgħux jaqbżu ċ-ċifri stabbiliti fil-pjan kummerċjali tiegħu; jistenna aġġornament dwar il-ftehim possibbli mal-Kummissjoni fir-rigward tal-kofinanzjament; Jadotta l-estimi għas-sena finanzjarja 2014; Jagħti istruzzjonijiet lill-President tiegħu sabiex jgħaddi din ir-riżoluzzjoni u l-estimi lill-Kunsill u lill-Kummissjoni. wara li kkunsidra l-proposta tal-Kummissjoni lill-Kunsill (COM(2012)0206), wara li kkunsidra l-Artikolu 113 tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C7-0127/2012), wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0058/2013), Japprova l-proposta tal-Kummissjoni kif emendata; Jistieden lill-Kummissjoni biex timmodifika l-proposta tagħha konsegwentement, skont l-Artikolu 293(2) tat-Trattat dwar il-Funzjonament tal-Unjoni Ewropea; Jistieden lill-Kunsill biex jinfurmah jekk ikollu l-ħsieb li jitbiegħed mit-test approvat mill-Parlament; Jitlob lill-Kunsill biex jerġa' jikkonsultah jekk ikollu l-ħsieb li jemenda l-proposta tal-Kummissjoni b'mod sustanzjali; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud tistabbilixxi r-regoli dwar il-ħin u l-post ta' provvista ta' oġġetti u servizzi, l-ammont taxxabbli, l-imponibilità tat-taxxa fuq il-valur miżjud (VAT) u d-dritt għal tnaqqis. Madankollu, dawk ir-regoli mhumiex ċari jew kompluti biżżejjed sabiex jiżguraw il-konsistenza fit-trattament tat-taxxa ta' tranżazzjonijiet li jinvolvu vawċers sa punt li għandu konsegwenzi mhux mixtieqa għall-funzjonament tajjeb tas-suq intern. Biex jiġi żgurat trattament ċert u uniformi u jiġu evitati l-inkonsistenzi, id-distorsjoni tal-kompetizzjoni, it-tassazzjoni doppja jew in-non-tassazzjoni u jitnaqqas ir-riskju tal-evitar tat-taxxa, hemm il-ħtieġa għal regoli speċifiċi li japplikaw għat-trattament tal-VAT tal-vawċers. Il-vawċers spiss jitqassmu permezz ta' aġent jew jgħaddu minn katina tad-distribuzzjoni bbażata fuq ix-xiri u l-bejgħ sussegwenti. Sabiex tinżamm in-newtralità, huwa essenzjali li l-ammont tal-VAT li jrid jitħallas fuq l-oġġetti jew servizzi fornuti bi skambju ma' vawċer, jibqa intatt. Biex dan jiġi żgurat, il-valur ta' vawċers b'użi multipli għandu jiġi ffissat mal-ħruġ. Il-vawċers jistgħu jinvolvu l-provvista transkonfinali ta' oġġetti jew servizzi. Jekk l-imponibbiltà tvarja bejn l-Istati Membri, dan jista' jwassal għal tassazzjoni doppja jew nuqqas ta' tassazzjoni. Sabiex tiġi evitata din is-sitwazzjoni, l-ebda deroga mir-regola li biha l-VAT hija imponibbli meta l-oġġetti jew is-servizzi jiġu pprovduti m'għandha tiġi permessa. Sakemm l-oġġetti jew servizzi fornuti mat-tisrif ta' vawċer huma ntaxxati, il-persuna taxxabbli tkun intitolata li tnaqqas il-VAT imħallsa fuq l-infiq b'rabta mal-ħruġ tal-vawċer. Għandu jiġi ċċarat li din l-ispiża tal-VAT hija deduċibbli anki jekk dawk l-oġġetti jew servizzi jiġu fornuti minn xi ħadd għajr l-emittent tal-vawċer. L-ammont taxxabbli tal-provvista ta' oġġetti jew servizzi msarrfa kontra vawċer b'użi multipli għandu jkun ugwali għall-valur nominali ta' dak il-vawċer, jew fil-każ ta' tisrif parzjali, għal dik il-parti tal-valur nominali li tikkorrispondi mat-tisrif parzjali ta' dak il-vawċer, bl-ammont tal-VAT relatat għall-oġġetti jew servizzi msarrfa mnaqqas minn dan. Meta l-Istati Membri jadottaw dawk id-dispożizzjonijiet, dawn tal-aħħar għandhom jirreferu għal din id-Direttiva jew ikunu akkumpanjati minn tali referenza meta jiġu ppubblikati uffiċjalment. L-Istati Membri għandhom jiddeċiedu kif għandha ssir din ir-referenza. Meta l-Istati Membri jadottaw dawk id-dispożizzjonijiet, dawn tal-aħħar għandhom jirreferu għal din id-Direttiva jew ikunu akkumpanjati minn tali referenza meta jiġu ppubblikati uffiċjalment. L-Istati Membri għandhom jiddeċiedu kif għandha ssir din ir-referenza. wara li kkunsidra l-abbozz ta' deċiżjoni tal-Kunsill (12282/2012), wara li kkunsidra l-Ftehim bejn l-Unjoni Ewropea u l-Ukraina li jemenda l-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta' viżi (11044/2012), wara li kkunsidra t-talba għal approvazzjoni mressqa mill-Kunsill skont l-Artikolu 77(2)(a) u l-Artikolu 218(6), it-tieni subparagrafu, punt (a), tat-Trattat dwar il-Funzjonament tal-Unjoni Ewropea (C7-0200/2012), wara li kkunsidra l-Artikoli 81 u 90(7) tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għal-Libertajiet Ċivili, il-Ġustizzja u l-Intern u l-opinjoni tal-Kumitat għall-Affarijiet Barranin (A7-0059/2013); Jagħti l-approvazzjoni tiegħu għall-konklużjoni tal-Ftehim; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni, lill-gvernijiet u lill-parlamenti tal-Istati Membri u tal-Ukraina. wara li kkunsidra l-abbozz ta' deċiżjoni tal-Kunsill (12012/2012), wara li kkunsidra l-Ftehim bejn l-Unjoni Ewropea u r-Repubblika tal-Moldova li jemenda l-Ftehim bejn il-Komunità Ewropea u r-Repubblika tal-Moldova dwar l-iffaċilitar tal-ħruġ ta' viżi (10871/2012), wara li kkunsidra t-talba għal approvazzjoni mressqa mill-Kunsill skont l-Artikolu 77(2)(a) u l-Artikolu 218(6), it-tieni subparagrafu, punt (a) tat-Trattat dwar il-Funzjonament tal-Unjoni Ewropea (C7-0201/2012), wara li kkunsidra l-Artikoli 81 u 90(7) tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għal-Libertajiet Ċivili, il-Ġustizzja u l-Intern (A7-0128/2013), Jagħti l-approvazzjoni tiegħu għall-konklużjoni tal-Ftehim; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni, kif ukoll lill-gvernijiet u lill-parlamenti tal-Istati Membri u tar-Repubblika tal-Moldova. L-istatistika demografika dwar il-popolazzjoni ssawwar komponent essenzjali għall-istima tat-total tal-popolazzjoni fil-qafas tas-Sistema Ewropea tal-Kontabbiltà (ESA). Fl-iżvilupp, il-produzzjoni u t-tixrid tal-istatistika Ewropea, l-awtoritajiet tal-istatistika nazzjonali u dawk Ewropej għandhom iqisu l-prinċipji stipulati fil-Kodiċi ta' Prattika tal-Istatistika Ewropea rivedut u aġġornat mill-Kumitat Ewropew tas-Sistema tal-Istatistika fit-28 ta' Settembru 2011. "popolazzjoni abitwalment residenti" tfisser il-persuni kollha li għandhom ir-residenza abitwali tagħhom fi Stat Membru fiż-żmien ta' referenza; "dejta validata" tfisser dejta li tissodisfa sensiela ta' kriterji ta' kwalità għall-ġbir tad-dejta, inklużi l-verifiki kollha magħmula f'termini tal-kwalità tad-dejta li għandha tiġi ppubblikata jew li diġà ġiet ippubblikata. Għall-għanijiet tal-votazzjoni b'maġġoranza kwalifikata fil-Kunsill, l-Istati Membri għandhom jipprovdu lill-Kummissjoni (Eurostat) b'dejta dwar it-total tal-popolazzjoni f'livell nazzjonali fiż-żmien ta' referenza, kif imsemmi fl-Artikolu 2(c), fi żmien tmien xhur mit-tmiem tas-sena ta' referenza. Il-Konvenzjoni ta' Hong Kong espliċitament tipprovdi għall-Partijiet tagħha biex jieħdu miżuri iktar stretti konsistenti mal-liġi internazzjonali fir-rigward ta' riċiklaġġ ta' bastimenti li jkun sikur u li jħares l-ambjent, li jevita, jnaqqas jew jimminimizza kwalunkwe impatt negattiv fuq is-saħħa tal-bniedem u l-ambjent. L-istabbiliment ta' lista Ewropea tal-faċilitajiet għar-riċiklaġġ tal-bastimenti li jissodisfaw rekwiżiti stabbiliti f'dan ir-Regolament li jikkontribwixxu għal dan l-għan kif ukoll għal infurzar aħjar billi jkun iffaċilitat il-kontroll tal-istati tal-bandiera tal-bastimenti li jmorru għar-riċiklaġġ. Dawk ir-rekwiżiti għall-faċilitajiet għar-riċiklaġġ tal-bastimenti għandhom ikunu bbażati fuq ir-rekwiżiti tal-Konvenzjoni ta' Ħong Kong. L-Istati Membri għandhom jistabbilixxu regoli dwar penali applikabbli għall-ksur tad-dispożizzjonijiet ta' dan ir-Regolament u għandhom jiżguraw li dawn il-penali jkunu applikati. Il-penali, li jistgħu jkunu ta' natura ċivili jew amministrattiva, għandhom ikunu effettivi, proporzjonati u dissważivi. "kumpanija ta' riċiklaġġ" ifisser, is-sid tal-faċilità għar-riċiklaġġ tal-bastimenti jew kwalunkwe organizzazzjoni jew persuna oħra li tkun ħadet ir-responsabbiltà għall-operazzjoni tar-riċiklaġġ tal-bastiment mis-sid tal-faċilità għar-riċiklaġġ tal-bastimenti; "tranżitu' ifisser iċ-ċaqliq ta'" bastiment lejn id-destinazzjoni tiegħu tar-riċiklaġġ bi qbil ma' dan ir-Regolament mit-territorju ta' pajjiż ieħor apparti l-pajjiż ta' tluq jew ta' destinazzjoni u li huwa intitolat li jopponi tali moviment skont il-liġi internazzjonali. Għandu jinżamm abbord kull bastiment ġdid inventarju ta' materjali perikolużi. Għandu jkun stabbilit inventarju ta' materjali perikolużi qabel ma bastiment jintbagħat għar-riċiklaġġ u l-inventarju għandu jinżamm abbord. L-inventarju ta' materjali perikolużi għandu: L-inventarju ta' materjali perikolużi għandu: ikun speċifiku għal kull bastiment; ikun speċifiku għal kull bastiment; jipprovdi evidenza li l-bastiment jikkonforma mal-projbizzjoni jew ir-restrizzjoni fuq l-installazzjoni jew l-użu ta' materjali perikolużi skont l-Artikolu 4; jipprovdi evidenza li l-bastiment jikkonforma mal-projbizzjoni jew ir-restrizzjoni fuq l-installazzjoni jew l-użu ta' materjali perikolużi skont l-Artikolu 4; L-inventarju ta' materjali perikolużi għandu jikkonsisti fi tliet partijiet: L-inventarju ta' materjali perikolużi għandu jikkonsisti fi tliet partijiet: lista tal-iskart preżenti abbord il-bastiment, inkluż l-iskart iġġenerat matul l-operat tal-bastiment (Parti II); lista ta' mħażen abbord il-bastiment ladarba tkun ittieħdet id-deċiżjoni dwar ir-riċiklaġġ (Parti III). lista ta' mħażen abbord il-bastiment ladarba tkun ittieħdet id-deċiżjoni dwar ir-riċiklaġġ (Parti III). Parti I tal-inventarju ta' materjali perikolużi għandha tkun miżmuma u aġġornata kif xieraq matul il-ħajja operattiva tal-bastiment, għandha tirrifletti l-installazzjonijiet ġodda li jkun fihom materjali perikolużi elenkati fl-Anness I u tibdiliet rilevanti fl-istruttura u t-tagħmir tal-bastiment. Parti I tal-inventarju ta' materjali perikolużi għandha tkun miżmuma u aġġornata kif xieraq matul il-ħajja operattiva tal-bastiment, għandha tirrifletti l-installazzjonijiet ġodda li jkun fihom materjali perikolużi elenkati fl-Anness I u tibdiliet rilevanti fl-istruttura u t-tagħmir tal-bastiment. Qabel ir-riċiklaġġ, l-inventarju għandu, apparti l-Parti I miżmuma u aġġornata kif xieraq, jinkorpora l-Parti II dwar skart iġġenerat mill-operat u l-Parti III dwar l-imħażen, u għandu jkun ivverifikat mill-Istat Membru li l-bastiment ikun qed itajjar il-bandiera tiegħu. Qabel ir-riċiklaġġ, l-inventarju għandu, apparti l-Parti I miżmuma u aġġornata kif xieraq, jinkorpora l-Parti II dwar skart iġġenerat mill-operat u l-Parti III dwar l-imħażen, u għandu jkun ivverifikat mill-Istat Membru li l-bastiment ikun qed itajjar il-bandiera tiegħu. qabel il-pubblikazzjoni tal-lista Ewropea, il-bastimenti jkunu riċiklati biss f'faċilitajiet għar-riċiklaġġ tal-bastimenti li jinsabu fl-Unjoni jew fi stat membru tal-OECD;; Pjan għar-riċiklaġġ tal-bastimenti li jkun speċifiku għall-bastimenti għandu jkun żviluppat qabel kwalunkwe riċiklaġġ ta' bastiment. li tiżviluppa, b'kollaborazzjoni mas-sid tal-bastiment, pjan għar-riċiklaġġ tal-bastiment speċifiku għall-bastiment f'konformità mal-Artikolu 7; Il-Kummissjoni għandu jingħatalha s-setgħa li tadotta atti ddelegati skont l-Artikolu 26 dwar l-aġġornament tal-forma taċ-ċertifikat tal-inventarju stipulat fl-Anness IV. Il-Kummissjoni għandu jingħatalha s-setgħa li tadotta atti ddelegati skont l-Artikolu 26 dwar l-aġġornament tal-forma taċ-ċertifikat tal-inventarju stipulat fl-Anness IV. Wara t-tlestija b'suċċess tal-istħarriġ finali, f'konformità mal-Artikolu 8(6), l-amministrazzjoni għandha toħroġ ċertifikat ta' bastiment lest għar-riċiklaġġ f'konformità mal-forma stipulata fl-Anness V. Dan iċ-ċertifikat għandu jkun issupplimentat b'inventarju ta' materjali perikolużi u l-pjan għar-riċiklaġġ tal-bastimenti. Sabiex tkun inkluża fil-lista Ewropea, faċilità għar-riċiklaġġ tal-bastimenti għandha tikkonforma mar-rekwiżiti li ġejjin: tiżgura t-trażżin tal-materjali perikolużi kollha preżenti abbord bastiment matul il-proċess tar-riċiklaġġ sabiex ikun evitat kwalunkwe rilaxx ta' dawn il-materjali perikolużi fl-ambjent u b'mod partikolari fiż-żoni intermareali; titratta l-materjali perikolużi u l-iskart biss fuq artijiet impermeabbli b'sistemi ta' drenaġġ effettivi; tiżgura li l-iskart kollu ġġenerat mill-attività ta' riċiklaġġ huwa trasferit biss f'faċilitajiet għall-immaniġġjar tal-iskart awtorizzati li jagħmlu t-trattament u r-rimi tiegħu mingħajr ma jipperikolaw is-saħħa tal-bniedem u b'mod li jħares l-ambjent. (1) tidentifika l-permess, il-liċenzja jew l-awtorizzazzjoni mogħtija mill-awtoritajiet kompetenti tagħha sabiex twettaq ir-riċiklaġġ tal-bastimenti u tispeċifika l-limitazzjonijiet tad-daqs (tul massimu, wisgħa u piż ħafif) tal-bastimenti li hija awtorizzata li tirriċikla kif ukoll kwalunkwe limitazzjoni applikabbli; evidenza li l-faċilità għat-trattament tal-iskart hija awtorizzata biex titratta l-materjal perikoluż; Abbażi tal-valutazzjoni tal-informazzjoni u l-evidenza ta' sostenn ipprovduta f'konformità mal-paragrafu 2, il-Kummissjoni għandha tiddeċiedi permezz ta' att ta' implimentazzjoni jekk tinkludix faċilità għar-riċiklaġġ tal-bastimenti li tinsab barra l-Unjoni fil-lista Ewropea. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 27. biex tinkludi faċilità għar-riċiklaġġ tal-bastimenti fil-lista Ewropea meta l-inklużjoni tagħha fil-lista Ewropea tkun ġiet deċiża f'konformità mal-Artikolu 15(4); meta l-inklużjoni tagħha fil-lista Ewropea tkun ġiet deċiża f'konformità mal-Artikolu 15(4); informazzjoni rigward riċiklaġġ illegali u azzjonijiet ta' segwitu mwettqa mill-Istat Membru.